
CAPITOLUL 1 


Răzbunătorii onoarei 


Naivii cred că soarele este impartial. Nimic mai putin 
adevărat. Soarele deşertului este o ființă vicleană şi 
linguşitoare. Un tip la fel de viclean, dar mult mai periculos 
este Johann Portta, Obergefreiter al eroicului Wehrmacht. 
De aceea soarele îl ocoleşte ori de câte ori dau ochii unul 
cu celălalt. Acelaşi lucru se întâmplă cu Mercenarul. 
Dimpotrivă, unul ca Moşul, care mai păstrează undeva, în 
adâncurile conştiinţei, un strop minuscul de omenie, suferă 
ca un câine înfofolit într-o haină de blană, închis într-un 
cuptor. 

Soarele nu se comportă la fel cu materialele de diverse 
texturi. Mărunțelul a făcut pe eroul, expunându-şi umerii şi 
brațele goale. Când şi-a dat seama de prostia pe care o 
făcuse, pielea arăta ca şi cum ar fi fost scufundată în apă 
clocotită. A apucat pistolul mitralieră, intenţionând să se 
repeadă la umbră şi a dat drumul unui nou potop de 

înjurături. În aparenţă, metalul îşi păstrase starea de 
agregare. În realitate era acum otel topit care ardea pielea 
şi carnea de sub ea. Cu vremea devii expert. Aşa se 
întâmplă dacă te scalzi în razele fierbinți douăsprezece ore 
pe zi, până când ajungi să urăşti lumina şi căldura cel puțin 
la fel de mult ca întunericul şi frigul. 

Și apoi mai e şi nisipul. Deşertul e un loc minunat 
pentru cei care vor să-şi curețe mintea de orice gând 
lumesc şi să-şi petreacă restul zilelor în singurătate, cu 
condiția să stea la umbră. Dar are un defect de proiectare: 
au folosit prea mult nisip pentru decorarea exterioarelor. La 
o oră după ce ai ajuns între dune, nisipul se află deja în 
stomacul şi în plămânii tăi. După două zile curge o dată cu 
sângele prin vene şi artere. lar la capătul a două luni, 
creierul nu mai este decât o grămăjoară de nisip, fierbinte 
Ziua şi rece ca gheața noaptea. 

— Cât timp mai stăm în locul ăsta blestemat? L-a 
întrebat Sevilla pe locotenentul Leuwe. 

— Două-trei luni, l-a liniştit acesta. Englezoii sunt 
obişnuiţi să aibă ploaia la scară. N-or să reziste multă 
vreme. 


Lucrurile merseseră de la început rău. Propaganda 
împărţise sute de fotografii ale generalului Auchinleck, un 
scoţian înalt, blond, cu ochii albaştri. Sperau că dacă într-o 
bună zi, prin absurd, rătăcindu-se prin deşert, acesta avea 
să răsară de după o dună şi să ne facă semne, Mărunţelul 
urma să-l împuşte conştiincios, ca un bun soldat german. 

— Un arian adevărat, a fluierat admirativ Portta, 
privind fotografia. Dacă i-ar da drumul printre eroinele 
Vaterlandului, într-un an armăsarul ăsta ne-ar dubla 
populaţia. 

Auk nu era un băiat cu şcoală, însă îi picase cu tronc 
buldogului britanic. Churchill îl trimisese în locul lui Wavell, 
ca să ne strice nouă somnul şi să-l constipe pe 
Feldmareşalul Erwin Rommel, botezat „vulpea deşertului". 


În deşert astfel de tulburări ale metabolismului sunt banale. 

În plus, Royal Air Force îşi pusese mintea cu vasele care 
făceau aprovizionarea prin Mediterana pentru gurmandul 
berlinez Johann Portta şi alte zeci de mii asemenea lui. Un 
glonţ în oricare parte a trupului poate fi tolerat, mai ales 
când este o surpriză. Dar junghiurile stomacului înfometat 
sunt, pentru soldatul care are un minim respect faţă de 
sine, o tortură insuportabilă, aproape la fel de dureroasă ca 
bătăturile pentru tanchist. Apoi Tobrukul căzu şi noi am 
început să ne retragem. 

— În retragere, a spus solemn Portta, citând din 
memorie o mostră de strategie, militarul trebuie să fie 
elastic şi pregătit să declanşeze contraatacuri fulgerătoare, 
care să nu dea inamicului imprudent nicio şansă. 

EI cu Mărunţelul şi cu Sevilla organizară chiar în seara 
aceea un contraatac fulgerător, care nu lăsă nici cea mai 
mică şansă bucătăriei de campanie şi corpului de bucătari. 
După cină, unul dintre cazanele de supă explodă în mod 
misterios, împroşcându-i pe ghinioniştii maeştri culinari cu 
resturi de morcov şi schijele ciolanelor refolosite la supele 
ultimei luni. Diversiunea atrase atenţia unei mulţimi de 
soldaţi pentru care orice prilej de amuzament este mană 
cerească. În deşert, sunt rare ocaziile când poţi să râzi cu 
gura până la urechi. Dacă reuşeşti să prinzi doi purici şi 
câţiva păduchi, îţi poţi organiza un circ şi se cheamă că eşti 
un tip norocos. 

Portta şi Sevilla reveniră cocoşaţi sub povara 
conservelor. Mărunţelul purta câte o oaie sub fiecare braţ. 
Oile erau sărate ocnă. 

— Ticăloşi împuţiţi! Şuieră Heiden, pentru care fiecare 
pas în afara regulamentelor era un păcat mai mare decât 
luarea în deşert a numelui Domnului. 

De furie şi spaimă începuse să se bâlbâie. 

— Furtul în timpul luptei se pedepseşte cu moartea. lar 
complicitatea de asemenea. Se cheamă că dacă nu vă 
denunţ sunt complicele vostru, bandă de tâlhari nenorociţi! 

Mărunţelul îl linişti cu un pumn în creştetul capului, în 


vreme ce Sevilla îi îndesă în gură un căluş alcătuit dintr-un 
1 


coltuc uriaş de pâine şi un pumn de sardele portugheze în 
ulei picant. Ochii îi ieşiseră din orbite. Pentru câteva clipe 
ne-am temut că se va asfixia, apoi înghiţi totul cu un icnet 
şi îşi recuperă răsuflarea. 

— Julian, îi făcu Portta morală, acum, dacă nu cumva îţi 
bagi degetele pe gât, eşti deja complice. Pe de altă parte, 
ai participat la demascarea şi anihilarea unei conspirații 
odioase care are drept scop mârşav privarea soldaţilor din 
toată lumea de sardelele portugheze, în favoarea ofiţerilor. 
Onoarea ta de viitor ofiţer te obligă să iei atitudine. 

Noi, ceilalţi, îi dădurăm dreptate, iar Heiden, încă 
morocănos, se ospătă în continuare. 

Britanicii ne suflau în ceafa. Cu toate astea, în ultimele 
patru zile încasasem un singur raid aerian. Antiaeriana 
noastră făcea prăpăd în plină zi, iar noaptea nu ne găseau. 
Am lăsat în urmă trei tancuri carbonizate şi două 
Stechenwagen, autoblindate de recunoaştere. Nisipul avea 
să le acopere la prima furtună. lar următoarea avea să le 
descopere şi aşa mai departe. Morţii fuseseră îngropaţi în 
grabă. După o săptămână avea să dispară orice urmă de 
mormânt. RAF ne lăsă inexplicabil în pace. Regimentul 26 
Panzer-Grenadiere se târa printre dune ca un uriaş şarpe de 
oţel, gata să lovească în orice clipă. 

La amiază erau 56 de grade la umbră. În a şaseazia 
retragerii am văzut primul meu miraj. Departe, la orizont, 
tremurau apele unui lac. Un stol de păsări şi-a luat zborul, 
dispărând în cer. Când m-am întors să le spun băieţilor, am 
văzut pe cocoaşa unei dune, la vreo doi kilometri, un jeep 
de dimensiuni minuscule şi trei sau patru siluete. Nu se 
fereau să ne arate că sunt cu ochii pe noi. 

— Swen, zise vesel Sevilla, să le trimitem un porumbel! 

Moşul se mulţumi să ridice din umeri. Căldura îl ucidea, 
nu mai era în stare să se lupte cu noi. Am scos un chiot şi 
aproape că m-am aruncat prin capacul turelei. Mi-am lipit 
ochiul de cauciucul periscopului. Mărunţelul înşfacă un obuz 
pe care-l strânse la piept cu duioşia unei mame faţă de 
noul-născut. 

— O baterie de vin şi o friptură în sânge la masa 
numărul şase! Trâmbiţă Sevilla încântat. 

Am apăsat trăgaciul. Reculul ne zgudui pe toţi. 
Proiectilul plecă şuierând către britanicii care admirau 
peisajul cu ajutorul unui binoclu. Trebuie că au auzit un 
zumzet crescând, devenind un urlet care le-a îngheţat 
sângele în vine. Când auzi un astfel de şuierat, e prea târziu 
ca să mai gândeşti ceva. Dacă reflexele îţi funcţionează, te 
arunci în cea mai apropiată groapă, încercând să crezi că e 
practic imposibil ca două proiectile să cadă în acelaşi loc. Şi 
dacă nu e nicio groapă prin apropiere? Atunci îţi vâri pur şi 
simplu capul între umeri. 

Din păcate, aerul tremura prea tare şi mi-a dat peste 
cap toate planurile. Obuzul explodă la cincizeci de metri în 
dreapta lor. De ajuns ca să-şi murdărească chiloţii şi să-şi 
facă timpanele ferfeniţă. În rest însă, au scăpat neatinşi. 
Săriră în maşinuţa lor şi se făcură nevăzuţi. 

Un Kubelwagen opri în dreptul nostru, stârnind un nor 
înecăcios. Când praful se risipi, locotenentul Leuwe ţâşni, 
cu ochelarii pe piept, şi se repezi la noi turbat. 

— Adunătură de lepădături împuţite! Urlă el. Spuneți- 
mi că nu-i adevărat înainte să vă vâr cu mâna mea câte un 
glonţ în cap. Beyer, cine a tras? 

Înainte ca Moşul să deschidă gura, Portta îi sări înainte. 

— Domnule locotenent, Obergefreiter Johann Portta din 
plutonul al patrulea vă roagă respectuos să-i permiteţi să 
raporteze! 

Leuwe îl privi ca pe un vierme scârbos care i se târa pe 
cizmă. 

— Echipajul a pus pe fugă trupele de avangardă ale 
inamicului, domnule locotenent, cu o lovitură dibace a 
artileriei. 

Locotenentul hotărî că e mai înţelept să-l lase în pace 
până-şi termină numărul. Experienţa îi spunea asta. 

— În acelaşi timp, îşi reluă Portta ideea, a fost 
restabilită demnitatea armatei germane. Nu se va putea în 


acest fel consemna în nicio carte de istorie că, în retragerea 

din noiembrie 1941, englezoii s-au apropiat cât au vrut de 
blindatele nemţeşti. 

Leuwe se făcu întâi vânăt la faţă. Ne-am temut pentru 
viaţa lui, apoi, pe măsură ce-şi schimba culoarea într-un 
purpuriu aprins, ne-am temut pentru viaţa lui Portta. 
Situaţia fu salvată de către maiorul Hemke, care apăru la 
timp, într-un Stechenwagen. A 

— Ce se petrece aici, Leuwe? Intrebă el. Cine mama 
dracului a tras fără ordin? 

Locotenentul îşi pocni călcâiele şi răspunse fără să se 
mai gândească, dintr-un reflex bine exersat. 

— vă raportez, domnule maior, că tragerea s-a 
executat la ordinul meu. O patrulă inamică s-a apropiat de 
coloană şi am fost înclinați să credem că e un grup de 
comando care încearcă să saboteze tancurile, sau să 
arunce în aer rezerva de benzină. 

Hemke se aplecă peste capacul maşinii blindate, ca să 
ne vadă mai bine pe toţi. Îi lipsea şi lui, ca şi celor dinainte, 
aerul. Ne privi o vreme, apoi spuse: 

— Peste zece minute să fii în faţa mea, Leuwe, la 
raport. Şi te rog ca în afara ţinutei, care nu face cinste unui 
ofiţer german, să vii şi cu nişte explicaţii mai mature. 

Blindata lui porni în viteză spre capătul coloanei, iar 
Leuwe îl urmă aproape imediat. Ne-am adunat în cuptorul 
incandescent al turelei pentru o consfătuire extraordinară. 

— Locotenentul poate s-o încurce, mormăi Mărunţelul, 
Hemke nu înghite chestii din astea. 

Heiden îl privi cu chipul schimonosit de ură. 

— Tâmpiţilor, faceţi de râs armata germană! Nici 
Vânătorii din Patagonia nu trag de capul lor. 

— Trebuie să-l scoatem basma curată, spuse 
Mercenarul. Şi-a pus pielea în saramură pentru noi. 

— Regulamentul... zbieră Heiden. 

Portta îl privi compătimitor. 

— Dacă maiorul îl potcoveşte pe Leuwe, ai să te ştergi 
singur la cur cu regulamentul tău drag. 

Heiden amuţi, siderat de o asemenea blasfemie. 


Prilejul de a muşamaliza totul se ivi mai repede decât 
sperasem. Leuwe se întoarse după o oră, roşu la faţă. 
Cunoşteam cu toţii crizele de nervi ale maiorului Hemke, 
aşa încât am presupus că locotenentul are fundul la fel de 
roşu. 

— Beyer! Lătră el. 

Moşul alergă aranjându-şi ţinuta. Ne-am strâns la 
câţiva metri ciulind urechile. Leuwe se făcu că nu ne vede. 

— Domnul maior Hemke doreşte finalizarea cu succes 
a misiunii pe care a _ iniţiat-o curajoasa grupă a 
Feldwebelului Beyer, spuse el sarcastic. Din nefericire, un 
singur obuz nu a fost de ajuns pentru a anihila grupul de 
comando inamic. De aceea, domnul maior Hemke ordonă 
urmărirea şi capturarea acestuia. Dumnezeule, cât sunt de 
mândru de voi! 

Mărunţelul începu să râdă ca un isteric. . 

— Pe cinstea mea, o să fie ca-n basme. li fugărim până 
le curg plămânii pe nas şi după aia-i pisăm cu şenilele, de la 
buricele degetelor în sus. Ba nu! Întâi îi căutăm puţin prin 
gură. 

Portta nu râse deloc. Nici măcar nu zâmbi. 

— Care-i treaba, domnule locotenent? Întrebă, mirosind 
ceva. 

Leuwe rânji. 

— Imi pare rău, băieţi, eu am făcut tot ce-am putut. 
Armata germană nu poate pune în pericol unul din 
preţioasele sale Panzere. De aceea o să îndepliniţi misiunea 
ca nişte infanterişti de treabă. Aştepţi până se întunecă, 
Beyer. 

După ce locotenentul plecă, Mercenarul acționă 
zgomotos închizătorul pistolului, său mitralieră. 

— Tres bien, mon lieutenant, spuse el, fără să piardă 
niciun fir de scrum din ţigara care-i spânzura în colţul 
buzelor. 

Nouă celorlalţi ne pierise piuitul. Moşul se dezmetici 
primul. 


— Krautfeld, tu ai să duci staţia. Luaţi-vă grenade cu 

voi cât pentru o săptămână. Sevilla şi Swen, vârfuri. 

— De ce noi? Sări Sevilla. 

Pentru că noi am fost isteţii care au salvat onoarea 
armatei germane cu un obuz, ar fi trebuit să-i răspund, dar 
mi-am ţinut gura. Spiritele erau şi-aşa prea aprinse. 

În amurg, Regimentul 26 Panzer-Grenadiere se opri din 
nou, înaintea unei ultime etape. Se zvonea că a doua zi 
aveam să poposim definitiv prin împrejurimile Ajedabyei. 

Portta, Moşul şi micul Mercenar se căţărară pe turelă. 
În curând îi descoperiră pe britanici, care, conştiincioşi, 
reveniseră să tragă cu ochiul de la mai puţin de doi 
kilometri. Acum nu mai aveau de ce să se teamă, pentru că 
în curând umbrele care alergau printre dune aveau să-i 
ascundă. 

Moşul stabili semnalul de recunoaştere cu plutonul doi, 
care asigura serviciul de gardă în noaptea aceea. Când te 
întorci mort de oboseală de pe coclauri, e extrem de 
neplăcut să te ciuruiască ai tăi. 

— Plecăm, anunţă scurt. 

Am pornit cu băgare de seamă şi în curând întunericul 
ne înghiţi. Cerul se umpluse de stele, dar luna încă nu 
răsărise. Sevilla mergea în faţa mea, fără alt zgomot în 
afara celui făcut de firele de nisip care alunecau de pe 
tălpile bocancilor săi. Îl urmam la doi metri distanţă, ca să 
nu ne ciocnim unul de celălalt şi să ne facem de râs în faţa 
gentlemenilor englezi. Înfăşuraserăm în cârpe tot ce putea 
să zdrângăne şi ne vopsiserăm feţele cu negru de fum, ca 
să nu strălucească în noapte ca nişte pete albe. La 
douăzeci de metri ne urmau Moşul, Portta, Mărunţelul, 
cocoşat sub povara staţiei radio şi Heiden. Mercenarul 
încheia şirul indian. 

Am mers o jumătate de oră spre nord-nord-est, 
sperând că vom depăşi bârlogul cercetaşilor britanici. Când 
Moşul scoase un şuierat abia auzit, ne-am regrupat şi am 
schimbat direcţia spre sud-sud-est. Am mai mers aşa încă o 
jumătate de ceas. Apoi ne-am oprit şi am aşteptat. 


În lumea asta există oameni deştepţi şi oameni mai 

puţin deştepţi. Oamenii deştepţi ştiu să facă o mulţime de 
lucruri. Printre altele, ei fac parte dintre cei care pun la cale 
războaiele. Oamenii mai puţin deştepţi ştiu să facă mai 
puţine lucruri, dar ştiu să moară în războaiele pornite de 
ceilalţi. Un lucru pe care poate să-l facă orice prost este să 
se rătăcească în deşert. Este distractiv pentru orice nivel de 
inteligenţă şi nu necesită cunoştinţe deosebite. E de ajuns 
să te abaţi cu un grad de la direcţia pe care ţi-ai stabilit-o 
ca să ajungi într-un punct, pentru a trece pe lângă punctul 
cu pricina, fluierând, fără ca măcar să-ţi dai seama. Pe 
întuneric, citirea unei busole, ţinând-o perfect orizontal în 
palmă, nu e cel mai uşor lucru de pe lume. 

— Cât e ceasul? Intrebă supărat Mărunţelul. M-a luat o 
foame de nu vă văd bine. 

— Trebuie să fie aproape de miezul nopţii, l-am 
încurajat în şoaptă. Ne facem treaba cum trebuie, şi-n drum 
spre casă ne oprim la o berărie. 

— O bere şi două perechi de cârnaţi nu mi-ar strica, 
încuviinţă el. 

Heiden îl înjură, însă tot în şoaptă, pentru că era totuşi 
un soldat prea bun ca să uite că noaptea cea mai mică 
adiere de vânt înseamnă aripi pentru limbile fără căpăstru. 

Nisipul era din ce în ce mai rece. În curând avea să fie 
ca gheaţa, şi dacă nu ne mişcăm curând nu puteam avea o 
soartă mai bună ca aceea a unor pinguini pe o banchiză 
polară. Ca de obicei, prevăzător, Portta îmbrăcase peste 
uniforma subţire, de culoarea nisipului, un cojocel croit de 
un arab din piei de câine. El se înduioşă simţindu-ne 
tremurul şi scoase la iveală o sticlă plată. 

— E vremea, anunţă Moşul. Dă-i drumul, Krautfeld! 

Mărunţelul butonă staţia şi se opri pe frecvenţa 
stabilită. 

— „Nulpea e pe plajă" spuse el de vreo patru ori, 
printre paraziți şi fluierături. 

Nu era o parolă teribil de originală. Am reînceput 
pânda, cu atenţie însutită de data asta. O furnică frecându- 


şi palmele de bucurie că a descoperit o firimitură n-ar fi 

trecut neobservată. 

Deodată un urlet îngrozitor izbucni în noapte, la doi 
kilometri spre sud-vest, faţă de locul în care ne aflam noi. 
Stelele tremurară mai departe indiferente. Regimentul 26 
Panzer-Grenadiere se punea în mişcare, spre surprinderea 
gândacilor pregătiţi să înnopteze normal. Şi, desigur, spre 
surprinderea englezilor, obişnuiţi cu tabietul soldatului 
german, pe care-l observau de câteva zile bune şi care 
până în clipa aceea funcţionase ca un ceasornic. 

Altfel cum am fi putut da peste ei? Winnetou vede 
licărul unui foc de tabără duşman de la zece kilometri, 
ascultă muzica de acordeon sau adulmecă fumul, se târăşte 
până acolo neauzit şi colecţionează câteva scalpuri la preţ 
redus. Dar englezul aflat în deşert nu face focul şi nu cântă 
la acordeon. Cum să dai peste el în întuneric, dacă e la mai 
mult de o sută de metri? 

Au sărit ca arşi din somnul iepuresc şi au văzut uluiţi că 
Regimentul 26 Panzer-Grenadiere se urneşte. Nu erau 
pregătiţi pentru aşa ceva, chiar dacă santinela lor îşi făcuse 
datoria şi nu pusese geană pe geană. Trebuiau să 
pornească din nou în urmărire, erau năuci de somn, cam 
indispuşi şi pe întuneric nu găseau tot ce le trebuia. Parada 
de zgomot a tancurilor le anesteziase reflexele. Ca să-şi 
strângă catrafusele în timp record, gentlemenii aprinseră 
farurile jeepului şi vreo două lanterne. Numai pentru două 
secunde. 

Pentru noi însemnase mai mult decât farul din 
Alexandria. Acum ştiam unde sunt. Brusc, tancurile se 
opriră şi orice zgomot încetă. Se făcu atâta linişte încât 
urechile începură de îndată să-mi ţiuie. Englezii se opriră şi 
ei, oarecum derutaţi. Era ultima oprire înainte de lad. 

Moşul veni şi-mi împărtăşi la ureche intenţiile sale 
pentru balul din noaptea aceea. Mărunţelul, Mercenarul, 
Portta şi cu mine pornirăm, cu un mic ocol, către locul în 
care sclipiseră farurile jeepului. Ne aflam între britanici şi 
Regimentul 26 Panzer-Grenadiere. Moşul, Heiden şi Sevilla 


se plasară în partea opusă, gata să-i împroaşte cu o ploaie 

de gloanţe, dacă printr-o minune cerească ar fi scăpat din 
tăişurile cuţitelor noastre, căutându-şi mântuirea în deşert. 
Dar n-avea să fie cazul. Mercenarul nu voia ca Moşul să 
risipească degeaba muniţia plutonului. După o vreme 
ajungi să cunoşti până şi gândurile camaradului, după 
respiraţie. 

Am înaintat centimetru cu centimetru. Simţeam pe 
limbă răceala tăişului de cuţit. Nu luasem nimic altceva cu 
noi, decât o grenadă de om. Două grenade înseamnă deja 
prea mult, se pot atinge una de cealaltă, făcând un zgomot 
care, s-a constatat, îl trezeşte pe adversar şi-ţi scurtează 
viaţa. Oricum, nu aveam de gând să le folosim decât în 
situaţia puţin probabilă că ar fi fost prea mulţi. Cuţitul 
înseamnă sânge curgând pe mâini şi stropindu-ţi obrajii, iar 
noi eram deja nişte animale care adulmecaseră mirosul 
sângelui şi înnebuniseră. 

Am mai făcut câţiva metri. Nicio adiere nu tulbura 
aerul întunecat. Era o noapte perfectă pentru a ucide. Ca 
pentru a ne invita să-i tăiem în bucăţi, englezii comentau cu 
voce scăzută ciudata manevră a Regimentului 26 Panzer- 
Grenadiere. Mărunţelul scoase şi el un grohăit de plăcere. 
Am ascultat câteva secunde schimbul de impresii şi ne-am 
corectat traiectoria pentru ultima oară. O clipă am avut 
sentimentul absurd că m-am întors într-unui din jocurile 
copilăriei, încercuind câteva feţe palide cărora aveam să le 
iau scalpul. Apoi ne-am oprit. 

Erau cinci. Unul dintre ei şedea de pază, ghemuit, mai 
aproape de noi, iar ceilalţi patru şuşoteau lângă maşină, 
gata să pornească la cea mai mică mişcare a „friţilor". Asta 
complica puţin lucrurile, dar în întuneric toate tind să se 
simplifice. Santinela se întorsese pe jumătate spre ai săi, ca 
să nu scape comentariile. Luna răsărise ca un corn palid. 

Ne-am repezit toţi deodată, mânaţi de o nerăbdare 
care făcea să ne tremure picioarele. Mărunţelul ajunse din 
doi paşi în dreptul santinelei şi îi strânse beregata cu laţul 
de oţel de care nu se despărţea niciodată, fără să se 

încât luă cu el capul victimei, ţinându-l încă de păr. 
Foşnetul sângelui se stinse într-o secundă. Ceilalţi nu avură 
nici ei timp să se dezmeticească. Mercenarul îi înfipse 
adversarului său pumnalul în piept şi acesta căzu pe spate 
cu un strigăt de groază. Mărunţelul îşi alese o a doua 
victimă. În întuneric nu vedeam feţele celor pe care voiam 
să-i ucidem. Acum mârâiam cu toţii şi zbieram, căci 
prudenţa nu-şi mai avea rostul. 

— Ajutor, Swen! L-am auzit pe Portta. 

Apoi începu să tuşească, înecat cu nisip. Un englez 
mătăhălos, ca umbra unui elefant, se prăbuşise peste el 
apucându-i gâtul cu ambele mâini. Portta îi dăduse o 
mulţime de găuri, însă în venele uriaşului curgea un 
hectolitru de sânge, iar berlinezul nu avea răbdare să vadă 
ultima picătură căzând pe nisip. Am sărit în spinarea 
englezului, înfigându-i lama în ceafă. El se scutură ca un 
bivol rănit, iar lama se frânse, rămânând înţepenită între 
vertebre. Uriaşul vărsă sânge pe faţa lui Portta, care se 
mulţumi să scape cu atât, apoi se răsuci încet pe o parte, 
prinzându-mă sub el. Am simţit că mă sufoc din pricina 
mirosului puternic al transpiraţiei amestecate cu sânge. 

L-am auzit pe Mărunţel înjurând, pe urmă o rafală de 
Thompson sfârtecă noaptea. Gloanţele îmi trecură băzâind 
înfuriate pe la ureche. Cineva, probabil Mercenarul, mă 
îmbrânci în nisip, salvându-mă din calea celei de-a doua 
rafale. Motorul jeepului mârâi. 

— Merde de merde, ne scapă! Strigă disperat 
Mercenarul, îmbrâncindu-mă din nou. 

Mărunţelul mă călcă pe mână cu toată greutatea celor 
o sută douăzeci de kilograme. Portta, încă orbit de nisipul 
pe care moartea i-l aruncase în ochi, bâjbâia după cuiul 
grenadei. 

Dar era prea târziu. Jeepul porni scrâşnind şi dus a fost. 
Am alergat câţiva metri după el, dar ne-am oprit gâfâind. N- 
aveam nicio şansă şi oricum alergătura era fără rost. 

— Moşule, vezi că ai musafiri! Ţipă vesel Portta. Arde-i! 

Atunci, în locul împuşcăturilor de bun venit sortite 

fugarilor, se auzi din nou un răget imens, care ne îngheţă 
sângele în vine. Venea dintr-o direcţie cu totul neaşteptată 
pentru noi. Regimentul 26 Panzer-Grenadiere se punea 
iarăşi în mişcare. _ 

Asta nu mai făcea parte din niciun plan. In deruta 
creată, tirul susţinut de Moş şi ai lui fu anemic, 
neconvingător. Jeepul zbură ca gândul printre dânşii. 

— Ce dracu fac ăia! Se miră Mărunţelul. 

Ne-am căţărat în fugă pe creasta dunei. Moşul, Heiden 
şi Sevilla, veniră să ni se alăture înjurând. Spectacolul era 
înfiorător. Regimentul 26 Panzer-Grenadiere se mişca într- 
adevăr, numai că de data asta se mişca fără să ne anunţe 
şi cu mare repeziciune. Reacţionând aşa cum ne aşteptam 
cu toţii s-o facă, având în vedere dimensiunile creierului, 
Mărunţelul o luă la goană vânturându-şi braţele, strigând ca 
un caraghios „Aşteptaţi-mă!". Se opri descurajat la poalele 
dunei. Regimentul de tancuri se mai văzu câteva secunde, 
apoi fu înghiţit de oceanul de dune întunecate şi umbre. 

— Ce-i asta? Ne întrebă Heiden. Beyer, ţi-ai însuşit 
corespunzător datele misiunii? 

Moşul îl apucă de revere, dându-l pur şi simplu la o 
parte din calea sa. Sevilla se repezi spre locul în care 
Mărunţelul abandonase staţia radio şi îşi puse căştile pe 
urechi. După câteva secunde fluieră a pagubă. Am vrut să 
ascultăm cu toţii. 

Mesajul venea din partea locotenentului Leuwe. 
Maiorul Hemke n-ar fi putut să ne transmită aşa ceva, nu 
pentru că n-ar fi avut boaşe, ci pentru că era sub 
demnitatea lui să se adreseze unor scursori ca noi. 

„Miriapodul cheamă vulpea,  miriapodul cheamă 
vulpea... La dracu, băieţi, mă auziţi? Regimentul 26 Panzer- 
Grenadiere îşi schimbă poziţia. Ni s-a semnalat un atac 
aerian iminent. Trebuie să ne dăm la fund. Îmi pare rău, vă 
recuperăm de îndată ce se va putea, probabil înainte de 
zori. Ţinem legătura." 

Ca şi cum ar fi spus „mai vorbim noi la telefon". Moşul 
îşi reveni primul din şoc. 

1 


— Portta, Krautfeld, Heiden, Swen! Ordonă el. Ştergeţi 
urmele! Adunați echipamentul! 

Apoi îl luă deoparte pe Mercenar. 

— Ce s-a întâmplat? De ce i-aţi scăpat? 

— Mărunţelul a dat greş cu al doilea englezoi. Swen şi 
Portta s-au repezit la acelaşi om. 

— Minunat, mormăi Moşul. lar noi am căscat gura şi i- 
am lăsat să zboare. Câţi au scăpat? 

— Doi. 

— Suntem nişte tipi de căcat, oftă Moşul. S-o ştergem! 

A îndepărta urmele în deşert înseamnă să îngropi un 
englez în nisip la o adâncime de treizeci de centimetri, cât 
poţi să sapi cu degetele şi cuțitul şi te îndeamnă frigul în 
combinaţie cu buna dispoziţie. Englezul nu are sicriu, nici 
măcar un giulgiu, nisipul îi intră în gura larg deschisă, dacă 
l-ai aşezat cu faţa în sus şi îi acoperă orbitele ochilor. 

— Nici n-am apucat să văd ce-au prin bot, mârâi 
Mărunţelul. De ce trebuie să-i mai îngropăm pe ăştia? 

— Ţie ţi-ar conveni să putrezeşti sub cerul liber? Se 
răsti Moşul la el. 

— Ce contează unde putrezeşti? 

Am pornit din nou, în şir indian, coborând panta 
domoală a dunei, spre valea în care cu numai câteva 
minute mai înainte poposise Regimentul 26 Panzer- 
Grenadiere. Praful stârnit de şenile nu se aşezase încă. Nu 
eram atât de proşti să credem că se vor întoarce după noi, 
însă puteau trimite o patrulă într-un Kubelwagen de îndată 
ce situaţia s-ar fi stabilizat. Oricum mi-era clar c-o să ne 
prindă amiaza, poate şi seara pe drum. Dar nu ăsta era 
necazul cel mare. 

— Daţi-mi careva o gură de apă, se văită Mărunţelul. 

Moşul sări ca ars. 

— Nu ţi-ai luat rezerva de apă, idiotule? Cum ai plecat 
fără apă la tine, imbecilule? 

— Nici eu nu mi-am luat decât o jumătate de bidon, 
mărturisi cam fără chef Portta. Era vorba de-o plimbare nu 

Se lăsă o tăcere adâncă. 

— Stop! Ordonă Moşul. Aduceţi toată apa încoace. 

— Pe dracu! Sări ca ars Heiden. Fiecare trebuie să fie 
complet echipat. Orice abatere o faci pe barba ta, Moşule. 
Nu-i vina mea că imbecilii ăştia nu gândesc. 

El, desigur, avea bidonul plin ochi. Cu toată ruşinea, 
am simţit şi eu o strângere de inimă la gândul că trebuie să 
dau altuia din apa mea prețioasă. Viaţa e uneori mai 
prețioasă decât prietenia. 

— Să nu mă pui să repet, Heiden, şopti Moşul. Aduceţi 
toată apa aici, în clipa asta! 

Am împărţit-o în mod egal şi am căpătat astfel cam trei 
sferturi de bidon fiecare. Nici măcar nu era prea rău. Apoi 
pornirăm din nou la drum. 

— Drămuindu-vă fiecare înghiţitură, zise Moşul. Beţi 
numai când vă spun eu. 

— Crezi c-o să treacă multă vreme până când se vor 
întoarce după noi? Întrebă Sevilla. 

Glasul lui nu exprima bună dispoziţie. Nu-i răspunse 
nimeni. 

— Pot măcar să mă spăl pe dinţi? Se plânse în glumă 
Portta. Mi-a rămas nişte caviar într-o carie. 

După o vreme, cerul începu să se albească spre răsărit. 
Am zărit ceva urme lăsate de Regimentul 26 Panzer- 
Grenadiere, dar erau nesigure. Nisipul mereu în mişcare 
tindea să le şteargă. Lasă-ţi greutatea pe câte un picior şi 
schimbă piciorul la intervale regulate de timp, mă sfătui 
Mercenarul. În felul ăsta ai să oboseşti mai greu. 

El se născuse mărşăluind, iar în Legiune nu făcuse 
decât să se specializeze. Dacă aveam să ajungem nişte 
schelete, al lui avea să continue să meargă. 

Când soarele se ridicase binişor pe cer, Moşul ordonă, 
în sfârşit, primul popas. 

— 0 să mergem până când arşiţa o să fie prea 
puternică. Atunci o să ne oprim şi o să improvizăm un 
umbrar. E mai bine să mergem noaptea. 

Întrebă speriat mărunţelul. 

Întinsese mâna după bidonul cu apă, dar o retrase 
repede, bântuit de gânduri sumbre. Atunci Portta înjură 
sănătos. 

— N-aş vrea să vă stric ziua, spuse arătând cu degetul 
în spate. 

Ne-am uitat acolo şi am rămas cu gurile căscate. 

Se întorseseră. Veniseră după noi. La distanţa la care 
se aflau, nu puteam să ne dăm seama dacă este acelaşi 
jeep, dar am ştiut-o în clipa în care l-am văzut. Prin aerul 
care începuse deja să tremure neclar, am zărit două siluete 
aşteptând. ă 

— Ce crezi că vor? Intrebă Moşul. 

— Capetele noastre, răspunse simplu Mercenarul. 

Am simţit o nuanţă absurdă de admiraţie în vocea lui. 
La fel ar fi procedat şi el dacă într-o noapte camarazii ar fi 
fost ucişi sub ochii săi. Răzbunarea este o licoare delicioasă 
pentru soldat: 

— Ce tâmpiţi, râse Mărunţelul. Noi suntem şapte şi ei 
numai doi. Pariez că au şi apă berechet în rabla aia a lor. Au 
venit la moarte sigură, ce spuneţi? 

Heiden îl privi ca pe o gânganie. 

— Dacă ai să cazi într-o latrină, ceea ce îţi doresc să se 
întâmple cât mai curând, rahaţii au să protesteze, cerând 
să fii scos afară. Cum ai de gând să pui mâna pe ei? 
Orbindu-i cu oglinjoara de buzunar? 

— Desigur că au apă berechet, adăugă Portta. Au s-o 
bea tacticoşi, închinând în sănătatea noastră, dar la 
distanţă. Aşa că vezi, te-ai înşelat la socoteală: ei sunt doi, 
iar noi numai şapte. 

— Daţi-i drumul mai departe, ordonă Moşul. 

Am mers până la amiază. Soarele era o pacoste 
fierbinte. Moşul ne dădu liber la bidoane, dar ne avertiză 
că-l împuşcă pe cel care soarbe mai mult de trei înghiţituri. 
L-am ascultat cum nu-l mai ascultasem vreodată până 
atunci. 

care ţi-o potoleşti cu câteva beri, sau nevoia de a bea după 
o masă îmbelşugată. Nu setea care te împinge să faci pariu 
cu prietenii că bei pe nerăsuflate o sticlă de vin rece ca 
gheaţa. Ci setea dincolo de care nu te aşteaptă nimic, setea 
fără speranţă. Senzaţia care se accentuează cu fiecare 
clipă, care nu mai sălăşluieşte în gâtlejul umflat ori pe 
limba năclăită, ci în creier şi sub piele şi în toţi muşchii. 
Buzele crapă şi încep să sângereze, iar respiraţia înseamnă 
jăratec pe mucoasele subţiri. Auzi fluvii curgând la doi paşi 
de tine, cascade prăvălindu-ţi-se în creştet. Şi în loc de asta 
îti umpli palmele cu nisip şi îl sorbi lacom. 

M-am scuturat, alungând coşmarul şi am privit în 
lumea reală. Mergeam cu toţii, vii, încă în bună formă fizică. 
La cinci sute de metri în spatele nostru, motorul jeepului 
torcea încetişor, ca destinul. Ei aveau tot timpul din lume. 
Nu trebuiau să facă altceva decât să ne observe cum ne 
târâm ca nişte viermi şi să stea la o distanţă convenabilă. 
Ceasul lor avea să vină la un moment dat. 

— Fii de curvă! Urlă Mărunţelul, arătându-le pumnul. 

Unul dintre ei se ridică în picioare, pe scaunul maşinii, 
arătându-ne o canistră. Era mai bun decât orice orator 
celebru. 

— Halt! Făcu Moşul. N-o să le facem jocul. Ne oprim 
aici. 

Am improvizat un umbrar din câteva cămăşi pe care le- 
am întins între ţevile armelor. Mărunţelul ocupa loc cât 
patru. 

— Tare aş vrea să ştiu ce gândesc ăia, mormăi Sevilla. 

— Or să se ţină după noi până când n-o să mai putem 
mişca un deget, îl lămuri Mercenarul. Apoi au să ne vină de 
hac. 

— La noapte ne repezim şi-i scopim, se înfurie 
Mărunţelul. Nu suport să se ţină cineva aşa de capul meu. 

Portta luă binoclul Moşului şi privi ceva vreme către 
urmăritorii noştri. 

— Au benzină şi apă cât cuprinde, zise. Mai ales că 
acum nu mai sunt decât doi. La noapte au să se 

îndepărteze un kilometru, ca să fie siguri că nu ne ducem 
peste ei. lar dis-de-dimineaţă au să se întoarcă. Moşule, 
mai bine ai suna-o pe mămica Leuwe. 

Moşul manevră butoanele staţiei, repetând „vulpea 
cheamă miriapodul, vulpea cheamă miriapodul", până când 
se întâlni cu locotenentul pe calea undelor. 

„Îmi pare rău, Beyer, zise acesta, trebuie să ne mutăm 
din nou. Blestemaţii de englezoi nu ne lasă să respirăm. l- 
aţi terminat pe ai voştri?" 

— Păi, nu chiar, mărturisi ruşinat Moşul. Dacă nu ne 
recuperati curând, ăştia au să ne ia capetele. 

„Inamicul vă urmăreşte? Câţi sunt?" se arătă interesat 
Leuwe. 

— Doi. Doi într-un jeep. 

„Beyer, nu-mi arde de glume. Păstraţi direcţia. În 
maximum douăzeci şi patru de ore trimit un taxi să vă 
salte." 

Moşul îi explică răbdător situația. Locotenentul era unul 
dintre aceia cu care poţi sta de vorbă şi care chiar înțelege 
ce-i spui, dar probabil că şi ei erau strânşi rău de ouă. 

„Îmi pare rău, Beyer, repetă el, asta-i situaţia. Trageţi 
cât puteţi de apă şi menţineţi direcţia. Poate c-or să vă dea 
pace. Nu vă lăsăm să crăpaţi, contează pe asta." 

Sevilla pufni nemulţumit. 

— Siguranţa regimentului e pe primul plan, îşi dădu cu 
părerea înțeleptul Heiden. 

Ar fi putut fi ultimele sale cuvinte. Glonţul se cufundă 
în nisip la doi paşi de el. După o secundă se auzi şi 
împuşcătura. 

Ne-am rostogolit cu toţii înjurând şi scuipând, căci 
nisipul ne intrase în ochi şi pe nări. 

— Ce mai aşteptăm? Urlă Mărunţelul. Să-i facem sită! 

— Sunt prea departe pentru pocnitorile noastre, 
observă Portta. Asta a fost o carabină cu lunetă. Dac-aş fi 
avut-o şi eu pe-a mea, ce mai concurs ar fi ieşit! 

Trebuie că-i supărasem rău când le croiserăm amicilor 

soarelui. De câte ori încercam să ne adăpostim de arşiţă, 
lunetistul ne înghiontea, dându-ne brânci din imitaţia de 
cort, pe nisipul incandescent. De câte ori încercam să ne 
apropiem de ei, porneau motorul maşinii şi se îndepărtau 
încet, cu nu mai mult de cinci kilometri pe oră, oricum mai 
mult decât am fi făcut noi ca nişte atleți ai deşertului. După 
a doua încercare am renunţat. Pierdeam şi bruma de 
energie care ne mai anima. Scena se repetă de cinci sau 
şase ori. 

— Trebuie să găsim ceva, fu de părere Moşul. Altfel nu 
mai dau doi bani pe pieile noastre. 

Ziua se sfârşise. Părea că pentru moment vânătorii 
renunţaseră şi ei la urmărire. Am ţinut sfat. 

— N-am de gând să fac insolaţie pe plaja asta, se 
exprimă Johann Portta. Am putea să-i vizităm la noapte. 

— Tocmai! Se bucură Mărunţelul, scoțând din buzunar 
sârma de oţel pe care sângele se uscase. 

Mercenarul dădu din umeri. 

— Se vor ascunde până-n zori, când ne vor lua urma. 
Unde vrei să-i căutăm în beznă? Crezi c-au să aprindă iar 
farurile? 

— Să lăsăm doi oameni în urmă, ascunşi. — Să-i 
lovească şi noi ceilalţi să mergem mai departe, sugeră 
Heiden. 

— „Noi ceilalți"? Făcu Mărunţelul. Să înţelegem că tu 
nu intri în discuţie, soldatule model? 

Jocul de-a şoarecele şi pisica, în care nu avuseserăm 
rolul pisicilor, făcuse din noi nişte inşi necumpătaţi. Peste zi 
rezerva de apă scăzuse la jumătate. Am dormit chinuiţi şi 
am visat din nou cascade, fluvii, ploi torențiale. În zori, când 
lumina ne-a trezit, ei erau din nou acolo. 

Au pornit încet, încercând să facă deosebirea între 
umbrele mişcătoare ale dunelor şi prada pe care o 
urmăreau. Pe măsură ce se lumina, le venea inima la loc. 
„Friţii" se aflau în faţa lor, abandonaţi de ai lor, târându-se 
din ce în ce mai greu, având o şansă la un milion ca să-şi 

câteva zile. Asta dacă nu se făţăie de colo-colo, la peste 50 
de grade, sâcâit de doi englezi într-un jeep. In curând 
urmau să se distreze pe cinste. 

Aveau să se amuze poate cu Moşul. Acesta avansa în 
faţa lor, cu mare încetineală. Doi dintre camarazii săi îşi 
dăduseră obştescul sfârşit în noaptea aceea. Drept 
mărturie a dramei, restul grupei noastre lăsa în urmă două 
morminte improvizate în grabă, pe care deşertul avea să le 
înghită în mai puţin de trei zile. 

In loc să se bucure, englezii înjurară cu năduf. Ar fi vrut 
să ne cresteze fiecare centimetru pătrat de piele şi să se 
delecteze cu urletele de durere. In loc de asta, moartea le 
răpise deja printre degete două dintre victime. Rămâneau 
totuşi cinci. Făcând această socoteală, coborâră în grabă 
panta dunei de pe care observaseră agonia hitleriştilor, 
ambalând motorul jeepului. Indepărtându-se atât de mult 
de ai lor, în timp şi spaţiu, îşi puneau ei înşişi vieţile în 
pericol, dar mirosul sângelui îi înnebunise, la fel cum o 
făcuse cu noi în urmă cu două nopţi. Sângele nu ţine seama 
de limba vorbită. 

La douăzeci de metri de mormintele săpate în grabă, la 
doi paşi de locul prin care aveau să treacă, zăceam 
îngropaţi într-adevăr Mercenarul şi cu mine. Nisipul nu se 
încinsese încă, dar nu mai păstra nici răceala de gheaţă pe 
care o căpătase în timpul nopţii. O picătură de sudoare şi-a 
făcut loc pe sub cască şi traversând fruntea mi-a alunecat 
pe pleoapă, oprindu-se în cele din urmă pe buza de sus. 
Altele au urmat-o. 

Stăteam nemişcaţi de aproape o oră. La cinci metri în 
dreapta mea, Mercenarul încremenise şi el ca un scarabeu 
în galena sa. Singura legătură pe care o aveam cu 
exteriorul era o fantă îngustă prin care respiram şi băgăm 
de seamă ce se petrece în jur. Ne rugam amândoi ca nu 
cumva degetele să amorţească pe trăgaciul armei. Cu 
fiecare clipă, lungă cât un an, îi uram din ce în ce mai mult 
pe cei doi englezi. 

Am auzit motorul jeepului mârâind înainte de a urca 

1 


ultima dună care-i despărţea pe ocupanţii săi de moarte. 
Apoi crescu, apropiindu-se. Am auzit voci, frânturi de 
cuvinte. Treceam la etapa a doua a planului. 

La cinci sute de metri mai încolo, Moşul, Heiden, 
Sevilla, Mărunţelul şi Portta se opriră epuizați. Englezii 
tăiară şi ei motorul. Unul dintre ei scoase un chiot, sărind 
din maşină. Erau la câţiva paşi de noi şi urmăreau salivând 
chinurile celor pe care-i vânau. l-am auzit deşurubând 
capacul uneia din canistre, bând pe săturate apa clocită, cu 
gust metalic. Aş fi fost în stare să le sfâşii gâturile cu dinţii, 
ca o fiară. 

— Acum, spuse calm Mercenarul. 

Am ţâşnit amândoi din nisip, nu fără oarecare greutate. 
Când Portta îngroapă un lucru, îi îngroapă temeinic. 
Britanicii au rămas cu gurile căscate, dar numai pentru o 
secundă sau două. In secunda aceea golirăm încărcătoarele 
în trupurile lor care se scuturau de parcă ar fi fost 
conectate la zece mii de volţi. Multe alte gloanţe loviră 
jeepul. Din fericire, benzina nu făcu explozie. 

Când percutorul a clănţănit în gol am pus un nou 
încărcător şi m-am apropiat prudent. Mercenarul, veni 
lângă mine, cu faţa plină de nisip. Unul dintre englezi, un 
lungan blond, murise pe loc, cu ochii larg deschişi, întins pe 
spate. Sângele i se scurgea din douăzeci de răni. Celălalt, 
un plutonier, mai trăia încă. M-am apropiat, savurând 
gemetele şi am băgat de seamă că dopul canistrei cu apă 
se rostogolise în nisip. L-am înşurubat repede, pentru ca nu 
cumva să se evapore vreo picătură. Abia apoi ne uitarăm la 
muribund. 

Nu mai era nimic de făcut. Cele mai multe gloanţe îi 
făcuseră stomacul harcea-parcea. Urmau ore lungi de 
agonie şi o nevoie din ce în ce mai cumplită de a bea. Or 
noi n-aveam de gând să risipim apa cu el. Mercenarul se 
aplecă deasupra lui. 

— De ce nu v-aţi văzut de treabă? Îl întrebă blând, într- 
o engleză aproximativă. 

Ceaţa morţii începuse deja să se aşeze pe ochii 

muribundului. Făcu un efort supraomenesc. 

— Onoarea... răzbunarea..., horcăi. 

Mercenarul se ridică salutând. N-am făcut niciun gest 
să-l împiedic. Eliberă piedica pistolului mitralieră şi îi trase 
un glonţ în cap rănitului. N-am mai vorbit niciodată despre 
asta. 

— O sută de litri de apă sunt pentru mine! Urlă 
Mărunţelul, gâfâind pe panta dunei. 

Ceilalţi îl urmau, cu ochii strălucind de febră. Ne-am 
repezit la canistrele din spatele jeepului. Una din ele era 
plină ochi cu benzină. O alta mai păstra câţiva litri de apă. 
Restul erau goale. Un urlet de mânie urcă pe buzele lui 
Heiden, care începu să lovească metalul fără să-i pese că-şi 
rănea mâinile. Sevilla se prăbuşise cuprins de suspine. 

— Nu mai aveau apă şi benzină ca să se întoarcă, 
murmură Moşul siderat. Nu înţeleg... 

— Ştiau asta, spuse Mercenarul. Dar nu voiau să dea 
înapoi. Pentru ei tortura noastră era mai prețioasă ca 
propria lor viaţă. 

Ne-am privit descurajaţi. Chiar şi Portta, care nu 
deschidea niciodată gura fără să glumească, zâmbi strâmb. 
Atunci am avut cel de-al doilea miraj al meu. In depărtare, 
prin apele aerului care începuse să se înfierbânte, am zărit 
apropiindu-se un Kubelwagen. Moşul şi Portta îl văzură şi ei. 
Zece minute mai târziu, locotenentul Leuwe sări proaspăt 
pe nisip şi ne evaluă ţinuta cu un ochi critic. 


CAPITOLUL 2 


Churchill şi lecţia de gastronomie 


Englezul țopăia înnebunit peste valurile pe care vântul 
le desenase noaptea trecută în nisipul fierbinte. Fusese atât 
de frig încât zeci de pietre crăpaseră cu pocnete de flinte 
arăbeşti. Numai recruții se speriau, zăngănind din gamele şi 
grenade. Visau că i-a înconjurat un regiment întreg. 
Mărunțelul le repartiza pumni ca nişte baroase, direct prin 
căştile acoperite cu plasă, adormindu-i instantaneu. Când 
eram în pericol să fim daţi de gol. Mărunţelul ştia cele mai 
dulci cântece de leagăn. 

Nisipul fusese de gheață în noaptea aceea. Dar acum 
ardea pielea ca şi cum ar fi fost smoală, smoala Iadului. 
Portta şi-a întins foaia de cort şi s-a lungit tacticos pe burtă, 
ca ta plajă, în locul alifiei pentru spinare, al ochelarilor şi al 
umbrelei, a pus lângă el un pumn de cartuşe, binoclul şi 
puşca. 

— Hei, Moşule, a strigat vesel, jucăm la o marcă focul? 

Moşul a scuipat oțărât şi s-a îndepărtat. Noi ceilalți ne- 
am trântit în jurul lui Johann Portta, plini de interes. Sevilla 
s-a oferit să ţină el pariurile. 

Englezul obosise. Soarele îi fierbea încet creierul, ca pe 

un ou în coaja lui. Se mișca într-un semicerc schițat de 
ultima furtună de nisip. Totul se petrecea mai jos cu zece 
metri decât locul în care ne aflam noi, pe creasta dunei. O 
clipă ne-am crezut nişte patricieni romani, asistând într-un 
circ la agonia gladiatorului. El alerga în interiorul 
semicercului, dar nu îndrăznea să-l depăşească. Dincolo era 
moartea. 

Camarazii săi munciseră două săptămâni ca să ne 
prindă într-un cleşte mortal. Paisprezece zile trudiseră, 
plantând sute de mine ucigătoare. Când foamea şi setea 
aveau să ne ia minţile, urma să ridicăm steagul alb sau să 
rătăcim disperati prin câmpul minat, în timp ce ei ar fi râs 
cu lacrimi. O trupă gonită printr-un câmp de mine e un 
spectacol pe cinste. 

Dar generalii lor, ca şi ai noştri, îti strică distracţia când 
ti-e lumea mai dragă. Într-o noapte şi-au strâns catrafusele 
şi au şters-o, nu îndeajuns de repede ca să scape de şutul 
Regimentului 26 Panzer-Grenadiere. Retragerea ordonată s- 
a transformat într-o goană haotică. Câţiva au rămas să-i 
distreze pe soldații merituoşi ca Johann Portta. 

— Unu! Anunţă voios Portta, băgâna cartuş pe ţeavă. 

Ultimele pariuri se  încheiară într-o  hărmălaie 
îngrozitoare. 

Portta ochi rapid. Glonţul smulse epoletul drept al 
englezului, care timp de câteva secunde incetă să mai 
judece. Deşi extenuat, sări în picioare şi începu să se 
învârtă în cerc. 

— Doi! 

Era mai greu cu o ţintă în mişcare, dar şi mai amuzant. 
Glonţțul şterse urechea victimei. Am crezut că o să plesnim 
de râs. $mecheria era să nu laşi ținta să se odihnească şi să 
n-o ucizi. Jocuri pe care numai războiul le poate scorni. 

— Trei! Patru! Cinci! 

Eram ca nişte copii într-o tabără de vară. Apoi Portta 
inventă altceva. Cu fiecare împuşcătură îi arăta englezului 
în ce direcție s-o apuce. Acesta îşi reveni pentru câteva 
Clipe din nebunie şi înțelese, după cum îi indica 

Obergefreiterul, că singurul său drum trece prin câmpul de 
mine. Ezită doar o secundă. Am urlat de bucurie. 

— l'anglais, strigă Mercenarul, eşti un bărbat curajos! 

Vântul desenase valuri mici de nisip, în configurația 
cărora ochi noştri încercați ştiau să descifreze dispunerea 
minelor. Dar englezul nu era câtuşi de puțin expert. El 
alerga la întâmplare, fără să-i pese că va fi rupt în bucăți. 
Tot ce voia era să nu mai audă zumzetul albinelor ucigaşe 
pe care Portta i le trimitea pe la ureche. Departe de a afişa 
calmul britanic, tipul avea probleme cu nervii. L-am 
implorat pe Portta să detoneze o mină, ca să vedem cum 
dansează englezii. Portta râse generos şi mai trimise două 
gloanțe, foarte aproape de organele genitale ale țintei. Era 
un artist, un coregraf care îi arăta balerinului cele mai 
grațioase mişcări. Apoi ochi una din minele cele mai 
apropiate. 

Impuşcătura nu fu urmată de nicio explozie. Englezul 
se opri şovăind şi căzu apoi în nisip, cu ochii spre soare. Din 
țeastă i se prelingea o şuviță întunecată de sânge. Ne-am 
uitat dezamăgiți la Portta. 

— N-am tras eu! Se dezvinovăți el. 

L-am văzut pe Moş scoțând de pe țeavă cartuşul 
fumegând. 

— îți datorez o marcă, Portta, spuse el. 


Doi arabi jerpeliţi îşi făceau de lucru cu o cămilă, la 
umbra tancului nostru, înfofolit în plasă, sub privirile 
indiferente ale santinelei. Maiorul Hemke ar fi explodat în 
faţa unei astfel de încălcări a consemnului. Sub halatele 
peticite se puteau ascunde oameni de la /nte//ligence 
Service. Dar pe ăştia doi îi ştia toată lumea. Unul era 
patronul bordelului din Hafra, o băltoacă urât mirositoare, 
la nord de El Djofs, botezată pompos oază, străjuită de doi 
palmieri anemici, care tremurau în aerul fierbinte, la un 
kilometru de tabără. Celălalt era cumnatul său, un 
maimuţoi priceput la toate, pe care locotenentul Leuwe îl 


folosea ca frizer din când în când. 

În curând, tipetele lor adunară un grup respectabil de 
soldaţi pe care aşteptarea îi făcea să vadă în orice 
încăierare un eveniment demn de comentat săptămâni în 
şir. Subiectul litigiului era cămila răpciugoasă, oferită, cu 
câteva luni în urmă, de către patronul bordelului drept 
zestre nefericitei sale surori, măritată cu ticălosul de frizer. 
Între timp, animalul se ataşase de Portta, care-l învățase 
să-i mănânce din palmă tot felul de resturi. Toţi şi-l 
revendicau acum cu feţele schimonosite de furie. In 
materie de târguieli, arabii sunt experţi, dar şi Portta era de 
temut. 

Locotenentul Leuwe ieşi din cort şi înţelese totul dintr-o 
privire. 

— Feldwebel Beyer, strigă, ce-i balamucul ăsta? la-i pe 
cei doi şi împuşcă-i! 

Cearta încetă ca prin minune. Ştiau nemţeşte exact cât 
le trebuia. Într-o clipă o rupseră la fugă spre oază, fără să 
se mai uite înapoi. Cămila şovăi o clipă, apoi îi urmă ca 
vântul, cu coada pe spinare. Mărunţelul mârâi nemulţumit. 
În bătaia care ar fi urmat tranzacţiei, i-ar fi plăcut să se 
amestece şi el. 

Înaintea prânzului, maiorul Hemke ordonă revistă de 
front. Am urmărit cu interes eforturile recruţilor de a face 
să strălucească nişte obiecte pe care praful le acoperă în 
mai puţin de un minut după ce au fost şterse. Portta scoase 
pachetul de cărţi. Heiden, Sevilla şi cu mine ne aşezarăm 
să-i ţinem companie. Mercenarul îşi luă binoclul şi se căţără 
pe turela tancului. L-am privit îngrijoraţi. Deşertul era 
pentru el ca pântecele mamei. Orice presimţire de-a lui 
trebuia luată în serios. 

Evenimentul se produse în timpul mesei. 

— M-am săturat de lături, decretă Sevilla. Deseară 
mergem să luăm ceva de la maimuţoii ăştia de arabi. 

Făcu un pas înainte, o dată cu tot rândul. O zeamă 
aburindă se revărsă din polonicul ajutorului de bucătar în 
gamela lui Sevilla. Rândul mai făcu un pas şi eu îi luai locul 


celui din faţă, primind polonicul meu de zeamă. Celălalt 

ajutor de bucătar pescui dintr-o grămadă uriaşă o ciozvârtă 
de oaie care ateriză în gamela lui Sevilla, stropindu-l. 

— Merde! Strigă Mercenarul azvârlind zeama în nisip. 

Nu carnea de oaie îl scosese din sărite. Într-o clipă se 
dezlănţui ladul. Am alergat la posturi, vărsând mâncarea pe 
drum, înainte ca primele Hurricane să treacă urlând peste 
noi. Santinelele dormiseră. De-abia când am sărit în 
scaunul tunului de 75, începură să sune sirenele. Şi atunci 
căzură primele bombe. 

— La pământ! Strigă locotenentul Leuwe. Adăpostiţi- 
vă! 

Oamenii alergau dezorientaţi printre stâlpii de nisip şi 
foc pe care îi înălța fiecare explozie. Şuieratul unei bombe 
înainte de a atinge pământul este un sunet înspăimântător. 
Pentru câteva secunde, el şterge orice urmă de rațiune din 
mintea victimei. Mulţi se rostogoliră sub tancurile camuflate 
cu plasă, îngropate până la turele în lăcaşurile lor de 
tragere. Păreau vulnerabili, însă din aer şi la viteza cu care 
soseau, piloţii nu vedeau mare lucru. Dar veniseră prea la 
marele fix ca să fie doar o simplă întâmplare. Urletele 
răniților se înteţiră între explozii. 

Nouă sau zece avioane, trecură la mai puţin de treizeci 
de metri înălţime şi se întoarseră, pregătindu-se de un nou 
atac. De data asta avea să le fie mult mai greu. Mi-am lipit 
orbita de dispozitivul de ochire, iar mâinile mi-au devenit 
una cu mecanismele de manevrare ale tunului. Heiden 
alerga spre mine, cu câte o ladă de încărcătoare în fiecare 
mână. Mulţi alţii în jurul nostru ne urmau exemplul. 

— Vin! Zbieră Portta. 

Am ales avionul din frunte. Silueta lui se suprapuse 
peste crucea dispozitivului de ochire şi rămase acolo. Am 
apăsat pedala. Indată tunul ne scutură pe mine şi pe 
Heiden ca pe nişte păpuşi. Am scuipat treizeci de proiectile 
în şase secunde. 

Bombardierul trăgea cu amândouă mitralierele. 
Gloanţele răscoliră nisipul cale de cincizeci de metri şi-l 


tăiară în două pe comandantul plutonului doi, care zbierase 

până atunci, numindu-şi oamenii laşi împuţiţi. Partea de jos 
a corpului mai zvâcni câteva secunde, sub privirile deja 
aburite de sosirea morţii. Un tanc sări în aer ca o cutie cu 
carbid. În aer se împrăştiară resturi şi bucăţi de carne arsă. 

Piloții îşi aruncară grăunţele otrăvitoare şi se 
îndepărtară. Toţi, în afară de unul mai ghinionist, care 
nimerise în bătaia tunului manevrat de Portta şi Mercenar. 
Motorul începu să tuşească. Un fir de fum albicios izbucni 
de sub o aripă şi apoi începu să se îngroaşe, devenind în 
cele din urmă negru. Avionul făcu eforturi disperate să se 
ţină de restul formaţiei. Se clătina ca un om beat, pierzând 
altitudine. La sfârşit, pilotul încercă să ia înălţime, pentru a 
se putea catapulta, dar era prea târziu. Avionul dispăru 
după dune şi o clipă mai târziu o ciupercă de flăcări crescu 
acolo. Moartea pilotului fu salutată cu urale. 

Maiorul Hemke trecu negru de supărare pe lângă 
tancul nostru. Nisipul era năclăit de sânge şi zeamă de 
oaie. 

— Curăţaţi mizeria asta! Urlă. 

— Plutonul doi a fost măcelărit, zise Moşul. Imbecilul de 
locotenent îi adunase să le facă morală. 

— Presimt că nu mai facem mulţi purici pe-aici, ne 
anunţă Mercenarul. Ştie prea multă lume de noi. 

Sevilla sări ca ars. 

— Ai înnebunit? Nu plecăm nicăieri înainte de a ne 
înfrupta din bunătăţile păduchioşilor de arabi. 

Peste numai o oră, veni într-adevăr ordinul de plecare. 

Am mers toată noaptea, comunicând foarte puţin. 
Hafra rămase în urmă, cu tot cu frizer şi cămilă. Dar când 
mijiră zorile, o altă băltoacă tulbure, străjuită de câţiva 
palmieri anemici ne umplu inimile de speranţe. Toate 
oazele seamănă între ele. 

Nu venise însă vremea să poposim. 

— Ar trebui să ne tragem plasele peste cap şi să stăm 
la umbră, se văicări Portta. Un veteran ca mine are dreptul 
la o băutură răcoritoare, zău aşa. 


Locotenentul Leuwe şi alţi ofiţeri încercară să-l 

convingă pe Hemke să se oprească şi să dea ordinul de 
camuflare. Dar cei care poartă războiul pe hărţi nu erau de 
aceeaşi părere. 

La amiază aviația britanică ne lovi din nou. 

— Rupeţi formaţia! Urlă Hemke în staţie. 

Din fericire raidul fu întrerupt de furtună. Hamsinul, 
vântul deşertului, se năpusti asupra noastră, dinspre Egipt, 
cu milioane de tone de nisip. Tancul patina neputincios şi 
se răsucea ca o jucărie. Era nisip peste tot. Îl simţeam 
scrâşnind între dinţi, sufocându-ne. Vântul urla înfricoşător. 
Auzeam  frânturi de cuvinte în staţia radio, apoi 
comunicațiile căzură. 

Furtuna dură tot restul zilei şi noaptea care urmă. 
Dimineaţa ne trezirăm singuri în mijlocul oceanului de nisip. 

— Verificaţi motorul şi benzina! Spuse Moşul. 

N-avea nici el chef să se usuce ca o scrumbie la soare. 

Totul părea în regulă. Tancul era prăfuit, dar în 
perfectă stare. Ne-a venit inima la loc. Maşinăria nemţească 
de război funcţionează în orice condiţii. Soldatul german 
mărşăluieşte surăzător prin nisipul incandescent, pe fundul 
mării, prin noroiul puturos al mlaştinii. Pietrele îi sfâşie 
tălpile, ghimpii îi însângerează palmele, ramurile îi biciuiesc 
faţa. El cântă, în ritmul marşului triumfal către victorie. lată 
superioritatea arianului asupra tuturor celorlalte rase. 

Heiden reuşi să refacă legătura şi vorbi cu locotenentul 
Leuwe. Tancurile risipite se îndreptau acum spre locul de 
întâlnire pentru a reface formaţia. Am pornit într-acolo cu 
toată viteza. 

Era bine să auzi motorul torcând. Mercenarul veni 
lângă mine. 

— Hemke o să scornească iarăşi ceva. A lui a fost ideea 
tâmpită cu deplasarea în timpul zilei. 

— Greu de crezut c-am scăpat cu faţa curată, am 
recunoscut. 

Deodată Mărunţelul sări în picioare, uitând că se află 
într-un tanc în plină viteză. Mişcările combinate îl buşiră cu 


capul de turelă. Fără cască, ţeasta i-ar fi plesnit ca o coajă 

de ou. 

— Opreşte! Zbieră. Moşule, spune-i să oprească! 

Am frânat şi am tăiat motorul. Chipul Moşului se ivi în 
deschizătura turelei. 

— Un englezoi, ne anunţă scurt. 

Am ieşit, unul câte unul, din iadul cabinei în cel de- 
afară. Erau 60 de grade. Mărunţelul înjură, văzându-l pe 
Portta care dormea, fără să se sinchisească de agitația din 
jur, pe capacul motorului, protejat de batistă. In cele din 
urmă deschise un ochi critic. 

— Urme, îl anunţă şi pe el Moşul. 

Am sărit în nisipul fierbinte, cu degetele pe trăgaci. 
Perpendicular pe direcţia noastră de înaintare vedeam două 
dâre paralele de roţi pe care le cunoşteam foarte bine. 
Urme de jeep. 

— Ce zici? ÎI întrebă Moşul pe Portta. 

Acesta abia aruncă privire. 

— Sunt o piele roşie şi dacă ne mai prăjim mult pe-aici 
voi fi o piele carbonizată. Urmele nu-s mai vechi de trei ore. 
Altfel furtuna le-ar fi şters. 

— Sunt chiar mai proaspete, zise  Mercenarul, 
îngenunchind. Nu pot fi prea departe. 

Heiden îl privi nervos. 

— Şi ce ne interesează pe noi? Ordinul e să ne 
regrupăm rapid. Raportăm la întoarcere. 

— Te-ai scăpat în pantaloni de frică, rânji Mărunţelul. 
Ţi-e teamă c-ar putea să te găurească înainte să te 
avanseze. E mai uşor să lupţi cu nişte prăpădiţi de arabi 
pentru un castron de curmale, ai? 

Heiden îl privi cu ură şi pumnii i se albiră. Pentru un 
fanatic al disciplinei ca el, acuzaţia de laşitate venită din 
partea Mărunţelului era ceva insuportabil. 

— Ce facem? Il întrebă Mărunţelul pe Moş. 

— Portta, rămâi cu ăştia doi. Dacă vor să se muşte de 
beregată, dă-le o mână de ajutor. M-am săturat de certurile 
lor. 

Portta dădu din cap aprobator. 


— Swen, tu şi Mercenarul veniţi cu mine. Aruncăm o 
privire. 

Mercenarul îşi luă un încărcător de rezervă. Am 
verificat dacă pumnalul stă bine în teaca lui şi am pornit în 
urma lor pe creasta dunei. După un sfert de oră de mers 
am plonjat în nisip, ascunşi. Moşul scoase binoclul. 

— Sunt patru, ne anunţă după o vreme. Să mă bată 
Dumnezeu dacă ştiu ce caută aici. 

Mercenarul fu de acord că lucrul e ciudat. 

— 0 patrulă ar fi fost mai bine înarmată. S-ar putea să 
fie un grup de comando care se întoarce din misiune. 

Am privit prin binoclul Moşului. Erau trei lungani la 
vedere. Unul din ei răsucea furios butoanele staţiei. Din 
câte mi-am dat seama, nu era deloc bine dispus. Doi 
camarazi, goi până la brâu, îl urmăreau cu interes. Celui de- 
al patrulea îi vedeam doar picioarele ieşind de sub jeep. 
Dacă nu trăgea un pui de somn la umbră, însemna că au 
necazuri cu transportul în comun. 

— Îi luăm ca din oală, fu de părere Mercenarul. 

Îşi legase batista peste faţă, ca să se apere de nisip. 
Semăna cu un tâlhar de drumul mare. Porni înainte ca 
Moşul să-şi fi terminat planul. 

Două minute mai târziu, tineam sub ameninţarea 
automatelor doi flăcăi spălăciţi, care ne priveau pe sub 
sprâncene. Expresia lor era mai degrabă una mirată. Am 
decis că sunt nişte tipi de ispravă din moment ce moartea 
celorlalţi doi camarazi ai lor, ciuruiţi, nu reuşise să le 
îngheţe sângele în vine. Tipul care se vârâse sub maşină 
nici măcar nu mai apucase să iasă de-acolo. 

La întoarcere, Mărunţelul ne întâmpină cu chiote de 
bucurie. În ultima vreme se plictisise de moarte. 

— Pentru asta, zău că uneori mai merită să trăieşti, ne 
declară, dând târcoale prizonierilor cărora din când în când 
le mai scăpa un ghiont în coaste, ca un geambaş priceput. 

Când încercă să-i deschidă gura celui mai vârstă, un 
sergent uscat ca o şa de călărie, ca să verifice dacă e rost 

se tăvălea pe jos înjurând printre bale, Moşul îi instală pe 
cei doi şi dădu ordinul de plecare. Tancul se urni stârnind 
un nor de nisip pe care curând îl lăsă în urmă. 

La început, prizonierii se arătară scorţoşi, cam fără 
chef de vorbă. Nu le pria înghesuiala şi nici amintirea 
morţilor pe care-i lăsaseră în urmă. Eram cu toţii soldaţi şi îi 
înţelegeam perfect. Dar ce căutau ei acolo? 

— Prieteni, le spuse Sevilla, care o rupea binişor pe 
englezeşte, ceea ce vi se întâmplă acum e o excursie de lux 
faţă de ce-o să urmeze când o să intre pe fir Gestapo-ul. Aţi 
auzit câte ceva despre Gestapo? 

Auziseră. Când am făcut joncţiunea cu restul 
regimentului, deja trecuserăm la schimbul de adrese şi 
mărunţişuri. Portta îi dădu sergentului sutienul cu paiete al 
Wilmei-drăcoasa, despre al cărei număr, interpretat într-un 
bar de la marginea Berlinului, ne povestea adesea. Primi la 
schimb o pipă superbă din lemn roşu şi o pungă de tutun 
aromat. Ar fi putut să i le ia şi pe degeaba, captură de 
război, dar Portta ştia să fie un adevărat domn, mai ales că 
locotenentul Leuwe nu tolera astfel de rechiziţionări. 

— Atunci, la revedere şi fără ranchiună, îi spuse cel mai 
tânăr Mărunţelului când veniră să-i escorteze la punctul de 
comandă. 

— Fără ranchiună, rânji Mărunţelul, fluturându-i pe sub 
nas cleştele dentar. Poate c-o să ne mai întâlnim pe-aici. 

Apucase să vadă doi molari strălucitori, dar soarta i-a 
fost potrivnică. Nu l-a mai revăzut niciodată pe individ. 
Dinţii de aur au intrat probabil în buzunarul unei gorile SS. 

Tabăra începuse deja să prindă contur şi foarte curând 
am uitat necazurile zilei trecute. Parcă nici nu fugiserăm din 
Hafra. Aceleaşi dune instabile, acelaşi orizont instabil. 
Aceeaşi băltoacă jalonată de câţiva palmieri piperniciţi. 
Acesta era locul căruia, până când unul dintre apropiații lui 
Erwin Rommel avea să viseze urât, trebuia să-i spunem 
„acasă'. 

La amiază, Portta se trezi tresărind. 

— Avem musafiri, ne anunţă cu ochii sticlind de 

bucurie. 

Am auzit santinelele strigând şi ne-am repezit cu toţii 
să vedem despre ce e vorba. Prin valurile de aer fierbinte 
am zărit o creatură stranie, care se îndrepta în mare viteză 
spre tabără. 

Din pricina căldurii infernale, era imposibil să 
deosebeşti realitatea de fantasmagoriile proprii deşertului. 
Toate degetele căutară trăgaciul armei, dar apoi, pe 
măsură ce creatura se apropia, un imens hohot de râs 
începu să crească. 

La început părea un păianjen uriaş. Pe urmă păianjenul 
se transformă într-un cămiloi năpârlit şi mort de oboseală. 
Defilă mândru, cu coada ridicată, printre tancurile 
camuflate şi nu se opri decât în faţa Obergefreiterului 
Johann Portta, în uralele mulţimii. Portta îl întâmpină cu 
mâinile în şold, cocoţat pe turela tancului, într-o atitudine 
princiară. 

— Cămila frizerului, se auziră strigăte din toate părţile. 

Atras de larmă, locotenentul Leuwe veni, împins de 
curiozitate, să vadă ce se întâmplă. 

— Portta, zise, ce înseamnă toate astea? 

Ca berlinez get-beget, Portta nu trăise printre cămile. 
Cel mult să fi văzut câteva în menajeriile circurilor 
ambulante din copilăria sa. Cu toate acestea, se comporta 
ca şi cum taică-său ar fi fost un bei în grajdurile căruia 
mişunau dromaderii. 

— Domnule locotenent, spuse luând poziţia de drepţi, 
Obergefreiter Portta raportează că efectivul de cămile al 
companiei a cincea este complet. 

Leuwe se luă cu mâinile de cap. 

— Al companiei? Portta, ai înnebunit de-a binelea. 
Scapă de animalul ăsta imediat! 

Îndată se formară două tabere, care luară în dezbatere 
legalitatea prezenţei mamiferului printre noi. 

— Domnul locotenent are dreptate, se băgă 
Mărunţelul. Cămiloiul nu este al companiei, ci al tancului 

— Tacă-ţi gura, Krautfeld, spuse Moşul. 

Heiden, care nu scăpa niciun prilej de a fi pe placul 
superiorilor, era mai indignat chiar decât Leuwe. 

— Cămiloiul tancului? Multe idioţenii am mai auzit, dar 
asta le întrece pe toate. Şi cum, mă rog, ar trebui să-l 
trecem în inventar? Aşa, ca MG-ul? Ca un Faustpatron? Ca 
pe un accesoriu? 

— Sigur, zise Mărunţelul. Tu nu eşti tot un fel de 
accesoriu? 

Înainte ca cei doi să se încaiere, locotenentul Leuwe se 
îndepărtă exasperat. 

— Până la prânz să-i faceţi vânt, ne strigă peste umăr. 

Portta era însă, ca de obicei, de altă părere. Războiul 
făcuse din el un om deosebit de practic, obişnuit să tragă 
foloase şi dintr-un capăt de aţă. Se hotărî aşadar să 
păstreze cămiloiul, pe care-l boteză îndată Churchill. Ne 
punea în faţa unei probleme dificile, dar nu imposibil de 
rezolvat. 

— Se-aude că ne paşte o mare bătălie, spuse Sevilla 
care dăduse o tură prin tabără. 

— Bucură-te, îl îndemnă Mercenarul pe Heiden, ai 
ocazia să devii un erou. 

Se retrase pe partea umbroasă a tancului şi începu să- 
şi curețe arma, îngânând un cântec de-al Legiunii. 

— Ce-ai de gând să faci? Îl întrebă Moşul pe Portta. 

— Am învăţat de la un beduin reţeta cămilei umplute. 
Săptămâna viitoare îl invităm la masă pe Feldmareşal. O să 
fie impresionat de bunele maniere ale plutonului patru şi o 
să ne lase pe toţi la vatră, cu recomandări excelente pentru 
civilie. lar lui Heiden o să-i dea „Crucea de fier cu 
iatagane'". 

— Cum e cămila umplută? Se interesă salivând 
Mărunţelul, care niciodată nu era sătul. 

— Se prăjesc câteva duzini de pui care se umplu cu 
legume şi ficăţei. Puii se vâră în burta a trei-patru 
berbecuţi. Berbecuţii, la rândul lor, sunt umplutura pentru 
cămilă. După ce i-am băgat în stomacul dromaderului, se 

coase totul bine şi se coace într-o groapă cu jăratec. 

Mărunţelului îi ieşiseră ochii din cap de poftă. 

— Spui că un beduin te-a învăţat asta? 

— A vrut să-mi dea pe oricare din fetele lui de nevastă 
şi un sac de bijuterii, numai să nu-i smulg reţeta. Fetele 
erau nişte bucățele pe cinste. Dar un bucătar rafinat ca 
mine ştie ce să aleagă. l-am pus pistolul la tâmplă şi mi-a 
dezvăluit secretul acestei delicatese. 

— Ce mai aşteptăm atunci? Ai auzit ce-a spus 
locotenentul. Până la prânz oricum trebuie să scăpăm de 
animalul ăsta. 

— Zevzecule, îl repezi Sevilla, de unde vrei să facem 
rost aici de pui, legume şi berbecuţi? Trebuie să sapi o 
groapă cât toate zilele, iar pentru jăratec ai nevoie de 
lemne. 

— Putem să luăm tot ce ne trebuie de la arabi. Sunt 
sigur că au ascuns în cocioabele lor o turmă întreagă de 
berbecuţi. Am săpat deja o groapă pentru tanc, nu trebuie 
decât s-o adâncim puţin. In loc de jăratec putem să folosim 
aruncătorul de flăcări. Dacă într-adevăr urmează o bătălie, 
atunci ne-am lins pe bot de friptură. 

— De ce? Se miră Portta. Puţină alergătură nu face 
decât s-o frăgezească puţin. Toate lucrurile la vremea lor. 

— Aţi înnebunit de-a binelea, comentă Moşul, apucând- 
o pe urmele locotenentului Leuwe. 

Portta mă luă cu el ca să căutăm o gazdă pentru 
viitorul nostru festin. Am improvizat un căpăstru dintr-un 
centiron şi trăgând dromaderul după mine l-am urmat prin 
tabără. Apariţia noastră stârnea râsete şi glume dintre cele 
mai porcoase. Cea mai frecventă era presupunerea că 
Portta întreţine relaţii intime cu cămiloiul, iar eu sunt 
peştele lui. 

— Dar e vorba despre un mascul, am protestat. 

— Înseamnă că Portta e homosexual, replică un 
tanchist  mărunţel,  hlizindu-se  dindărătul stratului de 
vaselină care-i acoperise faţa. 

Portta era prea preocupat de viitorul protejatului său, 

ca să-l ia în seamă. Ne-am oprit lângă unul dintre 
camioanele aprovizionării. Aici Portta începu un târg 
interminabil cu Feldwebelul Schelde. Ideea esenţială era ca 
acesta să-l adăpostească pe Churchill până când avea să-i 
vină rândul la preparat. Pentru Schelde, să ascundă un 
cămiloi era un fleac, dacă-şi punea mintea, dar individul 
voia să ne jupoaie de vii pe noi, oamenii în cele din urmă, 
Portta fu nevoit să cedeze jumătate din rezerva sa 
personală de coniac şi să promită o parte din punguţa cu 
dinţi de aur pe care Mărunţelul o purta cu sfinţenie în sân, 
zi şi noapte. 

Cum de reuşise Portta să-i promită vulpoiului de 
Schelde ceva ce nu-i aparţinea, şi mai ales cum îşi închipuia 
că o să se ţină de cuvânt a rămas pentru totdeauna un 
mister. Dar asta era numai chiria. În plus, Portta se angajă 
să-şi viziteze tovarăşul zilnic şi să-i procure, în limita 
posibilităţilor, de-ale gurii. Ceea ce avea să-i dea Schelde 
urma să fie plătit. Totul fu pus pe hârtie şi întărit cu 
semnăturile celor de faţă. Am semnat şi eu ca martor. 

Feldwebelul Schelde îl instală pe Churchill într-unui 
dintre camioane şi trase prelata. 

— Mergi fără grijă, îi spuse lui Portta. Am să-i fac nişte 
ferestre ca să aibă aer şi să nu înnebunească de urât. Mă 
pricep la cămile. 

Când ne îndepărtarăm, Churchill scoase un zbieret de 
bun rămas. Lui Portta îi dăduseră lacrimile. 

Bătălia se declanşă două zile mai târziu. Englezii 
trecuseră la ofensivă pe toată linia frontului, dacă în deşert 
se putea vorbi despre aşa ceva. Din nefericire pentru ei, cei 
doi cercetaşi pe care-i capturase Moşul nu putuseră să-şi 
protejeze secretele în faţa unor experţi cum sunt cei de la 
Gestapo. După douăsprezece ore de tortură, respectivii 
spuseseră mai mult decât ştiau, îi aşteptam pe englezi şi ei 
au căzut în capcană. 

Mai întâi şi-au trimis cercetaşii, la patru dimineaţa, 
înainte de a miji zorile, ca să ne ia ca din oală. Erau soldaţi 
din colonii, ghurka, experţi în mânuirea sabiei şi a cuţitului, 

însetaţi de sânge. Mai mulţi nefericiţi căzuseră pradă 
somnului în avanposturile noastre şi s-au trezit la timp 
pentru a urmări ultimele picături de sânge care li se 
scurgeau o dată cu viaţa din carotida secţionată. 

Apoi mai multe rachete făcură din noapte zi şi 
infanteriştii se treziră prinşi fără scăpare, orbiţi, neavând 
unde să se ascundă. Intr-o clipă, asupra lor se prăvăli o 
urgie de foc. Zeci de mii de trasoare, galbene, verzi, roşii 
zburau prin aerul îngheţat, încrucişându-se, şuierând, 
poticnindu-se în cele din urmă în piepturi, sfărâmând teste, 
pulverizând măruntaie. 

Dar ghurka înaintau. Cădeau ca muştele şi alţii le luau 
locul, val după val. Erau fanatici. Împotrivirea noastră nu 
făcea decât să le sporească ura, setea de răzbunare. 
Ajunseră la fâşia minată, plătind şi acolo un preţ de moarte 
şi sânge. Mina este cea mai eficientă maşinărie a morţii. 
Ghinionistului care a călcat pe detonator i se deschid o sută 
de căi pentru a părăsi această lume în chinuri groaznice. El 
rămâne fără picioare ori îşi priveşte  măruntaiele 
rostogolindu-i-se în nisip. Sute de schije îl ciuruiesc, 
lăsându-l să agonizeze ore în şir, dacă n-a avut norocul să 
fie ucis pe loc. Explozia îl desfigurează, transformându-l 
pentru tot restul vieţii într-o pocitanie pe care până şi cei 
dragi o privesc cu silă. 

In cele din urmă, cu pierderi uriaşe, pătrunseră în liniile 
noastre. Mai întâi veni o ploaie de grenade. Apoi ne-am 
năpustit unii asupra celorlalţi încercând să ne ucidem cu 
baionetele, cu lopeţile de infanterişti, cu paturile armelor. 
Când armele n-au mai fost de folos, din pricina învălmăşelii, 
am lovit cu pumnii, ne-am muşcat şi am sfâşiat cu unghiile. 

Un căpitan se repezi asupra Mercenarului, plănuind să-l 
despice cu sabia din creştet până la buric. Mercenarul, mai 
scund şi mai agil, se eschivă cu uşurinţă şi-i împlântă 
baioneta în ceafă. Oasele părâiră, iar căpitanul se prăbuşi, 
aproape decapitat. 

Mărunţelul îşi prinse adversarul în braţe, strângându-l 
cu putere, până când coastele cedară şi sângele îi ţâşni pe 

gură. După ce-l aruncă în nisip, îi strivi faţa cu lovituri de 
călcâi, transformând-o într-un terci însângerat. 

Eram animale cuprinse de nebunie în mijlocul flăcărilor. 
Spaima de moarte gonise din noi cea mai mică urmă de 
sentiment omenesc, de milă. Ştiam doar că viaţa mea 
depinde de moartea celui din faţă, că trebuie să-i smulg 
ochii din cap pentru ca eu să pot vedea şi mâine cerul, 
soarele, nisipul, că după ce am să-i sfâşii inima, a mea o să 
continue să bată cu forţe înzecite. 

Cineva îmi sări în spinare, doborându-mă. Nisipul îmi 
intră în ochi şi pe nări, orbindu-mă, sufocându-mă. Am dat 
neputincios din picioare, aşteptând dintr-o clipă-n alta tăişul 
pe beregată. Apoi greutatea care mă strivea dispăru. 
Heiden şi Sevilla îl străpunseseră în acelaşi timp şi 
continuau să-l lovească. 

— Eşti întreg, Swen? Strigă Moşul. 

N-am avut timp să-i răspund. Mi-am încleştat degetele 
în gâtul unui alt flăcău şi nu i-am dat drumul decât când am 
simţit că nu mai respiră. 

In cele din urmă ghurka începură să se retragă, lăsând 
în urma lor mormane de morţi şi răniţi. Gemetele de durere 
luară locul strigătelor războinice. Sângele băltea în nisip, 
transformându-l într-o  mocirlă puturoasă. Am căzut 
epuizați, pentru câteva minute de respiraţie normală, însă 
asta fusese numai introducerea. 

— Imbarcarea, urlau ofiţerii, toată lumea la posturi! 

Leuwe veni în fugă şi-l trase pe Moş într-o parte. Nu 
auzeam ce-i spune. Motoarele tuşiră şi apoi izbucniră într- 
un cor de răgete infernale care făceau carnea să tremure 
pe oase. Mercenarul îmi zbieră ceva la ureche, dar n-am 
apucat să aud decât „Swen..." şi ne-am transformat cu toţii 
în surzi. 

Se lumina de ziuă. Orizontul se înroşi, iar după câteva 
minute soarele îşi îţi creştetul cu timiditate. Sudoarea luptei 
îngheţase pe frunţile morţilor. In tanc era cald şi bine. 

Apoi se făcu linişte. O linişte nefirească, de sfârşit de 
lume. Doar o adiere slabă şuiera abia auzit prin rosturile 

obloanelor laterale. Zgomotul firelor de nisip curgând pe 
turelă mă ducea cu gândul la un izvor răcoros, în mijlocul 
pădurii. Până şi răniții încetaseră să-şi strige durerea. Sau 
poate că muriseră cu toţii. 

Treptat, un tremur începu să crească în aer. Tremurul 
se transformă într-un huruit îndepărtat, apoi din ce în ce 
mai puternic, până când plămânii fură cuprinşi de vibraţie. 

— Furtună de nisip! Strigă un tânăr recrut, unul din 
aceia cu mintea încă necoaptă. 

Am văzut, ca şi el, prin vizor, orizontul înghiţit de nori 
uriaşi de praf, rostogolindu-se ameninţători către noi, dar 
ca şobolani bătrâni ce eram, nu ne-am lăsat păcăliţi. Ştiam 
prea bine ce se află în mijlocul „furtunii". Veneau. 

Generalul Alexander adusese 50 000 de englezi, pe la 
Capul Bunei Speranţe. Plănuiau să măture Afrikakorps 
dintr-o lovitură şi să nu se oprească până la Tripoli, cale de 
3 000 de kilometri. Neîmpăcându-se cu gândul că i se dau 
papucii atât de aproape de Cairo, Rommel spera să repete 
figura de la El-Gazala, când îi pusese pe fugă. Dar erau alte 
vremuri. In faţa sa nu se mai afla generalul-răcan 
Auchinleck, ci şcolitul Alexander şi însuşi Montgomery, 
good old monty, cum îi spuneau mândri englezii. 

— Porniţi motoarele! Explodă ordinul în căşti. 

Într-o clipă se dezlănţui iadul. 

— Înainte! Zbierară comandanții. 

Ne-am urnit într-un tunet asurzitor ca să le ieşim în 
întâmpinare. Veneau ca un zid de fier şi soarele abia răsărit 
ne orbea, reflectându-se în tabla galbenă a blindajelor. Mai 
întâi trecu pe deasupra noastră acoperirea aeriană, un val 
de avioane de vânătoare-bombardament, dar după primul 
atac se retraseră pentru a nu-i lovi pe-ai lor. Eram prea 
aproape unii de alţii. Turelele se rotiră căutându-şi 
victimele. În turnirul care urma, fiecare era singur cu 
destinul său şi cavalerismul nu mai avea loc. 

Am fost una din primele ţinte atinse. Proiectilul ricoşă 
pe blindaj, dar impactul fusese teribil. Eram într-un clopot 


bătut de un uriaş. Heiden începu să urle. Mercenarul îl 

potoli cu o palmă. 

— Dreapta, Swen! Strigă Moşul. 

Mi-am lipit ochiul de cauciucul vizorului. Două proiectile 
plecară unul după altul şi smulseră turela tancului duşman, 
o dată cu capetele celor din echipaj. Pilotul murise cu 
pieptul pe comenzi. Tancul se răsuci pe loc minute-n şir. L- 
am ocolit căutând o nouă victimă. 

Peste tot în jurul nostru exploziile săpau cratere adânci 
în nisip. Era ziuă de-a binelea însă din pricina fumului şi a 
prafului stârnit de şenile orbecăiam prin întuneric. Portta 
prinse un alt tanc în bătaia aruncătorului de flăcări. Un 
uragan de foc lovi maşinăria inamică, acoperind-o într-o 
fracțiune de secundă. Ne-am imaginat spaima celor 
dinăuntru, gesturile lor necontrolate, disperarea. Capacul 
turelei se deschise şi două mâini se iviră bâjbâind, 
încercând să tragă după ele un trup dornic să trăiască. Dar 
nu mai aveau putere şi după câteva secunde, cuprinse de 
flăcări, căzură înapoi, în sicriul de metal. 

„Vino, dulce moarte" zbiera Mercenarul. Mărunţelul 
râdea în hohote. Până şi Moşul părea mulţumit de felul în 
care mergea treaba. Pe măsură ce se scurgeau secundele, 
tot mai multe trofee se adăugau zestrei noastre macabre. 
Supraviețuitorii unui tanc, lovit în şenilă şi deci condamnat, 
alergau  dezorientaţi, căutând un adăpost în inima 
dezastrului. l-am ajuns din urmă şi i-am transformat în 
carne tocată, scăpându-i de frică pentru totdeauna. Multă 
vreme aveau să figureze pe listele celor „dispăruţi", dându- 
le speranţe zadarnice celor care-i aşteptau să se întoarcă 
acasă. 

Un stol de tancuri inamice, uşoare, ocoli creasta unei 
dune, năpustindu-se asupra noastră. Ilmbătaţi de noroc 
înaintaserăm mult şi deodată înjur începu să plouă cu 
obuze. Schijele răpăiau pe blindaj ca o ploaie torențială, 
numai că acum ploaia aducea moarte. Una dintre ele scăpă 
inexplicabil înăuntru, ricoşând de două sau trei ori. Sevilla 
se clătină, cu fruntea plină de sânge, apoi căzu grămadă. 
Moşul se aplecă deasupra lui. 

1 


— Zice că nu mai vede nimic! Strigă după câteva clipe. 
Krautfeld, pune mâna! 

Un camarad căzut aduce întotdeauna ghinion. Ne 
părea rău de el, dar nu puteam să-l ajutăm cu nimic 
deocamdată. Trebuia să ieşim mai întâi din nebunia 
înconjurătoare şi încă nu întrezăream nicio posibilitate de a 
o face. Ar fi fost de preferat, de asemenea, să rămânem în 
viaţă. 

La sfârşitul primului sfert de oră, treizeci de carcase 
fumegau gros în nisipul răscolit. Cele două tabere îşi slăbiră 
încrâncenarea,  adunându-şi forțele pentru o nouă 
încleştare. Atunci primirăm cea de a doua lovitură. 

Proiectilul veni de la mică distanţă, pulverizând 
motorul. Flăcări vii porniră să dănţuiască în faţa ochilor 
noştri. 

— Toată lumea afară! Urlă Moşul. 

Il apucă pe Sevilla şi se rostogoliră împreună prin 
ieşirea de avarie din podeaua înfierbântată a tancului. 
Dintr-o clipă într-alta, explozia avea să ne prefacă în mii de 
firimituri carbonizate. Am ieşit unul câte unul, ca şobolanii 
care părăsesc nava când se scufundă. Heiden rămase 
ultimul, trăgând furios cu mitraliera până ce încărcătoarele 
se goliră. Pentru un ins cu atâta respect faţă de propria-i 
piele, întâmplarea n-avea altă explicaţie decât demenţa 
pricinuită de frică. În cele din urmă ieşi şi el. 

Eram acum lipsiţi de apărare, apți de-a fi striviţi, arşi, 
ciuruiţi. Fumul îmi intră în plămâni, râcâindu-i ca un milion 
de lame de ras, făcându-mă să scuip sânge. Flăcările îmi 
arseră genele şi sprâncenele şi-mi acoperiră pielea mâinilor 
cu băşici. Schijele zumzăiră pe deasupra capului meu, 
exploziile îmi sparseră timpanele. Moartea ne bătea pe 
umăr şi oriunde întorceam capul dădeam peste rânjetul ei 
larg. 

Moşul îl trase pe Sevilla în craterul săpat de o explozie. 
Mărunţelul ieşi înaintea unui tanc, cu un mănunchi de 
grenade. Se rostogoli între şenile şi mastodontul trecu 


peste el fără să-l atingă. Trei secunde mai târziu sări în aer 

ca o cutie de chibrituri. Portta ciocăni în turela unui alt tanc, 
pe care fixase o mină plată ca un castron. 

— Semnati de primirea coletului! Zbieră. 

Moartea ne zâmbea nouă şi noi le zâmbeam altora. Ne 
transformaserăm în roboţi bine programaţi, funcţionând 
fără greş. Aleargă! Adăposteşte-te! Ucide! Aleargă mai 
departe! 

Bătălia a durat până când soarele s-a ridicat deasupra 
capetelor noastre, apoi a slăbit în intensitate. În cele din 
urmă englezii s-au retras, promiţându-ne că au să revină 
cât de curând. Cât vedeai cu ochii, nisipul era acoperit cu 
carcase incendiate şi cadavre. Îşi găsiseră sfârşitul o sută 
de tancuri şi mare parte din echipajele lor. Fierbinţeala 
incendiilor, adăugată celei a deşertului, dădea naştere unor 
adevărate tornade incandescente, care se mişcau pe acest 
câmp al morţii, terminându-i pe supraviețuitori. În aer 
stăruia mirosul de carne arsă şi benzină. 

Ne-am retras câţiva kilometri. Sevilla fu ridicat de 
brancardieri şi evacuat în spatele frontului. Schija îi 
afectase nervul optic. Avea mari şanse să-şi recapete 
vederea, dar nimeni nu putea să-i spună când se va 
întâmpla asta. 

— Şi-aşa n-ai mare lucru de văzut în deşertul ăsta, îl 
consolă Portta la plecare. Păstrează-te pentru sfârşitul 
războiului. 

Totuşi, Sevilla a fost reparat la iuţeală şi s-a întors o 
lună mai târziu, „apt combatant". 

Feldwebelul Schelde veni încurcat la Portta, purtând pe 
chip semnele unui dezastru. Camionul care-l adăpostise pe 
Churchill primise o lovitură directă. Cămiloiul, scăpat ca 
prin minune, dar înnebunit de spaimă, se lansase într-o 
cursă contra cronometru spre sud, spre El Djofs şi curând 
dispăruse înghiţit de nisipuri. Mărunţelul urlă, repezindu-se 
la gâtul lui Schelde. 

— Măscărici împuţit! Îi strigă. Furi din raniţele unor 
soldaţi cinstiţi şi înfometați? 

Abia l-am potolit. Portta privi resemnat spre sud. 


— Ospăţul se amână, ne anunţă el. Presimt însă că ne 
vom mai întâlni cu Churchill. O să mă caute după ce-o să-i 
treacă spaima. Ţine prea mult la mine. 


CAPITOLUL 3 


O colecţie cu bucluc 


Pe timp de pace războiul pare o sperietoare pe care nu 
trebuie s-o iei prea în serios. Adulții se cred mai adulți decât 
sunt. Aduc vorba, cu detaşarea pe care ţi-o dă siguranța că 
un asemenea lucru nu se va petrece vreodată. Dar dacă 
totuşi o să izbucnească războiul? „A, putem să discutăm şi 
această ipoteză.". Incep să-ţi înşire verzi şi uscate despre 
ce-ar face ei înşişi dacă i-ar prinde urgia (ai impresia că 
vorbesc despre ploaie), despre ce înseamnă luptele, răniții, 
morții, despre cum se mânuieşte o armă. Pe timp de pace, 
singurii care pot să discute câte ceva despre război şi se 
pricep sunt copiii. Ei îl exersează în fiecare zi. 

Odată aprins, războiul nu mai e ceva despre care 
discuti pur şi simplu. Războiul e viața. Este viața lui, a ta. 
Nu ne adunăm s-o povestim, seara, la un foc de tabără. O 
trăim. Din ce în ce mai puțini. 

Jur împrejurul tău nimic altceva decât nisip. Dacă nu-ți 
uşurezi camarazii la zaruri de trofeele mărunte, culese 
după luptă de pe leşurile duşmanilor, sau dacă Portta nu 
pune la cale un raid prin popota ofițerească, urmat de un 
chef monstruos, atunci nu-ţi rămâne decât să zaci ore în şir 

cu ochii în gol, atent la o lume ulterioară din ce în ce mai 
săracă. Ai un ghinion de groază. Eşti ghinionist pentru că 
viața ta este războiul. Te paşte ghinionul pentru că s-a 
întâmplat să fii trimis în deşert, unde nici măcar decorul nu 
e mai de doamne-ajută. Şi ca o culme a ghinionului, clipa în 
care se va petrece ceva care să spulbere monotonia 
deşertului va fi probabil şi ultima a vieții tale. 

Sevilla avea o ţiitoare. Secretul a rezistat patruzeci de 
minute, după ce s-a întors, împleticindu-se, din ceea ce cu 
bunăvoință numeam „sat". Şapte sau opt gurbi în care 
mizeria mocnea pe priciuri înguste, întuneric. Mergeam cu 
toții cel putin o dată pe săptămână să tăvălim câteva femei 
de-ale arabilor, după ce dădeam la o parte haikurile 
albastre pe care şi le înfăşurau în jurul capetelor. Ne 
murdăreau cu henne roşu cu care-şi vopsiseră călcâiele. Ele 
erau animale domestice şi bărbații ni le împrumutau contra 
cost. Când se prăpădea o cămilă, un măgar sau unul din 
Zecile de câini, izbucnea mare jale în fiecare gurbi. Cu 
femeile însă era altă poveste. 

Niciunul dintre noi nu s-a îmbolnăvit. Dacă s-ar fi 
întâmplat una ca asta, am fi ras locul de pe suprafața 
pământului în câteva minute. 

— Sevilla vrea să se logodească, a hohotit Mărunţelul. 
Acum se gândeşte deja la un harem. 

Faptul că-şi golea conținutul nărilor. Din cinci în cinci 
minute nu era de natură să sporească solemnitatea 
momentului. 

— Cine e fericita? Se interesă Portta. Are turme? Se 
supune rudelor ei şi sfintei litere a Coranului? 

— Asta înseamnă că Sevilla o să înveţe să citească? Se 
hlizi şi Heiden. 

Sevilla scuipă şi merse pe partea cealaltă a tancului, 
unde însă îl luară în primire ceilalți. 

— O femeie e un lucru util, mon ami, filosoră 
Mercenarul. Cum ar fi trusa pentru curățarea armei, dar nu 
chiar atât de importantă. Dacă o pierzi e neplăcut, însă nu 


trebuie să faci o tragedie. Ce are a ta în plus față de 

celelalte? 

Sevilla nu-i răspunse. De fapt nu era îndrăgostit. 
Soldatul adevărat e operat de iubire ca de apendicită, la 
primele explozii ale obuzelor duşmane. Cred că era mai 
degrabă nevoia de a avea ceva numai al lui, în afară de 
puşcă. 


În cele din urmă, Auk şi băieţii lui s-au întins mai mult 
decât îi ţineau puterile. Mareşalul Kesselring îndemnase 
Luftwaffe să-şi dea mai multă osteneală şi tăbărâse cu o 
mie de avioane în Malta. Opt luni, zi şi noapte, o mie de 
„von" cu aripi au pisat insula, dând totul peste cap. Nici 
măcar pisicile nu mai duceau o viaţă normală. Maltezii au 
avut parte de vreo două mii de alarme aeriene. Nu mai 
ieşeau din adăposturi, ba chiar şi la cinema mergeau tot 
prin tuneluri. Britanicii şi-au pierdut răsuflarea în 
Mediterana, iar „vulpea deşertului", Rommel, a putut în 
sfârşit să mai primească niscaiva pachete de-acasă cu de- 
ale gurii. Şi o dată cu el a mâncat pe săturate şi 
Obergefreiterul Johann Portta. Dacă Portta era sătul, 
războiul mergea bine. i 

— Nu vi se pare c-am luat-o în partea cealaltă? Intrebă 
Mărunţelul ronţăind un ciolan de miel, pe care-l obținuse de 
la un arab printr-un gest convingător cu pistolul. 

leşise pe jumătate din turela Panzerului ca să vadă 
peisajul care defila cu repeziciune în toată monotonia sa. 
Dacă maiorul Hemke l-ar fi văzut în clipa aceea, ar fi riscat 
fără îndoială o criză de nervi. Mărunţelul găsise de cuviinţă 
să iasă la aer gol puşcă. Din când în când îşi etala bărbăţia 
chiuind. De două ore se credea Tarzan omul-maimuţă. l-am 
explicat de mai multe ori că Tarzan nu activase în deşert, 
însă el rămase insensibil. Sparse ciolanul folosind o grenadă 
ofensivă şi supse pofticios toată măduva. 

— Ce spui, Moşule? Se interesă Heiden. A început 
contraofensiva? Luăm Alexandria? 

Moşul nu era obligat să răspundă. Avioanele britanice 


ne vizitau din ce în ce mai des, însă atacurile erau tot mai 

lipsite de vlagă. Kesselring le gâtuise aprovizionarea. 

— Un domn respectabil ca mine, şi pe deasupra din 
Berlin, centrul cultural al lumii, spuse nemulţumit Portta, nu 
ia în seamă câteva muşte zglobii. 

„Muştele" nu puteau stăvili înaintarea tancurilor. Aveau 
prea puţine bombe, prea puţină benzină. Şi eram din ce în 
ce mai mulţi. Tot mai multe vehicule, tot mai mulţi oameni. 
În deşert, grupurile par mulţimi, iar mulțimile hoarde. 

Străbăteam o hamadă vastă. În amurg, patrulele de 
cercetaşi se întoarseră pentru a anunţa joncţiunea cu un alt 
regiment. Blindatele erau în bună parte englezeşti, tancuri 
Stuart şi Mathilda, automitraliere de recunoaştere Willys, 
camioane Powers. După ce pusese mâna pe ele, peste ocrul 
şi portocaliul mimetic, bătrânul Rommel nu se sfiise să 
picteze cruci negre. 

Ca orice bun gospodar, învățase să nu dispreţuiască 
bunurile vecinului, ba dimpotrivă. 

— Vă spun eu, se umflă din nou în pene Heiden. E sigur 
că Feldmareşalul n-o să ne mai oprească până la Alexandria 
şi dincolo de ea, până la Cairo. Am făcut optzeci de 
kilometri în ultimele două zile. 

Nu puteam decât să-i dăm dreptate. Portta îşi aprinse 
un trabuc mititel. Avea o cutie întreagă, pe care i-o făcuse 
cadou un căpitan britanic nu îndeajuns de iute de picior. Lui 
Portta goana îi pria de minune. Englezii se retrăgeau în 
mare grabă şi, în ciuda celor ce se spuneau despre ei, lăsau 
destul de mult deranj în urma lor. Berlinezul era mereu 
primul care se oferea să facă ordine prin vehiculele 
abandonate şi chiar să inspecteze minuţios buzunarele 
prizonierilor sau ale morţilor. Strânsese câteva brichete, un 
binoclu şi o frumoasă colecţie de bancnote din toate 
valutele importante. De asemenea, adunase mai multe 
scrisori la care se uita seara, înainte de culcare, sperând ca 
într-o bună zi bunul Dumnezeu să-l înveţe deodată atâta 
engleză încât să le poată citi ca pe un roman pasionant. 
Raniţa lui era un bazar uriaş, jinduit de mulţi semeni de-ai 


săi din Regimentul 26 Panzer-Grenadiere. Mărunţelul îl 

secondase cu un oarecare succes, însă de când îl interpreta 
pe Tarzan, se mulțumea cu câteva curmale şi-un ulcior cu 
lapte. 

In dimineaţa următoare am mai alergat douăzeci de 
kilometri. 

— „Lighenaşele" se mişcă dincolo, ne anunţă Leuwe, 
indicând înălţimea de nisip către care goneam. 

Regimentul se oprise pentru moment, ca un şarpe 
toropit de căldură. M-am trezit într-un Horch de 
recunoaştere. Mercenarul mă bătu pe umăr a încurajare. 
Portta îmi arătă câţiva dinţi galbeni şi însinguraţi, în ceea ce 
el credea că e un zâmbet. El se oferise, ca de obicei, 
voluntar. Colecţia de bancnote avea nevoie să fie 
completată cu piese noi. 

— Ce-o să facem cu atâtea „lighenaşe"? Se minună el. 

Unii dintre noi chiar folosiserăm căştile britanice ca 
lighenaş de bărbierit ori farfurie adâncă. Ca trofeu era prea 
greu pentru a fi cărat prin deşert, chiar şi pentru Panzer. 
Noi ne atârnaserăm pe creştet bucăţi de pânză albă, după 
moda arăbească ori a camarazilor de odinioară ai 
Mercenarului. 

N-am avut prea mult de alergat. La început ţi-e teamă 
de o ambuscadă, dar locul era prea larg pentru aşa ceva. In 
urma lor plantau uneori câmpuri înguste de mine, însă 
făceau treabă de mântuială, din pricina grabei. Ne 
porecliseră „huni" şi fugeau din calea noastră la fel de 
înspăimântați ca din calea hunilor. 

La doi kilometri pe direcţia de înaintare a regimentelor 
înfrăţite, ne-am oprit într-un nor de nisip şi am privit tustrei 
fără să ne credem ochilor. La capitolul bune maniere Portta 
îl bătea chiar şi pe micul Mercenar. Sări imediat din maşină, 
făcând o plecăciune exagerată. 

— Obergefreiter Johann Portta la dispoziţia 
dumneavoastră, stimate şi distinse domnişoare. Habar n- 
am avut că Sahara adăposteşte a opta, a noua şi a zecea 
minune a lumii. Să îndrăznesc, nevrednicul de mine, a 
spera că v-aţi rătăcit? 

Drept răspuns, o rafală de Sten răscoli nisipul la 
picioarele sale. M-am felicitat pentru inspiraţia de a fi 
rămas pe partea cealaltă a Horchului, la adăpostul 
blindajului. 

— Scheisse! Merde! Recitară în acelaşi timp Portta şi 
Mercenarul, venind să-mi ţină de urât. 

Erau trei drăgălăşenii de fete din WAAC, corpul auxiliar 
al armatei britanice, într-un jeep cu rezervorul prea găurit 
pentru a face faţă unei promenade în deşert. Cavalerii lor le 
abandonaseră după primul dans, atât de grăbiţi şi de 
hotărâți să nu dea ochii cu Mărunţelul încât probabil că-şi 
amintiseră de ele după câteva zeci de kilometri. O 
şterseseră de curând, având în vedere că locul era încă plin 
de urme, un talmeş-balmeş de cauciucuri şi şenile. 

— N-am să pricep în ruptul capului ce popor e ăla care- 
şi trimite asemenea frumuseți să li se usuce, Doamne iartă- 
mă, bunătate de pielicică în arşiţa asta şi să mai încaseze şi 
vreun glonţ în minunăţia de dos. 

Urma să-şi schimbe punctul de vedere mult mai târziu, 
când gloriosul nostru Fiihrer avea să împingă de la spate 
către linia întâi sugarii cu buzele încă umede de laptele 
mamelor. Deocamdată trase o înjurătură care ar fi făcut să 
roşească un catâr bătrân şi vicios. O a doua rafală de Sten îl 
făcu să-şi înfunde capul între umeri. 

Mercenarul se ridică liniştit într-un genunchi şi 
descărcă pistolul mitralieră, metodic, cu o oarecare artă, 
tocând mărunt Jeepul de la un capăt la celălalt. Când 
termină încărcătorul, maşina fetelor arăta ca faţa 
Mărunţelului după o noapte de beţie. 

Cred că spectacolul gratuit pe care li-l oferise 
Mercenarul le convinsese să adopte o atitudine mai 
înţeleaptă. Există în lumea asta un milion de lucruri mai 
interesante pentru o femeie decât să împuşte trei domni în 
mijlocul deşertului. Le-am văzut creştetele agitându-se în 
spatele a ceea ce fusese maşinuţa lor şi le-am auzit 
sfătuindu-se cu voce scăzută. 


— Ar trebui să le faci o vizită, Swen, îmi sugeră Portta. 

— De ce eu? Am zis furios. Ţi se pare că am prea 
puţine găuri în cap? Aia înaltă, care ţine degetul pe trăgaci, 
nu dă semne că m-ar simpatiza din cale-afară. 

— Eşti printre puţinii care o mai rup pe limba lor. Deşi 
mă descurc şi eu binişor, n-am să agreez niciodată ceva 
atât de ciudat. Pe de altă parte, oricât de manierat ar fi, 
Mercenarul nu poate uita că strămoşii lui au fost cotonogiţi 
de stră-stră-străbunicii domnişoarelor, la Crecy şi Poitiers. 

— Ce-s alea? Am întrebat, dar văzând figura 
Mercenarului mi-am închipuit că e ceva de rău şi am tăcut. 

— Şi-apoi eşti norocosul care va putea să aleagă primul 
între aceste trei graţii botticelliene. Abia aştept să văd 
căreia dintre ele îi vei oferi mărul. 

Nu l-am mai întrebat despre ce măr e vorba. Mă 
obişnuisem de mult cu ciudăţeniile lui Portta. Am legat 
bucata de pânză albă în vârful ţevii, cu slaba speranţă că 
vor pricepe un mesaj atât de simplu, chiar venind din 
partea unui „hun". Am pornit încet spre ele. Trebuie că 
aveam o figură tare nefericită şi probabil că asta mi-a 
salvat viaţa. Propaganda le băgase în cap fetelor imaginea 
unei fiare germane, cu maxilarul pătrat, ochii cenuşii şi un 
zâmbet crud, cultivat prin practicarea neobosită a 
canibalismului. Când m-am apropiat destul ca să-mi 
observe tremurul, intrară în derută, apoi se relaxară brusc. 

— Hello! Am improvizat cu glas subţire. Friends! 
Friends! 

Ceea ce era o minciună gogonată. Locotenentul Leuwe, 
maiorul Hemke, ba chiar Feldmareşalul Rommel ar fi 
apreciat-o ca artificiu strategic. O ştiau şi ele, însă ce 
puteau face? E mai bine să fii prieten cu unii care au o 
putere de foc superioară. 

— Friends, am repetat. 

Eram la numai trei metri. Am văzut Stenul mişcându-se 
numai cinci centimetri. Nu-mi mai ţintea buricul ci un punct 
aflat între ochi. Privind în tunelul interminabil al ţevii, mi s-a 
părut că mă prăbuşesc lipsit de viaţă, prin el, dincolo de 
lumea asta. Am închis ochii. Când am privit din nou, Stenul 

zăcea la picioarele mele, iar femeile se aliniaseră cu braţele 
ridicate. 

l-am strigat pe ceilalţi. Portta veni şontâcăind, 
încercând s-o ia înaintea Mercenarului. Acesta din urmă, 
contrar celor ce le ştiam despre el, îşi aranjase gulerul 
tunicii ocru-portocalii. 

— Lăsaţi mâinile jos, le spuse. Cine sunteţi? 

Din discuţia aproximativă care urmă, a rezultat că 
fetele au grad de sergent şi funcţionează în armata 
britanică. Ca o favoare, ne-au spus cum le cheamă, dar 
nimic altceva. 

Trish şi Sara avuseseră uniforme în loc de scutece. Cu 
toate că erau pentru prima oară într-un deşert adevărat, se 
ţineau bine. Nu pricepeam ce caută acolo. Locul lor era la 
sute de kilometri distanţă, în faţa unei hărţi, mutând 
steguleţe la cererea unui grup de generali pofticioşi. Erau 
urâte ca nişte vrăjitoare, mai milităroase ca noi şi cu nasul 
pe sus. Aveau să mai lase din ifose, despăduchindu-şi 
garderoba prin vreun Stammlager, un lagăr pentru 
prizonieri. 

Cu totul altfel stăteau lucrurile cu cea de a treia. 

— Cum te cheamă? Am întrebat-o din nou. 

— Georgia, murmură speriată, atrăgându-şi 
dezaprobarea celorlalte ciume. 

Avea nu mai mult de douăzeci şi doi de ani şi soarele 
pustiului nu apucase încă să pricinuiască nici cea mai mică 
stricăciune obrazului de porțelan ori privirii de culoarea 
Mediteranei. Privind-o şi ascultând-o te copleşea senzaţia 
unei linişti depline. Pentru soldat liniştea are efectul 
alcoolului pur, euforizant în doze mici, fatal dacă faci 
excese. 

„Swen, Portta, glăsui staţia radio cu vocea alarmată a 
Moşului, ce mama dracului se petrece acolo? Cine trage? 
Vă trimit ajutoare." 

Portta ajunse lângă aparat din două salturi. 

— Vulpea către bază, comunică el destul de oficial. 
Numai nişte mâţe amărâte, care au tulit-o mieunând, 

Moşule. N-are rost să-ţi chinui eşti picioarele. 

„Eşti sigur?" 

— Atât cât poţi să fii de sigur când ai de-a face cu 
vulpile, încheie berlinezul. 

În felul ăsta nu putea fi acuzat mai târziu că-şi minţise 
superiorul direct. 

În depărtare, dincolo de cocoaşele miilor de dune, în 
hamada, Regimentul 26 Panzer-Grenadiere şi întăririle sale 
se puseră în mişcare, dându-ne de înţeles că trebuie să ne 
grăbim. 

Ne-am aprins câte o ţigară şi le-am oferit musafirelor 
noastre din pachetul pe care-l scosese la iveală maestrul 
contrabandei cazone, Johann Portta. Doar Georgia acceptă 
fără să strâmbe din nas, îmbiindu-ne la rându-i cu un 
pachet de „Chesterfield". În ciuda privirilor ultragiate ale 
perechii de coţofene în uniformă, am fumat astfel pipa unei 
păci la fel de durabile ca norişorul acela care naviga la 
orizont. i 

— Ce vreți să faceţi cu noi? Il întrebă Trish pe 
Mercenar. 

Acesta nu-şi ascundea admiraţia pentru felul bărbătesc 
în care ele abordau situaţia. 

— Vă predăm superiorilor noştri. 

— Gestapo? Întrebă una dintre fete. 

Lipsa de experienţă era scuzabilă. Ne-am înghesuit să 
le liniştim. Mai bine aş fi mers pe jos până la Cairo decât să 
le ştiu pe mâna celor de la Gestapo. 

Georgia se întinse şi culese de pe bancheta din spate a 
maşinii un porthart. L-am simţit pe Mercenar încordându-se 
ca un arc, dar se stăpâni în ultima clipă şi luă degetul de pe 
trăgaci. Alţi imprudenţi, care nu-l avertizaseră la timp că 
vor să-şi scoată batista din buzunar, o sfârşiseră ciuruiţi. 
Fiind vorba despre o femeie, făcuse un efort supraomenesc 
ca să-şi învingă instinctul de conservare. Georgia se 
întoarse cu feţişoara ei mirată şi-i înmână lui Portta un 
portvizit din piele fină. 

— Ei, asta-i, comentă vesel Portta. Domnişoara s-a 

prins cine face chetele pentru armata germană. Zău, nu 
trebuia să vă deranjaţi, vă escortam şi pe gratis. 

Dar portvizitul nu era burduşit cu lire sterline, aşa cum 
sperase berlinezul, ci cu fotografii. Intr-o clipă am uitat cu 
toţii cine suntem şi unde ne aflăm şi ne-am ascuns pe 
partea cealaltă a jeepului, la umbră. Fotografiile începură 
să umble rapid din mână-n mână. 

— Aştia sunt Pam şi Billy, spuse Georgia arătându-ne o 
fetiţă şi un băieţel de vreo patru ani. Acum au rămas cu 
bunica lor, mama lui Peter. Peter este pilot de vânătoare. 

Adică unul dintre aceia care nu ne lăsau să respirăm. 
Am acceptat informaţia cu indiferenţă, ba chiar, fiind vorba 
despre soţul Georgiei şi tatăl celor doi micuţi, cu o oarecare 
simpatie, în schimb, Sara şi Trish îi aruncară priviri 
înveninate. Divulgase un secret militar. Mercenarul izbucni 
în râs. 

— Bunicul copiilor, socrul meu are o măcelărie în 
Birmingham, continuă Georgia. 

Adică într-unui dintre acele locuri tocate mărunt cu 
bombe de baronii mareşalului Kesselring. Un loc ca atâtea 
altele, ale căror nume nouă nu ne spuneau nimic. Am privit 
mai departe fotografiile, în vreme ce Georgia turna sute de 
amănunte pe care ochiul aparatului nu avusese cum să le 
surprindă. Aici Billy tocmai se vindecase de pojar şi era 
bosumflat. Aici Pam şi-a pătat rochiţa cu dulceaţă de 
zmeură şi a luat o chelfăneală de la bunică-sa. Am râs şi 
noi. 

Fotografiile altuia sunt, în război, ecouri răzbătând 
dintr-o ţară îndepărtată, pe care n-ai s-o vizitezi niciodată. 
Ele îţi aduc aminte că în afara cercului de fier şi foc mai 
există şi altceva. Moartea, sângele, tipetele camaradului 
care până mai adineaori stătea teafăr lângă tine, fac lumea 
exterioară din ce în ce mai puţin plauzibilă, din ce în ce mai 
ceţoasă. Amintirile despre ea aduc din ce în ce mai mult a 
vise în care nu mai crede nimeni. De aceea, când cineva îţi 
împărtăşeşte amintirile despre lumea lui, pe care a lăsat-o 


în urmă, îi eşti recunoscător. 
1 


Ne pasam unul altuia fotografiile Georgiei şi nu mai 
ştiam cine suntem. Dacă am fi închis ochii, pentru câteva 
clipe ne-am fi crezut pe o plajă însorită, la malul mării, în 
compania unor fete. Cel puţin jumătate din iluzie avea un 
sâmbure de adevăr. 

„Portta! Lătra staţia radio de care uitaserăm cu totul. 
Ce faceţi acolo? Intoarceţi-vă imediat dacă nu vreţi să vă 
lăsăm pe-aici!" 

Glasul Moşului ne readuse brutal la realitate. Într-o 
clipă eram cu toţii în picioare, privind în jurul nostru de 
parcă atunci ne dezmeticeam după un vis. Georgia, Sara şi 
Trish se strânseră una în cealaltă. Mercenarul îşi potrivi 
cureaua pistolului automat, dintr-o dată preocupat de 
starea cataramelor. 

— Venim, îi comunică Portta Moşului, după care 
decuplă staţia, cam sâcâit. 

Am simţit în vocea lui ceva domol şi blând. Totuşi, cu 
unul ca el nu puteai să ştii niciodată la ce să te aştepţi. 

— Camarade, i se adresă Portta Mercenarului, ai grijă 
să nu sperii pe cineva cu jucăria aceea. N-am vrea ca odată 
întoarse acasă,  domnişoarele, speriate de niscaiva 
bubuituri, să ne păstreze o amintire neplăcută, ori să umple 
forţele aliate cu bârfe despre proasta creştere a soldatului 
german Johann Portta. 

Mercenarul avu o tresărire mânioasă. Pe el nu putea 
să-l înveţe nimeni cum să mânuiască o armă, cu atât mai 
puţin să insinueze că ea s-ar putea descărca fără ca dânsul 
să-i dea voie. Se stăpâni totuşi, pricepând sensul ascuns al 
discursului lui Portta. 

— Ce-i trece prin cap? L-am întrebat pe berlinez. 

Ştiam prea bine la ce se gândeşte, însă aveam nevoie 
de o confirmare a propriilor mele gânduri. Aveam nevoie de 
asemenea ca lucrurile să se lămurească acolo, pe loc, 
pentru ca niciunul din noi trei să nu poată spune mai târziu 
că au existat oarecare nepotriviri de păreri. 

— Doamnă, îi spuse Mercenarul Georgiei, vă mulţumim 


că ne-aţi împărtăşit câteva dintre frumoasele amintiri de 

acasă, făcându-ne părtaşii bucuriei dumneavoastră. Când 
veţi ajunge înapoi la Birmingham, transmiteţi salutări 
micuţilor Billy şi Pam, precum şi restului familiei. 

Când voia, putea să fie un campion al eleganţei. În 
clipa aceea, uniforma cădea pe dânsul mai bine decât un 
smoking. Îi întinse Georgiei teancul de fotografii şi o 
conduse, de braţ, până la jeep. Am băgat de seamă că Sara 
şi Trish rămăseseră cu gurile căscate. 

— Cum stăm cu benzina? ÎI întrebă Mercenarul pe 
Portta. 

— Avem două canistre în plus îi răspunse acesta, 
socotind pe degete. Şi dintr-o neglijenţă pentru care sunt 
gata să răspund, capacul celei de-a treia s-a desfăcut, 
astfel încât conţinutul s-a evaporat. Am să-i scriu personal 
Feldmareşalului Rommel ca să-l rog să-mi împrumute din 
rezerva de benzină a maşinii sale, până la următoarea 
soldă, când am să mă pot revanşa. 

l-am privit pe amândoi ca pe nişte nebuni. 

— Aţi stat prea mult în soare, am comentat aiurit. Dacă 
află cineva, nu mai ieşim din puşcărie până la sfârşitul 
zilelor. Asta dacă nu cumva ne împuşcă pe loc. 

Mercenarul le privi pe toate trei întrebător. 

— Sunt sigur că discreţia britanică nu e doar o figură 
de stil. Dacă prietenele noastre nu vor povesti episodul 
unor alte prietene şi domnul general Auchinlek nu-i va 
telefona domnului Feldmareşal Rommel, atunci suntem în 
siguranţă. 

Am citit în ochii lor că n-au să povestească nimănui 
întâmplarea. De altfel, ar fi devenit imediat suspecte, chiar 
în faţa comandanților lor. 

— Ajută-mă să car canistrele, mă îndemnă Portta, 
dintr-o dată pasionat de munca fizică. 

De obicei era nevoie de mult mai multe insistenţe, ba 
chiar de câteva răcnete din partea Moşului sau a 
locotenentului Leuwe pentru a-l convinge pe Portta să mute 
un băț de chibrit ceva mai încolo. M-am dus după el şi l-am 


ajutat să coboare canistrele cu benzină. Georgia veni să ni 

se alăture, însă erau prea grele şi prea murdare pentru ea. 
Pentru o clipă palmele ni s-au atins, iar ea îmi zâmbi. Avea 
cel mai frumos zâmbet pe care-l văzusem vreodată. 

— Cu benzina pe care o aveţi aici, le explică 
Mercenarul, puteţi face două sute de kilometri. De ajuns ca 
să-i ajungeţi din urmă pe-ai voştri, dacă nu cumva o să-i 
ajungem noi înaintea voastră. 

— Mi se pare c-am început să ne lăudăm, îl ironiză 
Trish. 

— Ar fi mai bine, le povăţui Portta să ţineţi drumul spre 
nord-est. Noi am spart frontul şi am format o pungă: E 
posibil ca în stânga şi în dreapta direcţiei noastre de 
înaintare să mai existe trupe de-ale voastre care n-au 
apucat să se retragă destul de repede. În felul ăsta vă şi 
îndepărtați de traseul nostru. Aveţi busolă? Swen, dă-le 
busola ta! 

M-am executat bucuros. De data asta Portta era cel 
care dezvăluia secrete militare. Trebuia să ne grăbim. 

— La revedere, frumoaselor, le salută  Portta, 
încălecând deja portiera Horchului. 

Mercenarul şi cu mine ne pregătirăm să-l urmăm. 

— Georgia, am strigat, porthartul! 

L-am apucat de curea, ridicându-l şi am dat să mă 
apropii de jeep. Dar nu-i apreciasem greutatea aşa cum se 
cuvine. Cântărea cel puţin o tonă. L-am scăpat din mână, 
iar conţinutul se risipi în nisip. Nu erau fardurile Georgiei. 
Pentru câteva secunde şi eu şi Mercenarul rămaserăm 
împietriţi, cu răsuflarea tăiată. Apoi Portta veni să ni se 
alăture. 

— Scroafe împuţite, făcu el, ceea ce nu mai aducea 
deloc a maniere elegante. 

Porthartul Georgiei fusese plin ochi cu petliţe nemţeşti. 
Erau acolo toate armele: infanteria, Luftwaffe, marina, 
artileria ba chiar şi SS. Printre ele am recunoscut 
numeroase petliţe de-ale tanchiştilor noştri. Mi-am vâărât 
palmele în morman şi le-am lăsat să mi se prefire printre 


degete. Apoi, cu greutate, am ridicat privirea spre Georgia. 

Nu mai spuneau nimic. Mercenarul armă zgomotos, 
băgând cartuş pe ţeavă. Georgia încercă un gest, dar mâna 
îi căzu moale pe lângă corp, înainte de a-l fi sfârşit. 

— De unde ai toate astea? Am întrebat-o. 

Propria mea voce mă speria. Ştiam cu toţii de unde 
provin petliţele. Britanicii îşi trimiseseră prizonierii cu mult 
timp înainte de a se retrage. Unui prizonier i se iau imediat 
toate obiectele metalice, care ar putea tăia sau înţepa, 
punând în pericol vieţile celor care-l păzesc, sau propria sa 
viaţă. Petliţele sunt astfel de obiecte. Prizonierul de rând nu 
mai are nevoie de ele. Odată încăput pe mâna inamicului, 
el este recrutat într-o singură armată, armata celor umiliţi. 

Şi apoi mai sunt morţii. Sutele, miile de morţi uitaţi 
după bătăliile iscate în nisipul fierbinte, după ce tunurile au 
amuţit, răniții au obosit să geamă şi doar coloanele de fum 
negru mai stau mărturie durerii la capătul căreia se află 
moartea. Morţii nu au nevoie de însemne. Morţii nu au 
nevoie de identitate. Ei putrezesc încet, furtunile de nisip, 
stârnite de hamsin, vântul dinspre Egipt, îi îngroapă de 
nenumărate ori şi când îi dezgroapă nu mai sunt decât 
mormane de oase albite. Ce nevoie au osemintele de 
petliţe? Morţii sunt recrutaţi în armata duhurilor fără nume. 
O colecţie de petliţe, însă, e un lucru minunat. 

Am văzut negru în faţa ochilor. 

— Jos! Am zbierat. În genunchi! Mâinile la ceafa! 

— Ce, ai căpiat? Făcu Portta. 

Parcă mi-ar fi scăpat un dos de palmă peste faţă, sau 
mai rău, parcă m-ar fi scuipat. M-am dezmeticit şi am băgat 
de seamă că Mercenarul împinsese într-o parte ţeava 
pistolului meu automat. Mă cerceta ironic, cu ţigara arzând 
în colţul gurii. Ceva mai încolo, Portta râdea de se 
prăpădea. 

— Ce-i, Swen? Ai găsit petliţele lui bunicu-tău, Moş 
Crăciun? 

— Du-te dracului! l-am zis îndepărtându-mă câţiva 
paşi. 

Simţeam nevoia să fiu singur, şi unde puteam fi mai 

singur decât în deşert? Însă nu mă puteam duce la câţiva 
kilometri. 

Portta se lăsă în genunchi şi strânse colecţia de petliţe 
a Georgiei, aşezând-o la loc în porthart, adăugând, cu voie 
sau fără voie, câţiva pumni de nisip saharian. Mi-am dat 
seama că dintre noi trei, el era singurul care înţelegea prea 
bine pasiunea fetei. Marii colecționari se întâlnesc în sferele 
spiritului. 

— Vino, să le facem plinul! Strigă. 

Am dat din umeri şi m-am mai depărtat câţiva paşi. 
Mercenarul îşi trecu automatul la spate, opintindu-se la 
prima canistră. Rezervorul gol al jeepului înghiţea benzina 
gâlgâind. Când canistra se goli, o alta-i luă locul. 

Ce voiam de la ele, la urma urmei? Ce voiam de la ei? 
De ce nu mergeam într-o noapte să-l sugrum pe Micuţ, 
pentru săculeţul cu dinţi de aur pe care-l ţinea atârnat de 
gât? M-am liniştit încet, din ce în ce mai uimit de gândurile 
care-mi trecuseră prin cap. Nu eram unii mai buni decât 
ceilalţi. Dacă am fi inventariat pe loc raniţa lui Portta, l-am 
fi privit ca pe un criminal de război. Dacă am fi cercetat 
raniţa fiecăruia dintre noi, am fi descoperit cel puţin un 
obiect care aparținuse altcuiva, acum mort, camarad ori 
duşman. Unde începe şi unde se termină crima? E o crimă 
să iei bocancii unui mort, atunci când te aşteaptă mii de 
kilometri de marş care-ţi vor umple tălpile de băşici şi 
sânge închegat? E o crimă să mănânci ciocolata 
camaradului tău care tocmai a fost lovit în frunte de un 
glonţ? Următorul glonţ e pentru tine şi poate că nenorocita 
de ciocolată este o ultimă şi jalnică plăcere. Poate că nici n- 
ai să mai apuci s-o digeri. Ce însemnau petliţele adunate de 
Georgia? Nimic mai mult decât două kilograme de metal şi 
un sâmbure de nebunie care sălăşluia sub ţeasta fiecăruia 
dintre noi. 

M-am apropiat de jeep şi am dat o mână de ajutor la 
descărcarea ultimei canistre. Puteau să se ducă acum 
învârtindu-se. În curând, sute de kilometri, milioane de tone 


de nisip aveau să se afle între noi. Georgia nu mă mai privi 

în ochi şi avu grijă ca până-n clipa plecării să se afle pe 
partea cealaltă a maşinii. Soarele avea să-i decoloreze 
amintirea ca pe o fotografie veche în care, până la urmă, 
figurile nu mai pot fi identificate. 

Motorul tuşi de câteva ori şi porni. Mercenarul luă 
poziţia de drepţi, salutând. Prăjinile britanice îl imitară. Mi-a 
venit să râd, dar văzând-o pe Georgia cocoşată deasupra 
volanului, m-am stăpânit. Oricum, supărarea zburase, iar 
Portta mă readuse la viaţă demonstrând încă o dată că 
Berlinul naşte bărbaţi întreprinzători. 

— Înainte de „la revedere", dragele noastre prietene, 
un ultim gest de bunăvoință. 

Trecu repede pe lângă Trish şi Sara, apoi se opri câteva 
clipe în dreptul Georgiei, acoperind-o. Când se întoarse la 
mine şi desfăcu palma, ţinea în ea trei perechi de petliţe ale 
WAAC. 

— la-le, tinere! Ele pot constitui piesele de bază ale 
unei colecţii viitoare de mare valoare. 

Le-am luat bucuros. Jeepul porni în trombă. Peste un 
minut îl pierdurăm din vedere. Peste alte cincisprezece 
minute luaserăm urma Regimentului 26 Panzer-Grenadiere 
şi totul se risipea mai uşor ca un fum. 

— Swen, îmi zise Mărunţelul, atârnând peste marginea 
turelei, Heiden spune că mâine seară ne scăldăm în 
havuzurile Alexandriei, halim şerbet de trandafiri şi frigem 
arăboaice la proţap. Ce-s alea havuzuri? 

— Ceva ca nişte hârdaie mai mari, dar în care nu 
grohăie porci ca tine, răspunse Heiden. 

Soarele îi făcuse şi lui de petrecanie, cu toate că nu se 
abătuse nici măcar cu o jumătate de milimetru de la litera 
regulamentului sau de la instrucţiuni. Consuma exact atât 
cât scria la carte din raţia zilnică de apă, exact la orele 
indicate. Tunica lui era încheiată până la ultimul nasture, 
pentru a nu permite pierderile de lichid prin evaporarea 
rapidă a transpiraţiei. Împotriva arsurilor folosise vaselină 
de la pinioane, dar nisipul care se lipise de faţa lui îl scotea 


din sărite. Incăierarea plutea în aer şi probabil că nu 

aştepta decât o scurtă oprire. 

— Ce-aţi găsit acolo? Îl iscodi Moşul pe Mercenar. 

— Nu cred că vrei să-ţi spun adevărul, îi răspunse 
acesta. 

Moşul dădu din umeri. N-avea niciun sens să zgândăre 
nebunia latentă, atâta vreme cât nimeni din grupa sa nu 
avea de suferit din pricina ei. 

— Am găsit urme de conduri, cântă Portta. Am o 
memorie vizuală extra, erau urmele cadânei lui Sevilla. La 
noapte vine în vizită, să se înscrie la o poştă. 

Icnetul lui Sevilla acoperi zgomotul motorului. Încă nu 
se vindecase de amintirea nopţilor interesante petrecute în 
ultimul gurbi care-l adăpostise. 

— Vine, aprobă hohotind Mărunţelul, şi ia la spălat 
lenjeria ofiţerească a lui Heiden. Lenjeria intimă. Dac-o 
putea să i-o mai dezlipească de pe piele. 

Cu asta buclucul era gata, ca o grenadă căreia i-ai scos 
cuiul. Nu mai era nevoie de nicio oprire a regimentului. 
Heiden scoase un urlet şi încercă să-l îmbrâncească pe 
Micuţ de pe turelă, dar se dezechilibra, întinzându-se pe 
blindajul încins ca o plită. Pentru câteva secunde, înţelese 
ce simte un ou de găină pus la prăjit în tigaie. Urlă din nou. 
În vremea asta, Mărunţelul îşi făcu vânt ca să-i sară cu 
ambii genunchi pe spinare şi să-l storcească, aşa cum ar fi 
făcut cu o broască. 

Un arbitru absolut neutru interveni în ultima clipă şi-i 
despărţi. Nu era Bătrânul. Era obuzul unui tun antitanc de 
88 de milimetri care rată tancul din fruntea coloanei, trecu 
cu un vuiet de groază pe lângă noi şi spulberă un camion o 
sută de metri mai încolo. Cei trei oameni din cabină fură 
sfârtecaţi în mii de bucăţi, iar suflul exploziei ucise încă doi 
soldaţi care se ascunseseră la umbra prelatei pentru o 
partidă de cărţi şi adormiseră fără grijă, legănaţi de 
hurducături. 

Într-o clipă se dezlănţui infernul. Coloana se sparse şi 
se risipi, turelele începură să se rotească în căutarea 


agresorului. Toată lumea răcnea. Nimănui nu-i surâdea 

ideea de a se bronza mai mult decât se cuvine, la flăcările 
unui proiectil incendiar. Apoi veni cel de-al doilea obuz. De 
data asta el explodă la zece metri în faţa Panzerului nostru. 
Mărunţelul căzu prostit în fund, cu sângele şiroindu-i pe 
nări, spre satisfacția lui Heiden, căruia i-ar fi plăcut să pună 
el însuşi la pământ matahala. Spre cinstea lui, îl apucă 
totuşi pe Micuţ de urechi şi-l scutură ca să-şi revină din 
sperietură. 

— Asta-i prea de tot, mormăi Mărunţelul printre 
flegme. N-am să aştept să-mi tragă orice prostănac şuturi! 

Deocamdată însă, încasase bobârnacul. Pentru că 
lovitura ne fusese în mod evident adresată, am luat-o ca pe 
un afront personal. Cel de-al treilea obuz rupse şenila din 
dreapta a unui tanc de lângă noi, imobilizându-l. Echipajul 
se năpusti afară înjurând. Cel de-al treilea obuz semnă şi 
condamnarea la moarte a celor care se jucau cu tunul 
antitanc, pentru că în clipa următoare toată lumea era 
lămurită şi trăgea spre ascunzătoarea lor, acum inutilă. 

Aşteptaseră pitiţi într-o scobitură a hamadei, după un 
parapet de bolovani din care mitralierele grele smulgeau 
aşchii cu un vaier de groază. Tancul din spatele noastre 
ambală puternic şi o luă din loc într-un nor de fum şi praf 
care-i dădea un oarecare avantaj asupra ochitorului. 
Intenţiona să se apropie direct, destul cât să poată plasa un 
obuz bine simţit, evitând ocolurile care i-ar fi expus flancul. 
Din câte-i ştiam pe băieţi, le-ar fi plăcut chiar să facă 
economie de muniţie şi să rezolve totul cu şenilele. Nimic 
nu e mai plăcut pentru urechea tanchistului decât groaza 
celui care până mai adineaori pândea cu aruncătorul de 
grenade ori în spatele unui tun antitanc. 

Regimentul 26  Panzer-Grenadiere  încetase focul. 
Asistau cu toţii la un mic spectacol şi pentru nimic în lume 
n-ar fi vrut să-l strice intervenind. Servanţii tunului antitanc 
asistau şi ei la un spectacol în care erau personajele 
principale. Spectacolul propriei morţi. Nu avuseseră decât 
trei obuze. Ce-i determinase să rămână în urmă şi să ne 


pândească cu trei nenorocite de obuze, numai bunului 

Dumnezeu îi mai puteau mărturisi, dacă avea timp să-i 
asculte. Pe noi motivele lor nu ne interesau. 

Atunci un răcnet general cuprinse din nou Regimentul 
26 Panzer-Grenadiere. Cei care nu. Apucaseră locuri în 
rândul întâi se ridicară pe turele agitându-se. 

— Unde-i Krautfeld? Întrebă într-o doară Moşul. 
Mărunţelule! 

Repetă întrebarea după o secundă, ceva mai neliniştit. 
Dar noi ne lămuriserăm între timp. | l-am arătat pe Micuţ la 
o sută de metri de noi şi vreo douăzeci de cei trei englezi 
ascunşi în spatele tunului, care-l urmăreau şi ei cu gurile 
căscate, neînţelegând nimic. Luase un start formidabil, de 
îndată ce-şi revenise din şocul exploziei, şi nimic, nici 
măcar nisipul nu-i încetinea goana. Era nebun de furie. 

— Krautfeld, înapoi! Urlă Moşul, dar vocea lui fu 
acoperită de alte câteva sute, ce încurajau acţiunea 
namilei. 

Mărunţelul se năpusti în mijlocul „lighenaşelor", care 
încremeniseră, parte de mirare, parte de spaimă. Cel mai 
masiv dintre englezi se dezmetici şi îi înfipse mâinile în gât. 
Era ca şi cum ar fi încercat să sugrume un trunchi de copac. 
Pumnul Mărunţelului îl izbi în piept, tăindu-i respiraţia. 
Ceilalţi doi adversari se pomeniră apucaţi de gulere şi 
capetele li se ciocniră ca două ouă. Apoi nu se mai văzu 
decât o învălmăşeală de mâini şi picioare. Nisipul zbura în 
toate părţile. II auzirăm pe Mărunţel înjurând satisfăcut. Mai 
târziu ne povesti că unul dintre englezii doborâţi în nisip 
încercase să-l muşte de picior, însă din pricina pielii groase 
îşi pierduse un dinte de aur. 

Apoi văzurăm cu toţii Panzerul care plecase să-i 
execute pe englezi. Se oprise la vreo cincizeci de metri 
lateral dreapta faţă de amplasamentul tunului antitanc. De 
la distanţa aceea putea să nimerească şi ochiul din dreapta 
al unei muşte. Ţeava turelei tremură imperceptibil câteva 
clipe, căutând perfecțiunea. Era evident că nu-l văzuseră pe 
Mărunţel şi că acesta avea să fie transformat, o dată cu 


partenerii săi de box, în bucăţi mai uşor de transportat. În 
1 


război, împuşcarea din greşeală a unui camarad nu mai 
este de mult o noutate. 

— Opreşte! Strigară sute de glasuri. Nu trage! 

Glasurile erau prea firave pentru a putea penetra 
blindajul tancului şi a le distrage cât de cât atenţia băieţilor 
de la prada lor. Căci, la urma urmei, nu vedeau altceva 
decât o încăierare între nişte englezi aroganţi. Aroganţa, o 
ştie oricine, se plăteşte scump. 

— Mărunţelule, păzea! Ne-am schimbat noi obiectivul. 
Şterge-o de-acolo, în clipa asta! 

Nici prin cap nu-i trecea. Fusese prea furios, iar acum 
se distra prea bine. Preluase controlul situaţiei, împărțind 
cu generozitate palme, pumni şi şuturi, când Panzerul 
trase. Un singur obuz. 

Susţinătorii Mărunţelului amuţiră pe loc. Tunul de 88 
zbură prin aer, ca o jucărie de tinichea şi o dată cu el 
câteva resturi omeneşti şi zdrenţe. Un geamăt general 
izbucni din piepturi. Ne-am năpustit spre locul exploziei fără 
să mai aşteptăm vreun ordin. Voiam să adunăm ce mai 
rămăsese din Mărunţel şi să-i organizăm funeralii adecvate. 
Nu-mi trecea prin minte nimic potrivit pentru un necrolog 
pe măsura lui. 

In deşert nu e mare lucru să fii îngropat. Mai greu e să 
atingi eternitatea în propriul tău mormânt. Vântul te 
dezveleşte necontenit, tulburându-ţi somnul şi expunându- 
te privirilor indiscrete ale şerpilor şi unora dintre gândaci. 
Soarele îţi topeşte mădularele, apoi le usucă încet şi 
temeinic. În cele din urmă, nu mai rămâne nimic din tine, în 
afara unei cruste cenuşii. 

In mijlocul deşertului, oricât de mult loc ai avea, nu-ţi 
pot înălța un monument. Cel mult o cruce improvizată la 
repezeală, din capacul sfărâmat al unei lăzi de muniţie. Pe 
una din scânduri, cineva scrijeleşte cu vârful baionetei un 
nume de care nu mai ai nevoie şi anul morţii. Dacă omul cu 
baioneta ţi-a fost cât de cât apropiat, el cunoaşte şi anul în 
care te-ai născut. La scurt timp după ce camarazii tăi au 
şters-o în mare grabă, goniţi de inamic, crucea se năruie şi 

dispare în nisipul care nu-şi încetează curgerea nici măcar o 
secundă. 

Când fumul se risipi şi Moşul sări afară din tanc, 
Mărunţelul se sculă tuşind. Dădu la o parte jumătatea de 
corp omenesc care căzuse pe el şi-i stânjenea mişcările, 
apoi, printre înjurături, se scutură de nisip. 

— De ce naiba aţi tras? Zbieră vesel când ajunserăm 
lângă el. Mă descurcam şi de unul singur. 

ÎI înconjurarăm, bucuroşi, în uralele regimentului. Tot 
mai mulţi soldaţi veneau să-l bată pe spate şi să-i strângă 
mâna. l-am strigat partea noastră de felicitări în ureche, dar 
el dădu din cap cu un zâmbet tâmp, fără să priceapă nimic. 
Explozia îl asurzise de-a binelea. Avea să-şi mai revină de- 
abia după o săptămână. 


CAPITOLUL 4 


Aniversarea lui Julian Heiden 


Locotenentul Konrad a murit la douăzeci şi patru de ani 
şi trei luni. l-au trebuit deci douăzeci şi patru de ani pentru 
copilărie, şcoală şi toate celelalte. A trebuit să împartă cei 
douăzeci şi patru de ani astfel încât să-i ajungă pentru 
întâlnirile cu câteva colege de clasă, excursiile pe munte, 
partidele de fotbal cu echipa liceului, orele petrecute prin 
biblioteci, filme, călărie. A trebuit să facă loc şcolii militare, 
perioadelor de instrucţie, orelor de trageri, permisiilor. In 
douăzeci şi patru de ani, locotenentul Konrad nu a văzut 
prea multe locuri. A văzut orăşelul natal, Kelheim, sau aşa 
ceva, undeva pe Dunăre, Munchenul şi împrejurimile, cât 
timp a stat în şcoala militară, Mediterana, la prima şi ultima 
lui călătorie pe mare şi deşertul Sahara, despre care citise 
în copilărie, ascuns în podul casei părintești. 

Dacă în douăzeci şi patru de ani locotenentul Konrad a 
trebuit să îngrămădească o mulțime de întâmplări de-ale 
vieții, ultima săptămână şi-a dedicat-o unei activități unice. 
Locotenentului Konrad i-a trebuit o săptămână întreagă 
pentru a muri. Am crezut cu toții că va avea nevoie de mult 
mai puțin. Rănile îngrozitoare care-i transformaseră corpul 

în carne vie ne dădeau dreptul să credem asta. El însă a 
petrecut o săptămână întreagă pe marginea prăpastiei care 
este moartea, privind în jos şi scoțând din când în când câte 
un geamăt. După ce a gemut pentru ultima oară, am 
răsuflat cu toții uşurați ca şi cum am fi scăpat de o povară 
prea grea pentru spinările noastre. Am răsuflat uşurați 
pentru că în fiecare seară ne rugam pe furiş ca ea să fie 
ultima pentru locotenentul Konrad şi asta ne făcea să ne 
simțim insuportabil de ticăloşi. Când el a murit, n-am mai 
avut pentru ce să ne rugăm. Decât poate pentru ca sfârşitul 
fiecăruia dintre noi să nu semene cu cel al locotenentului. 

Acum Locotenentul Leuwe trebuia să trimită mamei lui 
Konrad o scrisoare plină de minciuni gogonate cu privire la 
moartea celui mai mic dintre cei trei fii ai săi. Leuwe 
avusese norocul şi ghinionul de a-i fi prieten foarte 
apropiat. Bucurându-se de ajutorul unor cătane cu 
experiență în domeniu, aşa cum erau Moşul, Portta şi 
Mercenarul, locotenentul Leuwe avea să-i expedieze mamei 
lui Konrad următoarele: 

„Mult stimată doamnă Konrad, Cu mândrie vă aduc la 
cunoştinţă că fiul dumneavoastră s-a comportat ca un erou, 
făcând sacrificiul suprem în slujba patriei şi a poporului 
german. El a căzut la datorie, în timpul unui asalt, 
încurajându-şi oamenii până în ultima clipă, făcând minuni 
de vitejie în fața camarazilor săi şi a duşmanilor cuprinşi de 
spaimă. Ultimele sale cuvinte au fost dedicate gloriosului 
nostru Fuhrer şi dumneavoastră, doamnă. Dumnezeu să-l 
odihnească pe erou şi să vă răsplătească pentru binele pe 
care l-aţi făcut națiunii, aducându-l pe lume!" 

În realitate lucrurile se petrecuseră mult mai simplu. 
Nu fusese niciun asalt, nu fuseseră minuni de vitejie şi nici 
duşmani cuprinşi de spaimă. Nu fusese decât o grenadă 
ascunsă sub buşonul rezervorului de benzină al unuia dintre 
camioanele abandonate de un batalion neozeelandez. Se 
împotmolise în nisip cu roțile din spate şi nu-şi mai bătuseră 
capul să-l recupereze. Il lăsaseră cu motorul mergând, după 
ce-i goliseră baia de idei, astfel încât, după o jumătate de 

ceas nu mai era decât o rablă. 

Locotenentul Konrad nu aşteptase ca oamenii mai 
experimentați din subordinea sa să-şi facă treaba cum se 
cuvine, adulmecând fiecare colțişor al camionului pe care 
neozeelandezii li-l făcuseră cadou. Lui i se păruse că 
soldații sunt fricoşi şi lipsiți de vlagă şi au nevoie de un 
exemplu personal. În consecinţă, sărise ca ars să le dea o 
mână de ajutor, inspectând ceea ce considerase ca fiind cel 
mai important lucru - rezervorul de benzină. Un bun 
exemplu personal tot le dăduse, când transformându-se 
într-o torță vie se zbătuse urlând timp de treizeci de 
secunde, până ce reuşiseră să-l prindă şi să-l stingă. N- 
aveau să uite niciodată că rezervorul de benzină al unui 
vehicul abandonat înseamnă moarte sigură. 

Erau în avangardă. Nu l-au putut trimite în spatele 
frontului şi nici n-au avut curajul să-i tragă un glonț în cap. 
L-au purtat cu ei timp de o săptămână. 


De douăsprezece ore îi încercuiserăm pe cei patruzeci 
de englezi şi din când în când, ca să treacă vremea, 
împuşcam câte unul, care nu mai rezista terorii şi încerca 
să străpungă cercul de fier. Toată lumea privea cu invidie 
arma cu lunetă a lui Johann Portta, o puşcă Lee-Enfield, de 
captură. Pentru el vânătoarea era cu adevărat o plăcere. 

Veniseră la adăpostul nopţii, nouăzeci de duri din Long 
Range Desert Group, cu feţele vopsite în negru, flăcăi 
vânjoşi, care nu ştiau ce e mila, dar se pricepeau de 
minune să arunce baioneta, de la zece metri, în ochiul unei 
santinele sau să zugrăvească pereţii unui corp de gardă cu 
sângele vreunui pluton de italieni gură cască. Dar înaintea 
lor, sute de bombardiere Lancaster măcinaseră periferiile 
Tobrukului, căutând să transforme ruinele în ruine. La 
adăpostul bombardamentului, băieţii lui Churchill îi 
măcelăriseră pe italieni şi reuşiseră să ajungă aproape de 
bateriile care nu lăsau nici măcar o scrumbie să se apropie 
de malul african al Mediteranei. Italienii trag mai bine cu 


mandolina decât cu pistolul, şi când vreun ofiţer de-al lor 

iese pe stradă, plutoanele se clatină orbite de lustrul 
cizmelor sale. De aceea, atacul LRDG-ului a semănat mai 
mult cu un asasinat. Era ca şi cum un grup de „nenea răi" 
tăbărâseră într-o tabără de şcolari. 

Alarma aeriană a spart aniversarea lui Heiden. Chiar 
dacă uneori ne gândim să-l spânzurăm de ţeava tancului şi 
să-l trimitem în recunoaştere călare pe un obuz, ca pe 
celebrul baron Munchausen, o aniversare nu poate fi 
trecută cu vederea. De data asta Heiden se hotărâse să 
sărbătorească un an de când îşi jurase că într-o bună zi va 
ajunge ofiţer. Locul ales pentru petrecere era un 
stabiliment atât de plin de păduchi, încât lighioanele mutau 
din când în când câte o masă sau un scaun care nu erau 
aşezate acolo unde le convenea lor. Cârciuma se numea La 
bravul german şi era ţinută de un arab mai şmecher şi mai 
priceput într-ale propagandei decât Goebels însuşi, cu care 
l-am identificat curând. Dacă noi am fi şters-o într-o bună 
zi, cu coada între picioare, probabil că localul ar fi fost 
rebotezat la iuţeală La bravul englez şi ar fi mers la fel de 
bine. 

Băutura analizată temeinic prin ordinea de zi a adunării 
era votca rusească. Până să se termine prima ladă, am 
reuşit să urmăresc logica explicaţiei lui Portta cu privire la 
felul întortocheat, dar palpitant şi plin de învăţăminte, prin 
care câteva zeci de sticle, destinate unui membru marcant 
al partidului nazist de la Berlin, părăsiseră împrejurimile 
Kievului, străbătuseră România şi Bulgaria, violaseră 
neutralitatea Turciei şi, împrumutând ceva din măreţia 
piramidelor egiptene, poposiseră pe masa noastră. Gerul 
iernii ruseşti sărea de sub fiecare dop şi mai îndulcea puţin 
arşiţa africană. 

— Aşa că vezi, îmi spuseră cei trei Portta care-mi jucau 
înaintea ochilor, trebuie să-i trimit o scrisoare grangurelui, 
sau măcar o confirmare de primire, ceva. Este o chestiune 
de onoare pentru mine, pe care nu o pot neglija. 

Heiden îi dădu dreptate, adăugând că primul care mai 


soarbe o picătură din preţioasa licoare, înainte ca 

scrisoarea să fie concepută, semnată de toţi cei de faţă şi 
expediată, va fi împuşcat de propria lui mână. Cât timp 
vorbi el, Mărunţelul dădu pe gât o sticlă întreagă. Heiden îl 
iertă. In schimb puse Coltul la tâmpla Feldwebelului 
Schelde, de la aprovizionare, care se aproviziona şi dânsul 
vârtos cu votcă. Degetul apăsă trăgaciul. Răsună un 
clănţănit sec, explicabil prin lipsa încărcătorului. Schelde 
emise un scâncet şi leşină de frică. Mărunţelul îl purtă în 
braţe până la ieşire, azvârlindu-l apoi în stradă. 

Când porniră să se tânguie sirenele şi explodară 
primele bombe, Portta se trezi de-a binelea. 

— Goebels, zbieră apucând cămeşoiul cârciumarului, 
dacă englezii ciobesc o singură sticlă, n-am să mai pot 
scoate capul în lume şi n-am să-mi mai pot privi camarazii 
în ochi. Unde-ţi ascunzi comorile în timpul 
bombardamentelor, Ali-Baba? 

Tremurând, arabul ridică un chepeng ascuns de 
straturile de jeg ale podelei şi cobori înainte, să facă 
lumină. L-am urmat fiecare cu câte o ladă de votcă. Sevilla 
îi smulse proprietarului lampa. Mări fitilul. În clipa 
următoare am înţeles de ce prefera cârciumarul întunericul 
în prezenţa noastră. Vizuina era cel mai bine garnisit 
depozit de bunătăţi pe care-l văzusem de la începutul 
campaniei. Conserve nemţeşti, britanice, americăneşti. 
Vinuri franţuzeşti, coniac, brânzeturi olandeze. Şunci, 
somon afumat, icre de toate culorile, bine păstrate într-un 
strat gros de sare şi câte altele. Portta muri şi învie de 
bucurie. 

Din fericire pentru arab, Moşul cobori şi el val vârtej şi 
ne dădu pe toţi afară pentru a ne mâna în faţa 
locotenentului Leuwe. 

— Dacă lipseşte o singură sticlă când ne întoarcem, îi 
spuse Mercenarul cârciumarului, am să fac un delicios 
„Bloody Mary" cu sângele tău, amice! 

LRDG-ul eşuase în tentativa sa. Vedete rapide îi 
aşteptau pe băieţi aproape de mal, riscând să fie 
scufundate, pentru a-i îmbarca şi a-i duce la mămicile lor. 

Numai că între ele şi ei ne aşezaserăm noi, mândria 
armatei germane, în frunte cu Mărunţelul Krautfeld. 
Mărunţelul înşfăcase totuşi în ultima clipă una dintre sticlele 
de votcă. Lichidul îi sporea precizia tirului. 

— Swen, mă interpelă Sevilla, cum îi deosebim pe 
englezi de italieni? Văd că se îmbracă la acelaşi croitor. 

Mulţi dintre membrii  comandoului  îmbrăcaseră 
uniforme nemţeşti şi italieneşti pentru a-şi duce la bun 
sfârşit misiunea. 

— Habar n-am. Portta, ai vreo idee în privinţa asta? 

— Putem să-l trimitem pe Mărunţel travestit în cadână. 
Italienii veritabili se vor înghesui să-i facă curte şi să-i 
pipăie nurii, în vreme ce englezii se vor demasca, ridicându- 
se politicoşi ca să-i cedeze locul. 

Poc! Încă un nefericit se prăbuşi pe spate, cu o gaură 
fumegând în mijlocul pieptului. Reflectoarele cercetau cu 
fereală perimetrul în interiorul căruia se adăpostiseră cei 
din LRDG, fiindcă ştiau şi ei să ochească o ţintă atât de 
precisă cum e orice sursă de lumină în mijlocul nopţii. 

— De ce nu-i scoatem de-acolo? Se impacientă 
Mărunţelul. 

— Aştia nu sunt recruți, îi răspunse Mercenarul. N-ai să 
vezi niciun „lighenaş" acolo, ci numai berete. Cel mai 
pipernicit dintre ei te poate scărpina pe spinare cu propriul 
tău picior. 

Italienii aduseră în cele din urmă un tanc uşor, care se 
puse imediat pe treabă, expediind obuz după obuz spre 
reprezentanţii Albionului. Dar după cea de-a douăsprezecea 
lovitură, când nici cei mai încăpăţânaţi dintre noi nu 
credeau că printre ruine ar mai fi supravieţuit vreo formă 
de viaţă, am văzut flacăra de la gura unui lansator de 
grenade şi tancul italian îşi cântă ultima canţonetă 
înflăcărată. Trei macaronari se prefăcură în scrum. 

— În curând vor rămâne fără muniţie, pronostică 
Moşul. Au venit pregătiţi doar pentru o lovitură de pumn. 

O problemă greu de rezolvat în luptă este să-l 


determini pe inamic să-şi consume muniţia fără folos. Nu te 

încălzeşte cu nimic dacă el îşi risipeşte gloanţele pe pielea 
ta. 

Puțin după miezul nopţii, Portta se plictisi de 
vânătoarea de oameni aducându-şi aminte că pentru un 
bun om de afaceri timpul înseamnă bani. Lăsă puşca jos şi, 
scotocindu-se prin buzunare, scoase pachetul de cărţi 
soioase, care avuseseră o carieră cel puţin la fel de 
glorioasă cu cea a stăpânului, participând la toate 
campaniile. Într-o clipă, mirosul lor specific, ceva mai dulce 
decât al prafului de puşcă, se răspândi în întuneric, 
adunându-i pe cunoscători de prin unghere, cotloane şi 
locaşuri de tragere. Intrară în competiţie Portta, Mărunţelul, 
doi tanchişti din compania a doua şi un marinar italian, cu 
privirea melancolică, pe care petecele de mare, strălucind 
în bătaia lunii, o atrăgeau permanent. După o scurtă 
consfătuire, aleseră drept probă a talentului lor ieşit din 
comun pocherul, iar drept teatru de operaţiuni adăpostul 
oferit de ghizdurile unui havuz secat. 

Deschiderea fu fixată la o marcă. Portta încercă să-l 
mobilizeze pe Micuţ pentru a-l curăța pe italian, în ideea că, 
la întoarcerea pe frumoasele plaiuri ale peninsulei, acestuia 
n-aveau la ce să-i folosească mărcile. Dar mai lesne ar fi 
convins un şoarece să înghită pisica, decât pe Krautfeld să 
lucreze în folosul micii comunităţi germane de la masa de 
pocher. Mărunţelul luă jocul pe cont propriu şi curând 
pierdu o sumă considerabilă. Portta începu să se teamă 
pentru vieţile celorlalţi jucători. 

Din când în când scăpărau o brichetă, ca să poată 
vedea cartea care mătura potul. Astfel, nimeni nu se miră 
când, la mâna a cincea, un glonţ lovi şarpele de piatră din 
mijlocul havuzului, la un metru de ei, şi-i smulse din bot 
dopul de lemn care împiedicase apa să curgă. Se scuturară 
înjurând, dar melancolicul italian puse dopul la loc, 
fredonând încetişor unul din cântecele lui. Un alt glonţ trecu 
şuierând, când Portta reuşi o chintă, cu o damă care-i 
venise pe bune şi un valet gelos, ascuns la pândă în 


carâmbul bocancului. Apoi englezii se liniştiră, manifestând 

o toleranţă meritorie pentru un joc inventat de aliaţii lor 
yankei. Erau chibiţi perfecţi. 

La a opta mână, după ce şoptiseră „pas" de mai multe 
ori, potul urcase spre o sută de mărci. Mărunţelul îşi aduse 
baioneta mai în faţă, pe centură, aşa, pentru orice 
eventualitate. Marinarul ceru trei cărţi, Portta una, iar 
ceilalţi doi tanchişti se aruncară. 

— Cărţi, Krautfeld? Făcu berlinezul. 

Mărunţelul îi mulţumi frumos, însă refuză să ceară 
cărţi, fiind servit. Filă într-adevăr o minunăţie de ful, trei 
optari spăşiţi în faţa a două rigi. Sufla greu, ameţindu-i şi pe 
ceilalţi cu respiraţia sa parfumată de votcă, abia abţinându- 
se să nu chiuie. In materie de disimulare era la fel de subtil 
ca un bivol în faţa troacei. 

ltalianul ceru încă zece mărci, mai mult ca să se afle în 
treabă, iar Mărunţelul se repezi să i le dea, adăugând cu 
mărinimie de la el încă cincisprezece. Johann Portta, care 
între timp îşi aranjase o nouă chintă, îşi bătea capul să 
încerce încă o dată o alianţă cu Mărunţelul. 

— Ce tot mă înghionteşti? Se miră acesta ca prostul. 
Nu e rândul meu să vorbesc. 

Atunci unul dintre tanchiştii care ieşiseră din joc sâsăi, 
atrăgându-le atenţia. Tensiunea jocului atinsese punctul 
culminant, însă erau prea soldaţi ca să nu sesizeze un 
avertisment real şi mai ales să nu-l ia în seamă. Îşi ţinuseră 
armele la îndemână. 

— Ce poate să fie? Şuşoti Mărunţelul la urechea lui 
Portta. 

— Parada cârtiţelor decorate cu „Crucea de fier", îi 
răspunse acesta în doi peri. Sau un şoarece care a învăţat 
să zică Hello! 

Era un zgomot ciudat, un fâşâit intermitent. Din când în 
când parcă se rostogoleau nişte pietricele. Portta se dumiri 
primul, urmat de italianul care făcuse nişte ochi cât cepele. 
Se mişcară numai câţiva centimetri, ca să nu piardă nicio 
picătură din zgomotul acela care putea să însemne 
moartea fiecăruia dintre ei. 


— Dă Doamne să nu fie vreun şarpe, făcu Mărunţelul 
din nou. Urăsc şerpii dacă nu-şi pun pielea la bătaie pentru 
o pereche de pantofi eleganţi. 

Era evident că n-avea să tacă de bună voie. Portta îi 
tăie răsuflarea cu un ghiont bine plasat. Apoi un scrâşnet 
metalic le zburli părul pe ceafă. Într-o clipă fură la faţa 
locului. Era, după cum se aşteptaseră, o iscoadă. 

Venise printr-unul dintre nenumăratele canale, cărora 
nu le mai ţinea nimeni socoteala. Acolo era raiul 
şobolanilor, al milioanelor de animale, la fel de inteligente 
ca oamenii se zice, care nu ieşeau la suprafaţă decât când 
se înmulţeau peste măsură şi foamea le îndemna să 
târască în adânc vreo câteva pisici, ba chiar şi copii. În rest, 
se mulţumeau cu câte un mort necunoscut, azvârlit de 
rivali cruzi, cu o gaură de cuţit în spinare, sau o gură 
suplimentară sub bărbie. 

Canalul ăsta ieşea chiar în havuz, printr-un grătar 
metalic pe care iscoada nu-l îndepărtase cu destulă 
abilitate. Portta, Mărunţelul, marinarul şi ceilalţi erau stane 
de piatră, figuri pe un basorelief ce ornamenta ghizdurile 
havuzului. Luna le arăta tot ce voiau să vadă. Mai întâi, din 
gaura ca o pată de întuneric se îţi un fes de lână neagră, 
apoi iscoada întinse braţele şi îndepărtă definitiv grătarul, 
de data asta fără zgomot. Îşi roti capul încet, ca să nu 
scape niciun amănunt. Numai albul ochilor străluci în 
întuneric. Acolo nu se putuse mânji cu funingine. 

Venise să cerceteze dacă drumul e liber pentru ceilalţi 
tovarăşi ai săi, câteva zeci. Dar deocamdată nu-l însoţise 
decât unul singur, un băieţandru impulsiv, care-l grăbi, 
îndemnându-l să iasă din vizuină. Apărură umerii, pieptul, 
şoldurile. Ca să nu scoată niciun clinchet, îşi ţineau 
pumnalele în dinţi. Renunţaseră la Stenuri, pentru pistoale. 
Cum Heiden tocmai achiziţionase, Dumnezeu ştie de unde, 
un Colt, nu m-aş fi mirat ca ei să mânuiască nişte Mausere. 

— Portta, zise Mărunţelul cu voce tare, mai stăm mult 
aşa? Mi-a amorţit fundul. 

Iscoadele săriră ca muşcate de şarpe. Cel mai tânăr 

scăpă pumnalul, care zdrăngăni pe piatra havuzului. 
Mărunţelul se aplecă galant, îl culese şi îl înfipse cu putere 
în umărul proprietarului. Pârâitura osului, foşnetul sângelui 
şi geamătul victimei se contopiră într-o furtună de o clipă. 
În felul ăsta, tânărul putea fi sigur că nu-şi va mai pierde 
pumnalul. 

Cel mai în vârstă le dădu ceva de furcă. Dar până la 
urmă italianul îi puse o piedică, iar ceilalţi se aruncară 
deasupra lui, imobilizându-l. Operaţiunea se soldă cu o 
sprânceană de-a lui Portta smulsă şi un deget rupt pentru 
tanchiştii companiei a doua. În tot acest interval de timp, 
italianul nu încetase să-şi fredoneze canţoneta preferată. 

— Ce facem cu ei acum? Se minună unul dintre 
tanchişti. 

— Îi ducem la statul-major, răspunse celălalt. 

Vedeau probabil pentru întâia oară nişte englezi vii, de 
aproape. De aceea Portta le scuză neghiobia care-i 
îndemna să ia hotărâri pripite. 

— Domnilor, să nu uităm pentru ce suntem aici. Să nu 
lăsăm inamicul să ne dea planurile peste cap. 

Şi făcu semn către grămăjoarele de cărţi pe care le 
abandonaseră. Într-o clipă, cei doi chibiţi neaşteptaţi fură 
legaţi fedeleş cu ce se găsi la îndemână, procopsiţi cu câte 
un căluş, iar marinarul rostogoli un bolovan greu, astupând 
gaura prin care ieşiseră. Doi invitaţi erau prea de ajuns la o 
astfel de reuniune. 

— Trebuie să facem ceva cu ăsta, sugeră unul dintre 
tanchişti, ridicându-l pe băieţandrul rănit. Portta, amicul tău 
i-a înfipt pumnalul până-n plăsele. 

— Dacă nu-l scoţi din rană, rana nu va sângera, spuse 
simplu Portta. Dacă scoţi pumnalul, va trebui să-i aplici un 
pansament de compresie şi să i-l ţii chiar tu. Sau poţi să 
scoţi pumnalul din rană şi să-i tai beregata. Dintre toate, 
asta mi se pare soluţia cea mai simplă şi mai rapidă. 
Oricum, nu vă impacientaţi, nu facem decât câteva mâini. 

— Mama mia, se închină italianul, aşa jucători înrăiţi n- 
am mai pomenit în viaţa mea! 

Tanchistul n-avea chef să facă pe dădaca. Îşi 
recuperară cărţile. Potul rămăsese neatins, deocamdată o 
sută douăzeci şi cinci de mărci, cu tendinţe de creştere. 
Într-adevăr, orbit de chinta pe care o trişase, Portta plăti 
pretenţiile italianului şi pe ale Mărunţelului şi se pregăti să 
mai pună şi de la el. La război, ca la război! Băgă mâna în 
buzunar. 

— Portta, zise Mărunţelul, englezul ăla bătrân se agită 
tare lângă tine. Să-i fac o anestezie locală? Ar putea să-l 
ţină până la sfârşitul războiului. 

Portta, care ştia prea bine ce efecte are un pumn de-al 
Mărunţelului în moalele capului, se întoarse să vadă dacă 
merită să răspundă afirmativ. Aşa era, englezului îi ieşiseră 
ochii din orbite şi făcea spume la gură. Ba chiar îl lovi de 
vreo două ori cu piciorul în buca dreaptă. lar Portta, în loc 
să se supere îl privi cu bunăvoință. Întinse mâna şi smulse 
căluşul improvizat. 

— Eşti nebun, şuieră unul din tanchişti. O să ne trezim 
cu o grămadă de public aici, jumătate de-ai noştri, jumătate 
de-ai lor. 

— Sunt sigur că amicul meu are ceva important să-mi 
comunice, se opuse Portta. 

— Adevărat, spuse englezul în nemţeasca cea mai 
curată, nu pot să suport când stau lângă un ageamiu. Eşti 
sigur că ştii să joci cartea asta, kraut? 

Urmară secunde lungi de tăcere. Mărunţelul, mulţumit 
de fulul din mână, se întrebă de ce englezii, despre care se 
spune că sunt oameni manierati, îl poreclesc pe el ba hun, 
ba kraut (varză)? 

— Joacă tu mâna asta, îi spuse Portta englezului. Te 
împrumut eu. Întotdeauna sunt gata să învăţ ceva de la un 
om priceput. 

Englezul aşteptă cu ochii strălucind să i se desfacă 
legăturile. Luă cărţile lui Portta în mână. Apoi aruncă o 
privire semnificativă către mai tânărul său coleg de 
captivitate. Portta îi smulse şi aceluia căluşul. 

— E-n regulă, Jack, e-n regulă, bătrâne, spuse acela, 

respirând cu poftă. Nu te sinchisi de mine, mai rezist câteva 
minute. Ştiu că nu poţi să te abţii când vezi cărţile. 

— Zece mărci ale tale, îi zise Jack Mărunţelului, şi 
cincisprezece ale tale, italianule, la care mai vin şi eu cu 
cincizeci. 

Ai fi putut auzi foşnetul Căii Lactee. Mărunţelul se 
sperie deodată şi aruncă bunătate de ful. ltalianul se sperie 
şi el, dar la capătul unui raţionament. Conform acestui 
raţionament, Portta, care ceruse două cărţi, intrase în 
posesia unui careu. Marinarul se aruncă şi el. Cacialmaua 
englezului reuşise. Din păcate, pentru cealaltă cacialma, în 
urma căreia patruzeci de LRDG ar fi trebuit să scape prin 
canal, nu-i veniseră cărţile potrivite. 

Când veniră să-i ia pe cei doi englezi, spre necazul 
tanchiştilor de la a doua, care tare ar fi vrut să-i predea ei, 
contra unor decoraţii de tinichea, Portta îl bătu pe umăr pe 
iscoada mai în vârstă. 

— Mulţumesc din suflet, Jack. Dacă treci vreodată prin 
Berlin, să-mi aduci aminte să-ţi dau o bere cum n-ai băut în 
viaţa ta. Dar spune-mi, unde ai învăţat nemţeşte atât de 
bine? 

Jack dădu din umeri. 

— Înainte de război am jucat luni de zile pocher, la 
Baden Baden, cu nişte nemți. 

Cineva din statul major, chinuit de insomnie, făcu o 
plimbare şi cuprins de inspiraţie îi ordonă locotenentului 
Leuwe să ia cu asalt ruinele în care se adăpostise 
comandoul englez. Înţelegând că trebuie să facă oarecare 
concesii oamenilor care urmau să-şi pună vieţile în bătaia 
automatelor Thompson, ofiţerul superior promise o 
intervenţie a pionierilor. Aceştia urmau să arunce în aer 
resturile zidului frontal, care constituia cheia sistemului de 
apărare inamic. 

— Domnule locotenent, comentă Moşul, în felul ăsta n- 
o să facem decât să sporim numărul pierderilor. De ce nu 
puneţi artileria pe ei? 

— Beyer, dădu din umeri locotenentul Leuwe, ştii la fel 

de bine ca mine că ordinul se execută, nu se discută. 
Pentru că ne cunoaştem de mult, pot să-ţi spun două 
lucruri. În primul rând, nu e un secret pentru nimeni că 
infanteriştii buni rezistă oricărui tir de artilerie. Şi ăştia de- 
aici sunt ai naibii de buni. În al doilea rând, superiorii noştri 
nu agreează ideea unei lovituri cu o forţă net superioare. Ei 
vor să demonstreze că nu e nimic de capul britanicilor şi să 
câştige astfel un avantaj psihologic. 

— Doamne - Maica Domnului! Se închină Moşul. 

— Nu-mi plac demonstrațiile, mârâi Mărunţelul. 

Pionierii îşi făcură apariţia, prea puţin încântați de ceea 
ce urma. Locotenentul care-i comanda era de-o vârsta cu 
Leuwe, însă părea născut în 1800. Avea părul cărunt şi 
ochii îngropaţi în cearcăne. Era rezultatul plimbărilor prin 
câmpurile de mine. De prea multe ori îşi adusese camarazii 
acasă într-o pungă sau în mai multe. 

— Vom arunca zidul în aer în patru sau cinci puncte, îi 
explică el lui Leuwe, destul de apatic. Ar trebui să meargă 
uşor, nu pare o construcţie foarte solidă. Vă sugerez să 
interveniţi imediat după deflagraţie, când inamicul nu s-a 
dezmeticit încă. Sper că oamenii dumneavoastră vor avea 
şanse. 

Lansară mai multe cartuşe fumigene. Întunericul şi 
fumul ar fi trebuit să le ofere iluzia unui camuflaj minim. La 
adăpostul lor, pionierii îşi începură înaintarea, în zigzag, 
printre gropile săpate de obuze. Băieţii din LRDG ştiau prea 
bine ce înseamnă perdeaua de fum. Nu-şi pierdură vremea 
să-şi caute ţintele, ci deschiseră un foc nimicitor cu toate 
armele în stare de funcţionare. Primul val de pionieri căzu 
secerat. Puştile amuţiră lăsând locul gemetelor şi urletelor 
de durere. 

— Mai rău îi supărăm, comentă Mărunţelul, scobindu-se 
în nas. 

Al doua încercare a pionierilor fu întâmpinată cu mai 
puţină vlagă. Probabil consumul de muniţie îi pusese pe 
gânduri pe cei din ruine. Am văzut câteva siluete reuşind să 


se culce la baza zidului. Pionierii nu aveau asupra lor decât 

explozibil şi fitilul cu care urmau să-l aprindă. Puţini dintre 
ei urmau să se mai întoarcă. Locotenentul lor se număra 
printre ei. 

O explozie violentă spulberă zidul în spatele căruia ar fi 
trebuit să se afle oamenii care întrerupseseră aniversarea 
lui Heiden şi puseseră în pericol ceva mai important decât 
bateriile de tunuri ale Tobrukului, şi anume votca rusească 
a lui Portta. Ne repezirăm tăcuţi într-acolo. 

Nu mai era nimeni printre bolovanii sfărâmaţi. O clipă 
mai târziu, englezii deschiseră focul din nou, de pe noul 
aliniament. Se retrăseseră cu câteva secunde înainte ca 
pionierii să arunce zidul în aer. Aveau din ce în ce mai puţin 
spaţiu la îndemână. Erau din ce în ce mai înghesuiți unii în 
ceilalţi. Le rămânea din ce în ce mai puţin aer de respirat. 
Laţul se strângea în jurul lor şi cu toate astea puteau încă 
ucide. Fiecare pocnet răzleţ de armă fu urmat de un strigăt 
de durere. 

Moşul fu lovit în umăr. Căzu în braţele Mercenarului, 
care-l trase într-o parte şi-l sprijini cu spatele de un 
bolovan. Mercenarul slobozi o rafală lungă în direcţia din 
care venise glonţul, întunericul era alungat dintr-o parte 
într-alta de străfulgerările împuşcăturilor. Mulţi dintre ai 
noştri fură atinşi. 

Ne-am retras copleşiţi în locul din care porniserăm. Nu 
puteam trage în voie, fără să ne împuşcăm între noi, iar 
englezii ne secerau şi cu ochii închişi. Până la urmă Moşul 
avusese dreptate. Nu tăcuserăm decât să sporim pierderile. 
Opt pionieri şi şase dintre ai noştri nu aveau să mai vadă 
lumina zilei următoare. Dar cu asta necazurile nu se 
terminaseră. 

La un sfert de oră după ce ne retrăseserăm ca să ne 
lingem rănile, britanicii atacară surprinzător. Era un gest 
nebunesc, al unor condamnaţi care nu mai aveau absolut 
nimic de pierdut. 

— Doamne Dumnezeule! Urlă Heiden şi-şi acoperi 
îngrozit faţa cu palmele. 

Englezii veneau urlând ca lupii, negri, fumegând, uriaşi. 

O dată cu cei vii, veneau şi morţii lor, cu piepturile ferfeniţă, 
cu măruntaiele revărsându-se în afara pântecelor. În loc de 
sânge, prin vene le curgea dorinţa de răzbunare. Ne-au 
călcat în picioare, pe noi şi pe italieni şi au trecut mai 
departe, ca un vânt, spre mare, acolo unde îi chemau în 
zadar sirenele vaselor venite să-i salveze. Ei erau patruzeci, 
iar noi trei sute. 

Insă era prea târziu. Stukasurile se repeziră şi puseră 
pe fugă vedetele. Cu punţile ciuruite de gloanţe şi schije, 
acoperite de sângele marinarilor, ele se retraseră cu toată 
viteza în larg, acolo unde marea le oferea siguranţă. Câţiva 
dintre supraviețuitorii comandoului LRDG se aruncară 
disperaţi în valuri, încercând să le ajungă din urmă. Se 
înecară cu toţii, la câteva sute de metri de mal. Ceilalţi 
camarazi ai lor se opriră pe țărm, epuizați de luptă, dar mai 
ales de moartea ultimei speranţe. l-am încercuit din nou şi 
am aşteptat să se facă ziuă. 

Când răsări soarele, numai douăzeci de oameni mai 
aşteptau acolo, aşezaţi în nisip, cu capetele plecate, 
douăzeci de umbre, douăzeci de strigoi. Ne-am apropiat cu 
degetele pe trăgaci, gata să-i împroşcăm cu gloanţe, dar nu 
mai era niciun pericol. Eşecul le smulsese sufletele din 
trupuri. Dacă i-am fi lăsat în pace. 

Valurile i-ar fi măturat de pe plajă ca pe orice algă 
adusă de furtună. Nici nu vedeau lumina zilei. 

Apoi sosiră două camioane şi încărcară acele resturi 
umane. Printre ei se aflau şi ofiţeri, dar de trierea lor aveau 
să se ocupe specialiştii Gestapoului. Numai o mână de 
oameni reuşiseră să se întoarcă în deşert. Unii dintre ei 
aveau să scape. Alţii aveau să moară de sete. 

— Eu unul nu vreau să mor de sete, decretă Portta, 
recuperând sticlele de votcă. 

II înconjurarăm cu toţii şi adulmecarăm bănuitori 
băutura. De un lucru puteam fi siguri însă: apa era atât de 
prețioasă încât în lipsa noastră patronul arab al Bravu/ui 
german nu-şi putuse permite să boteze votca. 

Intr-o oră toată lumea era din nou criţă. Heiden 

propuse un joc de societate. Era de părere că de vreme ce 
la masă se consumă o băutură tradiţională slavă, cea mai 
nimerită ar fi o ruletă rusească. Scoase Coltul şi de data 
aceasta îi umplu butoiaşul cu gloanţe. L-am aprobat 
zgomotos. Moartea trecuse deja de câteva ori pe lângă noi 
în noaptea aceea. Dacă ar fi vrut ne-ar fi înhăţat. Pesemne 
că ne privea amuzată dintr-un cotlon în care se ascunsese 
ca să guste votca lui Portta. 

Heiden apăsă trăgaciul. Ţeasta lui rămase întreagă. 

— Următorul! Zbieră, aruncând pistolul pe masă. 

Mărunţelul se întinse, apucându-l. II studie câteva clipe, 
apoi îl duse la tâmplă şi trase. Răsună o bubuitură 
asurzitoare, urmată de ţiuitul glonţului care ricoşase. 
Mărunţelul nu-şi dăduse casca jos de pe cap. Glonţul ricoşă 
din nou dintr-o piatră şi sparse unul din dinţii din faţă ai 
Feldwebelului Schelde, în care dorul de beţie învinsese 
frica. Toată lumea se prăpădea de râs. 

— Ai trişat, nemernicule! Se înfurie Heiden, smulgând 
arma din mâna Mărunţelului. Eşti dezonorat pe viaţă. 

Mărunţelul păru întristat de această posibilitate. 

— Următorul! Strigă din nou Heiden, iar noi toţi îi 
ţinurăm isonul, mai veseli ca oricând. 

— Următorul, următorul! 

Mercenarul luă Coltul, îl aruncă în aer şi-l prinse cu 
abilitate, în ciuda faptului că votca îi înceţoşase privirile. 

— Îl simt după echilibru, vorbi el cu greutate. Nu 
urmează cartuş pe ţeavă. Vrea cineva să-i cedez locul? 

Nu se înghesui nimeni. Mercenarul vâri ţeava pistolului 
în gură şi apăsă pe trăgaci. Nu se întâmplă nimic. 

— Vedeţi? Dădu el din umeri, aţi ratat o ocazie 
minunată. 

Armele erau părţi ale trupului său. De îndată ce 
atingea una, ea devenea un deget sau un ochi al său. 

— Următorul! Următorul! 

Cârciumarului i-ar fi plăcut s-o şteargă, dar numai 
gândul că Johann Portta va rămâne singur cu comoara 
comestibilă din pivniţă îi înmuia genunchii. 

Următorul fu Sevilla. Era atât de beat încât pistolul îi 
scăpă de două ori pe podea. In cele din urmă reuşi să-l 
apuce, dar, înainte de a apăsa pe trăgaci, Moşul îl izbi peste 
încheietură. Glonţul se înfipse în tavan. Sevilla se trezi 
pentru câteva secunde, însă adormi cu o clipă înainte de a 
lovi masa cu fruntea. Prin vene îi curgea mai multă votcă 
decât sânge. A doua zi n-avea să-şi mai amintească nimic. 

— Distracţia s-a terminat, spuse Moşul. Dacă vreţi să 
vă găuriţi ţestele n-o s-o faceţi cât timp sunteţi pe 
inventarul meu. 

— Următorul, făcu anemic Schelde. 

Mărunţelul îl trimise în lumea viselor cu un pumn în 
moalele capului. Creştea astfel şi raţia de votcă. 

— Următorul sunt eu, spuse un nou venit la petrecerea 
lui Heiden. Dă-mi pistolul, Feldwebel! 

Era locotenentul care comandase plutonului de pionieri 
să meargă la tăiere. Moşul se codi. În lumina tremurătoare 
a lămpilor cu seu, chipul locotenentului nu mai avea nimic 
omenesc. Părea un strigoi care-şi părăsise lumea de umbre. 

— Eu nu sunt pe inventarul tău, Feldwebel, zise liniştit. 
Dacă vrei un ordin, poftim! Îţi ordon să-mi dai pistolul în 
clipa asta! 

Moşul îşi pocni călcâiele cu un gest reflex şi îi întinse 
Coltul cu mâna stângă. Dreapta îi era imobilizată de 
bandajul cu care se procopsise în urma întâlnirii cu LRDG. 

— Domnule locotenent, interveni supus Portta, ne 
simţim onoraţi că doriţi să vă alăturaţi amuzantei noastre 
partide. Suntem aici câţiva soldaţi cu pieile tăbăcite de 
gloanţe şi ştim să recunoaştem un viteaz chiar la lumina 
lămpii. Vă rog să ne faceţi cinstea de a închina cu noi un 
păhărel! 

In ciuda părului său aproape alb, locotenentul nu era 
decât un puşti, o victimă inocentă, fără nicio şansă în faţa 
unui cotoi ca Johann Portta. Când Obergefreiterul îl numi 
„Vviteaz", ochii lui avură o sclipire intensă, care ne arăta că 
nu ne înşelaserăm. 


Heiden turnă votcă în pahare. Ne-am ridicat cu toţii în 

picioare, pentru un toast. Am băgat de seamă că paharul 
locotenentului e ceva mai mare decât ale noastre. 
Prăpăditul de arab nu putuse strânge două pahare la fel. 

— Pentru curajul extraordinar al ostaşului german, 
strigă Portta. Pentru eroism! 

Votca arse gâtlejurile şi se duse în stomac. Ca-n 
basme, în momentul în care fură trântite pe tăblia mesei, 
paharele erau din nou pline ochi. 

— Portta, spuse Moşul, ştii că nu sunt eu omul care să 
nu toasteze pentru curaj în misiune. Ca superior al tău mă 
văd silit totuşi să-ţi atrag atenţia că primul toast ar fi trebuit 
să fie dedicat Germaniei şi Fuhrerului. Domnul locotenent 
ar putea crede că suntem nişte civili care şi-au pierdut 
simţul ierarhiei. 

Locotenentul îi zâmbi cu indulgență. 

— Cunosc oamenii de felul dumitale, Feldwebel, fii pe 
pace. Voi sunteţi temelia armatei germane. Uite, am să 
repar eu mica greşeală de protocol: pentru Germania şi 
pentru Fuhrer! 

Am băut cu toţii, fericiţi că scăpăm doar cu atâta 
corvoadă. Paharele se goliră din nou în stomacuri şi se 
umplură la loc. 

— Pentru ce mai toastăm? Se întrebă buimac 
Mărunţelul. Dacă s-au terminat protocolurile, uite: ştiu eu o 
puicuţă lângă Bremen... 

Mercenarul îl aşeză la loc pe scaun cu o mână de fier. 

— Krautfeld, faci de ruşine plutonul patru. E rândul 
mamelor şi fiicelor germane care înfruntă despărţirea de 
soţii şi fraţii lor, comportându-se admirabil în vâltoarea 
războiului. Pentru femeia germană, care a născut 
supraomul! 

— Pentru femeia germană şi supraom! Răcnirăm în cor. 

— ŞI... sup... supraom! Ne susţinu locotenentul. 

Urmă toastul clasic pentru victorie. Veniră apoi la rând 
păhărelele dedicate imperiului de o mie de ani, armelor 
secrete ale celui de-al treilea Reich, ba chiar şi inamicului 


care înţelege să se comporte cu demnitate în faţa 

superiorității incontestabile a soldatului arian. În cele din 
urmă, i se permise Mărunţelului să ridice paharul pentru 
puicuţa din Bremen de care nu uitase. 

—E o gagică cum n-ai mai văzut, îi explică 
locotenentului. Un metru optzeci. Rupe două potcoave de- 
odată şi e în stare să înfulece un vițel la micul dejun. Asta 
dacă nu te înfulecă pe tine, în caz că n-ai reuşit s-o 
mulţumeşti în timpul nopţii. 

Deşi beat criţă, locotenentul dădu din cap indignat. Din 
mormăitul lui am dedus că nu putea fi de acord ca un grad 
inferior să-i pună la îndoială aptitudinile de armăsar. 

— Unde-i puicuţa aia? Urlă ridicându-se cu greutate. 
Unde-i distrugătoarea de potcoave? Adu-o aici imediat, să-i 
arăt de ce e în stare un ofiţer! 

Mărunţelul îi făcu o descriere amănunţită a 
domnişoarei, apoi se arătă interesat să-i apere onoarea 
împotriva „unora care, după cum îi arată părul alb, ar putea 
să-i fie taţi". Conflictul fiind amorsat, Portta propuse 
rezolvarea lui printr-o întrecere cavalerească în faţa 
paharului. La cea de a treia rundă, locotenentul se prăbuşi 
sub masă şi rămase acolo până a doua zi. 

— Pionierul a ieşit din joc, suspină destins Moşul, 
înhăţând Coltul şi punându-şi-l în glumă la tâmplă. Altfel am 
fi fost obligaţi să facem curăţenie după dânsul. Când un 
ofiţer îşi zboară creierii, regulamentul prevede că gradele 
inferioare trebuie să spele mizeria, nu-i aşa, Portta? 

— Fii pe pace, Moşule, râse berlinezul. Nu era cazul să 
pui mâna pe mătură şi cârpă. 

— Cum aşa? 

— Azi noapte Heiden s-a jucat cu Coltul pe socoteala 
celor din LRDG. A stat chiar lângă mine, am concurat 
amândoi. Nu-i mai rămăseseră decât două gloanţe. Unul a 
ricoşat din casca Mărunţelului. Cu celălalt a încercat să se 
joace Sevilla. Atât. Aşa că vezi, nu mai era nimic pe ţeavă. 
L-am îmbătat pe locotenent ca să nu ne pierdem 
antrenamentul. 


Izbucnirăm cu toţii în râs. Moşul ne privi alb de furie, 

fără să zică nimic. Nu-i era ruşine să înghită o găluşcă 
atunci când camarazii săi i-o preparau aşa cum se cuvine. 
Se apropie ţeapăn de masă şi trânti pistolul pe care cu 
câteva secunde mai înainte îl ţinuse la tâmplă. Glonţul 
porni cu o bubuitură asurzitoare, smulgând epoletul lui 
Heiden. Am tăcut cu toţii vreme de un minut. 

— Ei, se mai înşeală omul, filosofă Portta liniştit. 

Când se crăpa de ziuă aerul avea o transparenţă 
liliachie. Felahii zdrenţăroşi, care-şi mânau animalele la 
adăpat, păreau revoltător de nepăsători. Putin îi interesa 
că, imediat după luarea Tobrukului, Feldmareşalul Erwin 
Rommel ne comunicase că aşteaptă de la noi eforturi 
maxime în următoarele zile! Bătrânul Churchill îşi înghiţise 
trabucul de amărăciune. Armata a VIII-a era pe punctul de a 
se prăbuşi, ca un boxer care a încasat mai mulţi pumni 
decât poate să ducă. 

N-am aflat niciodată cum îl chema de fapt pe 
locotenentul de pionieri. Unitatea lui a plecat chiar a doua 
zi pe front şi, cum în deşert frontul e mişcător ca nisipul, 
curând l-am uitat. Ne mai aminteam de maratonul 
toasturilor uneori, când îi vedeam pe pionieri alergând prin 
câmpurile de mine, desfăşurând în urma lor un şiret alb, ca 
firul unor păienjeni, sfidând propria lor moarte pentru a ne 
marca nouă un drum mai uşor către moarte. Dar chipul 
locotenentului care nu ţinea la băutură era din ce în ce mai 
estompat. Guma uitării îl ştergea fără să stea o clipă. După 
o vreme, în ovalul rezervat lui ar fi putut sta chipul oricui. 
Cu totul altfel s-ar fi prezentat lucrurile dacă ne-am mai fi 
întâlnit din când în când. Dar poate că ne-am şi întâlnit, dar 
noi nu l-am putut recunoaşte din pricina faptului că murise. 
După un timp, morţii devin de nerecunoscut. 


CAPITOLUL 5 


Ilustrată de la Marea Nordului 


Bătălia a durat o zi şi o noapte. Când am ajuns acolo, 
nu mai erau decât urmele unei încăierări groaznice, între 
doi uriaşi furioşi, orbi. Zeci de vehicule carbonizate zăceau 
orientate în toate direcţiile, ca şi cum n-ar mai fi ştiut 
încotro s-o apuce ca să scape de urgie. Focul le ajunsese 
din urmă şi le atinsese doar o clipă. Agonia durase ore în 
şir, pentru că întotdeauna se mai găseşte ceva care să ia 
foc şi să ardă. Uleiul, benzina, cauciucurile, lăzile de lemn, 
prelatele, ba chiar şi metalul carcaselor. Înăuntru arseseră 
şi oamenii care nu apucaseră să se îndepărteze. Se spune 
că focul purifică. Dacă e aşa, eu unul nu ştiu. Oamenii 
scăldaţi de foc s-au prefăcut în coconi de cărbune. Dar când 
soldații au îndepărtat cu lopeţile coaja de deasupra, 
dedesubt au găsit o pastă roşie, încă fierbinte, din care se 
ridicau aburi otrăvitori. Mulţi alţii, care n-au ars la 
temperatura potrivită pentru a se transforma în coconi, au 
fost ridicați de pe scheletele banchetelor şi îngropați la 
iuțeală, ghemuiţi, aşa cum a înțeles focul să-i purifice. Când 
flăcările cuprind trupul, după ce urletele au încetat, iar 
ultima urmă de conştiinţă s-a risipit, muşchii se contractă 
sub acțiunea căldurii. Picioarele şi brațele se flexează 
singure. Cadavrul seamănă acum cu un prunc al ladului. 

În cimitirul hârcilor de oțel băieţii au descoperit două 
motociclete Zundapp noi-nouțe. Nu acelaşi lucru se putea 
spune despre foştii lor proprietari, care zăceau la o 
depărtare de câtiva metri. Fuseseră surprinşi de tirul 
susținut al unui Bren-carrier, care-şi pusese mintea cu ei. 
Unul căpătase patru sau cinci găuri cât pumnul, în stomac 
şi piept, prin care, dacă voiai, puteai privi în partea cealaltă. 
Cu toate astea, expresia chipului său era una senină. N-am 
ştiut ce expresie avusese în clipa morții camaradul său, 
pentru că nu i-am găsit capul, deşi l-am căutat câteva 

minute bune, ca să-l îingropăm aşa cum trebuia, la un loc cu 
restul trupului. 

După slujba de îngropăciune, Portta şi Sevilla au 
organizat o cursă de motociclism. Trupa s-a strâns în jurul 
lor, comentând zgomotos, făcând pariuri. S-a stabilit ca 
traseul să urmeze pista până la marginea hamaadei, care se 
întrezărea la vreo doi kilometri depărtare, prin aerul 
fierbinte. Urma un viraj amplu, printre dunele de nisip şi 
revenirea la locul startului. Campionii urmau, aşadar, să 
descrie un „P " uriaş. Cursa cuprindea atât o probă de 
viteză cât şi una de teren. 

— Portta, am zis apropiindu-mă, habar n-am avut că 
ştii să conduci o motocicletă. 

— Nu ştiu, răspunse el. Până azi nu m-am mai urcat pe 
o aşa drăcovenie. Aha, asta trebuie să fie accelerația. 

Sevilla era un as al ghidonului. Puteai să vezi asta după 
felul în care ambala motorul şi după ţinuta pe care o avea 
în şa. La semnalul starterului, ales în persoana 
locotenentului Leuwe, Sevilla țâşni într-un răget infernal şi 
fu ascuns într-o clipă de norul de praf şi fum pe care-l 
stârnise. 

Portta îşi potrivi tacticos ochelarii, pe rama căruia 
sângele fostului proprietar se coagulase. Porni clătinându- 
se, acompaniat de rateuri. 

— Portta, ticălos murdar, ai să îneci motorul! Strigă 
disperat locotenentul Leuwe, alergând după el mai bine de 
o sută de metri, ca să-i dea sfaturi. 

Înainte să afle de la mine că pentru Portta întâlnirile cu 
motocicletele erau la fel de rare ca şi cele cu tigrii 
bengalezi, Leuwe pariase pe el cincizeci de mărci. Maiorul 
Hemke veni şi dânsul în goană, speriat de hărmălaia 
stârnită de trupă. 

— Am pierdut deja cincizeci de mărci, i se plânse 
locotenentul. Portta le risipeşte prin nisip. 

— Nici pomeneală, răspunse Hemke, mai liniştit după 
ce primise raportul grupei de cercetaşi avansați, care-l 


asigurau că inamicul a părăsit Africa. Cotoiul berlinez nu se 

lasă jupuit cu una, cu două. Pun şi eu la bătaie cincizeci 
pentru el. Mai rău este că dobitocul de bucătar a rătăcit 
rezerva de zahăr pentru cafeaua mea de dimineață. Cum 
dracu’ am să câştig războiul dacă până la victorie am să-mi 
beau cafeaua amară? 

Motocicliştii nu se mai zăreau. Nu se mai auzea decât 
un zumzet  adormitor, apoi  zumzetul continuă cu 
întrerupere, ceea ce insemna că părăsiseră autostrada de 
piatră şi se avântaseră pe dunele inşelătoare de nisip. 
Soldații tăcură, încercând să ghicească ce se petrece acolo. 
Unii dintre ei alergară după binocluri. Dar blestematul de 
nisip nu-i lăsa să ghicească mai devreme deznodământul 
cursei. Nimeni nu mai rostea o vorbă. În liniştea deplină 
răsunau doar talazurile de căldură spărgându-se pe trupuri 
şi bâzâitul acela obsedant. 

În cele din urmă, învingătorul îşi făcu apariţia la 
orizont. Era numai un punct mişcător, fără identitate. Dar 
pe măsură ce creştea, strigătele izbucniră cu şi mai multă 
pasiune. Învingătorul era Portta. 

— Spuneai că nu te pricepi la motociclete, am zis când 
soldații îl coborâră de pe umeri şi uralele se stinseră. 

— Mă pricep la motocicleta lui Sevilla, făcu el misterios. 

Sevilla se întoarse după o jumătate de ceas, mai mult 
pe jos. Nu-şi putea explica de unde a făcut Portta rost de 
atâta zahăr ca să-i transforme benzina din rezervor într-un 
şerbet inflamabil, incapabil să pună motorul în mişcare. 


Aşteptam îngropat în nisipul fierbinte, cu sudoarea 
şiroindu-mi pe frunte, orbindu-mă, curgând sărată pe buza 
de sus. Treceam prin toate chinurile ladului, dar ştiam că şi 
celălalt, cel aflat la mai puţin de cincizeci de metri în faţa 
mea, îndură aceeaşi tortură şi speram că se va dovedi până 
la urmă mai slab şi va ceda. A ceda însemna să-şi 
părăsească bârlogul, gesticulând şi ţipând că nu mai poate. 
Însemna să intre în bătaia armei mele, iar eu să-l dobor cu 
o rafală scurtă, care să-l reteze de la mijloc. La început 

fi ucişi ca şi de aceea de a ucide. Dar pe măsură ce soarele 
făcuse să dea în clocot conţinutul ţestelor, transformându-l 
într-o supă groasă şi tulbure, celălalt devenise pentru 
fiecare din noi o pată, o ţintă de doborârea căreia depindea 
supraviețuirea. Abia aşteptam să-l omor. 

În cele din urmă se ridică, gesticulând şi ţipând în 
limba lui că nu mai poate. M-am ridicat la rândul meu într- 
un genunchi, pentru ca  reculul mitralierei uşoare 
Schmeisser să nu-mi arunce nisipul în ochi, în gură şi pe 
nări. L-am secerat de la mijloc, aşa cum plănuisem în cel 
mai drag vis al meu din ultimele douăzeci şi patru de ore. 
„Lighenaşul" îi sări din cap şi se rostogoli cât colo. l-am 
văzut ochii miraţi. În ultimele clipe de viaţă înţelesese că 
există lucruri mult mai rele pe lumea asta decât căldura 
insuportabilă, care te prăjeşte de viu. 

Apoi un glonţ mă lovi în umărul drept. De fapt, lovi 
mitraliera Schmeisser, după care se înfipse în carne. Dacă 
n-ar fi întâlnit arma în traiectoria lui, mi-ar fi secţionat 
abdomenul. Odată măruntaiele risipite prin nisip, poţi să-ţi 
iei adio de la ele. 

Următorul lucru de care mi-am dat seama a fost faptul 
că zăceam pe spate. Nu mă durea nimic. Mi-am zis că 
englezul care trăsese fusese probabil amicul celui pe care îl 
ucisesem cu mâna mea. Nu tremurase deloc atunci când îi 
venise rândul să aplice principiul „ochi pentru ochi şi dinte 
pentru dinte". Mi-am mai zis că în locul lui şi eu aş fi 
procedat la fel. Noi înaintaserăm în cercetare. Ei ne 
aşteptaseră. Mă enerva faptul că nu vine nimeni să vadă 
ce-i cu mine, aşa că m-am hotărât să mă duc eu înapoi. 
Numai că, deşi comandasem muşchilor şi oaselor cu toată 
autoritatea să mă ridice de acolo, nu se întâmplă nimic. 

Am rămas mai departe lungit pe spate, în bătaia 
soarelui, cu capul ceva mai jos decât picioarele, aşa cum 
mă aruncase impactul glonţului. 

— Swen, zise Portta, mă auzi? Înţelegi ce-ţi spun? 

Am clipit din ochi în semn că-l aud şi-l înţeleg, pentru 
că nici buzele, nici limba nu mă mai ascultau. Il vedeam 

răsturnat, lucru normal, având în vedere că pentru mine 
lumea se întorsese cu susul în jos. 

— Vulpea, vulpea, zbieră Portta în microfonul staţiei 
radio. Moşule, am futut-o! Swen a încasat un glonţ şi pare 
că nu-i prieşte deloc. Avem nevoie de ajutor! 

— Unde-i lovit? Întrebă Mercenarul. Apasă-i asta pe 
umăr! 

Am urlat de durere. În locul în care nu simţisem nimic 
altceva în afara unei greutăţi de plumb, un lup flămând 
rupea bucăţi întregi de carne. O mie de scorpioni îşi 
înfipseseră acele şi-şi picurau acolo veninul. Mercenarul nu 
băgă în seamă tipetele mele. Legă cu îndemânare capetele 
bandajului. 

— Glonţul a rămas înăuntru, Swen. Dar nu ţi-a stricat 
nimic important. După ce au să-ţi scoată bucata de plumb, 
ai să te simţi mai uşor. 

Am urlat din nou când m-a ridicat, dintr-o singură 
mişcare pe un umăr. Deşi mic de statură, Mercenarul era 
un pachet compact de muşchi. Dacă era nevoie, el şi cu 
Portta aveau să mă care kilometri în şir, până când 
Regimentul 26 Panzer-Grenadiere urma să apară la orizont. 

— Nu-ţi fa griji, Swen, bătea câmpii berlinezul, pentru 
a-mi acoperi gemetele, am auzit că genialii savanţi ai 
Fuhrerului au inventat nişte injecții care te fac la loc ca nou. 
Cică dacă un obuz îţi smulge un braţ, sau, Doamne fereşte, 
capul, după câteva injecții din astea îţi creşte altul la loc. In 
orice caz, la nouăzeci de ani ai să dai la o parte pletele albe 
pentru ca nepoţii să-ţi poată vedea semnul frumuşel care o 
să-ţi rămână pe piele. 

Am leşinat, parte din pricina durerii insuportabile pe 
care mi-o provocau zgâlţâielile, parte de bucurie, la auzul 
unor asemenea veşti. Când mi-am revenit, Portta se sfătuia 
cu Moşul prin staţia radio. Nu-i plăcea ceea ce auzea. 

— Portta, spuse Mercenarul, pe căldura asta rana se 
poate infecta cât ai zice peşte. Trebuie să ne grăbim. 

Am leşinat din nou, mulţumind cerului că nu mă lasă s 


ă 
fiu martor mai departe la o discuţie atât de neplăcută în 

care era vorba despre viitorul meu. 

Deşertul era tot o mare de flăcări, un ocean. Din toate 
părţile, de pe cercul colosal al orizontului soseau lighioane 
nemaivăzute, de o urâţenie care-mi zbârcea carnea pe 
oase. Voiam să fug, dar unde m-aş fi putut duce? În plus, nu 
mă puteam mişca. Picioarele îmi fuseseră prinse într-o 
căldare de nisip moale, care nu voia să-mi dea drumul. 
Primele creaturi monstruoase au ajuns la mine şi m-au atins 
cu aripile. Erau viespi uriaşe cu capete de şerpi, erau viermi 
care se încolăceau prin aerul fierbinte, cu inelele acoperite 
de spini. Erau oameni cu două capete, lupi miriapozi, 
gândaci scârboşi cu toracele păros şi abdomenul mustind 
de clei verde înspumat. Urlam de scârbă şi neputinţă. 
Fiecare dintre fiinţele acelea, o dată ce mă atingea, intra în 
mine, se contopea cu mine. Devenea o parte componentă a 
creaturii care eram şi o dată cu asta îmi împrumuta ceva 
din hidoşenia ei. Am simţit cum mă transform ireversibil. 
Simţeam aripile chitinoase împingând pielea ca să răsară 
ca nişte muguri, spinii veninoşi ieşind ca buruienile, la 
subsuori şi în nări, ochii îndepărtându-mi-se unul de 
celălalt, limba  bifurcându-mi-se, capul alungindu-mi-se. 
Când mi-am privit mâinile nu mi-am mai putut stăpâni 
urletul de groază. Erau crengi uscate, acoperite de un strat 
gros de muşte care forfoteau. 

Urlasem într-adevăr. 

— Stai liniştit, îmi ceru o voce severă, dacă nu ţii 
morţiş să te leg de pat, soldat. 

Am dat ascultare ordinului. Disciplina îmi dictase într- 
un prim impuls să-mi înving slăbiciunile. Imaginea 
înceţoşată care-mi ţinea loc de lume înconjurătoare câştigă 
în profunzime şi claritate. Ceea ce vedeam era pentru 
moment în măsură să-mi dea o picătură de linişte. Un 
medic militar stătea aplecat peste mine şi mă privea cu 
atenţie. Avea ochelari cu ramă de aur, ceea ce m-a făcut să 
mă gândesc că i-ar deveni imediat simpatic Mărunţelului. 
Un alt element care l-ar fi apropiat de sufletul lui Krautfeld, 

stropise halatul cândva alb. Trebuie că fuseseră hectolitri 
întregi. Arăta mai degrabă ca angajatul unui mare abator şi 
de fapt asta şi era. 

— Hasel, spuse medicul, numele meu este Biederkopf. 
Sunt Hauptman Biederkopf pentru tine, dar asta de îndată 
ce-ţi va mai scădea temperatura. Ţi-am adus ceva pentru 
prima noastră întâlnire. Sper să-ţi facă plăcere. 

Îmi deschise pumnul şi îmi aşeză în palmă un obiect 
mic, metalic. L-am apropiat cu greutate de ochi. Era un 
glonţ de Thompson, acela pe care mi-l scosese din rană. 
Apoi Hauptman Biederkopf făcu stânga-mprejur şi plecă. 
Era chemat de peste tot de gemete şi suspine. 

Cortul nu era foarte mare. Avea cinci metri lăţime şi 
măsura cincisprezece în lungime. Pentru moment era tot 
universul meu şi părea, având în vedere că nu mă puteam 
mişca fără să gem şi eu la un loc cu ceilalţi, că marginile lui 
îmi sunt inaccesibile. Lumina zilei pătrundea prin câteva 
petece numite „ferestre". Nu se vedea niciun fel de plasă 
de camuflaj. Am dedus că ne aflam suficient de departe de 
linia frontului, ceea ce diminua pericolul unui raid aerian 
neaşteptat. 

Personalul spitalului era compus din Biederkopf şi trei 
infirmieri şi din când în când de un maior care răspundea 
de mai multe corturi de felul celui în care mă aflam eu şi 
căruia îi plăcea mai mult decât orice pe lume să amputeze. 
Dacă rana pe care o analiza depăşea o anumită limită de 
dificultate, şi limita era extrem de variabilă, maiorul nu mai 
stătea mult pe gânduri şi salva viaţa eroului-soldat 
îndepărtând de el, cu ajutorul bisturiului şi fierăstrăului, 
membrul nevrednic ce se lăsase rănit. Am avut noroc că 
Hauptman Biederkopf mi-a examinat el însuşi rana. Mai 
târziu am aflat că unicul fiu al maiorului, mândria unei 
familii bavareze, scăpase cu un picior mai puţin dintr-un 
contraatac al unei unităţi de elită din Australian Imperial 
Force. 

— Nu te speria, îmi zise un ceas mai târziu un infirmier 
pe nume Hans, în două săptămâni te faci bine şi te întorci 

printre camarazii tăi. Ascultă, unul dintre cei care te-a adus 
aici, un berlinez roşcovan, mi-a umflat douăzeci de mărci la 
zaruri. M-a iertat de datorie cu condiţia să-ţi dau o porţie 
dublă de carne. 

Cădeam pe neaşteptate într-un somn adânc, din care 
mă trezea uneori cea mai mică adiere, pentru a adormi din 
nou. De aceea, viaţa îmi părea alcătuită din piese 
disparate, ca un mozaic tâmpit pe care nu mai ştii cum să-l 
potriveşti. 

Aveam şase colegi de pensiune. După patru zile în care 
strigase fără încetare „Apă, apă!" unul muri, lăsându-ne în 
cinci. Rănitul din patul de lângă mine era un băieţandru de 
nouăsprezece ani din Bremerhaven. Deşi bărbaţii din 
familia lui hălăduiseră toată viaţa pe valurile reci ale Mării 
Nordului, el nu văzuse deocamdată decât Nordenham şi, 
într-o excursie de pomină, cu barca unchiului său, excursie 
despre care-mi povesti de patru ori în ultimele cinci zile 
care-i mai rămăseseră de trăit, Brake. Pentru Albert 
Bamberg, lumea înconjurătoare însemna localitatea Brake, 
pe care o văzuse după o zi de vâslit. 

Albert fusese rănit la cap de bocancul unui camarad de 
pluton, la primul lui atac, în timp ce primea botezul focului. 
O mină de aruncător căzuse chiar în tranşeea îngustă pe 
care o ocupau înghesuiți ca oile şi o surpase peste ei cât ai 
clipi. Dar înainte de asta îl rupsese în bucăţi pe vecinul lui 
Albert. Laba piciorului, de la gleznă în jos, încălţată în 
bocanc, îl lovi pe Bamberg în tâmplă şi-i înfundă osul 
capului în creier. Işi pusese casca, însă nu-şi legase 
cureluşa şi explozia i-o aruncase din cap. Aşa se plătesc 
micile abateri de la regulament. 

Albert Bamberg delira din când în când, dar, în general 
era destul de lucid ca să poată susţine o conversaţie 
coerentă. Ne împrietenirăm chiar din a doua zi a sosirii 
mele acolo. 

— Swen, îmi spuse el în penultima lui zi de viaţă, nu-i 
lucru mai minunat pe lumea asta decât marea. Poate doar 


localitatea Brake. Dar, marea, Swen, marea! Oh, Doamne, 

sunt îndrăgostit de ea ca de o fată. 

M-am răsucit către el, gemând la fiecare milimetru. 
Hauptman Biederkopf îmi recomandase astfel de mişcări, 
pentru a evita formarea de apă la plămâni. 

— N-am văzut niciodată Marea Nordului, Albert. Doar 
Mediterana, în timpul traversării. 

— Păcat, mare păcat, Swen. Când o să ieşim de-aici, te 
duc să-ţi arăt. Merită să te duc, ai să vezi. 

— Albert, am zis, când o să ieşim de-aici or să ne 
trimită gratuit într-o excursie pe plajă. 

„Dar nu pe aceea pe care o visezi tu, copile, ci pe una 
uriaşă, care este deşertul Sahara", am continuat în gând. 
Infirmierii comentau fără jenă în răgazurile în care Bamberg 
era inconştient. De la ei aflasem că în curând el va elibera 
patul, şi în general orice pat de pe lumea asta, şi nu voiam 
să-i amărăsc ultimele zile pentru o nenorocită de excursie 
la mare. 

— Poate că n-or să ne refuze o permisie, am zis totuşi 
prudent. La urma urmei, suntem nişte eroi, Albert. 

Ochii îi străluciră. 

— Şi eu sunt un erou? Ştii, Swen, până acum n-am ieşit 
în larg cu ai mei. Ei spun că încă nu m-am copt. Ţie pot să-ţi 
mărturisesc asta, tu n-ai să le spui celorlalţi. 

— Fii pe pace. 

Apoi Albert începu să imite ordinele unui bătrân lup de 
mare surprins de o furtună grozavă. 

— Hans, Kurt, Albert, unde v-aţi ascuns mişeilor? 
Zbieră el, încercând să acopere vuietul vijeliei, în vreme ce 
picăturile de ploaie îi şfichiuiau faţa. Urcaţi pe punte îndată 
şi daţi-mi o mână de ajutor! Aşa băieţi, aşa Albert! Vedeţi, 
ticăloşilor, Albert nu se teme să stea lângă mine. Duceţi-vă 
să vă schimbaţi pantalonii! 

Vasul se clătina amarnic şi lua apă pe undeva, dar 
acum nu era timp să caute spărtura. Cât timp se ţinea la 
suprafaţă, trebuia aşezat cu prova spre valurile care 
veneau hotărâte să-l scufunde. L-am apucat pe Bamberg de 

care, preţ de câteva clipe, am simţit-o prin glasul său. Am 
închis ochii, orbit de un fulger arborescent. Am luat o gură 
bună de apă sărată şi am început să tuşesc. Când am 
deschis din nou ochii, Albert se zvârcolea, ţinut de doi 
infirmieri. O spumă, trandafirie din pricină că-şi muşcase 
limba, îi curgea printre buze. Hans veni în fugă şi îi înfipse 
în braţ acul unei seringi. Furtuna se potoli în câteva 
secunde. 

A doua zi, ultima din viaţa lui Albert Bamberg, el se 
trezi bine dispus, cu un zâmbet larg. Visase că maică-sa 
găsise vestonul răposatului Bamberg-bătrânul, îi lustruise 
nasturi, îl mai cârpise şi i-l dăduse lui să-l poarte. Ce poţi 
să-ţi mai doreşti de la viaţă? 

— Ei, Albert, cum te simţi azi? Îl întrebă Hauptmann 
Biederkopf. Pari bucuros. 

Albert îi surâse roşu de emotie. 

— Mă simt foarte bine, tată. Îţi mulţumesc pentru 
veston. Cred că acum putem să pornim. 

Biederkopf ridică din sprâncene şi luă cu blândeţe 
încheietura mâinii lui Albert. Pulsul era normal. M-am ridicat 
în coate, încercând, cu gâtul lungit, să văd ce se petrece. 

— Dar marea e agitată, fiule, spuse medicul. Mama ta 
o să fie îngrijorată. Rămâi mai bine aici, cu ea. 

— Mi-ai promis, tată, îi aminti Bamberg. E ziua pe care 
o aştept de multă vreme. Şi marea e mai frumoasă ca 
niciodată. 

Dacă maiorul s-ar fi nimerit acolo în clipa aceea, ar fi 
purces fără întârziere să-i amputeze capul. Era evident că 
ceva se dereglase acolo şi nu mai putea fi reparat. Maiorul 
însă lipsea şi pentru acelaşi motiv pentru care lipsea el, 
Hauptman Biederkopf se grăbea şi neglijă câteva detalii, 
aparent neînsemnate, care conduseră la cele ce urmau. 

Se anunţase o inspecţie de la marele stat major, iar 
ofiţerii medici voiau să facă o impresie bună pentru a-i 
determina pe granguri să le acorde mai multă atenţie. 
Astfel, ei ar fi vrut suficient anestezic pentru răniţi, mai 

războiul nu se sinchiseşte. Ofițerii, care de obicei înotau în 
sângele răniților până la genunchi, îşi lustruiseră curelele, 
nasturii, cataramele şi-şi atârnaseră la şold pistoletul 
Walther, pe care de multă vreme uitaseră cum să-l 
folosească. Hauptman Biederkopf îşi atârnase şi el un astfel 
de pistolet. Intâmplător el era singurul care rămăsese 
încărcat, de la ultima şedinţă de tragere, efectuată în urmă 
cu şase luni. 

— Albert, am zis cât am putut de calm, lasă pistolul jos. 

Bamberg era supărat fiindcă tatăl său îl ducea din nou 
cu vorba şi avea să plece pe mare încă o dată fără el. Luase 
pistoletul din tocul lui Biederkopf cu o dexteritate 
remarcabilă pentru vârsta şi condiţia lui şi acum îl ţintea pe 
medic între sprâncene. Infirmierii o zbughiră înspăimântați. 

A fost nevoie de zece minute ca să găsească în toată 
tabăra o puşcă şi să se hotărască să-l împuşte, în ultimă 
instanţă, pe Bamberg, pentru a-i proteja pe ceilalţi. In tot 
acest timp, eu şi Biederkopf făcurăm tot posibilul să-l 
convingem să lase pistolul pe mal, armele de foc fiind 
interzise pe vasul cu care urma să plecăm toţi trei dintr-o 
clipă într-alta. 

Apoi Hans dădu la o parte încet pânza cortului, pregătit 
să ţintească, dar gestul se dovedi inutil. 

— Oh, marea, gemu Albert Bamberg, vârându-şi ţeava 
în gură şi apăsând trăgaciul. 

O bucată de creier îmi ateriză în poală, cu un plescăit. 
Inspecţia era compromisă. 

După două săptămâni mă lustruiră şi mă expediară 
înapoi pe plajă, fără băieţandrul din Bremerhaven. 

— Pe toţi dracii, zbieră Mărunţelul de îndată ce dădu cu 
ochii de mine, o să-i tragem un chef de pomină! 

Pentru el războiul nu era decât un lung şir de chefuri şi 
guri căscate în care scânteiau dinţii de aur. Restul 
plutonului mă înconjură, ferindu-se să-mi tragă palme pe 
spate. Moşul îi informase în amănunţime despre rana cu 
care mă procopsisem. Regimentul campase în apropierea 

desimea uedurilor. Aceleaşi gurbi, cu priciuri murdare, 
aceiaşi arabi ploconindu-se. 

Moşul îmi dădu raportul ultimelor două săptămâni. 
Heiden fusese şi el rănit, chiar a doua zi după ce mă 
loviseră pe mine. Tancul trecuse peste o mină care scăpase 
cine ştie cum atenţiei geniştilor. Şenila dreaptă se 
zvârcolise prin aer ca un şarpe. Din fericire, Heiden se alese 
doar cu o gaură adâncă în şold, acolo unde se înfipsese 
unul din niplurile azvâărlite în toate părţile de explozie. De 
data asta mai mult ca sigur avea să capete, în sfârşit, o 
decorație. Rapoartele despre el erau impecabile. 

— Sevilla şi cu mine am jucat la loteria din Tripoli, mă 
înştiinţă Portta cu nepăsare. 

— Cum aşa? 

— Mărunţelul a fost trimis în recunoaştere şi a oprit 
singur o caravană. A găsit un fel de prinţ scăpătat şi suita 
acestuia, care îşi duceau la loc sigur sărăcia lucie. Sărmanii 
au tras o spaimă pe cinste când Krautfeld i-a pus să caşte 
gura ca să-i caute la dinţi. Nimeni n-a scăpat necontrolat în 
amănunţime.  Mărunţelul a verificat până şi dantura 
dromaderilor. 

Am râs cu lacrimi. La mare înălţime răsuna un zumzet 
surd, liniştitor. Era protecţia, asigurată de Kesselring, cu un 
stol de aparate Messerschmidt. În sfârşit, puteam să 
înfulecăm carnea de oaie fără probleme. 

— Singurul în gura căruia a descoperit trei dinţi de aur 
era fiul cel mai mic al prinţului, un tinerel chipeş de vreo 
şaisprezece ani, dar fără avere. Mărunţelul i-a explicat, cu 
cleştele în mână, că marea armată germană are nevoie de 
metalul nobil din gura sa, ca să cucerească şi pentru el o 
bucăţică din globul pământesc. L-a asigurat că-i va scrie o 
chitanţă pentru cei trei dinţi pe care-i va recăpăta după 
război. Mărunţelul scriind, îţi dai seama? 

Imi dădeam seama. 

— În cele din urmă, o sută de oameni au îngenuncheat 
în faţa namilei şi au implorat-o să renunţe la rechiziţionarea 

ajuns la Benghazi să completeze bilete de loterie pentru 
mine şi pentru Sevilla. Lui Sevilla îi datora optzeci de mărci 
de la cărţi. În felul ăsta zice că s-a achitat de datorie. Mie 
mi-a încredinţat misiunea de a afla, de îndată ce luăm 
Alexandria şi Cairo, ce numere au ieşit la loteria din Tripoli. 

Râsul ameninţa să se transforme în spasme. 

— Aşa încât, vezi, s-ar putea ca peste câteva 
săptămâni să fim cele mai bogate persoane din colţul 
acesta al Saharei. 

N-am aflat decât foarte târziu rezultatele loteriei, când 
oricum Portta şi Sevilla n-ar mai fi putut intra în posesia 
fabuloaselor câştiguri. Din fericire norocul nu le surâsese. 

Afrikakorps se întinsese peste măsură, încercând să 
apuce o bucată prea mare de plăcintă şi prea îndepărtată. 
Legăturile erau din ce în ce mai greu de realizat şi de 
menţinut. Aprovizionarea devenise tot mai anevoioasă. Tot 
mai des ne opream din lipsă de benzină. Alexandria, Cairo 
erau miraje lipsite de consistenţă. Şi nu ne aflam decât la 
ceva mai mult de două sute de kilometri de ele. După 
calendarul lumii normale era 3 februarie, deci ne aflam în 
plină iarnă. Ritchie, generalul care cunoştea deşertul ca pe 
propria palmă, se retrase ce se retrase, dar în cele din 
urmă se propti încăpățânat pe picioarele de dinapoi, în 
apropiere de El Gazala, şi nu mai vru să dea înapoi niciun 
milimetru. 

Ne aflam într-o altă oază, pe marginea unei alte 
băltoace, în tovărăşia unor alţi proprietari de catâri şi 
femei. Începeam să cred că lumea nu e alcătuită decât din 
oaze minuscule, semănând ca două picături de apă. 

Amintindu-şi cu nostalgie de nurii misterioasei sale 
ibovnice, care rămăsese departe, Sevilla încercă să 
reînnoade firul rupt al idilelor, făcând o vizită prin cele opt 
sau nouă gurbi. De data asta îl însoţirăm cu toţii, mai puţin 
Heiden. El zăcea undeva, pe un pat de spital şi trecea în 
revistă abaterile de la o ţinută regulamentară ale doctorilor 
şi infirmierelor. 

Femeia care mă ademenise în întunecimea bordeiului 

nu măsura mai mult de un metru cincizeci. Când îşi dezveli 
faţa fu limpede că nici nu împlinise şaisprezece ani. Sărăcia 
şi frica o transformaseră într-o profesionistă fără scrupule. 
După o oră am ieşit din nou în soare şi l-am văzut pe 
Mercenar în pragul unui alt gurbi, chestionând o baborniţă 
cu degetele ca nişte gheare şi nasul ca un cioc de pasăre 
răpitoare. Mercenarul se sprijinise cu talpa piciorului drept 
pe buza unui vas mare de pământ şi-şi ţinea automatul la 
îndemână, pe genunchi. Ţigara ardea, ca de obicei, în colţul 
gurii. M-am apropiat intrigat, ştiind prea bine că Mercenarul 
este, prin excelenţă misogin. Pe de altă parte, voiam să mă 
bucur de cunoştinţele de limbă arabă ale camaradului meu. 

— Zice că putem să ascultăm şi muzică în satul ăsta, 
îmi spuse zâmbind ciudat când ajunsei lângă el. 

L-am privit cu un aer tâmp. 

— Bătrână proastă! Poate vrea să ne cânte ea din 
fluier. 

Baborniţa izbucni într-un torent de cuvinte de neînțeles 
pentru mine. Din când în când arăta cu mâna spre una 
dintre colibe, dar degetele ei răşchirate ar fi putut indica 
orice. 

— Zice că e vorba de muzică de la aparat, ca la oraş. 
Nişte domni ca noi ar putea, pentru o sumă de nimic, să 
asculte muzică de la oraş, dintr-un radio adevărat. 

L-am urmat intrigat, călăuziţi de bătrână. Când ne 
aplecarăm ca să trecem pragul colibei, un arab înalt şi slab, 
de vreo patruzeci de ani, ne ţinu calea zâmbind politicos. 

— Stăpânii s-au rătăcit, cred. Aici nu este nicio femeie 
şi sărăcia nu-mi îngăduie să-i tratez aşa cum o cere rangul 
lor. Dar am un prieten care vă poate oferi smochine şi 
curmale pe săturate şi apă limpede. Binevoiţi să vă 
însoțesc. 

— Ştii bine germana pentru un arab sărac, care a văzut 
câţiva nemți în viaţa lui, îl dădu Mercenarul la o parte cu 
ţeava armei. Cred că un căuş cu apă găsim şi la tine. De ce 
să-l mai deranjăm pe prietenul tău? 

— Dorinţa voastră e poruncă pentru mine, bolborosi 

arabul. 

Avea o mustață subţire, tunsă îngrijit. Jegul îi acoperea 
grumazul, urechile şi dosul palmelor, dar era ceva în 
neregulă cu murdăria. Nu părea la locul ei pe pielea aceea. 

— Ei, spuse ceva mai destins Mercenarul, ai de gând să 
ne laşi să crăpăm de sete? 

Arabul se grăbi cu un vas pântecos în care clipocea 
lichidul prețios. Am întins mâinile să-l apuc, însă 
Mercenarul, mai iute, mi-o luă înainte. Ne-am încurcat unul 
pe celălalt. Vasul căzu şi se făcu ţăndări. Toată apa se 
vărsă pe jos. Arabul amuţi. 

— Priveşte, Swen! Strigă Mercenarul, armând pistolul 
automat. 

În loc să formeze o băltoacă pe pământul tare ca 
piatra, apa se scurse cât ai clipi printr-o crăpătură. Am sărit 
ca ars şi am vârât lama baionetei sub ceea ce, privind mai 
de aproape, părea să fie o placă. Cu puţin efort am reuşit 
să o dau la o parte. 

Arabul se aruncă asupra mea, într-o tentativă disperată 
de a muşamaliza lucrurile, dar Mercenarul fu din nou mai 
rapid şi îşi încercă croşeul de stânga pe maxilarul lui. 
Funcţiona de minune. A trebuit să-l prindem în braţe ca să 
nu-şi frângă gâtul. 

În podea găsirăm o ascunzătoare în care se afla un 
geamantan ponosit. Am ridicat cu grijă capacul. 

— O staţie radio! Am strigat. Îţi vine să crezi? 

— Normal, fu de părere Mercenarul. Probabil că e un fel 
de dispecerat pentru conducătorii de catâri. 

Arabul îşi revenea gemând. ÎI ridicarăm şi-l sprijinirăm 
cu spatele de un perete al colibei. 

— Ghinion amice, i-am spus. Din pricina unei babe 
melomane şi curioase, armata britanică are acum o staţie 
radio mai puţin în inventar. Stau şi mă întreb, ce Dumnezeu 
le transmiteai prietenilor tăi din colţul ăsta uitat de lume? 

Mă privi cu o ură nedisimulată, fără să-mi răspundă. 
Mercenarul îl îndemnă cu pistolul mitralieră să ne 
însoţească în tabără. Maiorul Hemke se bucură ca un copil. 

Deşi văzuse mulţi spioni la viaţa lui, nu prinsese niciodată 
unul. ÎI pipăi şi-l răsuci pe arabul nostru pe toate părţile. 
Ţinu morţiş să-i ia el însuşi primul interogatoriu. O 
confruntare a titanilor se întrevedea la orizont. 

— Să mergem înapoi, în gurbi, la Hamid ăsta, se repezi 
Mărunţelul, cu balele curgând. Spionii sunt de obicei plătiţi 
regeşte. 

Toată afacerea devenise pentru el o joacă excitantă, ca 
în vremea copilăriei, de-a căutatul comorii. Din păcate 
nimeni nu avea voie să calce la locul crimei până când nu 
avea să se formeze o comisie de ofiţeri care urmau să 
ancheteze cazul. 

Confruntarea dintre maiorul Hemke şi agentul arabo- 
britanic ne dezamăgi pe toţi. În afara numelui, a gradului şi 
a numărului matricol, prizonierul nu vru să dezvăluie nimic 
altceva. Asta în ciuda minunilor de subtilitate dovedite de 
maior, care-şi pregătise un snop de creioane ascuţite şi un 
top de hârtie pentru informaţiile preţioase ce urmau să se 
reverse asupră-i. 

Meniul se îmbunătăţise considerabil de când, din 
pricina lipsei de benzină, ne opriserăm pentru moment din 
cursa nebunească în care ne aruncase Rommel. Conservele 
fuseseră înlocuite cu tot ceea ce se găsise prin colibele şi 
ogrăzile localnicilor. După ce aveam să plecăm din locul 
acela, îi aşteptau luni de foamete şi disperare. Aşa se 
poartă războaiele. 

— Când te gândeşti că totul a pornit de la o femeie, se 
minună Sevilla în timpul uneia dintre partidele de cărţi 
organizate de Portta. De la Elena din Troia şi Cleopatra nu 
s-a mai inventat nimic nou în materie de contraspionaj. 

Înclinam să-i dăm dreptate. Maiorul Hemke se arătă 
destul de încurcat în privinţa agentului capturat. Trimise 
câteva mesaje statului major, dar cei de acolo erau prea 
ocupați ca să-i răspundă. Din pricina înaintării rapide, zilnic 
doi sau trei spioni erau prinşi, ambalaţi şi expediaţi pe 
capul ofiţerilor de la contrainformaţii. Aceştia se săturaseră 

doilea război mondial, ci nişte plevuşcă de la care nu se 
putea stoarce nimic preţios. Ce să mai facă şi cu al nostru? 

În cele din urmă, Hemke deveni atât de insistent încât 
pe seama sa începură să circule bancuri dintre cele mai 
îndrăzneţe, cum că trage tare sforile ca să fie avansat 
colonel, sau că spionul prins nu e altcineva decât un nepot 
de-al său care a încercat să scape de corvoadă. La capătul 
unei săptămâni în care ceruse zilnic instrucţiuni în legătura 
cu ceea ce devenise deja cunoscut pe toată coasta nordică 
a Africii drept „spionul lui Hemke", maiorul primi de la 
superiorii săi un mesaj pe cât de clar, pe atât de concis: 
„Executaţi-l!" 

Trupa află curând şi se bucură copilăreşte. Treabă nu 
prea mai fusese în ultima vreme, iar divertismentul lipsise 
aproape cu desăvârşire. O execuţie era ceva nesperat. 
După un proces sumar, omul fu găsit vinovat şi condamnat 
la moarte. Se ivi însă o problemă neaşteptată. Nimeni din 
Regimentul 26 Panzer-Grenadiere nu mai organizase 
vreodată un asemenea spectacol. 

Soluţia spânzurătorii fu rapid eliminată din şirul de 
posibilităţi. Arabii n-ar fi fost de acord în ruptul capului să 
spânzure pe cineva de unul dintre preţioşii lor curmali. Le- 
ar fi purtat ghinion şi apoi, Doamne fereşte, tulpina s-ar fi 
putut frânge sub greutatea trupului. Alt lemn nu mai aveam 
la îndemână, pentru eşafod, stâlpul spânzurătorii, trapă şi 
aşa mai departe. Nu, ideea cu spânzurătoarea nu era 
realizabilă. Unde mai pui că transpunerea ei în practică ar fi 
necesitat şi un călău. Existau totuşi câţiva flăcăi care ar fi 
îndeplinit cu mare plăcere această slujbă. 

Atmosfera orientală le sugeră unora soluţia decapitării, 
o măsură tradiţională la arabi. Însă curând, din pricina 
impedimentelor trebui s-o abandonăm şi pe aceasta. Ne-ar 
fi trebuit cel puţin o secure, dar cei mai mulţi dintre noi 
visam un iatagan scânteietor. Dar dacă i-am fi luat la 
scărmănat pe arabi, în nenorocitele lor de gurbi n-am fi 
descoperit decât nişte amărâte de cuțite, mânjite cu seu. 


Cum să-i tai capul unui condamnat cu un cuţit bont? 

— Beyer! Ţipă locotenentul Leuwe. Şase voluntari 
pentru plutonul de execuţie. Şi pentru că te codeşti prea 
mult, ţi-i numesc eu chiar acum! 

In noaptea dinaintea spectacolului s-a întâmplat să nu 
putem dormi niciunul dintre noi. Portta aduse o cască plină 
cu caviar. Era atât de puţin probabil ca el să se afle în 
realitate în faţa noastră încât renunţarăm să-l mai întrebăm 
de unde-l procurase. L-am mâncat cu poftă, întinzându-l pe 
pesmeţi tari ca piatra, buni să-i vâri sub şenila Panzerului, 
în caz că se împotmolea în nisip moale. Deşi stropise 
caviarul cu o cantitate apreciabilă de votcă, Moşul vărsă 
până la ziuă. Explicabil, având în vedere că el nu ţinea la 
băutură. Nu ştiam ce-l apucase deodată. 

In zori, locotenentul Leuwe veni să ne ia pe mine, 
Moşul, Portta, Mărunţelul, Mercenarul şi Sevilla. 

— Avem o problemă, Beyer. Condamnatul vrea să se 
împărtăşească. Preotul regimentului s-a hotărât tocmai 
acum să se îmbolnăvească. 

— Ilnseamnă că o să moară fără preot, domnule 
locotenent, dădu Moşul din umeri. 

Dar Leuwe nu era de aceeaşi părere. 

— Condamnatul e un ofiţer, Feldwebel Beyer. În armata 
germană obişnuim să ne purtăm respectuos cu ofiţerii, 
chiar dacă ei sunt inamici. Aceasta fiind ultima dorinţă a 
osânditului la moarte, o vom respecta, chiar dacă va fi 
nevoie să ne travestim cu toţii în preoţi. 

N-a fost nevoie să ne travestim cu toţii. Am dat cu 
zarurile şi a ieşit Portta. Ideea păru să-l încânte. 

— Fiule, îi zise cu greutate părintele Glukman, aflat pe 
patul de suferinţă, o minciună nu e un păcat atât de greu 
dacă e vorba să salvezi un suflet. Fii binecuvântat! 

In uniforma oastei lui Dumnezeu, Portta se mişca 
dezinvolt, ca şi cum ar fi făcut-o de o viaţă. Mai întâi îşi 
inspectă noile buzunare, ca să verifice dacă nu cumva 
sfinţia sa a uitat câte ceva care s-ar fi dovedit a fi de folos 
unui bun soldat german, însă dacă Portta era un colecţionar 

nu se născuse ieri-alaltăieri. Portta nu găsi nimic, în afara 
unei foi de agendă pe care o mână obişnuită cu creionul 
lăsase un mesaj concis şi clar: „Să nu furi!". 

Ignorând râsetele noastre isterice, berlinezul îl însoţi pe 
locotenentul Leuwe la locul în care fusese încarcerat 
Hamid. Îl vârâseră într-un gurbi fără ferestre, păzit zi şi 
noapte de o santinelă. Ar fi putut să-l lase şi liber căci n- 
avea unde să fugă. Deşertul nu i-ar fi dat nici cea mai mică 
şansă. Însă maiorul Hemke voia să facă totul regulamentar. 

Prizonierul nu părea disperat. Ce-i drept, nu înflorise în 
ultimele zile şi se mai cocârjase, dar la intrarea lui Portta se 
ridică, vioi, zâmbindu-i ironic. 

— Ce s-a întâmplat cu preotul Gluckman? A dezertat 
cumva? 

Portta, care sperase să tragă un folos cât de mic de pe 
urma acestei nevinovate substituiri de persoană, rămase cu 
buzele umflate. Ar fi trebuit să-şi închipuie că un agent 
cunoaşte structura unităţii pe care o spionează şi ştie să 
facă deosebirea între un preot obişnuit cu cele sfinte şi un 
răcan ca Johann Portta, căruia niciun păcat nu-i era străin. 
Dar pentru că era cel mai vesel om al Wehrmachtului, 
hotări să lase deoparte supărarea şi să-şi joace mai departe 
rolul. 

— Fiule, îi spuse lui Hamid, un om cu experienţa ta nu 
poate face  nazuri când clipele îi sunt numărate. 
Mulţumeşte-te aşadar cu ce ai. Uite, şi noi, soldaţii, când ni 
se termină pesmeţii, ne mulţumim să înfulecăm cozonac cu 
nucă. 

Ca un adevărat cunoscător, condamnatul aprecie 
justeţea punctului de vedere şi, fără să mai stea pe 
gânduri, îi împărtăşi lui Portta câteva întâmplări ce-i 
stăteau pe suflet, constituind un bagaj cu care n-avea 
niciun chef s-o pornească spre lumea cealaltă. Cum şi 
berlinezul avea o rezervă impresionantă de poveşti 
interesante, curând ceremonia luă o întorsătură cel puţin 
neaşteptată. Din când în când, santinela vâra bănuitoare 

interlocutori, părintele şi condamnatul, râdeau cu sughiţuri. 

După o jumătate de ceas, locotenentul Leuwe veni să-i 
despartă. Regimentul se trezise cu noaptea-n cap, ca să nu 
piardă execuţia. Era o dimineaţă îngheţată, numai bună să 
faci pe cineva să nu regrete că părăseşte lumea asta. Până 
şi acum propaganda germană se întrecuse pe sine. 

Prizonierul a fost dus într-un loc în care uedul ridicase 
un soi de parapet înalt de vreo trei metri. In felul acesta, 
gloanţele care n-ar fi nimerit ţinta aveau să se înfigă în 
nisip. Nimeni nu scotea o vorbă. Am băgat de seamă că, 
printre gurbi, puţinii locuitori ai oazei formaseră un grup 
care ţinea să asiste la execuţie. Oare ce însemnase omul 
acela pentru ei? Maiorul Hemke cochetase o clipă cu ideea 
de a rade „localitatea“, pentru colaborare cu duşmanul. Din 
fericire era în stare să deosebească o fantezie absurdă de 
viaţa adevărată. 

În liniştea de gheaţă, locotenentul Leuwe preluă 
comanda plutonului de execuţie. Am mărşăluit în şir şi ne- 
am aşezat la zece metri de condamnat. Portta renunţase la 
gulerul preoţesc pentru puşcă. Se descurca mai bine cu ea. 
Pentru o clipă mi s-a părut că el şi Hamid au schimbat un 
semn numai al lor. Ne oprirăm şi aşteptarăm cu armele la 
picior. 

Maiorul Hemke dădu citire actului de acuzare care 
spunea, în esenţă, că numitul Hamid şi aşa mai departe a 
fost găsit vinovat de acte de spionaj în favoarea unei puteri 
inamice, pe timp de război, şi că în consecinţă merită să fie 
omorât. De ce, nu mă mai întrebaţi. La vreme de război 
oamenii exagerează în toate cele. 

— Pluton, ascultă comanda la mine!  Zbieră 
locotenentul Leuwe. 

În clipa aceea cenuşiul se deschise, lăsând locul 
trandafiriului şi verdelui palid. Primele raze de soare 
străpunseră retina. Discul incandescent începu să urce 
dintre dune. Hamid trase un ultim fum din ultima ţigară, o 
lăsă să cadă şi, pentru că beneficiase de o educaţie cu 

văzuse răsărituri cu sutele în deşert, fiindcă nu se arătă 
prea impresionat. 

— La ochi, arm’! Comandă Leuwe. 

Am aşezat cătarea pe pieptul celui din faţa noastră. 
Atunci chipul lui se şterse ca şi cum ar fi fost alcătuit din 
ceată. 

— Foc! 

Şase degete se contractară pe trăgacele armelor. Şase 
gloanţe porniră în aceeaşi clipă spre aceeaşi ţintă. Ele se 
înfipseră cu un plescăit în carne, distrugând în calea lor 
muşchi, oase, vase de sânge şi nervi. Şocul, extrem de 
puternic, ucise înainte chiar ca rănile sângerânde să o facă. 

Corpul, din care sufletul îşi luase zborul speriat de 
bubuituri, căzu pe spate, cu braţele şi picioarele depărtate, 
stârnind un norişor de praf. Nimeni nu aplaudă. 

A doua zi sosiră veştile proaste. Convoaiele de benzină 
nu reuşiseră să facă faţă marinei şi aviaţiei britanice. Nu 
primeam combustibil nici cât să-şi pună noua ibovnică a lui 
Sevilla în opaiţ, ca să-i admire lenjeria intimă. Urmau alte 
zile de aşteptare insuportabil de plictisitoare. 


CAPITOLUL 6 


Portta candidează pentru diplomă 


Când te impotmoleşti în nisip moale nu trebuie în 
niciun caz să bagi în marşarier. Aşa ceva face numai un 
nebun sau un sinucigaş. Intr-o încercare disperată de a 

scăpa din capcană, roțile nu fac altceva decât să sape o 
groapă din ce în ce mai adâncă. E poate chiar groapa ta. 

Aşa au pățit Erlenmayer, Montz şi Ziegler. Se aflau într- 
un Stechenwagen, pe la coada coloanei, când motorul a 
început să tuşească şi deodată s-a oprit. 

— Domnule locotenent, raportă Willy Ziegler 
comandantului său de companie, drăcovenia noastră face 
pe nebuna. Permiteti să încercăm s-o reparăm. 

Locotenentul nu numai că le dădu permisiunea, ci le 
dădu chiar de înțeles că ar face bine să remedieze 
defecțiunea dacă nu le place mersul pe jos. Nu erau locuri 
pentru ei în alte vehicule, iar la orizont nu se vedea niciun 
taxi. 

Herman Montz şi Willy Ziegler erau mecanici pricepuți. 
Ei lucraseră, în vremuri de care abia-şi mai aminteau, într-o 
mare uzină de automobile din München. Găsiră hiba cât ai 
zice peşte şi se apucară să ciocănească prin motor. Pe cât 
de buni meseriaşi se dovedeau ei, pe atât de lipsit de 
experiență era Lothar Erlenmeyer, un tocilar din Frankfurt, 
care abia ieşise de pe băncile şcolii, unde învățase despre 
Sahara cu un dascăl bătrân, lipsit de har. Soarta nu le dădu 
celor trei de ales. Locul mecanicilor este lângă motor. Aşa 
încât îl cocoțară pe Lothar la volan, smulgându-i jurământul 
că nu va face nimic fără să-i întrebe mai întâi pe ei. 

— Dă-i drumul, păpădie, strigă vesel Herman Montz 
cincisprezece minute mai târziu, sărind în cabină. 

Lothar Erlenmeyer porni motorul. Toţi trei se 
delectară auzindu-l cum toarce. După numai zece metri, 
intrară într-o căldare de nisip moale, care înghiți roțile până 
la jumătate. Ceea ce nu putea pricepe în ruptul capului 
Willy Ziegler era cum evitase ditamai coloana de blindate 
această capcană şi nimeriseră acolo tocmai ei. Gândul îi 
Zzbură de îndată la netotul de Erlenmeyer, a cărui lipsă de 
experiență le purta ghinion. 

Coborâră să vadă cum stau. Nu stăteau deloc bine. 
Lothar Erlenmeyer îşi făcu socoteala că vehiculul e mai uşor 

menită să-i scoată din belea şi să-i atragă laudele 
camarazilor, cam zgârciți din acest punct de vedere. Băgă 
motorul în marşarier. 

— Opreşte-te, idiotule! Zbierară fără succes Montz şi 
Ziegler, observând îngroziţi ce efect avea asupra roților 
manevra nepriceputului şofer. 

Dar el nu-i auzea, din pricina zgomotului, iar când îşi 
dădu seama că ei nu sunt de acord cu ce făcea el acolo, era 
prea târziu. Cobori să vadă la rândul său despre ce este 
vorba. Se îngropaseră şi mai rău. Herman Montz îl culcă, 
expediindu-i un pumn în falcă. 

În vremea aceasta, un tanc Grant afectat unei divizii 
indiene îşi făcu apariţia la cinci sute de metri spre nord, în 
vârful unei dune. Se rătăcise în cursul retragerii trupelor 
britanice. Montz şi Ziegler erau prea cătrăniți ca să-l bage 
în seamă. Lothar Erlenmeyer avea probleme cu falca. 
Regimentul 26 Panzer-Grenadiere se îndepărtase destul ca 
să dea curaj indienilor pitulaţi sub blindajului tancului 
Grant. Dacă ar fi întâlnit coloana de Panzere, ar fi tăcut 
Chitic. 

Aşa însă, Îşi luară inima în dinți şi traseră un obuz spre 
Stechemvagenul împotmolit în nisip. Erau departe, ochiseră 
în dorul lelei, soarele le bătea în ochi. Cum se întâmplă 
adesea în război, conform unor legi care favorizează 
evenimentele cele mai absurde, obuzul nimeri în plin. 


Pentru că era pe cale să devină unul dintre cei mai 
bogaţi oameni de pe pământ, Portta se hotărî să nu mai 
pună osul la treabă. Toţi ceilalţi slugăreau în locul lui, cu un 
devotament care atrase în cele din urmă atenţia Moşului şi 
locotenentului Leuwe şi risca să devină în curând cea mai 
gustată istorie a sezonului. Culmea e că nimeni nu crâcnea 
când trebuia să-l înlocuiască la corvoadă, aşa că Moşul 
ridică încă o dată din umeri. Dacă nu existau reclamanţi nu 
exista nici reclamaţie. 

— Vezi tu, Swen, îmi zise Portta, pentru că avea o 
slăbiciune pentru mine, lăcomia dărâmă imperiile, dar 

clădeşte altele în loc. Pe lângă imperiul de o mie de ani pe 
care-l pune la punct zilele astea inegalabilul nostru Fuhrer, 
Portta îşi aranjează şi el unul mai modest, de vreun secol şi 
ceva. 

l-am cerut să mă lămurească. 

— Hamid ăsta era un flăcău şi jumătate. Dar aşa cum 
se întâmplă cu mai toţi oamenii de treabă din lume, era 
singur cuc. Singur cuc şi agent britanic, îţi dai seama ce 
ghinion? N-avea decât o puicuţă, undeva, prin Picadilly 
Square. In orice caz, i-a lăsat ei tot ce agonisise. Pentru că 
i-am promis că mă voi ocupa personal ca fata să primească 
ce i se cuvine, am câştigat la rândul meu jumătate din 
averea lui. 

Am râs cu lacrimi. Încă una din ghiduşiile lui Portta. 

— Şi în ce constă averea asta? Pietricele colorate şi 
frunze de cocotier pe care le-a adunat de la arabii de pe- 
ai'ci? judecând după catârii răpciugoşi care se plimbă în 
voie prin jurul adăpătorii, e vorba de oameni cu stare, lume 
bună. 

Portta mă trase într-un loc ferit. 

— Nu fi prost, Swen. Hamid se juca de-a spionii din 
plictiseală. li plăcea riscul. Trăind în deşert, a învăţat să se 
mulţumească cu puţin. Dar solda a pus-o de-o parte şi te 
rog să mă crezi că n-a fost deloc de lepădat. In plus este, 
pardon, era în posesia a cincizeci de kilograme de bijuterii, 
aur, argint, pietre preţioase. Se pare că a descoperit 
rămăşiţele unei caravane care a dispărut într-o furtună de 
nisip, acum cincizeci de ani. De caravana asta îşi mai 
aminteau uneori babele. 

— Uluitor! Şi de unde, mă rog, ştii basmul ăsta? 
Şeherezada şi-ar fi câştigat libertatea dacă 1 l-ar fi spus lui 
Harun Al Raşid. 

— Uiţi că l-am spovedit pe amicul nostru? Era într-una 
din acele dispoziţii care te împinge spre generozitate. Şi i- 
am promis să-i dau fetei jumătate. 

— Puteai să-i promiţi şi Mediterana. Acum e pe lumea 


cealaltă, nu te mai obligă nimeni să te ţii de cuvânt. 

Portta mă privi scandalizat. 

— Există un cod al onoarei, care face din micii oameni 
de afaceri oamenii mari de afaceri. Dacă n-ai învăţat asta la 
vârsta ta, ai să rămâi toată viaţa un vânzător de gogoşi 
într-o ţară ca Suedia, în care se vorbeşte o limbă imposibilă. 

Am râs din nou. 

— Unde se află comoara? 

— Într-o casă veche din Alexandria. Hamid şi un 
sergent au cărat aurul într-un jeep, înainte să năvălim noi, 
„hunii“, prin părţile astea. Sergentul a murit o zi mai târziu, 
într-un bombardament al Luftwaffe. Vezi cum se leagă 
totul? 

— Şi cum ai să descoperi casa? O casă arăbească într- 
un oraş cu sute de mii de clădiri. 

— Hamid mi-a făcut o schiţă pe care am distrus-o 
înainte să-l avansăm la gradul de înger. Ştiu strada, 
vecinătăţile, culoarea lenjeriei intime a arăboaicei care 
freacă tingirile pe-acolo. Am totul aici, mai adăugă mândru 
Portta, ciocănindu-şi ţeasta, însă, desigur, mai rămâne de 
rezolvat un mic inconvenient. 

— Care? 

— Trebuie doar să cucerim Alexandria. 

Fiind vorba despre bani, eram sigur că nimic nu-l va 
putea împiedica pe Portta să înghită Alexandria ca pe o 
bucată de şuncă. Trebuia numai să ne ţinem după el, noi 
ceilalţi şi bineînţeles Feldmareşalul Rommel. 

Când aveam benzină zburam pe pistă. Dunele 
alternau, fără tranziţie cu grohotişul roşiatic, laterită cu 
muchii tăioase, pe care şenilele o fărâmiţau într-o clipă. 
Când nu mai puteam alimenta ne opream. Înaintarea era 
tot mai anevoioasă. 

În apropiere de Bir Zelten ne-am lovit de tranşeele 
englezilor. Erau zeci, poate sute de kilometri de şanţuri, 
săpate în nisipul moale, veşnic gata să se surpe, dar 
alcătuind împreună un păienjeniş elastic, prin care nu se 
putea trece. Tranşeele erau căptuşite cu scândură. Alte 
zeci, poate sute de kilometri de sârmă ghimpată ţeseau 

această reţea. Panzerele ar fi trecut prin obstacolele fragile 
fără ca măcar să le observe, însă dispozitivele cuprindeau 
numeroase alte capcane, câmpuri de mine şi tunuri anticar, 
de care era imposibil să nu ţii seama. 

lar pentru un infanterist, sârma ghimpată înseamnă de 
cele mai multe ori moarte. Ghimpii agaţă stofa şi pielea. Pe 
măsură ce te zbaţi să te eliberezi, ei se înfig din ce în ce 
mai adânc, din ce în ce mai bine. Inamicul a atârnat din loc 
în loc cutii de conserve goale, care, la cea mai mică 
mişcare pe care o faci, scot un zgomot asurzitor. O rachetă 
albă, strălucitoare, transformă noaptea în zi. Totul este 
luminat. Poţi zări un gândac care se târăşte pe nisip. Pentru 
câteva secunde, toată lumea, camarazi şi inamici, te 
urmăresc compătimitori, cum încerci cu disperare să te 
eliberezi din pânza de păianjen. Urmează o rafală. 

Ne-am oprit aşadar unii în faţa celorlalţi şi am început 
să ne sâcâim zi şi noapte. Când ei ne pisau cu 105-urile, noi 
le expediam obuze de 88, din sacul cu daruri al lui Moş 
Krupp. Când ei trimiteau câţiva băieţi, cu feţele mânjite cu 
funingine, ca să colecţioneze urechi de-ale soldaţilor noştri, 
noi le înapoiam resturile intruşilor şi pe deasupra îl 
asmuţeam pe Micuţ să le umple nopţile de coşmaruri. Nu 
era santinelă în partea cealaltă, care să nu tresară când îi 
vedea umbra mătăhăloasă ieşind pentru o clipă din 
tranşee. 

In dreapta amplasamentului nostru fusese instalat un 
post de observaţie. Piesele principale erau două lunete 
Zeiss prin care comandanții se holbau cât era ziua de lungă 
în ograda inamică. Era destul de stânjenitor pentru britanici 
să se ştie supravegheați fără încetare, mai ales că uneori, şi 
ei ca oamenii, erau surprinşi în posturi ori ţinute mai intime. 

De aceea am trimis într-o noapte zece bărbaţi hotărâți 
să ne lase fără lunete. Trei se întoarseră înapoi, în liniile 
engleze. Unul dintre ei fu împuşcat chiar de propriii 
camarazi, din pricina unei proaste corelări a misiunii cu 
programul patrulelor britanice. 

Ceilalţi şapte fură îngropaţi a doua zi, pe lumină, cu 

toate onorurile, în văzul ambelor tabere, care se abţinură 
de la orice acţiune pe durata ceremoniei. Fără îndoială că 
unii dintre ei ar fi putut fi luaţi prizonieri, dar nu te poţi 
aştepta la prea multă politeţe din partea unor oameni 
treziţi brutal din somn, aşa cum fuseserăm noi. lar lunetele 
rămăseseră la locul lor, aproape neatinse, dacă nu puneam 
la socoteală petele de sânge. 

La puţină vreme după înmormântarea englezilor, Portta 
şi cu mine furăm desemnaţi să trecem la represalii 
împotriva îndrăzneţilor. În faţa noastră se afla Regimentul 
38 Royal Infantry, o adunătură de flăcăi robuşti, care, 
provenind dintr-o ţară cu o climă ploioasă, era de mirare că 
nu-şi dădeau duhul sub soarele deşertului. 

— E momentul să le arătăm „lighenaşelor" de ce e în 
stare un bătrân berlinez scos din sărite, spuse Portta, 
săltând pe umăr vechea sa „303", sistem Lee-Enfield, 
remarcabilă prin precizia sa. 

L-am urmat prin labirintul tranşeelor, înaintând către 
graniţa cu ţara nimănui. Sosise amiaza. Tanchiştii se 
refugiaseră între şenilele monştrilor de oţel, singurul loc în 
care mai puteau cerşi puţină umbră. Tranşeea semăna cu 
un sat arăbesc, atâta doar că-i lipseau haitele de câini 
costelivi, gata să se încaiere pentru fiecare ciozvârtă. In 
locul lor, numeroşi soldaţi, cu ochii duşi în fundul capului, se 
târau agonizând de colo-colo. Nisipul le intrase sub haine şi 
din când în când îşi desfăceau centiroanele ca să-l 
evacueze. Milioane de muşte îşi făceau de lucru fără să ia 
partea vreuneia dintre naţiunile care se pândeau, gata să 
se sfâşie la cea mai mică greşeală. Pur şi simplu luptau 
împotriva tuturor, sâcâindu-i şi depunându-şi ouăle peste 
tot. 

— Aici, hotărî Portta oprindu-se. 

M-am prezentat subofiţerului care comanda avanpostul 
şi i-am explicat misiunea mea şi a camaradului meu 
Feldwebelul dădu din cap absent. Două zile mai târziu avea 
să-şi piardă un braţ, din pricina unui obuz. 

Am aşteptat sosirea nopţii, ca să ne furişăm din 

tranşee ca nişte şobolani şi să avansăm câţiva zeci de 
metri. Portta se depărtă de mine atâta cât era nevoie ca o 
rafală să nu ne radă pe amândoi odată. M-am îngropat 
rapid în nisip, folosindu-mi picioarele cu frenezie, până când 
am săpat un şanţ suficient de adânc în care să încap. |n 
ultimă instanţă, acest şanţ îmi putea servi şi drept 
mormânt. 

Am luat o gură de apă din bidon şi m-am luptat să 
aţipesc măcar două ore. La vreo douăzeci de metri de 
mine. Portta făcea aceleaşi gesturi. Nu puteam comunica 
între noi prin viu grai. Abia ziua, sub acoperirea zgomotelor 
nenumărate care umpleau tranşeele de o parte şi de 
cealaltă, aveam să schimbăm impresii după placul inimii. 
Noaptea, cea mai slabă dintre şoapte este un țipăt. Nu 
puteam aprinde ţigările. Noaptea, licărul jarului este un 
soare orbitor. 

Frigul îmi cuprindea încet fiecare oscior, fiecare 
centimetru de piele. În curând aveam să fiu atât de amortit, 
încât şi actul respirației avea să mi se pară un efort colosal. 
Noaptea nu iartă în Sahara. Totul încremeneşte sub 
limpezimea cerului  găzduind milioane de stele şi 
maiestuoasa Cruce a Sudului. De aceea, orice continuă să 
mişte după căderea întunericului este considerat duşmănos 
şi tratat ca atare. 

În cele din urmă, înfăşurat în pătură şi foaia de cort am 
căzut într-un somn adânc. 

Mă trezi un bubuit asurzitor. De fapt fusese zgomotul 
pietricelei pe care Portta mi-o aruncase în cască. Dovedise 
o precizie nemaipomenită, având în vedere că bezna încă 
ne înconjura. Dar ziua era foarte aproape, o simţeam în aer. 
Am scos din raniţă plasa de camuflaj făcută sul şi am 
desfăşurat-o peste mine. La lumina zilei aveam să devin 
invizibil. 

Am împins înainte puşca. N-am reuşit să disting nimic 
prin lunetă. Abia după vreo cincisprezece minute noaptea 
începu să bată spre gri. Zona de lumină din jurul meu şi al 


lui Portta prinse să se mărească. Deşertul se reîntorcea la 

viaţă. 

Prima mea victimă fu un căpitan uscat şi negricios, 
care se agita de colo-colo, încercând să compenseze lipsa 
de autoritate în faţa oamenilor. La ora stabilită, camarazii 
noştri deschiseră focul, mascându-ne astfel năzbâtiile. 
Căpitanul ieşi din tranşee mai mult decât trebuia, ca să le 
arate oamenilor lui ce înseamnă „curajul sub foc". 

L-am ochit în mijlocul pieptului, dar abaterea armei era 
puţin mai mare decât ultima oară când lucrasem cu ea. 
Glonţul îl lovi în bărbie, sfărâmând-o şi ieşi prin ceafă. Muri 
pe loc, dar spectacolul avu de suferit Nici eu. Nici Portta nu 
eram adepţii vărsării inutile de sânge. 

— Swen, strigă Portta când canonada se linişti pentru 
câteva clipe, ultima oară eu am lovit un maior. Căpitanul 
ăsta al tău nu egalează scorul partidei. 

Încerca din nou să mă tragă pe sfoară. 

— Maiorul a încasat-o în picior. Nu se pune la 
socoteală. Un rănit nu face tot atâtea puncte. i 

Însă pe Portta nu-l puteai scoate din ale lui. Înainte de 
a-şi alege următoarea ţintă, îmi servi un argument 
imbatabil. 

— Maiorul e pierdut pentru front. Dacă nu cumva i-au 
tăiat deja piciorul, nu se va întoarce mai înainte de un an- 
doi. Se poate spune că în ceea ce ne priveşte e ca şi mort. 

Ca să nu mai am nimic de obiectat, îmi promise un alt 
maior. Ocazia se ivi o oră mai târziu, timp în care fiecare 
din noi doborâse câte trei soldaţi. Britanicii începuseră deja 
să adulmece ţara nimănui, din ce în ce mai convinşi că 
nişte lunetişti îşi făcuseră culcuş acolo. De îndată ce aveau 
să se fixeze asupra unei umbre suspecte, aveau s-o piseze 
cu aruncătoarele de mine. 

— Mai stăm o oră-două şi luăm pauza de masă, glumi 
Portta. E un local simpatic după colţ. 

Ştia la fel de bine ca şi mine că nu putem să ne 
mişcăm până la căderea nopţii, fără să încasăm câte o 
mină în cap. 

— Un maior, spuse Portta pe la patru după amiază. 


— Unde? L-am întrebat curios la culme. 

Plictiseala mă omorâse. Dacă-i dădeam ascultare mai 
mult decât se cuvenea, şi lăsam atenţia să-mi slăbească, 
putea să mă omoare de-adevăratelea. 

— Puțin stânga, cam la „ora unsprezece", între 
parapetul de saci şi un sergent supraponderal, care-i oferă 
ţigări cumpărate la negru. Ceea ce-am să-i ofer eu îl va face 
să slăbească cel puţin trei kilograme. 

Am privit la „ora unsprezece", cum spun de obicei 
piloţii, şi am distins cu mare greutate parapetul de saci. lar 
în apropierea lui, două pete negre, despre care am crezut 
mai întâi că sunt doi purici aşezaţi pe lentila lunetei, ca să 
mă studieze mai bine De fapt, erau capetele unor militari 
care se credeau destul de departe pentru a nu-şi mai pune 
„lighenaşele". Ca să fiu cinstit, nu înţelegeam cum îşi 
dăduse seama Portta că unul dintre cei doi este mult 
râvnitul maior. 

— Am jucat cărţi cu băieţii de la „Zeiss", îmi explică el 
mai târziu, la adăpostul tranşeei. Ei au ajuns să-i cunoască 
pe toţi locatarii azilului de dincolo şi le ştiu tabieturile pe 
dinafară. E ora la care sergentul şi maiorul fumează o ţigară 
bună, feriţi de privirile pofticioase ale camarazilor lor, şi-şi 
dau cu părerea despre mersul războiului. 

Pe scurt, Portta puse arma la ochi şi ţinti un minut 
întreg. Puşca plesni sec. Am privit repede prin luneta armei 
mele. Una dintre pete se agita frenetic pe marginea 
parapetului de saci, apoi dispăru. Cealaltă rămase 
nemişcată, acolo unde bănuiam că o ajunsese glonţul lui 
Portta. Atunci berlinezul sări peste cal. Voia să fie sigur că 
n-a ratat. Voia să ia un avantaj decisiv asupra mea. Trase 
încă o dată, exact în centrul petei imobile. De data aceasta 
am văzut clar cum sar bucăţi din ea. 

— Eşti nebun? Am zbierat. De ce nu te ridici în picioare 
să strigi „hei, băieţi, sunt aici!" 

— Bagă ţeasta la cutie! Îmi răspunse el vesel. Vine! 

Venea, într-adevăr. Venea salva de răspuns. Prima 
împuşcătură a lui Portta îi luase pe nepregătite. 

Încremeniseră câteva secunde. Fiind vorba despre un 
maior, îndrăzniseră totuşi să arunce o privire în ţara 
nimănui. Şi atunci Portta trăsese a doua oară. Sunt multe 
feluri în care te poţi da de gol. Fumul de la gura ţevii, 
norişorul de praf pe care-l stârneşte suflul împuşcăturii în 
faţa trăgătorului. Sau, pur şi simplu, o rază de soare care 
sclipeşte o fracțiune de secundă în sticla lunetei pe care 
reculul o înalţă spre cer. Important e că ai fost dibuit. 

Britanicii alergară furioşi la aruncătoarele de mine. 
Sergentul se duse cu ei şi le arătă cu degetul punctul din 
care se trăsese. Când maiorul fusese lovit în gât, tocmai îşi 
aprindea un „Camel". Stropise cu sânge pe o rază de un 
metru. Sergentul slăbise, într-adevăr, pe loc. 

— Acolo! spuse pârâciosul. Puțin în stânga, la „ora 
unsprezece". Trageţi odată! 

Acolo se afla Johann Portta. Minele alunecară pe ţevile 
aruncătoarelor şi ţâşniră vesele aproape imediat. Patru 
porţii de explozibil zburară spre gaura de şoarece prea 
mică pentru trupul ciolănos al berlinezului. Poate că n- 
aveau să-l nimerească din prima, dar ce mai conta? 

O mină de aruncător fluieră ştrengăreşte, a mirare. 
Fluieratul durează patru sau cinci secunde, de la nota cea 
mai de sus, la cea mai de jos. Ai tot timpul să-ţi revizui eşti 
întreaga viaţă, să treci în revistă lucrurile bune şi rele pe 
care le-ai făcut. Dar cu siguranţă că nu este timp destul ca 
să te ascunzi mai bine decât ai făcut-o. Apoi urmează 
explozia. 

Primele patru mine îl încadrară pe Portta cu stâlpi de 
nisip şi fum. Portta începu să tuşească, sufocat. Suflul 
exploziilor îi punea la grea încercare pleura subţire a 
plămânilor. Şi încă nu căzuseră destul de aproape. N-aveau 
să renunţe până când n-aveau să fie siguri că l-au învăţat 
minte pe ticălos. Expediară o nouă serie de mine. 

Ar fi trebuit să mă ridic în picioare şi să le explic acelor 
gentlemeni că fac o greşeală grosolană. Portta era cel care- 
i lăsase fără maior. Aşa că nu înţelegeam de ce trebuie să 

aplice lui, doar pentru că mă aflam întâmplător pe aproape 
şi pentru că ei nu erau în stare să nimerească un măgar de 
la un metru. 

N-am făcut-o. Veni ce-a de-a treia salvă, urmată 
aproape imediat de cea de a patra. Am scormonit cu 
degetele, căutând să mă îngrop mai adânc în nisip, dar 
chiar dacă m-aş fi aflat la o sută de metri adâncime, tot nu 
mi s-ar fi părut de ajuns. Am urlat de groază. Venea cea de 
a cincea salvă. 

Apoi obuzele de calibrul 88 mugiră pe deasupra 
capetelor noastre repezindu-se spre amplasamentele lui 38 
Royal Infantry. În curând se trăgea cu tot armamentul, de 
ambele părţi. Cu toate astea, tirul aruncătoarelor continuă. 
Britanicii erau supăraţi rău pe Portta. In cele din urmă, un 
ofiţer superior dădu ordin să înceteze toată nebunia. 
Aruncătoarele de mine tăcură şi ele. 

— Swen, eşti întreg? Vru să ştie Portta, la vreo cinci 
minute după ce o linişte ireală se aşternuse peste ţara 
nimănui. 

L-am înjurat cu poftă. Nu-mi venea să cred că sunt 
întreg şi nevătămat. _ 

— Nu pune la inimă, mă sfătui Portta, fii indulgent. In 
felul ăsta ai să trăieşti o sută de ani. 

Am săltat puţin capul sub plasa de camuflaj. Aşa 
trebuie că se va simţi primul om care va pune piciorul pe 
Lună. În jurul nostru erau numai cratere fumegânde. 

— Hei, neamţule, se auzi deodată dinspre 38 Royal 
Infantry. Arată-ţi mutra, măi varză călită! Vrem să te 
vedem, kraut! 

Admiratorul lui Portta vorbea o germană cu un 
pronunţat accent englezesc. M-am rugat ca Dumnezeu să-i 
fi dat roşcovanului măcar atâta minte încât să nu răspundă 
provocării. 

— Nu suntem la un concurs de frumuseţe, măi 
„lighenaş", făcu Portta. lar eu pentru tine sunt ca Meduza. 
Când ai să mă vezi la faţă, ai să te prefaci într-o stană de 
piatră! 

Izbucniră râsete din ambele tabere. După încordarea 
uriaşă din timpul bombardamentului, o mulţime de soldaţi 
îşi părăsiseră bârlogurile pentru a vedea dacă soarele, cerul 
şi în general lumea mai există. Cu câteva minute în urmă 
erau gata să se sfâşie unii pe ceilalţi. Acum îi mânca limba 
să le arunce „colegilor“ de dincolo câteva săgeți. 

— Domnul maior pe care tocmai l-am lecuit de viciul 
fumatului, urmă Portta cu un glas puternic, dar relaxat şi 
zeflemitor, mă cunoaşte acum prea bine. Sunt 
Obergefreiterul Johann Portta, din Berlin, cum intri în oraş 
pe dreapta. Dar un ţărănoi ca tine n-o s-ajungă niciodată 
acolo. 

Un murmur de nemulţumire străbătu liniile britanice. 

— Eu credeam că te cheamă Johann Şobolanul, veni 
răspunsul aproape imediat. Şi că locuieşti într-o gaură, cum 
intri pe dreapta. 

— Swen, îmi zise Portta, fii cu ochii pe ei. Dacă vreunul 
dintre amicii lui încearcă să-mi strice tenul, te rog să ai grijă 
de dânsul. În vremea asta, eu am să zac cu nasul în nisip. 
Nu-mi plac tipii care se bagă în vorbă neîntrebaţi. 

Am pus luneta la ochi şi am parcurs febril tranşeea din 
faţa mea. În ciuda glumelor, oricare dintre cei de acolo ar fi 
fost mândru să-l găurească pe Portta. 

— Cred că nu ţi-ar plăcea să mă cheme Johann 
Şobolanul, englezule, spuse Portta şi de îndată tot frontul 
amuţi ca să-i soarbă vorbele. 

— Când am să ajung în Anglia, am să-mi găsesc timp 
pentru nevastă-ta, pentru surorile tale, ba chiar şi pentru 
bătrâna ta mamă. Şi crede-mă, vor fi atât de mulţumite de 
serviciile mele, încât vor muri de poftă să-şi boteze ţâncii, 
care vor rezulta din această demonstraţie de bărbăţie 
germană, cu numele meu. Eşti de acord cu mine că sună 
mai bine Joseph, William sau Mary Portta, decât Joseph, 
William sau Mary Şobolanul. 

Un hohot enorm se ridică din liniile noastre. Unul mai 
moderat din cele ale inamicului. Cu siguranţă că acela care- 

Am parcurs jumătate de tranşee şi pe la mijloc l-am 
depistat pe cel care-i ţinea piept berlinezului. Era un 
căpitan mătăhălos pe care n-aveai cum să nu-l remarci. 
Şedea fără frică pe marginea adăpostului, într-un genunchi, 
şi-şi făcea vânt cu bereta. Am băgat de seamă că e ras în 
cap. Chelia îi lucea în soare, fascinantă. În dreapta lui, dar 
nu tot aşa de la vedere, se făceau pregătiri pentru 
aniversarea lui Portta. N-am văzut mare lucru. Un umăr, o 
ţeavă. Lunetistul lor aştepta un moment prielnic. 

— N-ai să ajungi nici în Anglia, nici măcar la o 
adăpătoare berberă, kraut! N-ai loc nici printre catări, reluă 
căpitanul. O să te îngropăm chiar aici, pentru că mi-ai 
devenit simpatic, şi scorpionii au să se plimbe prin craniul 
tău. Dar mai întâi, să ştii că am să vin la noapte să-ţi iau 
testiculele. 

Luneta inamică străluci o clipă, orbindu-mă. Am ochit 
cu multă grijă şi am aşteptat să văd mai mult din trupul 
omului acela. 

— Probabil că ale tale nu te mai ajută, remarcă Portta. 
Dar dacă vrei să-ţi împrumut testiculele mele pentru două- 
trei ore, ca să vezi şi tu cum e să fii bărbat, o fac cu dragă 
inimă. Numai că trebuie să depui o cerere scrisă la statul 
nostru major. In armata germană nu e haosul de la voi, 
copile. Totul e inventariat, clasat şi înregistrat. S-ar putea 
să ai norocul să ţi se aprobe cererea. 

Căpitanul din Royal Infantry spumega. 

— Ce să mai aşteptăm până la noapte? Hai mai bine să 
dăm ochii acum, deşteptule! Tu şi cu mine, ce zici? 

Spre uluirea tuturor, Portta se sculă cât era de lung şi 
se înfăţişă, în toată splendoarea sa, armatei britanice. Era 
puţin tăvălit şi plin de nisip, însă claia de păr roşcat putea fi 
văzută de la zece kilometri. Căscă pe îndelete şi-şi dezmorţi 
ciolanele. Un murmur de admiraţie străbătu rândurile 
privitorilor din ambele tabere, care se strânseseră pe 
marginea tranşeelor. 

— Dacă ţii atât de mult să mă vezi, bucată de şuncă 
afumată, spuse Portta, iată-mă-s! Şi-acum ce urmează? 

Vrei să ne luăm la trântă ca doi bărbaţi adevăraţi? Să ne 
adulmecăm şosetele? Să ne înfruntăm la pocher, şai'şase, 
tabinet? 

— La trântă, la trântă! Urlară spectatorii, aruncând în 
aer berete, căşti şi sumedenie de şepci. 

Soldaţii tuturor armatelor au în comun pasiunea pentru 
luptele cu gladiatori. Când îşi pun ei înşişi viaţa în pericol, în 
şanţuri, sub tirul artileriei, alergând din faţa avioanelor, 
rostogolindu-se peste colacii de sârmă ghimpată, sunt mult 
prea preocupaţi pentru a mai putea gusta spectacolul. De 
aceea sunt fericiţi dacă au ocazia să-i urmărească pe alţii 
încăierându-se şi pot să dea sfaturi, ca orice chibiţ care se 
respectă. 

— La trântă! ceru din nou mulţimea. 

Căpitanul avea alte planuri cu Portta, însă presiunea 
camarazilor săi era irezistibilă. Nu mai putea da înapoi 
acum. L-am văzut prin lunetă cum se apleacă şi-i spune 
repede ceva omului cu arma. Nici dacă i-aş fi citit cuvintele 
pe buze nu mi-ar fi fost mai clar despre ce este vorba. 

— Prea bine, spuse căpitanul, am să-ţi frâng cu plăcere 
oscioarele, ca să te-nghit dintr-o singură îmbucătură. 

Inaintă cu paşi de uriaş prin ţara nimănui, lepădându-şi 
din mers bluza. Când ajunse la mijloc se înfăţişă sub 
soarele fierbinte, un colos alcătuit numai din muşchi. Pe 
spinarea sa ar fi putut staţiona pentru alimentare un tanc 
greu Crusader. Işi încordă bicepşii şi făcu o tură completă 
de arenă. 

— Marele Scott Pearson în persoană va înfuleca un 
neamt jupuit, după ce îl va prepara după o reţetă proprie. 

— Numai să nu te îneci cu vreun antricot, motan 
năpârlit, bombăni Portta, pornind la rândul său. 

De îndată ce rămase în bustul gol, răsună un hohot 
general. Portta părea slab ca o scobitoare uzată, însă eu 
ştiam prea bine ce pot odgoanele de oţel ascunse sub 
pielea bronzată. 

— Să nu pierdem vremea, Pearson, îi spuse 


căpitanului, care era cu un cap mai înalt decât el. Eu nu fac 

nimic pe degeaba. Dacă mă învingi, mâine dimineaţă îţi 
dăruiesc colecţia mea de bancnote. Poţi să-ţi cumperi 
prăvălie după război şi să vinzi cârnaţi. Dar dacă te dobor, 
îmi vei îndeplini o dorinţă. Şi sper că te ţii mai bine pe 
picioare decât ştii limba germană. 

— Poţi să pui pariu că da! îi răspunse englezul. 

Nimeni nu mai sufla. Cei doi se prinseră în braţe şi 
icniră din greu. Lupta părea că se va sfârşi în câteva 
secunde. Forţele erau prea inegale. Căpitanul îl apucă din 
spate într-o strânsoare înspăimântătoare, pregătindu-se să- 
| strivească. Portta îşi înfipse degetele în beregata lui, dar 
era ca şi cum ar fi vrut să sugrume un picior de pod. 

Apoi situaţia se schimbă. Portta expiră tot aerul din 
plămâni şi sub privirile uluite ale asistenţei alunecă printre 
braţele uriaşului, ca un ţipar printr-un inel. Acesta rămase 
derutat câteva clipe, suficient timp pentru ca berlinezul să i 
se strecoare printre picioare şi să-i sară în spinare. Era ca şi 
cum ar fi încălecat un elefant turbat. Pearson se scutură de 
două-trei ori, azvârlindu-l cât colo, în nisip. Soldaţii 
izbucniră în urale. Lupta era mai palpitantă decât îşi 
închipuiseră. 

Incă o dată luptătorii se luară în braţe. Portta scăpă din 
nou printre picioarele colosului şi i se aşeză în spinare. 
Căpitanul îl azvârli iarăşi în nisip. Scenariul se repetă de trei 
on. Spectatorii începură să mormăie, cerând înapoi 
contravaloarea biletelor. 

— Blestemat de morcov, zbieră înfuriat englezul, 
făcând o aluzie străvezie la podoaba capilară a camaradului 
meu. Imi scapă printre degete, dar până la urmă tot am să-l 
plantez! _ 

Deodată Portta îşi schimbă tactica. In loc să sară pe 
cocoaşa bivolului britanic, el îi aplică una dintre acele 
piedici care-i aduseseră celebritatea în sânul Regimentului 
26. Pearson se prăbuşi mugind în nisip şi se ridică scuipând. 
Dar pentru că era mare, iar hărţuiala lui Portta îl obosise, îi 
trebuiră câteva secunde. Când se dezmetici, îşi dădu 


seama că nu poate să respire. Picioarele berlinezului îi 

încolăciseră grumazul şi-l strângeau fără milă, ca un cleşte. 
Se zbătu mânios, din ce în ce mai obosit, din ce în ce mai 
lipsit de vlagă. În cele din urmă renunţă la orice împotrivire 
şi căzu pe spate, cu ochii daţi peste cap Braţele şi 
picioarele îi mai fluturară de câteva on haotic. 

— Obergefreiter Portta, Regimentul 38 Royal Infantry 
îţi recunoaşte victoria, tună o voce amplificată de megafon. 
Te rugăm să nu-l ucizi pe căpitanul Pearson. 

Portta slăbi puţin strânsoarea, pentru ca victima sa să 
poată trage o gură de aer, dar aveau să treacă minute bune 
până să-şi vină cu adevărat în fire. 

— Portta, se auzi şi glasul Moşului, dă-i drumul omului 
odată, nu te mai prosti! 

Berlinezul râse scurt, fără veselie. 

— Vreau o diplomă din partea comandanților acestui 
Goliat somnoros, care să ateste evenimentul. Vreau să-mi 
fie trimisă mâine dimineaţă. De asemenea, conform 
înţelegerii, trebuie să-i dau o pedeapsă învinsului. Mâine va 
apărea pe marginea tranşeei şi va striga de trei ori „Armata 
britanică a făcut din mine un imbecil la dispoziţia unui 
geniu ca Johann Portta!" 

Toată lumea încremeni cu gura căscată. 

— Obergefreiter, aici este maiorul Hemke! Se auzi o 
voce binecunoscută din spatele nostru. Încetează imediat 
cu tâmpeniile şi întoarce-te la unitatea ta! 

Portta nu-i răspunse. În schimb, îşi spori strânsoarea, 
ca un piton. ÎI auzirăm cu toţii pe căpitanul Scott Pearson 
horcăind asemenea muribunzilor. 

— De acord! se auzi un strigăt din tranşeea inamică. 
De acord. Obergefreiter. Ai cuvântul colonelului Legay că 
vei primi diploma, iar Pearson se va achita de obligaţiile 
sale. 

Portta îi dădu drumul sărmanului om şi se ridică 
scuturându-se. Apoi făcu o plecăciune adâncă în faţa liniilor 
duşmane şi o porni vesel spre ai noştri, nu înainte de a-i 
arunca căpitanului o privire plină de semnificaţii. Un novice 


ar fi crezut că e o privire compătimitoare. Eu ştiam că e 

doar regretul că nu poate să-l caute prin buzunare. 

Am privit iute prin lunetă. Omologul meu din partea 
cealaltă avu răbdare până când doi tovarăşi de-ai săi îl 
recuperară pe Pearson şi îl duseră la adăpost. Apoi ridică 
arma ca să-i spună lui Portta ce părere proastă avea despre 
el. Portta mergea fluierând, fără să-i pese. După gustul 
meu, se încredea prea mult în fair-playul englezesc Am 
apăsat trăgaciul cu grijă. Lunetistul inamic căzu cu faţa pe 
puşcă. 

Intr-o clipă se dezlănţuiră din nou toate trăsnetele 
ladului. Spectacolul se terminase. Toată lumea îşi adusese 
aminte că are de dus un război. Portta ieşise din schimb 
ceva mai devreme, în schimb eu mai aveam de stat în 
gaura mea cel puţin o oră, până la căderea întunericului. 

M-am întors aproape de miezul nopţii, murind la fiecare 
rachetă orbitoare lansată de englezi şi înviind imediat după 
ce se stingea. Stătusem în ţara nimănui aproape douăzeci 
şi patru de ore. N-am scos un cuvânt. N-aveam nimic de 
spus. 

— Swen, îmi zise Mărunţelul pe un ton spăşit, cât ai 
fost plecat ţi-am mâncat două conserve. Mi-a fost tare 
foame. E 

„Cât ai fost plecat..." Aştia sunt camarazii de front. Pe 
unii de aiurea, pe cei de-acasă, poţi probabil să-i 
impresionezi cu vreo poveste despre grozăviile războiului, 
cu sânge, cu răniţi care gem, cu băieţi ucişi înainte de a 
afla ce este viaţa. Poţi să le trezeşti compasiunea vorbindu- 
le despre clipele în care spaima face din tine un animal 
gata să se scape pe el sau să omoare femei şi copii. Dar nu 
poţi face asta cu un camarad de front. El nu va fi deloc 
copleşit de trăirile tale, pentru simplul motiv că le are şi el 
pe-ale lui. Şi uneori ele le depăşesc pe ale tale. 

Mărunţelul îmi mâncase două conserve. Dacă aş fi fost 
împuşcat, după câteva clipe de regrete le-ar fi mâncat pe 
toate.  Portta nu-mi  mulţumise pentru  împuşcătura 
salvatoare. Nici n-avea s-o facă vreodată. Când avea să-i 


vină rândul, urma să mă scape el pe mine. Sevilla pe 
1 


Heiden, Mercenarul pe Sevilla, Moşul pe Mercenar. Şi aşa 
mai departe. 

Colonelul Legay se ţinu de cuvânt a doua zi, în zori. 
Dacă n-ar fi făcut aşa, strămoşii lui s-ar fi răsucit în 
morminte, probabil, prin criptele prin care fuseseră 
înmormântați cu sute de ani în urmă, la întoarcerea din 
cruciade. Căpitanul Scott Pearson îşi arătă ţeasta rasă, 
precedată de un drapel alb. In felul acesta se asigura că va 
fi lăsat să-şi interpreteze aria. Se ridică pe marginea 
tranşeei şi strigă de trei ori „armata britanică a făcut din 
mine un imbecil la dispoziţia unui geniu ca Johann Portta". 
Declaraţiile lui fură salutate cu urale de băieţii noştri. 

În vremea asta, Portta dormea neîntors. L-am trezit ca 
să se bucure de spectacol, însă el bolborosi să nu-l 
deranjăm pentru atâta lucru, cerând totodată să-l anunţăm 
când îi va sosi diploma. 

Aşteptarăm zadarnic toată ziua. 

— Nu pot să cred, mormăia berlinezul din când în când. 
Am să reclam abuzul maiestăţii sale George al V-lea. 
Refuzul de a elibera un act este un delict grav. 

— Nu-mi place ce se petrece, remarcă Mercenarul. Mă 
doare umărul, se va trage în curând. 

Spunea deseori astfel de lucruri, ca şi cum ne-ar fi 
anunţat că vine ploaia. Să nu-l iei în seamă, ar fi fost cea 
mai mare prostie. 

În cele din urmă, Portta îşi primi diploma. Numai că 
meticulosul colonel Legay ţinu morţiş să i-o înmâneze 
personal. De aceea, pe la ora două şi jumătate în noaptea 
următoare, conduse personal incursiunea în liniile noastre. 
Pearson se oferise şi el voluntar. Dacă nu ne-ar fi ţinut treji 
umărul Mercenarului, ar fi fost ultima premiere la care am fi 
luat parte. 

Colonelul Legay intră în sistemul german de tranşee 
prin câmpul de mine din partea de nord. Un Feldwebel 
conştiincios plantase la marginea câmpului o pancartă pe 
care scria Eintritt streng verboten - Intrarea strict oprită. 
Dar englezii, poate şi din pricina faptului că nu-l citeau pe 

Heine în original, prea puţin se sinchisiră de asta. A doua zi 
dimineaţa am găsit pancarta pe jumătate îngropată în nisip. 

Intrară fără zgomot într-un capăt de tranşee şi-i gâtuiră 
pe toţi cei de-acolo. Din aproape în aproape, avansau către 
centrul dispozitivului, încremenind vreme de câteva clipe 
ori de câte ori descopereau pe cineva treaz. În întunericul 
aproape total păreau nişte camarazi doborâţi de osteneală. 
De îndată ce nu-i mai băgai în seamă, te trimiteau rapid pe 
lumea cealaltă. Foloseau pentru asta săbii ghurka şi laţuri 
de oţel, obiecte a căror răceală metalică nu se face simțită 
pe piele decât o fracțiune de secundă. 

Ştiau şi ei foarte bine că n-au să lichideze toată linia 
întâi germană, înainte să-i prindă cineva. Cu toate astea, îşi 
vedeau de treabă fără să-şi pună întrebări, maşini de ucis 
cărora li se răsuciseră cheiţele la maxim şi apoi fuseseră 
rupte. Cel care puse capăt incognito-ului fu Oberleutnant 
Krammer, un munchenez tipicar, pentru care inspecţiile 
erau cele mai amuzante petreceri şi la urma urmei 
singurele momente pentru care viaţa merita trăită. 

Oberleutnant Krammer o avea promisă în noaptea 
aceea. Oamenii lui făcuseră legământ ca în cazul în care 
ochelaristul pirpiriu îi va trezi, ca de obicei, din somn, în 
jurul orei trei, răcnind că arată ca nişte porci împuţiţi, iar nu 
ca nişte ostaşi ai armatei germane, că nasturii nu sunt 
egali, că ţevile puștilor sunt strâmbe, că şi-au luat căştile 
pe dos, să-l îngroape în nisip până la gât şi să-şi facă 
nevoile pe capul său până când se va sufoca. 

El apăru la trei fără un sfert, în vârful picioarelor. Ba 
chiar, pentru ultimii zece metri îşi scosese încălţările, 
înaintând în ciorapi. După cum bănuise, toţi ai lui dormeau 
în poziţii neregulamentare, adică în fund, sprijiniți de 
scândurile tranşeei, cu pleoapele lăsate. 

— Achtung! ţipă el. Nu mai e disciplină în armata 
germană? 

Fură cu toţii cuprinşi de o panică desăvârşită. Puştile 
căzură din mâini, înjurăturile porniră şuvoi. Krammer făcu 
doi paşi înainte, triumfător, descoperind că ceva mai încolo, 

la vreo şase metri, în ciuda apelului său bărbătesc la 
disciplină, nişte soldaţi proşti continuau să doarmă. 

— Curtea marţială! strigă, întinzând spre ei un deget 
acuzator. 

Ce voia să spună cu asta, n-a fost niciodată clarificat. 
„Adormiţii" erau oamenii colonelului Legay, care ajunseseră 
cu prezentările în această zonă a tranşeei şi nu aveau timp 
de alte politeţuri. O grenadă ofensivă Mills, un ou metalic, 
zbură prin întuneric şi îl lovi pe oberleutnant în frunte, 
doborându-l pe spate. Partea militarizată a creierului lui 
Krammer analiză situaţia într-o milionime de secundă. 
„Grenadă MK 2, dispersia a circa patruzeci de schije pe o 
rază de o sută de metri, suflu primejdios în limita a trei 
metri, declanşarea exploziei în cinci secunde de la 
extragerea cuiului de siguranţă". Bâjbâi pe jos, apucă 
grenada şi o azvârli peste marginea tranşeei. Apoi leşină. 

Încăierarea se dezlănţui imediat, cu o ferocitate greu 
de imaginat. Până să fie descoperiţi, britanicii uciseseră 
douăzeci şi doi de oameni. Ei înşişi erau paisprezece, în 
primul val. Îi urmau alţii, care se năpustiră urlând de îndată 
ce bătălia nu mai constitui un secret pentru nimeni. 

Dar nu aveau nicio şansă. Cerul se albi de rachete. 
Erau furioşi, însă noi eram prea mulţi şi mai furioşi decât ei, 
pentru că fuseserăm treziţi din somn. Avantajul lor dură 
numai câteva minute, până când începură să cuvânteze 
binecuvântata Maschinengewehr. Mitralierele Spandau îşi 
făcură de cap minute în şir, într-o singură rafală 
interminabilă, care sparse orice elan. i 

Mărunţelul râdea în hohote, cutremurându-se. In 
braţele sale urla o mitralieră de 12,7 milimetri, pe care o 
demontase de pe un vehicul de recunoaştere. Muniția 
curgea dintr-un container lateral, a cărui greutate nu 
constituia o problemă pentru Krautfeld. Când ajunse acolo 
unde viermuiala era mai mare, nu stătu pe gânduri. O 
ploaie de gloanţe se abătu asupra scandalagiilor, germani 
şi englezi la un loc, potolindu-i pe vecie. 


În cele din urmă, Pearson dădu nas în nas cu Portta şi, 

lucru ciudat, deşi era întuneric de-ţi băgai degetele în ochi, 
ei se recunoscură. Se apucară de gât, ca doi vechi prieteni, 
numai că de data asta strânsoarea era puţin cam tare, 
însoţită de zbierete răguşite. Îi despărţi Mercenarul, al cărui 
cuţit cu dublu tăiş secţionă bicepsul englezesc sub umăr. 
Pearson dispăru urlând în noapte. Niciodată n-avea să mai 
participe la bras de fer. 

După un ceas, rămăseserăm singuri. În tranşee nu se 
mai putea dormi. Era prea ud de sânge peste tot, iar 
umezeala nu face bine la sănătate. De fapt, înotam în 
sânge până la genunchi. A fost foarte greu să-i identificăm 
pe cei ucişi, din pricina faptului că uniformele, chipurile, 
plăcuţele de identificare, pluteau într-o baie de sânge. Până 
la ziuă avea să se prefacă într-o pastă cleioasă, pe care 
roiul de muşte îl înnegrea. 

Cât despre Oberleutnant Krammer, acesta îşi salvase 
plutonul de la pieire printr-o inspecţie. Nu prinse nimic din 
bătălie, din cauză că după căzătură nu se mai putu ridica. 
Oamenii săi îl călcară bucuroşi în picioare. Şi de câte on 
cădea unul peste el, englez sau german, mai scotea un 
scâncet. Leşină din nou, iar la ziuă, când nimeni nu-i mai 
primejduia viaţa, căzu într-un somn din aceeaşi colecţie cu 
moartea, din care se trezi la tanc pentru a fi citat prin ordin 
de zi pe regiment. Vigilenţă, disciplină, curaj în prima linie 
şi multe altele. 

Portta descoperi într-un târziu cadavrul colonelului 
Legay, într-un morman de alte trupuri. Purta urmele a zeci 
de împunsături de cuţit şi nu mai puţin de o sută de 
gloanţe. Portta îl buzunări meticulos, dar nu. Descoperi 
nimic altceva, în afara soldei pe care colonelul o încasase în 
ziua precedentă. Berlinezul rămăsese din nou fără diplomă. 


CAPITOLUL 7 


În prizonierat 


Dunele alergau cu viteză ameţitoare sub fuzelajul 
vopsit în culori de camuflaj, ocru, galben, portocaliu. De 
sus, păreau valurile unui lac liniştit, pe suprafața căruia nu 
se zărea nicio urmă de viață. Dacă pasărea de metal nu s- 
ar fi agitat mugind pe cerul fierbinte, văzduhul ar fi fost la 
fel de mort. De fapt, singura formă de viață, pe o rază de 
mai multe zeci de kilometri era, în momentul acela, maiorul 
Otto von Steigel, a patra generație de baroni a familiei sale 
şi prima care cucerea marele deşert Sahara, executând cu 
măiestrie virajele. 

Privit de jos, Messerschmidtul nu era decât o linie fină, 
ca lama unei săbii. Umbra lui alerga de la o adună la alta, 
luând-o înaintea urletului motorului. De aceea apărea 
deseori ca o fantomă, împrăştiind moartea cu generozitate. 
La capătul fiecărei parabole descrise de bombele ascunse 
sub aripi, construcțiile se volatilizau, iar ființele omeneşti 
păşeau pragul neantului. Pentru cei mai norocoşi, moartea 
însemna o strălucire de o clipă. Pentru ceilalți, urmau zile 
nesfârşite de agonie. Baronul von Steigel era unul dintre 
Zeii care hotărau viața sau moartea acelor oameni. El nu 
putea hotărî şi durata chinurilor. Puterea lui era atât de 
mare încât, o dată dezlănţuită, îi scăpa de sub control. 

Dar nu se vedea nicio pradă la orizont. Numai deşertul, 
dezolant, numai lumea de nisip fierbinte. Din ce în ce mai 
dezamăgit, Otto von Steiggel lăsă avionul mai întâi pe o 
aripă, apoi pe cealaltă, pregătindu-se să se întoarcă la bază 
şi să-şi petreacă după amiaza la umbra unui curmal, 
sorbind un excelent whisky capturat de la o unitate 
Highlanders. Începea să deteste monotonia acestui război 
în care nu reuşea să fie altceva decât un învingător. 

Pe urmă îi zări. Erau la patru sau cinci kilometri spre 
nord. În ultima trecere nu-i putuse vedea, din pricina 
soarelui care-i venise din față şi care făcea toate umbrele 
să semene între ele. Se repezi bucuros într-acolo, ca un 
copil care şi-a găsit jucăria preferată. Vedul în care se 
pitulaseră trecu pe sub aripile baronului într-o miime de 

secundă. Dar el avea o privire atât de ageră încât înregistră 
un milion de detalii, înainte de a se intoarce pentru a-i 
survola pentru a doua oară. 

Erau patru oameni, un sergent şi trei soldați, 
naufragiați în marea de nisip, agățaţi de speranța că-şi vor 
repara Willisul şi se vor putea reîntoarce la ai lor. Vasul de 
expansiune se făcuse bucăți, explodase pur şi simplu din 
pricina temperaturii. De vină fusese unul dintre racordurile 
pompei de apă, îmbătrânit înainte de vreme, prin care cel 
mai prețios element de pe pământ cursese picătură cu 
picătură. Acum se chinuiau să improvizeze un alt vas, dintr- 
un bidon, şi să lipească racordul buclucaş cu gumă de 
mestecat. Din pricina asta Îşi mişcau cu toții fălcile într-un 
ritm ametitor. 

— Hei, Sarge, spuse cel mai tânăr dintre ei, un flăcău 
din Birmingham, se pare că avem oaspeți la cină. 

Sergentul era prea supărat din pricina vasului de 
expansiune, ca să mai țină seama de rangul baronului von 
Steigel, ori de legile ospitalităţii. Îi ordonă mitraliorului să-şi 
încalece maşinăria şi să-şi dea toată osteneala. Acesta se 
conformă bucuros. 

Otto von Steigel venea cu peste patru sute de kilometri 
la oră spre ei. Willysul nu era decât un punct pe suprafața 
deşertului şi raportat la imensitatea oceanului de dune nici 
nu exista. Cu toate acestea, în momentul în care acţionă 
trăgaciul celor două tunuri, fu cuprins de euforie, asemenea 
unui cavaler ferecat în armură, galopând cu lancea în 
echilibru pentru a câştiga turnirul şi inima, poate chiar 
iatacul, alesei. 

— Rade.-l, O 'Brien! porunci sergentul. 

Cinci sute de proiectile işi luară zborul în întâmpinarea 
baronului înaripat. La rândul său, von Steigel le expedie 
britanicilor trei sute. Mare parte din ele răscoliră nisipul, 
fără niciun folos, îngropându-se pentru câteva sute de mii 
de ani. Zece sau cincisprezece întâlniră toracele şi 
abdomenul lui O “'Brien, care făcu explozie împrăştiind 


bucăţi de carne însângerată în toate părțile. 

Numai două dintre proiectilele trimise de O “Brien îşi 
atinseră ținta. Ele perforară circuitul de ulei al motorului şi 
ijeşiră pe partea cealaltă, pulverizând plexiglasul carlingii. 
Otto von Steigel era o ființă delicată, un nobil. Curentul de 
aer, fie el şi fierbinte, îi făcea rău. Acest aspect îl interesa 
mai mult decât fumul negru pe care Messerschmiatul îl lăsa 
în urmă. Când, în sfârşit, se hotări să se ocupe şi de 
aparatură, era deja prea târziu. Deşertul urca spre el în 
mare viteză. 

Baronul nu era la primul salt cu paraşuta. Ateriză cu 
bine, privind cu regret în urma avionului său care se făcu 
pulbere la un kilometru distanță. Apoi se pregăti sufleteşte 
pentru prizonierat. Nu i se părea o postură umilitoare. 
Luptaseră cu şanse egale şi fusese învins. Un bărbat nu e 
destul de bărbat dacă nu soarbe şi din cupa amară a 
înfrângerii. Si-apoi, avea să evadeze în cel mult o 
săptămână, adăugându-şi încă o ispravă în cununa faptelor 
de arme care-i împodobeau blazonul, îşi luă o înfăţişare 
demnă şi disprețuitoare, înfăţişarea sa obişnuită. 

După o jumătate de ceas de aşteptare, îşi spuse că de 
bună seamă englezii n-aveau cum să câştige războiul din 
moment ce se mocăiau atâta până să culeagă un prizonier. 
După încă un ceas, renunţă la alura războinică şi se cățără 
pe creasta unei dune, ca să le facă semn. 

Era singur în tot deşertul Sahara. Britanicii văzuseră 
paraşuta, dar nu făcea să rişte ce cârpiseră la vasul de 
expansiune pentru vreun „von " cu aere. O tuliseră 
englezeşte. 

Mărunţelul şi Heiden îl descoperiră cinci zile mai târziu, 
în timpul unei misiuni de recunoaştere, sub umbrarul pe 
care-l improvizase din mătasea paraşutei. Cinci zile fără 
apă, fără nicio speranță de mântuire. Când îi văzu, izbucni 
în râs. Baronul Otto von Steigel îşi pierduse minţile. 


— Şi chiar dacă n-o să luăm Alexandria, spunea din ce 
în ce mai des Portta, după război putem merge acolo ca 
simpli turişti. Ca simpli turişti, dar să plecăm ca simpli 

milionari. 

Pentru că, vă daţi seama, în ultima vreme nu mai 
vorbea despre altceva decât despre comoara lui Hamid, 
agentul britanic, devenit între timp spion pe lumea cealaltă, 
care-i răpise liniştea cazonă. Noi ceilalţi eram îngrijoraţi din 
pricina asta, iar Moşul i-o şi spusese de la obraz de vreo 
două ori. Când un camarad se îmbolnăveşte de o altă 
obsesie decât cea a supravieţuirii, el atrage ghinionul 
asupra celor din jur, ca o piază rea. 

— Unde mai pui, îl tachina Julian Heiden, că putem fi 
luaţi prizonieri şi nu mai trebuie să aşteptăm sfârşitul 
războiului ca să ajungem la Alexandria. 

Nici nu-şi închipuia ce bine cădea profeția. 

— Bună idee, se lumină Portta la faţă, spre disperarea 
Moşului, e de ajuns deci să ridic labele sus în faţa unui 
nepricopsit de „lighenaş" ca să pot intra triumfal în oraşul 
lui Alexandru Macedon. 

— Portta, dacă te mai aud o singură dată vorbind 
despre capitulare, te trimit în faţa Curţii Marţiale, îi promise 
Moşul. 

Adevărul e că absolut toţi ne gândeam la prizonierat ca 
la o soluţie onorabilă de a ieşi din buclucul războiului. Chiar 
şi Moşul. Temerile lui nu vizau faptul că planurile de 
capitulare ale lui Portta ar fi subminat forţa armatei 
germane, ci că un grangure l-ar fi auzit din întâmplare şi ar 
fi trimis la bulău întregul pluton. 

Însă aşa cum se întâmplă întotdeauna, încet-încet visul 
lui Portta se încolăci şerpeşte în jurul minţilor noastre 
bolnave de deşert şi le supse puţina vlagă pe care o mai 
păstrau. Astfel că, la nicio săptămână de la ameninţarea 
Moşului, ne făceam deja planul cum să-mpărţim şi să 
cheltuim kilogramele de bijuterii ale răposatului Hamid. 

— Mai întâi de toate, ne anunţă Mărunţelul, am să trag 
o beţie de o săptămână. Eu şi fetele de la Cocoşatul ne vom 
bălăci în şampanie până la piept. Nu pot mai mult pentru că 
nu ştiu să înot şi mi-e teamă că mă înec. Pe trezie 
răscumpăr prăvălia bătrânei şi mă fac patron. Poate aşa 

mai încetează şi baba cu blestemele, că au început să-mi 
poarte ghinion. 

Pentru Portta lucrurile erau clare. Urmau o sută de ani 
de desfrâu şi lux. Incă de pe acum se ruga lui Dumnezeu să 
aibă grijă de organele lui interne şi să le pregătească 
pentru grelele încercări la care avea să le supună: chefuri, 
nopţi nedormite, băuturi din cele mai fine, şase-şapte femei 
pe zi. 

Moşul nu intrase în joc, iar Mercenarul nu ne 
împărtăşea, în general, planurile sale, decât dacă ele ne 
priveau şi pe noi. Pentru mine, comoara lui Portta era 
deocamdată tot atât de departe şi de lipsită de sens ca şi 
pacea. Cu toate astea, mă surprindeam deseori admirând 
un tablou imaginar care cuprindea o căsuţă la marginea 
râului, la fereastra căreia aştepta, numai zâmbet, Barbara. 
Despre aceasta din urmă, cu o altă ocazie. 

Singurul care avea adevărate coşmaruri din pricina 
comorii era Heiden. Pentru că singurul ţel al vieţii sale era 
să ajungă un ofiţer model, iar ofiţerii model, cel puţin în 
teorie, dispreţuiau averile, iată-l pe Heiden prins într-o 
dilemă pentru care niciunul din noi nu-l invidia. El nu 
dispreţuia averile. 

Deocamdată, cu sau fără planuri de viitor, eram prinşi 
în deşert, luptând din greu cu plictiseala, în aşteptarea 
benzinei. Ea sosi două zile mai târziu şi 26 Panzer- 
Grenadiere se urni din nou. Atunci englezii tăbărâră peste 
noi. 

Ne luaserăm prea mult avânt în ultimele zile, înaintând 
într-o pungă a frontului, prea adâncă pentru a mai prezenta 
siguranţă. Dispeceratul Feldmareşalului Rommel, aflat la 
sute de kilometri în spate, aproape de graniţa cu Algeria, 
suferise un atac al LRDG care aruncase în aer antene, 
generatoare şi oameni la un loc. Rezulta un haos al 
comunicaţiilor, cu durata de şapte-opt ore, timp în care 
fiecare se descurca aşa cum îl tăia capul. 

O unitate britanică bântuită de balamucul retragerii, 


aflată la câţiva kilometri spre sud faţă de direcţia noastră 

de deplasare, se rătăci şi mai rău şi făcu fără să vrea 
joncţiunea cu noi în primele ore ale dimineţii care se 
anunţase banală. Nici nu visau că „hunii' se deplasaseră 
atât de iute încât ajunseseră în dreptul lor, amenințând să 
ajungă mai repede decât ei la graniţa cu Egiptul. Ca în 
basmul cu Scufiţa roşie, lupul o luase pe scurtătură şi 
ajungea primul la casa bunicuţei. 

Necazul a fost că nici noi nu visaserăm să-i depăşim 
atât de rapid. Eram siguri că flancurile sunt libere, sau, în 
cel mai rău caz, sunt populate de rămăşiţele speriate ale 
unei armate pe cale de a se dezagrega. Comandanții noştri 
se lăsară cuprinşi de o euforie vecină cu infatuarea. 
Comandanții noştri se şi vedeau ajunşi la Canalul de Suez, 
pentru o baie bună. 

Unitatea britanică era de fapt un amestec de 
batalioane, companii şi regimente sparte în cursul 
ciocnirilor scurte, dar sângeroase, care trecuseră de mult în 
anonimat. Ei se deplasau într-o ordine relativă, tancuri, 
vehicule de recunoaştere şi numeroşi soldaţi aparţinând 
celor mai diverse arme. Ghinionul nostru luase de data 
aceasta înfăţişarea unui colonel scoţian, care-şi propusese 
să-i ducă pe toţi aceşti oameni la adăpost cu pierderi 
minime şi care, în acelaşi timp, suferea şi de un spirit 
combativ exagerat. Făcând totul ca la carte, el trimise 
numeroase patrule pe flancurile direcţiei sale de înaintare. 
In felul acesta, cercetaşii lor luară contactul cu 26 Panzer- 
Grenadiere fără ca vreunul din noi să bănuiască ceva. 

Mai erau ore bune până la amiază. Portta îngâna un 
cântecel porcos, ale cărui versuri vorbeau despre talentele 
ascunse ale fetelor dintr-un binecunoscut bordel berlinez. 
Niciunul dintre noi nu-i călcase pragul, însă speram că într-o 
bună zi o vom face. Mulţi aveau să calce pragul morţii în 
următoarele minute. Britanicii luaseră poziţie spre sud-est, 
ascunşi îndărătul dunelor, punându-ne soarele în ochi. 
Toate tancurile aveau obuz pe ţeavă, toate mitralierele 
fuseseră aşezate în poziţie de tragere Oamenii ne aşteptau 


cu braţele deschise. Nici nu mai respirau şi de aceea unii 

dintre ei auziră, pe fondul zgomotului motoarelor, 
cântecelul lui Portta. Şi se bucurară. 

La ora opt şi douăsprezece minute ne loviră aşa cum 
un boxer profesionist loveşte, cu toată forţa pumnului, un 
adversar neatent. În câteva secunde eram la pământ. 

Prima lor salvă scoase din luptă douăsprezece tancuri. 
Echipajele a opt dintre ele muriră înainte de a le putea sări 
cineva în ajutor. Cei mai norocoşi muriră pe loc. Turela unui 
tanc fu aruncată la treizeci de metri înălţime, când un obuz 
tras de la mică distanţă lovi rulmentul care o manevra. Mai 
târziu am văzut că toţi oamenii dinăuntru fuseseră retezaţi 
de la jumătate. Cei prinşi în carele incendiate încercau să 
iasă afară, dar metalul încins le ardea carnea palmelor, 
care se desfăcea cu uşurinţă de pe oase. Urletele 
acoperiseră de tot zgomotul motoarelor. 

Cadavrele de oţel ale tancurilor îngreunau mult spaţiul 
de manevră. Se produsese o debandadă de nedescris. Ne- 
am ciocnit de unul din vehiculele distruse şi ne-am desprins 
de el cu mare greutate. Fumul cu miros de carne arsă 
pătrunse în interiorul tancului nostru, orbindu-ne. Sevilla 
vărsă peste mine. Am rezistat impulsului înnebunitor de a 
sări afară, la aer, sub cerul liber. In jurul meu toţi ţipau. 

În decurs de treizeci de secunde, englezii trăseseră 
şase salve, lovindu-ne cu peste două sute de obuze. Apoi 
intrară în acţiune mitralierele. Rafalele lungi, interminabile, 
răscoliră nisipul, amestecându-l cu sânge şi cu măruntaiele 
celor prinşi între focuri. Căţăraţi în blindatele lor uşoare, pe 
care în disperarea retragerii montaseră tot ceea ce putea 
să lovească cu foc, britanicii se scuturau în furia distrugerii. 
Germanii care alergau înspăimântați, căutând să se 
adăpostească, fură seceraţi fără milă. Mulţi dintre ei 
nimeriră sub şenilele propriilor tancuri, ai căror conducători 
nu mai vedeau nimic din cauza fricii. 

Un Horch de recunoaştere se dădu peste cap, 
strivindu-şi şoferul. Jeroe de scântei izbucniră din tabla pe 
care gloanţele răpăiau ca o ploaie caldă de vară. Schijele 
zumzăiau vesele, căutând piepturi, braţe, pântece, chipuri. 

— Trebuie să ieşim de-aici! zbieră Moşul. Trebuie să 
ieşim la teren liber! 

Mercenarul îl dădu la o parte pe Sevilla, care nu-şi mai 
venea în fire şi preluă comenzile tancului. Ne năpustirăm 
de-a dreptul într-un nor dens de fum negru, căutând să 
scăpăm din bătaia tirului ucigător măcar pentru câteva 
clipe. Tancul lovi un vehicul şi răzbi dincolo. Am auzit 
zbieretele de groază ale camarazilor peste care ne 
repeziserăm şi ne-am rugat bunului Dumnezeu să nu fi ucis 
pe niciunul dintre ei. 

Eram într-o margine a câmpului de bătaie. Spectacolul 
ne ridică părul măciucă. Regimentul 26 Panzer-Grenadiere, 
cu câteva ore în urmă un motiv de mândrie al armatei 
germane, în general, şi al Feldmareşalului Rommel, în 
particular, era acum o gloată de nebuni în plină criză. 
Maşinăria perfectă fusese sfărâmată de o unitate de 
strânsură, de o turmă pusă pe fugă. Vitele speriate se 
întorseseră şi luaseră în coarne leii. 

În timp ce încercam să identificăm un adversar în raza 
de bătaie a tunului nostru, 26 Panzer dădu înapoi, 
clătinându-se, în pragul colapsului. Coloana, care se 
spărsese din primele clipe ale atacului, mai bine zis ale 
asasinatului, nu se mai putu reface, din pricina pierderilor 
grele şi a lipsei de coordonare. 

— Înapoi, înapoi! urlau comandanții în microfoane. 

Unitatea părea un vierme tăiat în nenumărate bucăţi 
care se zvârcoleau încercând să se aşeze la loc, într-un 
întreg şi nu reuşeau cu niciun chip. 

Am încărcat nebun de furie. Heiden trase aproape fără 
să ochească. Un Bren-carrier, prost ascuns după o dună 
prea joasă, luă foc. Perdeaua de fum ni-l ascunse. Perdeaua 
de fum ascundea nenumărate tragedii. 

26 Panzer-Grenadiere acceleră retragerea, lăsând în 
urmă zeci de morţi, răniţi cu arsuri oribile şi coşciuge 
metalice fumegând gros. Dacă ar fi avut destulă forţă, 
britanicii ne-ar fi urmărit şi ne-ar fi făcut praf până la 
amiază. Dar şi ei erau vlăguiţi de goana fără sfârşit prin 

deşert. Priviră deci cu regret fuga regimentului german, 
rămăşiţele lipsite de demnitate ale unei companii formate 
din trei plutoane mari şi late. Până azi le suflaserăm în 
ceafa şi le căraserăm şuturi în dos. Acum ne trăseseră una 
peste bot. Colonelul care comanda conglomeratul britanic, 
pentru a-l duce spre Alexandria, evaluă situaţia prin 
ochelarii cu lentile de mică şi ordonă un singur raid de-a 
latul câmpului de bătaie pentru a-i lichida pe ultimii 
supraviețuitori. 

Ne pregăteam s-o ştergem după camarazii noştri. 
Urma să ne oprim la câţiva kilometri distanţă, să ne lingem 
rănile şi să trimitem patrule pe flancuri. Atunci ne lovi 
obuzul. 

Venise fâlfâind de nu se ştie unde. Ar fi putut la fel de 
bine să vină din cer sau să-l fi tras vreunul de-al nostru. 
Făcu pulbere şenila dreaptă şi ne sparse timpanele. Un 
miros iute, mirosul caracteristic incendiilor, ne invadă 
nările. Nu mai era timp de cugetat. Nu mai era timp deloc. 

— Afară! Afară!  răcniră în acelaşi timp Moşul, 
Mercenarul, Heiden şi Mărunţelul. 

Primii doi ieşiră prin turelă, înainte ca vreun deştept de 
„lighenaş" să se apropie cu grenade. Restul ne rostogolirăm 
prin ieşirea de avarie din podeaua tancului. Nu-mi venea să 
cred că am atâta ghinion într-o singură zi. 

— Fiecare pe barba lui! ordonă Moşul. Cine scapă face 
cinste la noul amplasament al regimentului. M-am pomenit 
lângă Portta, într-o gaură cât toate zilele, pe care un obuz 
brizant o săpase în nisip. Gâfâiam amândoi mai rău ca nişte 
iepuri hăituiţi. 

— Te uiţi tu sau mă uit eu? mă întrebă. 

Fără să-i răspund, am ridicat capul peste marginea 
gropii. Aproape imediat, o rafală de Sten îmi umplu gura şi 
ochii cu nisip, scoţându-mă din circuit. M-am prăbuşit 
gemând, încercând să-mi acopăr pleoapele cu palmele. 

Portta îmi luă locul, mai calm decât m-aş fi aşteptat 
într-o asemenea situaţie. El mă ţinu la curent cu evoluţia 
evenimentelor. 

— Infanteria vine peste noi acoperită de tancuri. În 
cinci minute vor fi aici să ne culeagă. Dacă avem noroc, nu 
ne împuşcă. 

Douăzeci de metri mai la dreapta, l-am zărit pe Micuţ 
încercând să-şi vâre fundul lui mare într-o groapă prea 
mică. Ţipă scurt pentru că încasase un glonţ în zona aceea 
sensibilă şi pe urmă îl scăparăm din vedere. Moşul alerga 
cu un sac de grenade. Ce făcea cu el, n-am apucat să mă 
dumiresc fiindcă Portta mă prinse de guler şi mă trase în 
jos. 

Bătălia se terminase. Ne-am înţeles din priviri. Deja se 
auzeau glasuri vesele, aţâţate, de vânători britanici. 
Încolţiseră vulpea în bârlog. Am alunecat pe fundul gropii, 
căutând să adopt o poziţie cât mai nefirească, una dintre 
acele poziţii în care te surprinde de obicei moartea. Portta 
îmi urmă exemplul, apoi nu mai suflarăm. Ideal ar fi fost să 
stropim şi niscaiva sânge, dar n-aveam de gând să mă 
împuşc singur. 

Dacă britanicii n-aveau să se lase înşelaţi de 
nevinovata noastră glumă, ei fiind la fel de meticuloşi ca şi 
noi la îngroparea morţilor adevăraţi, cel puţin urma să 
scăpăm de furia primului val şi poate că aveam să devenim 
nişte prizonieri sănătoşi tun. 

O linişte ireală se aşternu peste lume. Am strâns 
pleoapele cât am putut, căutând să-mi imaginez că mă aflu 
la mii de kilometri distanţă, singur pe o plajă, aşteptând ora 
mesei. Am avut pentru o clipă convingerea că dacă o 
doresc suficient de mult minunea se va împlini. 

M-am trezit apucat de picioare şi târât afară din 
groapă. 

— Kraut blestemat! zbieră un glas. 

Îmi dădură drumul câţiva metri mai încolo. Un soldat 
îmi făcu semn cu ţeava pistolului mitralieră să mă ridic. 
Împuşcăturile continuau ici şi colo. Am văzut privirea 
soldatului îngheţând în indiferența de dinaintea execuţiei şi 
degetul arătător albindu-se pe trăgaci. Apoi un căpitan 
negru de fum sări dintr-un jeep şi împinse ţeava în jos. 

Portta fusese luat la scărmănat. Unul dintre soldaţi găsi 
colecţia de bancnote. Fiind el însuşi un pasionat, nu stătu 
mult pe gânduri. Bancnotele dispărură într-un buzunar, 
urmărite cu aparentă nepăsare de berlinez, care ştia la fel 
de bine ca şi mine că viaţa lui depinde de un gest. 

— Luaţi-l de-aici! ordonă căpitanul, făcând semn către 
mine. 

Am fost îmbrâncit spre unul dintre camioanele care 
opriseră lângă noi, ridicând nori de praf înecăcioşi. Britanicii 
se grăbeau. Din Regimentul 26 Panzer-Grenadiere nu se 
mai vedea nici urmă. La ora asta, Moşul, dacă nu cumva 
picase el însuşi în labele englezilor, îi raporta locotenentului 
Leuwe dispariţia mea şi a lui Portta. Eram trecuţi la 
„pierderi" şi cu asta basta. 

Am urcat în camion, ajutaţi de câteva palme după 
ceafă. Imi luaseră cureaua, bocancii şi mărunţişurile pe 
care le avusesem prin buzunare. Sub prelata camionului se 
înghesuiseră treizeci de oameni. Am pornit, urcând şi 
coborând crestele dunelor, ţinându-ne unii de ceilalţi, ca să 
nu cădem afară, în nisip. 

Un Bren-carrier venea în urma noastră. Dar soldaţilor 
de acolo puţin le păsa dacă sărim peste marginea benei şi o 
luăm la sănătoasa. Probabil că nici n-ar fi stricat gloanţele 
pe noi, poate doar ca să se distreze puţin. Cine vrea să 
evadeze în deşert? Cine crede că e mai bine să fii un mort 
cu onoarea neştirbită, decât să înduri viu şi nevătămat 
umilinţele prizonieratului? Aşa că am rămas cuminţi în 
ţarcul nostru pe roţi, neîndrăznind deocamdată să ne privim 
unii pe alţii. Cei mai mulţi dintre noi, deşi nu voiau s-o 
arate, erau nebuni de fericire. Pentru noi războiul se 
sfârşise. Eram prizonieri. 

— Portta, i-am spus camaradului meu, zece kilometri 
mai încolo, ce crezi c-au să ne facă? 

— Să ne facă? se miră el. Ce-i face ţăranul boului din 
bătătură? li dă de mâncare şi apă de băut şi-l roagă 
politicos să tragă căruţa sau să se opintească pentru a 


scoate din pământ nişte buturugi netrebuincioase. 

Nu-mi închipuiam cum poate un berlinez sadea să se 
priceapă la nevoile unei gospodării ţărăneşti, însă viziunea 
sa asupra prizonieratului nu mi-a displăcut. 

Spre seară ne oprirăm într-un ued prelung, în care 
umbrele curgeau ca fantomele unor râuri de mult secate. 
Soldaţii ne dădură de înţeles că putem să coborâm ca să ne 
dezmorţim. Indată furăm înconjurați de mai mulţi curioşi, 
care nu mai văzuseră niciodată un „hun" de aproape, ci 
numai prin materialele propagandei sau de la câteva sute 
de metri distanţă, sub înfăţişarea unor ţinte impersonale. 
Sesizând interesul spectatorilor, Portta îşi arătă bicepşii şi 
scoase limba, pregătindu-se chiar să facă o tumbă. Băieţii 
izbucniră în râs. Soldaţii sunt la fel în orice armată de pe 
pământ. 

— Nu serveşte nimeni bere pe-aici? îndrăzni Portta. 

Toţi cei treizeci de prizonieri se strânseră instinctiv în 
jurul său. Aveau impresia că veselia lui îi va proteja 
împotriva ostilităţii celorlalţi. Dar eu ştiam că Portta e la fel 
de speriat ca şi ei. 

Un sergent rotofei ne aduse un bidon de zece litri plin 
ochi cu apă clocită, şi două căni metalice. Cu toate că o 
şterseseră pe uşa din dos din faţa Feldmareşalului, nu 
uitaseră să-şi salveze vesela. Am rămas impresionat de 
asta. Sergentul stătu lângă noi până când terminarăm de 
băut, apoi recuperă bidonul şi cânile. Pe de o parte erau 
piese de patrimoniu, pe de alta soldatul german e periculos 
dacă pune mâna pe o cană de metal. 

— Imbarcarea! strigă un ofiţer, într-o germană destul 
de corectă. Mai repede! 

Ne bulucirăm din nou în camion. Am recunoscut câţiva 
oameni din compania a cincea, cu care nu schimbaserăm 
două vorbe în timpul campaniei. Cât am avut timp să ne 
rotim privirile, am băgat de seamă că britanicii mizaseră pe 
cincisprezece-douăzeci de tancuri şi câteva Bren-carrier. 
Maiorului Hemke i-ar fi venit pandaliile dacă ar fi aflat: 

La miezul nopţii ne oprirăm iarăşi, ca să facem 
joncţiunea cu o altă unitate. Ne-am trezit în răgetul 

motoarelor şi reflectoarele ne scăldară feţele cu o lumină 
violentă. Coloana se reorganiză în câteva minute, pentru a 
o porni din nou către est. 

— Ţi-am povestit despre păţaniile lui taică-meu în 
războiul trecut? mă întrebă Portta, care, cu gândul la 
colecţia de bancnote căzută în mâinile inamicului, nu putea 
pune geană pe geană. 

— Portta, eşti nebun, am spus, muşcându-mi limba 
între două hurducături. Învățăturile lui taică-tău n-o să ne 
uşureze captivitatea. Mai bine i le povesteşti dis-de- 
dimineaţă ofițerului care te va interoga. 

— Asta dacă toate merg bine pentru „lighenaşe'", se 
băgă în vorbă unul dintre oameni, căruia nu-i vedeam faţa. 
Dacă nu ajung devreme la adăpost, benzina şi apa vor fi pe 
sponci. 

— Şi asta ce-nseamnă? întrebă speriat un băiat de 
optsprezece ani, cu vocea încă în schimbare. 

— Ei, îi răspunse Portta, hotărât să mai înveselească 
atmosfera, vor fi nevoiţi să ne împuşte. Dar pentru că le va 
trebui muniţia în faţa nemiloşilor noştri camarazi din 26 
Panzer - Grenadiere, ne vor scurta beregăţile cu baioneta. 

— Nu pot să ne lase pur şi simplu pe drum? scânci 
băiatul. 

Venise de o lună în 26 Panzer şi la prima încăierare 
serioasă reuşise să cadă prizonier. Unii se nasc norocoşi. 

— Glumeşti, mucosule? îl luă la rost soldatul care 
vorbise mai devreme şi care, se vede treaba, era plămădit 
din acelaşi aluat ca şi Portta. Ei ştiu că dacă te lasă în viaţă, 
într-o bună zi ai putea să-i împuşti sau, Doamne-fereşte, să 
scapi nevătămat, să te însori şi să dai naştere unor alţi 
„huni". 

Băiatul nu mai scoase niciun cuvânt, oricât se străduiră 
ceilalţi să se mai distreze pe socoteala sa. În zori, când 
frigul şi nesomnul ne sleiseră de puteri, ne-am privit unii pe 
alţii şi n-am descoperit printre chipurile cu ochii afundaţi în 
orbite niciunul care să semene cu cel al unui băiat de 
optsprezece ani. Poate că, înspăimântat de glumele 

camarazilor săi, el sărise din camion în timpul nopţii. Sau 
poate că nu existase niciodată. 

Am mai mers câţiva kilometri, traversând hamada 
acoperită de pietre colţuroase, până când razele soarelui au 
ţâşnit de după dunele îndepărtate. Apoi ne-am oprit. 

— Staţie, presupuse Portta. Au gonit destul, trebuie să- 
şi tragă sufletul, sărăcuţii. lar eu unul trebuie să-mi golesc 
vezica. 

Nu era singurul. Ne aflam în interiorul unei tabere pe 
care foştii chiriaşi o evacuaseră în pripă. Ne mânară ca pe 
oi dincolo de gardul de sârmă ghimpată. 

— Nu suntem într-un Stammlager, un lagăr pentru 
prizonieri, mă anunţă Portta. Ajungem noi şi-acolo. 

Ne-am încolonat câte trei, iar gardienii noştri ne-au 
condus către o baracă de tablă care avea să fie, cel puţin 
pentru o vreme, adăpostul nostru şi care probabil că în 
timpul zilei se transforma într-un adevărat cuptor. Îndată, 
oamenii luară cu asalt latrinele. Apoi un sergent major trecu 
şi ne iscodi, notându-ne numele şi gradele într-un tabel. 
Nimic mai mult. Printre noi nu se afla niciun ofiţer care să 
merite un interogatoriu mai amănunţit Ne-am dat seama că 
britanicii cunosc deja situaţia frontului. In cursul nopţii 
recunoaşterea lor funcţionase de minune. 

Am intrat astfel în masa anonimă a prizonierilor de 
război. Cum cel mai mare grad din grup era cel de 
Obergefreiter, Portta fu ales în mod tacit un fel de lider. lar 
el acceptă investitura cu modestia-i caracteristică. 

În următoarele patru zile ne mutarăm de patru ori. Tot 
mai spre est, tot mai departe de ai noştri. Uneori, Luftwaffe 
dădea târcoale coloanei, care devenea cu fiecare zi mai 
consistentă, dar întotdeauna la mare înălţime. 

În cele din urmă, ne oprirăm într-o tabără identică cu 
toate celelalte. Se părea că aceasta este staţia terminus. 
Capătul de linie. Peste noapte ne închiseră într-o clădire de 
tablă ondulată şi ne aduseră o fiertură. Portta inspectă 
satisfăcut interiorul. Nu exista niciun pat, însă saltele erau 
din belşug. Ca să ne apărăm de frig, ne-am vârât fiecare 

între două. Semănăm toţi cu nişte sandvişuri uriaşe. 

A doua zi ne-au scos deja la muncă. Trebuia să 
întindem sârmă ghimpată nou-nouţă pe un perimetru 
dreptunghiular, cu latura mare de vreo sută de metri. 
Soarele scânteia în colacii de sârmă. Ceva mai departe se 
zăreau avanposturile, câteva tranşee surpate, vehicule 
îngropate pe jumătate în nisip. Un pluton mărşăluia doborât 
de lehamite. Oamenii îşi târau picioarele prin praf fără să 
scoată o vorbă. 

— Ei, asta-i! decretă vesel Portta, Avem casă, masă şi o 
ocupaţie. Nu speram să mai apuc pensia. 

L-am privit chiorâş. De când puseseră mâna pe noi era 
suspect de bine dispus. 

— Portta, ce mai cloceşti de data asta? 

— Nimic deosebit. Rămâne cum am stabilit. 

Soldaţii care ne păzeau nu păreau fericiţi s-o facă. Se 
zgâiseră la noi o vreme, apoi se plictisiseră. Portta sondă 
piaţa, cerându-le ţigări şi lovindu-se de un refuz jignitor 
încetă demersurile diplomatice pe lângă armata britanică. 

— Obergefreiter, i se adresă în a doua zi a captivităţii 
noastre, gefreiterul Sobei, dumneavoastră plănuiţi fără 
îndoială o evadare din acest Stammlager. Ţin să vă asigur 
de sprijinul meu şi vă rog să-mi spuneţi ce trebuie să fac. 

Era un bavarez sfios, care-şi rătăcea mereu ochelarii cu 
ramă subţire de sârmă printre haine şi-i trebuiau cel puţin 
două-trei minute să-i găsească. In raniţă purta întotdeauna 
poeziile lui Heinrich Heine. Acasă îl aştepta nevasta, Bertha 
Sobei, şi doi copii de trei şi de patru ani. Pentru ei ar fi fost 
în stare să parcurgă toată Sahara pe jos. 

Portta îl măsură curios, încercând să-şi dea seama 
dacă nu e luat cumva peste picior. Când se convinse că nu, 
îmi aruncă o privire imploratoare, căreia nu i se putea 
rezista. 

— Albert, i-am spus, Obergefreiterul Johann Portta este 
un maestru al evadărilor. El a pus la punct deja câteva 
planuri minuţioase, datorită cărora, în curând vom scăpa 


din prizonierat. Sunt sigur că îţi va încredința o misiune de 

maximă importanţă în cadrul unuia dintre aceste planuri. 

Sobei pocni fericit din călcâie. Chiar în acea seară, 
Portta îi ordonă să înceapă săparea unui tunel care urma să 
unească baraca de tablă ondulată cu unul din colţurile 
perimetrului de sârmă ghimpată. Era, într-adevăr, o sarcină 
de mare răspundere şi dificilă, din pricina nisipului care se 
surpa mereu. Dar Sobei îi raporta din oră în oră progresele 
făcute şi nu se mai gândea atât de des la Bertha Sobei. La 
capătul unei săptămâni de muncă reuşise deja să sape doi 
metri şi treizeci şi cinci de centimetri. 

Era atât de bucuros că în curând va scăpa de acolo 
încât nu se putu abtine să le spună câtorva băieţi, „absolut 
de încredere, toţi unul şi unul", cum stă treaba. Cei mai 
slabi de înger dădură fuga la Portta, cerând să fie incluşi pe 
lista de participanţi la grandiosul plan de evadare. În 
curând aveam patru tuneluri începute. Portta îi puse pe 
vreo doi, care o rupeau pe englezeşte, să culeagă cât pot 
de multe informaţii despre locul în care ne aflam şi să 
alcătuiască o hartă aproximativă a împrejurimilor. La o 
adică, ne gândirăm, harta asta ar fi putut să ne folosească 
într-o bună zi. Puteam s-o arătăm copiilor, după război, de 
exemplu. 

Seara aveam voie să ne plimbăm în jurul barăcii. 

— Swen, mă întrebă berlinezul, când eram numai noi 
doi, cam la ce distanţă crezi că suntem de Alexandria? 

Parcă m-ar fi lovit cu un par în moalele capului. Abia 
acum îmi picase fisa cu privire la starea lui de bună 
dispoziţie din ultimele zile. Se împlinise jumătate din 
profeția lui Heiden, despre căderea în prizonierat ca 
posibilitate de a ajunge la comoara lui Hamid. Dacă numai 
un nebun putea să mizeze pe o astfel de situaţie, Portta era 
omul cel mai potrivit pentru acest rol. 

— Nu pot să cred, am spus, că vrei cu tot dinadinsul să 
ne bagi în mormânt. Doar un ţicnit... 

— Tot n-avem ce face pe-aici, mă întrerupse el. Nu 
crezi c-ar trebui să schimbăm niţel aerul? 


— Habar n-avem unde ne aflăm. Poate că ne spun 

englezii, dacă-i rugăm frumos. Şi-apoi, cum plănuieşti să 
ajungi la Alexandria, pe jos? Agăţăm prima caravană care 
trece pe aici? 

— Astea sunt numai detalii, Swen. Important este să te 
hotărăşti să faci un lucru. Restul vine de la sine. 

Venind din partea unui ins care rareori se hotăra de 
bună voie să facă ceva, replica mă lăsă cu gura căscată. 

— Dar dacă prin absurd presupunem că reuşim să 
ieşim de-aici, trebuie să încercăm în primul rând să 
răzbatem până la ai noştri. Culmea ar fi, după ce am scăpat 
din prizonierat, să fim acuzaţi de dezertare. 

— În desert oricine se poate rătăci, îmi închise el gura. 

A doua zi, cam pe la aceeaşi oră, adăugă: 

— Nu stăm la Alexandria decât cât e nevoie să găsim 
ce ne trebuie şi să-i tragem un chef. 

În a treia zi furăm duşi amândoi în faţa comandantului 
taberei, maiorul Dirk, după cum se recomandă de îndată. 
Era un bărbat arogant, cu o privire care inspira însă cinste 
şi corectitudine. 

— Obergefreiter, i se adresă el lui Portta prin 
intermediul unui tălmaci priceput, mi s-a raportat că 
dumneata eşti un fel de lider al grupului de prizonieri. 

Portta luă poziţia de drepţi. 

— Mi s-a făcut cinstea de a-mi încredința această 
funcţie, domnule maior. Desigur că voi veghea ca 
activitatea noastră să nu stingherească în vreun fel 
programul zilnic al unităţii dumneavoastră. Vom face în aşa 
fel încât să nici nu vă daţi seama că suntem aici. 

Maiorul ridică o sprânceană. 

— Obergefreiter, dumneata pari să fii un om cu simţul 
umorului foarte dezvoltat. Poate chiar prea dezvoltat. Mi se 
raportează că sub baraca în care sunteţi cazaţi şi-au făcut 
apariţia o mulţime de tuneluri pe care oamenii dumitale 
încearcă să le sape. 

Portta încuviinţă radios. 

— Nimic altceva decât lucrări de consolidare, domnule 
maior! Baraca dă să se prăbuşească din pricina nisipului 

moale. Doar nu vreţi să cadă peste noi şi să vă puneţi 
Crucea Roşie în cap! 

Maiorul Dirk se uită la mine aiurit. Am luat îndată 
poziţia de drepţi, negăsind o altă soluţie. 

— Obergefreiterul Johann Portta este în civilie un foarte 
iscusit inginer constructor. Specialitatea lui sunt chiar 
barăcile de tablă ondulată, amplasate pe nisip: Cred că 
avem cu toţii noroc că a acceptat să se ocupe voluntar de 
acest caz disperat, o sfidare a normelor elementare de 
construcţie. 

Când maiorul Dirk se întoarse la biroul său, Portta îmi 
arse un ghiont care îmi tăie respiraţia. 

— Domnule maior, începu Portta sfios, înţeleg că 
munca noastră ca prizonieri constă în a întinde sârma 
ghimpată pe am plasamentele dinainte stabilite, nu-i aşa? 

— Aşa este. 

— Este regimul pe care orice armată din lume îl aplică 
prizonierilor. Prizonierii sunt puşi să muncească, pentru a-şi 
câştiga existenţa. Munca înnobilează, şi apoi... 

— Unde vrei să ajungi, Obergefreiter? 

— Nu vreau să par meschin, domnule maior. Soldatul 
german e caracterizat prin generozitate. Dar socotesc că ne 
facem pe deplin datoria de prizonieri, participând la 
plantarea sârmei ghimpate. Cred aşadar că lucrările de 
consolidare pe care le executăm după program, sub 
baracă, ar trebui remunerate de către guvernul maiestăţii 
sale George al V-lea, prin reprezentantul său care sunteţi 
dumneavoastră. Dacă ne păsuiţi până mâine, vă vom 
prezenta un deviz complet al operaţiunilor. 

Se lăsă o linişte de gheaţă. Mi-am privit vârfurile 
bocancilor, timp de un minut, observând o sumedenie de 
detalii pe care până atunci nu le băgasem în seamă. Chiar 
şi pentru mine, care-l cunoşteam foarte bine pe Johann 
Portta, era prea mult de data asta. 

În cele din urmă, maiorul britanic renunţă să mai 
studieze călimara în care se afla înfipt un toc cu peniță. 

— leşi afară, Obergefreiter, spuse el. leşiţi amândoi! 


Am salutat regulamentar şi am fost la uşă înainte ca 
tălmaciul să apuce să deschidă gura. 

A doua zi, Portta avu din nou motiv să fie fericit. 

—E vreme frumoasă, îngână el, uitându-se pe 
fereastră, înconjurat de Sobei şi ceilalţi, care-l credeau un 
fel de semizeu. Nu sunt semne de ploaie sau ninsoare. In 
plus, oaspeţi dragi sunt gata să ne calce pragul. 

M-am uitat şi eu prin geamul murdar şi n-am văzut 
nimic deosebit, în afara faptului că se schimbaseră cei doi 
soldaţi care făceau de pază în apropierea barăcii noastre.. 

— Sobei, ceru Portta, cum stai cu tunelul? 

Albert Sobei îi raportă că a mai avansat cu treizeci de 
centimetri, totalizând acum doi metri şi şaizeci şi cinci. 

— Excelent, îl gratulă Portta. Ceilalţi? 

Nici ceilalţi nu stăteau rău. Fiecare săpase câte doi 
metri. 

— Bravo! Avem o hartă? 

Îi fu înmânată harta. Era o capodoperă, realizată cu un 
nasture de alamă pe o bucată de cearşaf. Pe una din feţe 
fusese schiţat planul taberei. Portta urmări realmente 
impresionat detaliile, din care reieşea un lucru surprinzător: 
locul în care ne aflam noi, prizonierii, nu se găsea în 
interiorul taberei, înconjurat de soldaţi şi tehnică militară, ci 
undeva, la margine, pe o latură a dreptunghiului. Se simţi 
puţin dezamăgit de lipsa de interes manifestată faţă de 
persoana sa, dar la urma urmei britanicii aveau dreptate. 
Cine ar fi fost atât de nebun să fugă în deşert? Dacă l-ar fi 
cunoscut mai bine pe Johann Portta, probabil că ar fi studiat 
întrebarea de mai sus cu ceva mai multă atenţie. 

Cât despre împrejurimi, nu era mare lucru de spus. Am 
întors bucata de cearşaf pe faţa cealaltă. Erau figurate 
numai câteva poziţii şi desigur punctele cardinale. Aşezarea 
noastră era reprezentată printr-un „x" mititel, între Aoujila 
şi Djaraboub, la o azvârlitură de băț de acesta din urmă. 
Undeva, în colţul din dreapta-sus, mâna artistului desenase 
un semn de întrebare sub care scrisese El Alamein, 
Mediterana şi Alexandria. Ne dădea de înţeles astfel că 

existenţa lor e bănuită în direcţia aceea, dar că nu era de 
nasul unor muritori ca noi să le vedem vreodată. Conform 
hărţii, de un singur lucru puteam fi siguri, şi anume că 
suntem înconjurați de nisip. 

Portta împături cu grijă bucata de cearşaf şi o înmână 
autorului, felicitându-l. 

— Păstreaz-o cu grijă şi caută să-i adaugi amănunte cât 
mai precise. De azi într-o săptămână e noapte fără lună. S- 
ar putea să avem nevoie de ea, spuse el cu subînţeles. 

Amuţiseră cu toţii de emoție. Faptul că Portta 
organizase deja pentru săptămâna viitoare o evadare avea 
să-i ţină treji şapte nopţi la rând pe cei săraci cu duhul. 

— Nebunule, l-am luat la rost ceva mai târziu, când ne 
făceam plimbarea de seară, ce te-a apucat să le promiţi 
ăstora că vor evada peste o săptămână? Nu poţi nici măcar 
să-ţi faci un pistol de săpun, ca-n filmele cu gangsteri. 

— Ai dreptate, Swen, îmi răspunse el cu candoare, ai 
perfectă dreptate de data. Asta. Dacă vrei să pui la cale o 
evadare cu şanse sporite de reuşită, nu-ţi ajunge un an de 
zile, darămite o săptămână. Dacă vrei să scapi din 
Stammlager, treizeci de oameni nu-ţi ajung doi ani de zile. 
De-aia suntem obligaţi, eu şi cu tine, s-o ştergem chiar în 
noaptea asta. 

Am crezut că mi-au aspirat tot sângele din corp cu o 
pompă. Dintr-o dată uitasem cum se respiră. 

— Gândeşte-te şi tu, turui el mai departe. Chiar de 
mâine, chiar din seara asta, dacă se străduieşte puţin, 
maiorul Dirk va şti totul despre evadarea celor treizeci de 
prizonieri. Îi vezi pe ăştia în stare să ţină ceva secret? Nu 
mai putem pierde nicio clipă. 

Aici avea dreptate. 

— Şi-apoi, continuă el, e noaptea în care face de gardă 
Geoffrey G. Sunt semne că va fi o noapte foarte romantică. 

L-am privit aiurit. 

— Geoffrey G. este băiatul care are amabilitatea să-mi 
păstreze colecţia de bancnote pentru un timp. Dar cred că 


nu mai pot abuza de el. În noaptea asta mi-o va da înapoi. 

Îţi dai seama că după asta nu vom mai putea rămâne aici. 

— Dar poţi să i-o iei într-o altă zi când va fi de gardă. 

— Nu fi prost, Swen. Asta nu e un loc în care englezii să 
ne ţină până la pensie. Terminăm de întins sârma ghimpată 
şi ne expediază mai la vale. După părerea mea, mai la 
valea Nilului. Când o să mai apucăm să fim atât de aproape 
de Geoffrey G? Sau vreun camarad de-al nostru din 
Luftwaffe îl găureşte mâine. Ascultă-mă, bine, asta-i 
noaptea balului! 


CAPITOLUL 8 


Baia turcească 


După bătălie, autosanitarele au umplut deşertul. 
Coborau şi urcau dunele de nisip, ori denivelările hamadei, 
apărând şi dispărând în ochii celor loviți, ca speranţele. 

Carcasele tancurilor Stuart şi Mathilda zăceau orientate 
în toate direcţiile, aşa cum le surprinseseră loviturile directe 
sau exploziile grenadelor. Unele dintre ele mai fumegau 

1 


încetişor. Focul molfăia încă vreo bucată de curea, ori un 
morman de oase. La început fusese un incendiu mistuitor, 
care topise metalul la mii de grade şi adăugându-se arşiţei 
născuse tornade de flăcări şi scântei cărora nu le rezistase 
NIMIC. 

Autosanitarele se plimbau încet, oprindu-se din când în 
când. Câte un corp sau mai multe erau urcate în maşină. 
Sanitarii le examinau rapid. Răniţilor li se făcea o injecție, 
direct prin pânza pantalonului. Morților li se închideau ochii 
şi încercau să li se descleşteze degetele de pe arme. Uneori 
era nevoie de mai multe minute ca să-i desprindă din 
îmbrățişarea în care se prinseseră unii pe alţii. 

Sanitarii germani se întâlneau cu sanitarii englezi. 
Armistițiul începuse la şase dimineața şi avea să dureze 
până la prânz. La început evitaseră să se privească unii pe 
alții. Treceau cu privirile în nisip. Un rănit gemea încetişor, 
prins într-o țesătură de fiare contorsionate. Când încercau 
să-l smulgă, gemetele se transformau în urlete. De obicei, o 
bucată din el rămânea atârnată acolo. 

Apoi se întâlneau din nou, lângă un mormânt colectiv, 
un loc în care germanii şi englezii se incăieraseră cu atâta 
ferocitate încât moartea, când fusese chemată, nu-i mai 
putuse deosebi intre ei. Erau câte cincisprezece sau 
şaisprezece trupuri încolăcite, prinse unele de celelalte. 
Bătălia ținuse multe zile şi nopți. Unii dintre morți puteau fi 
dati la o parte cu ușurință. Era de ajuns să fie îmbrânciţi şi 
ei se rostogoleau, căutând să părăsească mai repede 
această lume care le adusese atâta durere. Alţii muriseră 
de două sau trei zile. Pe aceştia rigiditatea morții îi 
prefăcuse în păpuşi groteşti, cu brațele şi picioarele 
răsucite, țepene ca piatra. Era nevoie ca sanitarii să rupă 
un braț sau un picior pentru a desface conglomeratul acela 
în părți componente. 

Şi mai erau cei care muriseră în urmă cu şase sau 
şapte zile. li simțeau de la douăzeci de metri. In preajma lor 
nu se putea respira. Ochii lăcrimau, stomacul intra în 


convulsii de nestăpânit. De cele mai multe ori, când 

încercau să-i ia de acolo, se rupeau în bucăţi din care 
curgea un lichid cafeniu. Sanitarii se îndepărtau grăbiţi, 
atinşi ei înşişi de moartea care impregnase trupurile acelea. 
Morții îi urmăreau trişti, cu chipurile lor buhăite, colorate în 
galben şi mov. 

In cele din urmă se opreau osteniți să aprindă o țigară. 
Scuipau des, obsedati de un gust îngrozitor, în care se 
amestecau fumul şi putreziciunea. Abia atunci se priveau în 
față. Germanul avea ochii duşi în fundul capului. Englezul 
era neras de două săptămâni. 

In cărțile scrise pe timp de pace, ori la cinematograf cei 
doi sanitari fac schimb de țigări şi schimbă două-trei vorbe, 
fraternizând. Ei descoperă valorile umane ca toleranța, 
compasiunea, armonia şi alte bazaconii din astea. Cărțile şi 
filmele sunt pline de astfel de scene. 

De fapt, cei doi îşi terminară țigările şi-şi văzură mai 
departe de treabă. Treaba lor era să curețe nisipul de morți 
şi răniţi, ca să facă loc pentru alţii, pentru cei ce urmau să 
vină. Autosanitarele înaintau din ce în ce mai încărcate, iar 
oamenii din ce în ce mai obosiţi. Fiind obosiţi, se mai 
întâmpla să confunde răniții  inconştienți cu mortii. 
Oboseala îi făcu să nu poată distinge văicărelile răniților 
căzuți în gropile săpate de obuze. Zgomotul motoarelor, 
chiar la viteza aceea redusă, era şi el destul de puternic. 

Luna răsărise ca o bucată de caşcaval muşcată cu 
nădejde şi lumina deasupra pistei mai ceva decât un 
proiector al antiaerianei. Sub strălucirea argintie, drumul 
era o panglică care traversa deşertul de la un capăt la 
celălalt. Era atât de puțin vizibil încât dacă-l ratai din prima, 
nu mai aveai nicio şansă să-l găseşti. lar în deşert, aşa ceva 
înseamnă, de obicei, sfârşitul. 


Portta şi cu mine nu ne sinchiseam de astfel de 
probleme. Altcineva avea grija drumului. Pentru început 
dormirăm cu rândul, câte o jumătate de oră. Ne tolănirăm 
printre lăzile din spatele camionului, încropind, printre 


hurducături, un culcuş dintr-o prelată de rezervă. Trebuia 

să fim în putere când aveam să ajungem la destinaţie. 

— Suntem pe calea cea bună, fiule, îmi spuse Portta 
pentru a suta oară în ultimul ceas. O simt. Mâine dimineaţă 
ne scăldăm în Mediterană. Servim un mic dejun în pat, la 
unul din hanurile de pe coastă, fumăm o ţigară bună de foi 
şi pe la amiază intrăm în Iskandaraiya, călare pe cămile. 

— Dacă nu ne jupoaie de vii până atunci, i-am spus. 
Domnul general Alexander ştie deja la ora asta că l-am 
lăsat fără doi oameni. Şi că singurul mod în care am fi putut 
scăpa din ţarc era convoiul ăsta de aprovizionare. 

— Mira-m-aş. N-or să zică nici pâs despre convoi, până 
nu se văd la adăpost. Nici prin radio, nici în alt fel. Luftwaffe 
abia aşteaptă să prindă un zvon despre vreo pradă uşoară. 
Nuuu, domnule! Abia când o s-ajungem or să-nceapă 
agitația. 

Şi zicând acestea se cufundă în porţia de somn care i 
se cuvenea. Am ridicat un colţ al prelatei. Noaptea era de 
gheaţă. Cele cinci camioane înaintau pe pistă, 
îndepărtându-ne de tabără. Mergeam deja de trei ore. In 
zori pietrele aveau să pocnească din pricina gerului, 
trezindu-ne, aşa cum ne obişnuiserăm în tranşee. Ultima 
imagine pe care am perceput-o a fost aceea a Crucii 
Sudului, înălțându-se maiestuoasă pe cer. M-am ghemuit în 
prelata de rezervă şi am adormit la rându-mi. 

Soldaţii nu-şi visează victimele. Meseria lor e să ucidă. 
Fac asta zi de zi, fără să se mai gândească, ca şi cum ar 
bea apă sau ar respira. Dacă fiecare dintre cei ucişi ar 
reveni în visele lor, somnul le-ar fi populat cu strigoi care, 
încet-încet, i-ar târî după ei. Dar soldatul nu are timp pentru 
un asemenea drum. El trebuie să doarmă liniştit şi să-şi 
refacă forţele. Pentru că a doua zi trebuie să ucidă din nou. 

Am recapitulat în vis tot ceea ce se întâmplase peste 
zi. 

„Hei, Geoffrey G!" îl strigase Portta. Santinela se 
aplecase puțin în afara gheretei, dar nu răspunsese. Avea 
altceva mai bun de făcut. De exemplu să-şi pipăie din când 


în când buzunarul încăpător în care păstra colecția de 

valută a lui Portta. Ca şi la noi, nici în dormitoarele 
englezeşti nu puteai să laşi ceva în siguranţă. Pe asta 
mizase şi Obergefreiterul. 

Era o noapte minunată, parcă anume făcută pentru ca 
Geoffrey G. şi Portta să admire împreună valoroasa colecţie 
de bancnote a acestuia din urmă. 

— Dar de unde ştii că o are la el? l-am întrebat în timp 
ce ne îndreptam spre gheretele santinelelor. 

— Doar n-o s-o lase în dormitor, zise Portta, pradă 
lăcomiei camarazilor săi. Eu însumi o purtam zi şi noapte 
asupra mea. 

— Stai acolo! îi strigă soldatul îndreptând arma spre el. 

Îl recunoscuse pe Portta şi simţise pericolul. De aceea, 
când camaradul său din cealaltă gheretă îl întrebă dacă are 
probleme, el îi răspunse grăbit că nu. Atâta mai lipsea, ca 
acela să afle că Geoffrey G. e burduşit de bancnote. Nici el, 
nici Portta nu aveau interesul ca aşa ceva să se întâmple. 
Dar Geoffrey G. mai avea un avantaj faţă de berlinez. Intre 
ei doi se găsea un gard de sârmă ghimpată. Era un avantaj 
minor în faţa unuia ca Portta. 

Pe scurt, Portta îi ceru înapoi jumătate din sumă, ceea 
ce însemna două mii de lire sterline, o mie cinci sute de 
mărci şi mai multe monezi de argint arăbeşti. In schimb, se 
angaja să nu-i spună nimic maiorului Dirk despre existenţa 
tezaurului la purtător. Geoffrey G. se lăsă greu. Mai întâi 
făcu pe prostul. Apoi fu de acord cu un sfert din sumă. In 
fine, când Portta începu să ridice glasul şi camaradul lui 
Geoffrey G. scoase nasul din gheretă, căzură la pace pentru 
o treime în favoarea berlinezului. 

— Vae victis! exclamă Portta, ceea ce pe englezul 
nostru, necunoscător al clasicilor, îl lăsă rece. 

Rămăsese stabilit ca tranzacţia să se efectueze 
noaptea, în schimbul când îi venea din nou rândul lui 
Geoffrey G. 

Lucrurile se petrecură iute. La ora convenită se 
întâlniră din nou, faţă în faţă, despărțiți de sârma ghimpată. 
Prizonierii dormeau duşi, epuizați de eforturile pe care le 

făceau săpând amărâtele lor de tuneluri. Chiar maiorul Dirk 
urmărea cu un interes amuzat evoluţia lucrărilor. 
Camaradul lui Geoffrey G. moţăia şi el în cealaltă gheretă. 

Englezul era un hoţ cinstit. Când întinse mâna să-i dea 
partea cuvenită, Portta îl apucă de încheietură şi-l trase cu 
putere spre el. În momentul în care maxilarul întâlni stâlpul 
de lemn ce susţinea sârma, îşi dădu seama de ce se 
aşezase berlinezul acolo. Căzu, cu picioarele moi, incapabil 
să scoată un sunet. 

— Prima regulă, spuse Portta. Nu lăsa să intervină ceva 
între tine şi omul căruia-i întinzi mâna. 

Degetele se plimbară experte prin ascunzişurile 
uniformei britanice, extrăgând de acolo restul colecţiei de 
bancnote şi încă ceva pe deasupra. Soldatul britanic nu 
stătuse nici el degeaba în timpul campaniei. Era şi el un 
colecţionar. 

— Marile spirite se întâlnesc, făcu Portta satisfăcut. 

Între timp, Geoffrey G. deschise ochii, revenindu-şi cu 
greu după buşitură. Inţelese că e pe punctul de a fi 
buzunărit şi luă atitudine, dar nu atitudinea cea mai 
potrivită. Un altul în locul său ar fi strigat după ajutor. Dar 
asta ar fi însemnat să-i facă şi pe ceilalţi părtaşi la mica sa 
avere. 

— Neamţ împuţit, şuieră, încercând să se elibereze din 
strânsoarea mâinii stângi a lui Portta. Aşa ne-a fost 
învoiala? 

Pricepuse situaţia lui pentru moment, însă nu avea o 
viziune globală a evenimentului. Evenimentul se desfăşură 
astfel: Portta îi desfăcu baioneta din centiron şi îi reteză 
carotida dintr-o singură mişcare. Ţinu palma apăsată pe 
buzele englezului numai cinci secunde. Sângele care se 
scurge în această perioadă e destul ca să arunce victima în 
braţele morţii. După încă cinci secunde, Geoffrey G. zvâcni 
o singură dată din picioare. Era mort. 

— Regula numărul doi, îmi spuse Portta. Lasă 
întotdeauna o chitanţă pentru lucrurile pe care le 


rechiziţionezi, altfel s-ar putea să dai de dracul. Să ne 
1 


grăbim! 

Am ridicat cu băgare de seamă firul de jos al sârmei 
ghimpate şi ne-am strecurat amândoi dincolo. L-am târât 
pe Geoffrey G. înapoi în ghereta sa. Camaradul lui se auzea 
sforăind de la treizeci de metri, ca un motor de Lancaster. 

— Pare să fie măsura ta, îmi făcu semn Portta, 
indicându-mi uniforma mortului. Îmbracă-te repede! 

Dispăru în beznă, îndreptându-se spre cealaltă 
gheretă. M-am îmbrăcat iute, evitând să mă murdăresc 
prea mult de sânge. Deodată sforăitul încetă. După un 
minut Portta, reveni, chipeş şi mândru, într-o uniformă cam 
lărguţă. 

— Le schimbăm între noi pe drum, îmi spuse el cu 
simplitate, sau le jucăm la zaruri. 

Apoi ne-am furişat ca două umbre spre camioanele 
care-şi descărcaseră marfa în timpul zilei. 

Ne-am trezit amândoi în acelaşi timp, înţepeniţi de frig. 
Stelele păliseră, semn că ziua nu era departe şi trebuia să 
ne hotărâm pe ce drum s-o apucăm în viaţă. Asta era 
valabil şi pentru şoferii camioanelor. Trebuiau să ajungă la 
destinaţie înainte ca lumina zilei să-i dea plocon zmeilor din 
Luftwaffe. Dacă nu l-aş fi ţinut, Portta ar fi fost în stare să 
meargă la şofer şi să-i ofere un bacşiş gras ca să mărească 
pasul. 

— Nu vreau să ajungem la Alexandria pe arşiţă, mă 
avertiză el. 

— Nici eu, i-am răspuns. 

Intrarăm în mahalale când se crăpa de ziuă. Deodată 
izbucniră zbieretele măgarilor şi cămilelor, ţipetele mulţimii, 
claxoanele automobilelor rătăcite pe ulițele înguste şi 
blocate de câte un tarabagiu care-şi scotea marfa la 
vânzare. Deodată ne sufocară miile de mirosuri, izul de 
carne afumată, miasmele urinei, parfumul iasomiei. Sute de 
mii de voci ne dădură deşteptarea. 

— Alexandria? l-am întrebat mahmur pe Portta. 

Am mai mers vreo zece minute, până când larma se 


domoli şi apoi se stinse de-a binelea. 

Brusc, Portta mă înhăţă de guler şi mă aruncă peste 
marginea benei. M-am izbit cu ceafa de o piatră şi am văzut 
stele verzi. Portta ateriză pe moale, căzând peste mine. 

Eram pe un maidan întins, plin de gunoaie şi oase de 
vită. După luni şi luni în care ochii noştri nu văzuseră 
altceva decât nisip, grohotiş şi din când în când câte o 
oază, peisajul resturilor ne ameţi prin varietatea şi 
frumuseţea lui. Roiuri imense de muşte aveau să se ridice o 
dată cu căldura, dar deocamdată zăceau amorţite prin 
tigve şi pe sub pieile pe jumătate putrede. 

Când ne aşezarăm, clătinându-ne, pe propriile picioare, 
ţâşniră primele raze de soare. Nu era ţipenie de om 
împrejur. Ne privirăm unu! Pe celălalt. Eram doi soldaţi 
britanici, cam prost îmbrăcaţi, într-o escapadă prin 
mahalalele Alexandriei. 

— Cât nu dăm nas în nas cu poliţia militară, vorbi 
Portta, n-avem nicio treabă. Ar trebui să vârâm ceva la 
ghiozdan, ce spui? 

Ce puteam să-i mai spun? Nici acum nu-mi venea să 
cred că ne aflam acolo, apropiindu-ne, cu fiecare pas, de 
moarte. De ce nu rămăsesem în Stammlager, departe de 
orice glonţ din lumea largă, la adăpost de orice baionetă? 
Răspunsul era simplu. Fiindcă zilele şi nopţile petrecute 
alături de camarazii mei metamorfozaseră încrederea în 
fanatism. Ştiam, la fel de bine cum ştiam că soarele va 
răsări şi a doua zi, că Portta nu se va lăsa ciuruit cu una cu 
două. Făcea parte dintre principiile sale. 

— Dacă-i nevoie, mă laşi pe mine să vorbesc, am zis, în 
vreme ce ne îndreptam şontâcăind spre cel mai apropiat 
grup de case. 

Portta nu-mi răspunse. Rumega unul dintre planurile 
sale. 

Intrarăm pe o uliţă atât de strâmtă încât părea că nu 
vom încăpea amândoi umăr la umăr. Casele erau putrede 
din temelie, înghesuite, iar obloanele încă nu fuseseră 
trase. Vântul dimineţii sufla zdrenţe în calea noastră. 


Şobolanii se strecurau pe lângă ziduri. După un sfert de 

ceas, Portta mă avertiză că n-are nici timp nici chef să se 
rătăcească. Dădurăm la o parte hârtiile care atârnau în uşa 
unei cafenele ascunse de o boltă dărăpănată. 

Doi arabi şedeau pe podeaua de lut cenuşiu şi 
bolboroseau de-ale lor. Un al treilea dormea lungit lângă un 
perete. 

— Coniac pentru toată lumea! comandă vesel Portta, 
într-o engleză aproximativă, ignorând astfel sfatul pe care i- 
| dădusem. 

Doi soldaţi la o asemenea oră, departe de centrul 
oraşului, sau de zona militară, sunt o pradă uşoară. Pacea 
dură numai câteva minute, cât se prezentă proprietarul 
văgăunii, ploconindu-se. Acesta aduse două cafele de 
Yemen, numai apă şi ne recomandă amicilor cu priviri ca 
pumnalele ascunse sub djellabele dungate. Apoi Portta şi cu 
mine furăm nevoiţi să trecem pe răboj încă o încăierare. 

Am luat singura mobilă din încăpere, o bancă de 
scândură negeluită şi am trântit-o în capul celui mai 
apropiat. Banca se rupse cu un pârâit, iar capul cedă şi el, 
cel puţin la suprafaţă. Portta se ocupă de celălalt agresor, 
transformându-i nasul foarte drept, caracteristic rasei, într- 
un fruct de culoare roşie. Cel de-al treilea, al cărui somn 
fusese întrerupt brutal, se sculă şi se repezi spre uşă, dar 
cum nu deschisese încă ochii nimeri în peretele de alături. 
În clipa următoare dormea din nou dus. 

Cinci minute mai târziu, Portta şedea în mijlocul 
grupului de arabi, delectându-i cu câteva anecdote 
internaţionale, din acelea care se află întotdeauna în tolba 
unor oameni simpli ca ei, fie berlinezi, fie alexanarini. 
Cucuiele, vânătăile, sângele scurs pe podea nu mai 
constituiau impedimente. 

— Voi nu sunteţi englezi din Anglia, mă abordă direct 
proprietarul, aţintindu-mă cu un ochi tulbure. 

Am râs degajat, dar probabil că şi râsul îi făcuse o 
impresie tot atât de neconvingătoare. 

— Nu ştii că imperiul e mare? l-am întrebat. 

Portta ceru informaţii despre o anumită casă de pe 

strada Abu El Dardar, în care chipurile auzise că s-ar ţine un 
cazino clandestin unde poţi să joci o partidă ca lumea în 
compania unor bărbaţi adevăraţi. Interlocutorii noştri nu 
ştiau casa cu pricina, dar strada era binecunoscută tuturor. 

— Îți dau un băiat, să te conducă zise patronul 
cafenelei. Îmi laşi pentru asta cât îţi spune inima. 

— Nu-i bine să ne vadă toată lumea, am obiectat. 
Trebuie un drum ocolit. Căpitanului nostru nu-i plac jocurile 
de noroc. 

Portta tranzacţionă un schimb avantajos, în urma 
căruia arabii ne cedară o parte din tezaurul lor de zdrenţe 
pentru uniformele noastre britanice. Ce făceau cu ele, cine 
poate şti? Portta renunţă la câteva monezi de argint pentru 
serviciile unui băieţel negru, care abia-şi dezlipea pleoapele 
de urduroase ce erau. 

— B “iam” illah ma “'sha 'llah! se ploconi patronul la 
vederea banilor. Dumnezeu să abată răul din calea ta! 

Înfulecarăm smochine şi o jumătate mare de lipie, 
uscată ca scândura băncii care ne scosese din bucluc. 

Oraşul nu suferise din pricina războiului. Luftwaffe se 
înverşunase mai ales asupra instalaţiilor din port. Într- 
adevăr, casele de pe străduţele care porneau din docuri 
fuseseră lovite cu furie. Dar pe măsură ce te îndepărtai de 
mare, stricăciunile păreau să fi fost făcute doar din 
greşeală. Metropola cu peste un milion de locuitori trepida 
prea puternic pentru a mai putea auzi şi tancurile. Peste 
ţipătul muezinilor care intonau în minarete Ebed-u/, se 
ridicau glasurile arabilor, turcilor, evreilor, glasurile grecilor, 
francezilor, englezilor şi italienilor. Răsunau de asemenea 
armeana, amharica, marocana. 

— Burg El Arab! ţipa copilul urduros, simțindu-se 
obligat să ne arate ca unor turişti minunile oraşului său de 
baştină. Moscheea Terbana! Havuzurile din Moharrem Bey! 

Lumea începuse să-l privească amuzată şi pe noi o 
dată cu el. Portta fu nevoit să-i tempereze entuziasmul cu 
câţiva ghionţi. Băturăm cu pasul străzile Bab-El-Mandeb, 
Minet-El-Bassal, Duad, Nuzha. Roiuri negre de muşte se 

ridicau de pe buzele şi pleoapele fragede ale copiilor, de pe 
rănile animalelor. Bătrâne colcăind de păduchi sprijineau 
zidurile scorojite. Pe uşile de lemn de culoare violetă 
răbufnea mirosul berberilor, al mizeriei făcute de lilieci şi 
fumul pasionaţilor de lakadif. Dar din când în când, pădurea 
de magherniţe se spărgea pentru a lăsa să se vadă 
suprafaţa mării, brocart şi atlaz, fantoma insulei Pharos, 
casele bogătanilor, cu sumedenie de terase şi statui. 

Pe la ceasurile nouă eram în capătul străzii Abu EI 
Dardar. Portta eliberă ghidul cu câteva semne, două lire de 
argint şi o scatoalcă a cărei semnificaţie fu iute pricepută. 
În clipa următoare eram singuri. Singuri în mulţimea 
pestriță,  strecurându-ne printre cămile, beduini şi 
automobilele scumpe ale paşilor cu fesuri roşii. Europeni, 
tuciurii, arabi, la un loc. Dar niciun militar, în afara unor 
poliţişti egipteni în uniforme de mare gală, care dormitau 
nepăsători pe margine, sub umbrare de pânză. Dacă am fi 
păstrat uniformele britanice, am fi fost vedetele 
spectacolului, ceea ce ne-ar fi folosit ca funia pentru un 
spânzurat. Militarii nu călcau prin zona asta a oraşului. 
Hamid îşi ferise comoara şi de ei. 

— Swen, zise Portta, atâta lume şi niciun cunoscut pe- 
aici! Să ne ţinem aproape unul de celălalt. 

— Nu ştiu dacă sunt mai în siguranţă cu tine decât cu 
ei, i-am replicat plin de venin. 

Mă bătu pe umăr înţelegător şi-mi arătă ceva pe partea 
cealaltă a furnicarului. Ne apropiarăm. „Yusuf Shebab - 
barber. Cele mai moderne pieptănături europene." 

Yusuf Shebab era un bărbat gras, de vreo patruzeci de 
ani. Fuma dintr-o narghilea cu un gât cât toate zilele, 
aşezat pe o țesătură care odinioară fusese o carpetă de 
Buhara. Ne salută ducându-şi mâna la frunte şi la inimă. 

— Salaam aleikum, efendi, spuse. 

Am renunţat la capişonul djellabei, iar el amuţi 
văzându-mi cosiţele blonde. Nu mai era nimeni dornic să se 
bărbierească. Portta puse zăvorul la, uşă. 

— Tu eşti Yusuf? îl întrebai pe arab. 


— Da, efendi. Sluga dumitale, efendi. 

Portta îl întoarse cu faţa spre el şi-i zise răspicat: 

— Hamid m-a trimis să-ţi spun că-i trebuie neapărat 
sobiţa de teracotă pe care ţi-a lăsat-o în păstrare când a 
plecat. Şi ca să ştii că vin într-adevăr din partea lui, îţi 
transmite: Wahed Du - Dumnezeu e unul! 

Yusuf se lumină deodată la faţă, ca şi cum ar fi avut în 
loc de cap un felinar. II luă pe Portta în braţe şi-l sărută cu 
foc pe ambii obraji. Portta se scutură scârbit. 

— lertaţi-mă, efendi, nu m-am putut stăpâni. Sunt luni 
de zile de când nu mai am nicio veste de la prietenul meu 
cel mai drag, de la fratele meu. incepusem să mă gândesc 
la ce e mai rău. Ce face? E bine, sănătos? 

— Nici c-am văzut om mai sănătos, spuse Portta fără 
să clipească. Dar nopţile deşertului sunt grozav de reci şi 
de aceea m-a rugat, dacă am drum prin Alexandria, să-i 
aduc sobita. 

— Desigur, efendi, desigur. Faceţi-mi mai întâi plăcerea 
de a oaspeţi sub umilul meu acoperiş. Prietenii lui Hamid 
îmi sunt mai mult decât fraţi de mamă. Rămâneţi mult în 
oraş? 

— Suntem în trecere, îl informai. Mi-e teamă că afaceri 
urgente nu ne îngăduie să zăbovim. 

— Inţeleg, făcu Yusuf, apoi adăugă nepăsător în 
nemţeşte, domnii sunt germani, din ce parte a Germaniei? 

Am sărit amândoi ca arşi. 

— Oh, _liniştiţi-vă! Războiul ăsta nu e al meu. 
Credincioşii adevăraţi nu se sinchisesc de o încăierare între 
necredincioşi. Nu este un jihad, un război sfânt. Pentru 
mine e de ajuns să ştiu că sunteţi prietenii lui Hamid şi că 
vegheaţi asupra lui. 

Nici prin cap nu-mi trecuse să-mi descleştez buzele, de 
teamă ca vorbele să nu ţâşnească singure. Cu toate astea, 
Portta mă prinse de cot şi mă strânse uşurel. 

Trecurăm în camera din spate a frizeriei. Yusuf ne 
îmbie cu lichiorul lor de palmier - arak, şi curmale. Dar când 


Portta începu să se umfle, gata să facă explozie, ne 

conduse iute pe o scăriţă întortocheată, la capătul căreia se 
afla o uşă ferecată cu cinci sau şase zăvoare. Le trase pe 
toate, opintindu-se. 

Portta. şi cu mine tăcurăm preţ de câteva clipe. Am dat 
ocol sobiţei de teracotă, smălțuită în alb, decorată cu 
arabescuri albastre. La lumina lămpii aprinse de arab, 
strălucea de-ţi lua ochii. Am ciocănit-o atent. 

— E o sobiţă, am spus prosteşte. 

— Da, adăugă Portta, uitându-se în interior. 

Ba chiar o mirosi. 

— Hamid mi-e mai mult decât frate de mamă, turui a 
Yusuf. Sobiţa lui era veche şi crăpată. Negustorul de 
vechituri s-a lăsat rugat mult până s-o ia şi să-mi dea una 
nouă. Abia am urcat-o în teleguţă, aşa de grea era. Pe când 
asta... Uitaţi-vă numai cât e de frumoasă! Hamid o să se 
bucure atât de mult! 

Portta încuviinţă pierdut. Am simţit că e gata să-l ucidă 
pe bărbier. L-am tras pe scăriţă. Îşi mişca buzele ca un om 
beat. 

— U-unde-i negustorul ăsta de vechituri? reuşi să 
articuleze în cele din urmă. M-ar interesa o sobiţă din asta 
pentru mine însumi. 

— Într-un cartier de cocioabe din spatele străzii Tatwig, 
răspunse aiurit Yusuf Shebab. Aproape de Piaţa Zaglul. Dar 
ştiu că faceţi frigul prin deşert, nu glumă. 

— Du-ne acolo, i-am cerut, poate cam repezit. 

El se supuse totuşi, fără să pună alte întrebări. 

Eram din nou în stradă. Sacagiul trecu, făcându-şi 
reclamă cu două căni de metal pe care le lovea una de 
cealaltă. Muştele, grele, ghiftuite, ne luară iarăşi în primire. 
Mulțimea forfotea în continuare, ţipând şi gesticulând, dar 
gesturile erau din ce în ce mai moi, din ce în ce mai lipsite 
de vlagă. Se apropia ora siestei. 

Yusuf ne târî prin câteva străduţe laterale 
întortocheate şi denivelate. În cele din urmă intersectarăm 
o linie de tramvai. 

— Au să ne prindă fără bilet şi au să ne predea direct 

plutonului de execuţie. Portta, poate că Hamid te va lăsa să 
te încălzeşti la sobiţa lui nouă, am îndrăznit. Poate că nu 
mai trebuie să mergem la negustorul de vechituri. 

Un tramvai de tinichea sosi zdrăngănind. Ne 
înghesuirăm în mulţimea pestriță a călătorilor. Erau 
numeroşi europeni acolo. Nimeni nu ne băgă în seamă. 

Tramvaiul ne duse pe lângă Ras El Tin, prin coridoarele 
de smochini, plantați aproape unul lângă celălalt, grei de 
fructe verzi. Apoi ocoli pe țărm. În depărtare se zăreau 
plajele de la Sidi Bishr mai puţin populate din pricina 
deselor deversări de ulei şi motorină din pântecele 
vapoarelor. Navele care traversau Mediterana ajungeau 
rareori nevătămate la destinaţie. 

La capătul unor căutări disperate prin marea de 
cocioabe, ne oprirăm în faţa unei case zugrăvite în alb, cu o 
singură fereastră la stradă. Prin feroneria solidă a unei porţi 
arcuite se zăreau, într-un colţ de curte interioară, 
numeroase piese de mobilier şi câteva vase mari de lut. 

— Hei, Faraj, strigă veselă călăuza noastră, spune-i 
pezevenghiului tău de stăpân să-şi mute burdihanul mai 
aproape de noi! Hei, armeanule! Chakidian! 

Nu se auzi nici măcar un picior de furnică. Strigarăm cu 
toţii, până stârnirăm un adevărat simun în praful din 
jardiniere, în cele din urmă un băiat rotofei, cu ochii 
transparenţi, veni şi ne întrebă pe un ton plângăreţ ce 
vrem. 

— Unde ţi-e stăpânul, purice gras? ţipă Yusuf. Unde-i 
hoţomanul de Chakidian? 

— La baia turcească, efendi, răspunse speriat băiatul. 

— Mergi degrabă şi adu-l pe sus! Muşterii de vază vor 
să cumpere din vechiturile lui. 

Faraj ne explică speriat că nu face aşa ceva nici pentru 
tot aurul din lume. Stăpânului nu-i plăcea să fie deranjat la 
baia turcească nici măcar de regele Angliei. Dacă el, Faraj, 
îndrăzneşte să-i tulbure tihna, va sfârşi fără îndoială cu 
capul sub apă şi o bucată mare de săpun în fund. 


— Mânca-te-ar Eblisul! făcu Zusuf apel la ameninţarea 

cumplită cu ladul musulman, dar băiatul rămase de 
neclintit. 

— Să mergem să-l aducem noi înşine! propuse Portta. 

Eram pe cale să murim de extenuare, însă comoara lui 
Hamid ne ţinea pe picioare. Bărbierul, pe de altă parte, ne- 
ar fi dus până la capătul lumii. Ce-ar fi făcut însă dacă 
Hamid i-ar fi trimis veşti despre starea sănătăţii sale, de 
acolo de pe unde se afla el acum? Briciurile sale erau 
probabil teribil de ascuţite. 

lată şi baia turcească. Două namile şedeau la intrare, 
cu fesurile roşii pe-o parte, legănând în mâini nişte biciuri 
uriaşe, kurbashuri, aşa cum mai văzusem la conducătorii 
caravanelor, ori de câte ori Panzerele îi sileau să se 
îndepărteze în goană. Mărâiră la apropierea zdrenţelor 
noastre, dar două monezi le readuseră buna dispoziţie. 

— Chakidian! strigă Yusuf Shebab, odată ce trecurăm 
de  garderobier şi ne trezirăm în prima încăpere. 
Armeanule! 

Prin aburul dens nu se putea zări nimic. Căldura era 
sufocantă. Mirosea de te trăsnea a tălpi, călcâie, subsuori, 
spinări şi fese. Auzeam o mulţime de plescăituri şi râsete 
groase, dar omul nostru nu-şi făcu apariţia. Trecurăm în cea 
de a doua încăpere, apoi, printr-un culoar, în cea de a treia. 

— Chakidian! se lamentă Shebab. Chakidian! 

— Cine calcă regulile bunei cuviinţe? se auzi deodată 
din norul de abur. Tu eşti, cârpaci nepricopsit de bărbi? Tu 
eşti Yusuf? 

O masă enormă de carne rozalie se ivi parcă din 
străfundurile infernului. Era un bărbat cam de aceeaşi 
vârstă cu Shebab, complet chel, înveşmântat doar într-un 
prosop petrecut pe şolduri, ca şi noi de altfel. Picăturile de 
transpiraţie îl făceau pur şi simplu să strălucească. 

Shebab făcu prezentările. Ne aşezarăm pe o margine a 
bazinului. Portta îşi exprimă doleanţele cu privire la o sobiţă 
de teracotă. Mi-a trecut prin minte că în urmă cu numai 
două săptămâni, în mijlocul grupului gălăgios de camarazi, 
Mărunţelul, Mercenarul, Heiden, Sevilla, Moşul, n-am fi 

îndrăznit să aducem vorba despre ceva atât de ridicol. 

— Greu, efendi, greu, suspină armeanul făcând să-i 
tremure şuncile. În ziua de azi un negustor trebuie să-şi dea 
sufletul ca să mulțumească nişte muşterii aşa de 
pretenţioşi ca voi. Nu am acum marfă de aceeaşi calitate cu 
cea pe care i-am adus-o lui Yusuf. Poate săptămâna 
următoare, dacă ne-nţelegem la preţ. 

Am zărit, prin aburul gros, steluţele prevestitoare de 
rele care răsăriseră brusc pe cerul privirii lui Portta şi m-am 
grăbit să intervin, înainte de-a fi prea târziu. 

— Domnule Chakidian, noi nu suntem nişte muşterii 
prea mofturoşi, aşa cum ne crezi dumneata. Plătim bine, 
dar să nu crezi că suntem nişte, cum le zice, din ăştia... din 
poveşti. 

— Nişte califi, mă completă Portta. 

— Aud că ai cumpărat de la efendi Shebab o sobiţă 
veche pe care i-o lăsase în grijă prietenul său Hamid. Cred 
că ne-am putea face treaba foarte bine şi cu asta, ca să nu 
mai aşteptăm până săptămâna viitoare. Ce spui? 

Chakidian suspină din nou, făcând valuri, dar de data 
asta suspinul era unul fericit. Ne prinsese. Salută mai multe 
nuduri rahitice care treceau pe acolo, înainte de a catadicsi 
să ne vorbească din nou. 

— Ştiu şi eu, efendi? Poate că am dat deja sobiţa 
aceea. Pot eu să ţin minte toate fleacurile pe care le 
cumpăr şi le vând? Am luat-o mai mult de mila lui Yusuf. Şi 
dacă am dat-o cuiva, ce sunt eu, stăpân de djinni, să le 
poruncesc duhurilor să mi-o aducă înapoi? Nu, nu, aşteptaţi 
mai bine până săptămâna viitoare, ce vă grăbiţi aşa? Nu 
sunteţi de prin partea locului, ba dacă mă gândesc mai bine 
recunosc accentul dumneavoastră. 

Şi ca să ne arate că e om cult, armeanul recită 
încetişor: 

— O Tannenbaum, o Tannenbaum! Wie treu sind deine 
Blatter! Du grunst nich nur zur Sommerszeit... 

Yusuf îl înşfacă de o mână şi îi apăsă palma peste gură. 

— Malurile lacului Mareotis sunt tare mâloase anul 

ăsta, îi şuieră el la ureche. Dacă vreunul are ghinionul să se 
rătăcească printre trestiile care cresc acolo, nu-l mai 
găseşti până-l mănâncă viermii şi lipitorile pe jumătate. 

Armeanul se sperie îngrozitor. Se smuci, dând să scape 
din strânsoare. Enorma cantitate de carne îl lovi pe Portta, 
care se vârâse şi el mai aproape ca să-i spună vreo două. 
Forţele erau copleşitor de inegale. Am închis ochii îngrozit. 

Când i-am deschis din nou, Portta tocmai îşi încheia 
amerizarea forţată în marele bazin, peste trupurile care se 
aflau deja acolo, cu un plescăit colosal, împroşcând clăbuc 
de săpun. Dezechilibrat, Chakidian îl urmă de îndată, cu un 
țipăt şi puţin lipsi să nu-l strivească pe berlinez. Dezastrul 
era gata. 

— Scheisse! urlă Portta ţâşnind din apă. Arschloch! 
Dreckssack! Funzgesicht! 

Şi în vreme ce scuipa îngreţoşat lăturile pe care le 
înghiţise, dădu drumul unui potop de înjurături culese din 
cele mai selecte cartiere berlineze, încă de pe vremea când 
nu era decât un puşti de şase ani, cu o ţigară agăţată în 
colţul buzelor. Am încercat să-l potolesc, dar era prea 
târziu. O mulţime de gură cască se strânse în jurul lui cât ai 
clipi. Răsăreau ca nişte foci decolorate cărora dresorul le-a 
dat adunarea. 

— Schleimeimer! Armer Ficker! continuă nestăpânit 
Portta. 

O mână căzu grea pe umărul lui. 

— Hitlerist împuţit! L-am prins! Hei, Johnny, Larry, am 
pus laba pe ucigaşul ăsta! 

Am simţit că mă lasă picioarele. Lumea arabă dispăru 
speriată în aburi. Chakidian se îndepărtă înot, surprinzător 
de iute pentru un caşalot ca el. Yusuf Shebab se ghemui 
într-un colţ. 

Erau patru vlăjgani de doi metri bucata, tot ceea ce 
realizase mai bun rasa britanică prin împerecheri succesive 
în toate colţurile imperiului, bivoli, ba mai degrabă tauri pe 
cinste, numai muşchi şi furie. Pentru că se opriseră lângă 


noi, înconjurându-ne, era clar că furia ne era adresată. 
1 


— Mâinile pe ceafa, porcilor şi treceţi la perete! 
schelălăi unul dintre ei, Larry sau Johnny. 

Portta mă privi sâcâit. Dis-de-dimineaţă sosise probabil 
mesajul maiorului Dirk cu privire la isprăvile noastre şi din 
clipa aceea fuseserăm aşteptaţi să ne facem apariţia într- 
un loc sau altul. Spre ghinionul nostru, deşi militarii călcau 
rar în această parte a oraşului, cei patru aleseseră baia 
turcească pentru a-şi petrece un ceas din cele 
douăsprezece ale permisiei. Erau experţi în lupta cu cuțitul 
şi arta de a ucide cu mâinile goale. 

— Tot ce-mi trece acum prin cap, i-am spus 
berlinezului, e că am putea să-i gonim ca pe muşte, 
fluturând prosoapele. 

— S-ar putea să fie o idee bună, zise el. 

— Of, of, of, adăugă din colţul său, Yusuf Shebab. 

Primul dintre ei, acela care încă îşi mai ţinea mâna pe 
umărul lui Portta, găsi de cuviinţă să-i răsucească braţul la 
spate. Era un sadic căruia-i plăcea să rupă braţe de 
berlinezi. 

In clipa următoare urlă de durere. Se clătină orbit. 
Ceva greu şi umed îl plesnise peste ochi, luându-i vederea 
pentru mai bine de o oră. Işi înfipsese degetele în carnea 
victimei sale, însă suferinţa era peste puterile omeneşti. Îi 
dădu drumul. 

Portta îl plesnise cu prosopul. Am sărit şi pentru că nu- 
mi trecea nimic altceva prin minte, le-am smuls celorlalţi 
cârpele din jurul şoldurilor şi le-am azvâriit în apă. Îi 
antrenaseră pentru orice situaţie, însă nu să fie lăsaţi goi 
puşcă în faţa inamicului. Primul lor gest, reflex, fu să-şi 
acopere cocoşeii. Ezitarea le fu fatală. 

Portta şi cu mine îi atacarăm viguros, folosind propriile 
noastre prosoape, ude, ca pe nişte biciuri grele, cărora nu li 
te puteai împotrivi. Imediat după ce încasară primele 
lovituri, unitatea lor se dispersă derutată. 

Pleosc! Larry, ori Johnny, ori cine-o fi fost căzu în 
genunchi cu arcada spartă. Fleoşc! Şi flăcăul urlă, lovit în 
ureche, cu timpanul franjuri. Plici! Încă una, şfichiuită, peste 

ochi, încă un țipăt de durere. Aroganţa şi veselia lor 
dispăruseră. Le luaseră locul ciuda, neîncrederea, spaima. 
Sutele de ore de instrucţie nu induseseră apărarea 
împotriva prosoapelor ude. 

— Portta, am urlat, s-o ştergem dracului de-aici! 

Îl pocni pe unul atât de tare încât acela căzu în bazin 
fără să scoată un sunet şi îndată apa se coloră în roşu. L- 
am apucat pe berlinez, încercând să-l trag spre ieşire. El se 
smulse, aplicând cu hărnicie lovituri. Încă unul dintre 
englezi căzu lat. 

— Portta, acum! am urlat. 

— Nu plecăm fără armean! mă contrazise el. 

Yusuf Shebab răsări din neantul băii, târându-l pe 
Chakidian, care se smiorcăia ca o femeie, în timp ce capul i 
se bălăbănea caraghios pe muntele de carne. 

— Efendi, ne imploră arabul, dacă nu plecăm acum, 
nimeni nu-i va mai duce fratelui meu Hamid sobiţa de 
teracotă! Se va îmbolnăvi de frig, sărmanul. 

Nu mai era timp să supunem la vot propunerea lui. Ne- 
am repezit spre ieşire, în aclamaţiile mulţimii de nuduri, 
care apreciaseră mica noastră gală. La un metru de uşa 
mascată sub o arcadă, ne oprirăm încurcaţi. 

Ultimul cavaler al Mesei Rotunde ne stătea în cale. Era 
un flăcău blond ca nisipul deşertului, cel mai bine hrănit 
dintre cei patru. Scăpase teafăr din prosopiada pe care o 
dezlănţuiserăm, Portta şi cu mine. Se pregătea acum să ne 
demonstreze de ce sunt în stare o sută de kilograme de 
muşchi puse în slujba unui creier puţin mai mic decât unul 
din testiculele sale. 

— Veniţi încoace, rahaţilor, ne îndemnă el. Nici târfele 
care v-au fătat n-or să vă mai recunoască! 

— Fick dich! Poţi să rezişti la o rugăminte? mă întrebă 
Portta. 

N-aveam nimic cu flăcăul acela. Din partea noastră, l- 
am fi ignorat bucuroşi, numai că se aşezase într-un loc tare 
nepotrivit. Stătea între noi şi uşă. 

— Ei, făcu berlinezul, pare că ne-a rămas un prunc de 

îmbăiat. 

Pruncul îşi concentră de îndată atenţia asupra lui. 
Ţinea el însuşi în mâna dreaptă un prosop ud, pe care-l 
răsuci de mai multe ori şi îl îndoi. Portta îi urmă exemplul. 
Ne-am dat la o parte. 

Cei doi luptători începură să-şi dea târcoale, suflând 
greu. Aburul se învârtejea în dreptul nărilor, un mârâit surd 
îşi croia drum printre buze. Stropii de apă zburau în toate 
părţile din prosoapele pe care le roteau încet. 

Deodată englezul scoase un urlet şi se aruncă înainte. 
Portta se feri cu abilitate, însă alunecă pe mozaicul ud, 
pierzând o fracțiune de secundă. Lovitura de prosop îl 
nimeri în umărul stâng, dezechilibrându-l. Am auzit osul 
pârâind. 

— Una! zbieră namila. 

Am dat să mă apropii de Portta, dar el îmi făcu semn 
să stau de o parte. Era turnirul lui. 

— Vine şi-a doua! îl anunţă englezul. 

De data asta, berlinezul eschivă la timp. Adversarul 
său căzu în genunchi, din pricina avântului. Prosopul lui 
Portta îl lovi, greu, în ceafa. Bivolul se clătină gemând. Dar 
era nevoie de mai mult decât atât, ca să se prăbuşească. 
lute ca fulgerul, Portta îi petrecu prosopul peste gură, ca un 
căpăstru, şi-i propti un genunchi în spinare. Smuci o dată. 
Englezul căzu inconştient. 

— Repede! strigă Shebab. 

Ne-am recuperat veşmintele din fugă şi am dat buzna 
în strada scăldată de soare, aproape goi. Paznicii 
catadicsiră, din locurile umbroase în care se tolăniseră, să 
ridice câte o sprânceană. Era ora siestei. Un tânăr copt 
dădea să cadă, adormit, de pe capra unei trăsurici cu care- 
şi adusese stăpânul la baia turcească. L-am îmbrâncit în 
praf, iar el nu păru să se sinchisească prea mult de noua lui 
poziţie. Portta, Yusuf Shebab şi armeanul săriră în trăsurică. 
Am apucat hăţurile măgăruşului. Cei patru englezi năvăliră 
blestemând în stradă. 

— Dă-i drumul, suedezule! îmi strigă Portta. N-ai mai 

mânat niciodată un ren? 

— Efendi, mă imploră Yusuf, ăştia ne jupoaie devii! 

Am pornit în trombă, ca şi cum am fi înhămat la 
trăsurică şase armăsari arabi şi nu un măgăruş plin de 
muşte. Unul dintre englezi reuşi să se agaţe în ultima clipă, 
dar Chakidian, care până atunci îşi scuturase piftiile de 
spaimă, îi propti o palmă pe faţă, modificându-i 
semnalmentele. 

— Puneţi-vă ceva pe cap, îi sfătui Portta pe urmăritorii 
noştri, o să faceţi insolaţie! 

In vreme ce noi o coteam după primul colţ, ei se 
repeziră spre jeepul care venise să-i ia la ora stabilită. 

— Urmăreşte hărăbaia! îi strigară şoferului. 

Măgăruşul, speriat de larmă şi de înfăţişarea noastră, 
părea mai înaripat ca un Pegas. Însă Chakidian atârna mult 
prea greu pentru unul ca el. După câteva zeci de metri 
simţirăm în ceafă respiraţia englezilor. 

— Păzea! ţipă Shebab. 

Am evitat carul cu pepeni în ultima clipă. Căruţaşul, 
adormit, nu se opri decât în mijlocul drumului. Am auzit 
vaierul disperat al frânelor, urmat imediat de zgomotul 
ciocnirii. O sută de pepeni se rostogoliră peste ţestele celor 
din jeep. Acestea rezistară avalanşei, însă stăpânilor lor le 
trebui mai bine de un sfert de ceas ca să-şi vină în fire. În 
acest timp, Faraj, durduliul slujitor al armeanului, ne 
deschidea portiţa dinspre curtea interioară a casei. 

— Ei bine, domnilor, ne spuse Chakidian, mai târziu, 
după ce îmbucaserăm nişte hartane de oaie, ca să ne 
treacă  sperietura, uite şi sobita de teracotă a 
nepricopsitului de Hamid, pentru care era să-mi pierd 
negoţul, onoarea şi chiar viaţa. Luaţi-o şi, scuzaţi-mă că vi-o 
spun pe şleau, duceţi-vă cu tot cu ea, învârtindu-vă! 

Ne-am apropiat curioşi de obiectul care fusese 
adăpostit sub una dintre arcade, între câteva covoare şi 
nişte jilţuri şovăielnice. Teracota crăpase cu timpul, iar 
ornamentele îşi mai pierduseră din vioiciunea culorilor. Cu 


toate astea emana o fascinaţie căreia nu i se putea rezista. 

Portta îngenunche în faţa sobiţei, îmbrăţişând-o 
copleşit, ca pe o iubită. Am văzut cum îi tremură colţurile 
buzelor şi m-am temut pentru o clipă că va leşina. Dar nicio 
emoție nu era prea puternică pentru berlinez. Râse. 

— E-al dracului de grea, Swen. Ajută-mă s-o ridic! 

Am privit spre ceilalţi. Shebab şi Chakidian se 
retrăseseră într-un colţ şi  şopocăiau pe arăbeşte, 
aruncându-ne din când în când ocheade încărcate de 
curiozitate. Fără îndoială că dragostea celor doi soldaţi 
germani pentru o sobiţă demolată nu li se părea cel mai 
firesc lucru din lume. N-aveam ce le face. 

— Unde crezi că poţi s-o duci? l-am întrebat pe Portta. 
O să batem la ochi. Ce vrei să faci cu ea? 

— Habar n-am. Trebuie să găsim un vas în port. 

Uitase că e război şi că ne găsim în sufrageria 
britanicilor. 

Ne-am opintit amândoi. Sobiţa abia se clinti. Dincolo de 
pereţii placați cu teracotă, mi s-a părut că aud clinchetul 
monezilor de aur, fâşâitul lănţişoarelor care se frecau unele 
de celelalte, scârţăitul diademelor de platină zgâriind fonta. 
Palmele  transpirate ale  berlinezului simțeau răceala 
milenară a pietrelor preţioase, gheaţă verde, albastră, roşie 
şi aurie. 

Râse din nou, dar de data asta era râsul omului fără 
grija zilei de mâine, râsul unui milionar. 

Atunci începură să se tânguiască sirenele răspândite 
pe toate acoperişurile Alexandriei. Luftwaffe se prăvălea din 
cer. 


CAPITOLUL 9 


Siegfried - „coş de bale” 


Leila era fiica cea mai mică a lui Selim. Ca rang, Selim 
putea fi considerat un soi de asistent al conducătorului 
caravanei, unul dintre aceia mereu ocupat ca şirul apatic al 
cămilelor să nu se răsfire prea mult. Din cauza asta, bietul 
om alerga fără incetare de la an capăt la celălalt al 
caravane. 


— Leila, am întrebat-o, fața ta e mereu acoperită? 


Râse şi-mi îingădui să văd, sub un colț ridicat al 
haikidui, un chip de o albeaţă străvezie şi buzele roşii. Era 
un progres, fiindcă de o săptămână ne mulțumeam doar cu 
ochii, două veverite care nu se odihneau o clipă. 

— Leila, oare o să ne mai vedem vreodată? 

Râse din nou. Vorbea engleza, franceza şi puțină 
italiană, toate cu accentul cântat al rasei sale, căreia îi 
adăuga din când în când un suspin irezistibil. Avea o 
adorație nestăpânită pentru cultură. Baldachinul cărat de 
două cămile, sub care îşi petrecea o mare parte a zilei, era 
plin de cărți. Prinţ şi cerşetor, Richard al III-lea, Faust. 

— La lilah lila Allah, îmi spuse atingându-mi mâna cu 
degetele ei mici, pline de inele. Nu există alt Dumnezeu 
decât singurul Dumnezeu. Tata m-a promis lui Fuad, 
feciorul paşei din Beni Mazar. Suntem sortiti unul altuia. 

— Dar îl iubeşti, Leila? 

Îşi ridică palmele, ca şi cum ar fi cântărit noțiuni 
imaginare ca iubirea, armonia, nostalgia. 

— Nu ne-am văzut de când eram mici. Sigur că-l 
iubesc. 

Leila avea paisprezece ani. 

Mergeam de săptămâni. Mirajele se succedau în jurul 
nostru după amiaza, când şi spiritul nu mai era decât o 
biată pasăre moleşită de arşiță. Din când în când poposeam 
la marginea unui petec de verdeață, vestit din depărtare de 
pămătuful imobil al palmierilor şi curmalilor. Oamenii se 
certau între ei, aprindeau focuri, îşi pregăteau de mâncare. 
Seara nu puteam adormi din pricina zbieretelor triste ale 
cămilelor priponite în jurul adăpătorii. 

— Swen, îmi spuse Portta, drumul ăsta nu se mai 
sfârşeşte. Nu mai există nimic altceva. 

L-am privit bănuitor. Nu era genul de camarad care să 
cadă răpus de o banală insolație. 

— Eşti sigur că vrei să ne întoarcem la ai noştri? Eşti 
sigur că Shebab ne-a trimis pe calea cea bună? 

— Sunt sigur, Îmi răspunse el, coborând din nou în 


realitate. Am câteva trebuşoare de rezolvat cu 26 Panzer- 

Grenadiere. 

Într-o dimineață, înainte de a se urni, caravana fu 
cutremurată de o dramă teribilă. O maur, unul dintre 
supraveghetori, fu scuipat în față şi numit „câine râios". 
Fusese văzut ieşind noaptea de la femeia altuia. Intr-o 
clipă, vestea se răspândi şi mulțimea dădu năvală, 
gesticulând, să-şi ocupe locurile cele mai bune pentru 
spectacol. Era o caravană mijlocie, de patruzeci de cămile, 
prilejurile de distracţie nu se iveau prea des în viaţa acelor 
oameni. 

Omar se găsi într-o încurcătură îngrozitoare. Să fii 
scuipat în fată e tot ce poate fi mai rău pe lume. Scoase 
jungherul de la brâu, ca să-i ia gâtul nemernicului. Apoi il 
vâri la loc, tremurând. Toţi cei aflaţi în jurul său înţeleseră 
gestul şi aşteptară curioşi să vadă cum va proceaa. 

Omar le spusese tuturor că e de viță nobilă. Intr-un fel 
era adevărat. Bunicul său fusese şeful unui trib Saadi, de 
nomazi bogați şi războinici, care se prăpădise într-o furtună 
de nisip. Omar fusese găsit după două zile, un prunc, 
adăpostit de furia vântului şi de focul soarelui. Omar nu se 
putea bate cu un om de rând, cu un berber sărac, cum era 
acela căruia îi luase femeia. Nobleţea nu-i îngăduia asta. 
Nepricopsiţi ca acela îi plătiseră bunicului său cedaka, 
tributul pentru protecţie. 

In cele din urmă, celălalt veni aproape de el şi-l pălmui. 
Femeia pentru care se stârnise toată tevatura se afla şi ea 
în grupul de privitori şi se bucură, ştiind că a stârnit invidia 
celorlalte, pentru care nu se încăierase nimeni în această 
călătorie. Omar cedă slăbiciunii omeneşti. Înainte ca rivalul 
său să-şi dea seama că viața s-a sfârşit, îi înfipse jungherul 
în gât. Omul muri pe loc, iar Omar fu alungat a doua zi, 
după ce conducătorii caravanei se sfătuiseră cum să 
procedeze cu dânsul. | se dădu o cămilă, apă pentru cinci 
zile şi câteva portocale. Partea sa din marfă fu confiscată şi 
împărțită celorlalti. Femeia pentru care-și pierduse rostul 
nu-l urmă. 


Eram îngropaţi la cinci metri sub pământ, iar lumea de 
afară, cu toate problemele ei, părea tot atât de îndepărtată 
şi inaccesibilă ca şi partea invizibilă a Lunii. Nu auzeam 
niciun alt zgomot în afara propriilor noastre respiraţii. La 
început am crezut că sunt mort, apoi, pe măsură ce-mi 
veneam în fire, că sunt pe cale de a muri. Mă simţeam 
îngrozitor de ametit şi întunericul era total. Nu mă puteam 
orienta în niciun chip, praful mă sufoca. Am încercat să mă 
mişc şi parcă cineva m-a lovit între omoplaţi. Ce altceva 
putea să fie ăsta, dacă nu ladul? 

— Swen, răsună glasul lui Portta, n-ai vrea să-ţi dai jos 
picioarele de pe capul meu? 

Dacă berlinezul era cu mine, atunci faptul că sunt pe 
lumea cealaltă nu mă deranja. Găsea el o cale să ieşim 
basma curată şi la Judecata de Apoi. 

Pe măsură ce-mi reveneam, mă simţeam din ce în ce 
mai ameţit. Ceva nu era în regulă, presupunând că a fi 
îngropat sub pământ e o situaţie normală. Simţurile îmi 
spuseră în cele din urmă ce nu se potrivea. Stăteam atârnat 
cu capul în jos. 

— Portta, i-am spus camaradului meu, poţi să-mi 
găseşti mâna? Putea. Mă apucă şi mă trase cu greutate 
spre el, de pe ceea ce mi se părea a fi, în întuneric, 
marginea unui puț în care intrasem cu pieptul şi cu capul. 
Manevra noastră stârni o ploaie de nisip care-mi intră în 
nări şi în gură. Dar până la urmă reuşii să mă aşez în fund şi 
pe pipăite să-l localizez pe Portta. 

— Ce facem acum? l-am întrebat. 

— leşim de-aici, îmi dădu el un răspuns de bun simţ. 

Nu se vedea nici măcar o geană de lumină. Doar aerul 
pătrundea pe undeva, prin labirintul construit de surpare. 
Niciun şoarece nu s-ar fi putut strecura pe unde venea 
aerul, darămite doi inşi supăraţi, ca noi. 

Luftwaffe venise în plină zi, încercând să dea o lovitură 
decisivă portului, instalaţiilor şi vaselor care ancoraseră în 
ultimele două zile. Cerul se întunecase sub năvala 


avioanelor de vânătoare şi bombardament. Zgomotul 

motoarelor Mercedes căuta să vâre spaima în locuitorii 
cartierelor mărginaşe. Era un vuiet colectiv, ca un cor, 
Stuka, Foke-Wolf 190, Junkers 87. La mare înălţime, 
protecţia asigurată de aparate Messerschmidt se rotea ca 
un stol de vulturi hămesiţi. 

La început nu-i luară în serios. Sirenele se tânguiau pe 
acoperişurile caselor, antiaeriana îşi începu numărul. 
Norişorii exploziilor colorară cerul de îndată, făcându-i 
fericiţi pe copiii zdrenţăroşi ai străzii, prea jos însă pentru 
ca piloţii bombardierelor să se sperie. Ei se năpustiră 
asupra docurilor şi făcură prăpăd prin depozitele pe 
jumătate goale. 

Cum se întâmplă, oamenii mai şi greşesc. O sută de 
bombe căzură aiurea, pulverizând ziduri, acoperişuri, 
săpând cratere uriaşe în caldarâmul  bulevardelor. 
Trecătorii, pentru care războiul fusese o gogoriţă scăpată 
de militarii grei de cap la un păhărel prin cafenelele 
Iskandaraiyei, fură sfâşiaţi în bucăţi. Havuzul din Ras El Tin 
se coloră în roşu. Bucăţi de carne pluteau sub şopotul 
liniştitor al apei ca peştii sătui. Incendiile bucurară inimile 
piloților. 

Una dintre bombe se prăbuşi peste casa neguțătorului 
de vechituri, chiar în vreme ce ne luptam cu sobiţa în care 
sălăşluia duhul bogăției. Vreme de zece secunde zburară în 
văzduh covoare, tingiri şi lăute, iar zidurile se surpară peste 
noi. 

Deja începusem să sufăr de sete. Se auzi un geamăt. 
Am crezut că e Portta, dar când geamătul se repetă am 
observat că el venea de undeva de deasupra noastră. 

— Yusuf, tu eşti? am întrebat. 

— Eu, efendi, răspunse el cu greutate. Allah s-a mâniat 
pe noi şi ne-a trimis grea pedeapsă. Am păcătuit prea mult, 
efendi. 

— Unde-i armeanul? 

— În Rai, efendi Swen, în Rai. Cu toate că era un om 
gras şi fricos a făcut multe fapte bune la viaţa lui. După ce 
nevasta fratelui său s-a prăpădit, a avut grijă de micuțul 

Faraj, i-a dat de-ale gurii şi un acoperiş şi se pregătea să-l 
înveţe negoţul. Acum are grijă mai departe de băiat. 

— Înseamnă c-au păţit-o amândoi? trase  Portta 
concluzia. 

— Amândoi, efendi, amândoi. Chakidian a ieşit în curte 
să se uite pe cer. Bomba i-a căzut practic în cap. 

— Şi sobiţa? Sobiţa lui Hamid? 

Shebab nu mai spuse nimic. Credeam că şi-a dat 
sufletul, însă din când în când gemea slab, de control. Era 
nevătămat, ca şi noi, dar suferea îngrozitor de sete. Pentru 
că n-aveam cum să vedem cerul, nu ştiam dacă afară e zi 
sau noapte. 

— Trebuie să vină, presupuse Portta, câteva ore mai 
târziu. Trebuie să degajeze strada de dărâmături. Au să 
aducă un buldozer. Shebab, ai grijă când o să-ţi treacă lama 
pe lângă scăfârlie. Trebuie să punem mâna cumva pe 
buldozerul ăsta, ca să recuperăm sobiţa. Poate ne 
înţelegem cu buldozeristul. 

Arabul răspunse cu un nou geamăt. 

După un timp am adormit. Mă trezeam des şi mă 
prăbuşeam într-un soi de leşin. Auzeam, în momentele de 
luciditate, fragmente din expunerile lui Portta. 

— Unul ca tine, spunea cu o astfel de ocazie, care vine 
dintr-o ţară cu o sută de feluri de zăpadă, trebuie să fie 
ţicnit de-a binelea să-şi petreacă timpul liber în deşertul 
Sahara. 

L-am înjurat şi am leşinat din nou. Gâtul mi se umflase 
atât de tare încât oricum n-aş fi putut să-i vorbesc mai 
departe. 

Mai trecură câteva ore, ori poate zile, ori poate 
săptămâni. Am simţit o prezenţă nouă în văgăuna noastră, 
o prezenţă viguroasă şi totuşi abia sesizabilă, dispersată în 
jurul meu. 

— Shebab? am întrebat. 

— Da, efendi, răspunse el înfundat. 

— Nimic. Portta? 


— Prezent! spuse berlinezul. Faci apelul de dimineaţă? 

— Chakidian? 

Nimeni nu-mi răspunse. Am mai strigat o dată, mai 
tare. Eram sigur că se mai află cineva lângă noi. În 
întunericul tranşeelor învăţasem să deosebesc o amintire 
de o fiinţă. Când frigul singurătăţii te pătrunde până în 
suflet, simţurile se ascut în asemenea hal încât niciun 
microb nu mai poate trece pe lângă tine neobservat. 

Portta se mişcă deasupra mea, neliniştit. Yusuf Shebab 
îi urmă de îndată exemplul. 

— Ce-i cu tine, Swen? mă întrebă Portta. 

— Mai e cineva, aici, cu noi, i-am răspuns, încercând să 
fac în aşa fel încât glasul să nu-mi tremure. 

— Tu ce spui, arabule? făcu berlinezul. 

— Nu mai e nimeni, efendi. Armeanul şi copilul au fost 
rupti în bucăţi sub ochii mei. Erau la zece, poate 
cincisprezece metri de noi. Aici ne-a prins suflul, deasupra 
încăperii în care-şi ţinea negustorul arakul şi nişte mobile 
mai de preţ. E o încăpere mare, noi suntem îngropaţi chiar 
pe tavanul ei, iar dumneata, efendi Swen, atârni probabil 
chiar deasupra ei. Suntem singuri. 

— Mai e cineva aici, cu noi, am repetat cu 
încăpățânare. 

Ei tăcură surprinşi. Ştiam că mă cred nebun, dar n- 
aveam ce-i face. Senzaţia era prea puternică pentru a o 
putea ascunde: Preferam să râdă de mine decât să nu le 
spun ce simt. 

— Mai e cineva îngropat aici. 

— Swen, începu Portta, ei sunt aproape acum. Peste o 
oră sau două or să ne dezgroape. Sigur că ne vor duce în 
faţa unui pluton de execuţie, dar asta nu are niciun fel de 
importanţă. Când e vorba despre arme şi muniţie, ne 
pricepem mai bine decât oricare alţii, ce zici? Trebuie să 
rezişti, Swen! 

Nu l-am mai ascultat. Deodată a patra prezenţă 
devenise atât de puternică în întuneric încât am întors 
capul, conştient că acel ceva, ori cineva, se găsea în 


dreapta mea. 

— Cine-i acolo? am strigat. Ce vrei? 

Nu-mi răspunse nimeni nici de. Data aceasta. O 
atingere umedă mă făcu să ţip. Ceva alunecos şi umed îmi 
trecuse peste braţul drept şi apoi pe obraz, ca o mângâiere. 
O respiraţie umedă mă lovi în plină faţă. 

— Sunt Moartea, spuse. 

Am zbierat, dând din picioare, încercând să mă 
îndepărtez. O avalanşă de pământ îmi căzu în creştet. 
Atingerea umedă mă ajunse încă o dată, acolo unde 
încercasem să mă retrag. 

— Swen, zise, sunt Moartea. Aştept aici, cu tine, în 
linişte. Aştept să adormi din nou. 

Se mişcă, apropiindu-se. În întunericul deplin, am lovit 
cu călcâiul şi am întâlnit un sac de putreziciuni care 
clipociră. Am urlat „pleacă, pleacă, pleacă de-aici" de mai 
multe ori. 

— Sunt Moartea, spuse. Stai liniştit. 

Deodată grota în care eram îngropaţi se lumină, 
făcându-mă să clipesc orbit. Am privit în sus şi am văzut o 
parte a trupului lui Portta, la picioarele mele. La un metru 
deasupra lui atârna Yusuf Shebab, cu djeballa strânsă toată 
în jurul mijlocului. Se uitau amândoi la mine. Am întors 
capul spre locul de unde-mi vorbise vocea aceea. Ceea ce 
am văzut acolo m-a cutremurat. Era într-adevăr Moartea şi 
aştepta să adorm din nou. 

Bucăţi din cadavrul lui Chakidian fuseseră lipite la 
întâmplare de un cârpaci. Am recunoscut un braţ gras şi 
păros şi o brățară de argint, în formă de şarpe, de care 
armeanul nu se despărţise nici la baia turcească. Cealaltă 
mână fusese recuperată numai până la cot şi lipită în 
mijlocul pieptului. Un picior zvâcnea fără încetare. Celălalt 
era orientat invers, cu genunchiul în spate. Pe corpul 
măcelărit fusese aşezat capul copilului Faraj, căruia-i lipsea 
mandibula. Din gura moale curgeau bale amestecate cu 
sânge. Sub pielita albă ca ceara a abdomenului se 
frământau şerpi, încercând să scape. 

— Stai liniştit, Swen, vorbi Moartea, prin gura moale. 


M-am trezit lac de sudoare, în propriile mele gemete. 

— Stai liniştit, Swen, îmi spunea Portta. Stai liniştit, 
băiatule, zise de mai multe ori. 

Era întuneric din nou. Nicicând nu m-am bucurat mai 
mult de întuneric. Îl respiram ca pe un aer pur, îl sorbeam 
ca pe un vin greu, parfumat, ca pe un elixir dătător de 
viaţă. Era întuneric peste tot în jurul meu şi eram fericit că 
e aşa. 

Apoi mă trăsni o duhoare insuportabilă. Erau propriile 
mele dejecţii. Intestinul şi vezica îşi văzuseră mai departe 
de treabă. Eram un animal ca oricare altul, scăldat în 
propria-i mizerie. După ce stătusem de vorbă cu Moartea, 
mă bucuram că sunt un animal viu, o formă de viaţă 
oarecare. 

— Portta, Yusuf, am zis, de când suntem aici? 

— Habar n-am, îmi răspunse berlinezul. Câteva ore, 
cred. Ar trebui să vină să ne scoată. 

— Şaptesprezece ore, spuse Shebab. Poate 
optsprezece. 

— De unde ştii? râse Portta. 

— Stomacul, gemu arabul tare nefericit. Mă 
atenționează la toate orele de masă. Până şi la gustări. 
Acum, de pildă, trebuie să fie cam zece şi jumătate 
dimineaţa. E ora la care buzele şi limba mea cer cu 
încăpățânare şerbet de trandafiri. Când mă va ucide pofta 
de mieluţ sau pilaf de găină, să ştiţi că sunt două ceasuri 
după amiază şi mult nu-mi mai rămâne de trăit. 

— Al naibii, se minună Portta, înghițind în sec. 

O vibraţie scurtă mai prăvăli ceva pământ în cavitatea 
de sub noi. Fu urmată de încă una la un interval scurt. 

— Hei, strigă Portta, într-o engleză cu accent arab, aici, 
aici! 

Shebab se învioră şi ei. Tremuratul se repetă. După un 
minut auzirăm un mârâit surd. Un vehicul greu se apropia 
de locul în care zăceam îngropaţi. 

Apoi zgomotul şi vibrația încetară. 

— E cineva acolo? răsună de la capătul lumii. 


— Portta, făcu Sevilla cu un aer oarecum visător, când 
o să fim prinți, o să avem voie să ne luăm neveste de altă 
culoare? 

Berlinezul nu-i răspunse. Mintea sa era încă îmbibată 
de imagini feerice, în care predomina verdele. Grădini, 
covoare de iarbă, apa sticlind în havuzuri, acolo unde 
mătasea broaştei şi nuferii lăsau cerul să se reflecte în 
oglinda ei. Alexandria era departe, deşertul era aici, peste 
tot în jur. 

La amiază locotenentul Leuwe veni să ne viziteze. 

— Cum merge, Hasel? 

l-am răspuns că bine. Nu mă puteam nici eu despărţi 
de imaginea Morţii, deşi trecuseră mai bine de şase 
săptămâni de la ultimul meu dialog cu dânsa. 

Yusuf Shebab, oarecum bucuros că scapă de belele ne 
prezentase geniştilor care degajaseră dărâmăturile ca pe 
cumnatul său de soră şi unchiul acestuia. Eram atât de 
murdari şi duhneam atât de tare încât niciunul dintre 
muncitorii arabi nu se apropie de noi, cu atât mai puţin 
englezii care supravegheau operaţiunea. Ochii ni se 
înfundaseră în orbite, obrajii căzuseră de pe oase, prin 
bărbi  mişunau micile lighioane ale  subpământului. 
Plecaseră în mare grabă, iar noi îi urmăriserăm clătinându- 
ne pe picioare, ameţiţi de lumina amiezii. 

— Ce se va întâmpla cu casa lui Chakidian? întrebase 
Portta. 

— N-are nicio rudă, îi răspunsese Yusuf. Ruinele vor 
rămâne aici până la sfârşitul războiului. 

Arabul ne făcuse rost de un bilet pentru masrab - 
vechiul drum al caravanelor. Câţiva cunoscuţi de-ai săi 
aleseseră această cale ocolită, dar mai sigură, pentru a 
ajunge la Benghazi şi apoi spre Tripoli. La despărţire, ne 
încredinţase cu lacrimi în ochi o scrisoare lungă către 
prietenul său Hamid. 

După cinci săptămâni întâlniserăm primele tancuri 
germane, imobilizate din pricina lipsei de benzină. 

Locotenentul Leuwe se sfătui cu Moşul şi ne trecu la 
şmotru o săptămână. Cu altă ocazie, Portta ar fi găsit un 
tertip ca să scape de corvoadă, dar acum ne repezirăm 
amândoi ca doi nebuni să curăţăm tot ce era metalic, să 
adâncim tranşeele şi aşa mai departe. Dacă nu ne-ar fi oprit 
la timp, am fi fost în stare să împingem Panzerul până la 
Cairo. — Dar chiar îmi trebuie un tanc solid pentru când voi 
intra în Alexandria, ne spuse Portta gânditor. Altfel nu văd 
cum să dau la o parte ruinele armeanului şi să-mi recuperez 
sobiţa. Până acum nu eram aşa de sigur că vreau să câştig 
războiul. Ce fac generalii noştri? Ce face Feldmareşalul? 

Ideea sobiţei avea să-l urmărească zile şi săptămâni în 
şir. 

Între timp, oamenii lui Churchill prinseseră curaj şi-i 
ţineau piept vulpii deşertului cu tot mai multă obrăznicie. 
Acum nu se mai vorbea despre retragere precipitată ci 
despre o „repartizare judicioasă a forţelor, în funcţie de 
presiunea inamicului". La început mai timizi, apoi, văzând 
cum ne mocăim noi, din ce în ce mai impetuoşi, englezii 
trecură la contraofensivă pe toată linia frontului. Pentru 
Portta, şi chiar pentru noi ceilalţi, a ne îndepărta de 
Alexandria era echivalent cu o adevărată tragedie. 

Convoaiele care traversau Mediterana pompară sânge 
proaspăt în vinele muribundului care fusese armata 
britanică. Cursa de peste opt sute de kilometri a 
Feldmareşalului Rommel ne lăsase pe toţi fără suflu. 
Veneau vremuri grele. Comandourile inamice se infiltrau tot 
mai des în spatele liniilor noastre şi făceau prăpăd. Zilnic 
săreau în aer depozite de muniţie, mii de tone de benzină, 
relee radio şi puncte de comandă. Zilnic, zeci de soldaţi şi 
ofiţeri cădeau la datorie. 

Şi mai era RAF. La început, alarmele aeriene 
deveniseră un fel de tabiet, ca micul dejun, ori spălatul pe 
dinţi înainte de culcare. Veneau la ora fixată şi îşi făceau 
numărul, mai mult ca să ne sâcâie, ca să ne aducă aminte 
că sunt acolo, în coasta noastră. Apoi raidurile se înteţiră şi 
nu mai respectară niciun fel de orar. În timpul unui astfel de 

atac, într-o noapte, locotenentul Leuwe fu rănit destul de 
serios. lată cum s-au întâmplat lucrurile: 

Cercetarea ne comunică în amurg că inamicul e la zece 
kilometri în faţa noastră şi deocamdată staţionează. De 
fapt, „în faţa noastră" era oarecum inexact. Ar fi trebuit să 
spunem „în spatele nostru". Trecuseră vremurile în care îi 
fugăream pe englezi ca pe iepuri. Acum ne împingeau ei şi 
deocamdată Feldmareşalul, depăşit tehnic, nu găsea nicio 
soluţie să-i oprească. Geniul nu mai era de ajuns. 

Înnoptarăm aşadar cu inima cât un purice. Nu ne 
aşteptam totuşi să dea năvală peste noi la adăpostul 
întunericului. Britanicii sunt şi ei oameni. Mă rog, urmăritorii 
noştri veneau tocmai din Noua Zeelandă. Ajunseseră la 
capătul puterilor în acelaşi timp cu germanii. În plus, dacă 
ar fi pornit tăvălugul, i-am fi auzit chiar înainte de a-şi 
părăsi tabăra şi ne-am fi luat tălpăşiţa, lăsându-i cu buzele 
umflate. Nu puteau să-şi ia pur şi simplu tancurile în 
spinare şi să vină tiptil.. 

Puteau în schimb să ne pârască prietenilor care se 
înrolaseră în Royal Air Force, ceea ce şi făcură. Avioanele 
veniră pe la două după miezul nopţii. Mai întâi se auzi un 
duruit inegal, amintind de cel al tunetului îndepărtat. 

— Să vezi că ne trage o ploicică, spuse un prostovan cu 
nasul mare, pe care-l invitaserăm de la plutonul trei ca să-l 
jumulim la o partidă de cărţi aranjată. Am auzit că în 
deşert, o dată la zece ani, se mai întâmplă şi astfel de 
lucruri. 

— Am auzit că o dată la zece ani, Dumnezeu dă o 
ploaie cu proşti, îl îngână Portta deodată nervos. Ce spui, 
Kalbs? i 

Toate privirile se întoarseră spre Mercenar. In burta 
Panzerului era o înghesuială memorabilă. Mercenarul 
ascultă atent vreme de secunde. La lumina slabă, cât să 
vezi culoarea micilor dreptunghiuri de carton, chipul lui 
părea o mască mortuară, prevestitoare de necazuri. 

— E groasă, ne anunţă, repezindu-se afară, la 
mitralieră. 


— Ce spui, Fritz? îl tachină prostovanul, care se gândea 
la o capcană de şmecheri şi la propriile-i buzunare. Şi potul? 

— Mai bine să pierzi potul decât să-ţi pierzi viaţa ca 
prostul, filosofa surprinzător Mărunţelul, după care îl apucă 
de guler, îl scutură bine, până-i căzură toate obiectele pe 
care le avea asupra lui, şi-l azvârli afară, la aer, ca pe-o 
potaie care ţine morţiş să doarmă în pat cu stăpânul său. 

— Salutări plutonului trei! 

Am ciulit urechile speriaţi. Când îţi petreci mai bine de 
jumătate din viaţa de zi cu zi într-o garsonieră de oţel, devii 
teribil de nervos la gândul că cineva vrea să te prăjească 
înăuntru. Duruitul crescu în intensitate şi era din ce în ce 
mai constant. 

— Avioane! 

Strigătul izbucnise din câteva sute de piepturi odată. 
Erau strigăte disperate ori înciudate. Mulţi aveau să se bată 
animați doar de nemulţumirea că fuseseră deşteptaţi din 
somnul primitiv în care se prăbuşiseră după o zi grea. 

Ţevile tunurilor de 88 de milimetri îşi pierdură 
capişoanele de pânză şi porniră să scruteze cerul presărat 
cu stele. Comenzile scurte răsunară câteva secunde, apoi 
se lăsă o linişte de moarte. Numai huruitul avioanelor 
creştea în intensitate cu fiecare clipă, picurându-ne în 
sânge otrava fricii. 

Era o noapte fără lună. Zece, douăzeci, treizeci de 
umbre trecură pe sub covorul de stele, acoperindu-le 
strălucirea palidă. Avioanele Halifax păreau că străpung cu 
greutate aerul îngheţat, o bucată uriaşă de gheaţă neagră. 
În curând ajunseră deasupra noastră şi atunci se dezlănţui 
urgia. 

Recunoaşterea lor lucrase impecabil. Veniseră la 
marele fix, dirijaţi numai de instrumentele de la bord 
deasupra cărora năduşeau navigatori pricepuţi, care ne 
purtau pică pentru ceea ce le făcuse britanicilor camaradul 
nostru Kesselring. Într-o clipă, noaptea se transformă în cea 
mai strălucitoare zi pe care o trăisem vreodată în deşert. 


Întâi presărară sute de paraşute la capătul cărora 

spânzurau torţe cu incandescenţa albă şi galbenă. În felul 
ăsta se convinseră că eram acolo şi că nu prăpădiseră 
benzina de pomană. Apoi, la a doua tură, lansară bombe 
luminoase, cu fosfor. Nisipul deşertului se umplu de focuri 
de tabără, care aveau să ardă minute în şir şi la flăcările 
cărora nu poveşti voiau să ne spună piloţii britanici. Nu 
aveam unde să ne ascundem, nu avea niciun rost să fugim. 
Trebuia să ne luăm doctoria ca nişte bărbaţi adevăraţi ce 
eram. 

Se pregătiră pentru a treia tură, cu un tonou larg. 
Voiau să facă totul ca la carte. 

— Foc! zbierară comandanții noştri. 

Tunurile antiaeriene declanşară un tir viu, de 
întâmpinare. Căzură primele bombe, ca un covor de foc. 
Nimeni n-ar fi crezut că nisipul poate să ardă ca hârtia şi 
totuşi aşa se întâmpla. 

— Veniţi, veniţi, păsăroilor! chiui Heiden, încântat să 
primească vizitatori la ora aceea din noapte. 

Starea insuportabilă de tensiune, dinaintea primelor 
explozii, se risipise. Acum fiecare ştia unde-i este locul şi-şi 
făcea meseria cum se pricepea mai bine. 

Un tanc fu lovit în plin. Presiunea formidabilă îl desfăcu 
în bucăţi, care se risipiră pe o rază de cincizeci de metri O 
mare de flăcări îşi trimise valurile spre noi. Zeci, sute de 
şerpi îşi părăsiseră ascunzătorilor şi fugeau unduind în 
toate direcţiile, printre picioarele oamenilor, căutând să 
scape de prăpăd. 

— Portta, Mărunţelule, în vagoane! strigă Moşul printre 
bubuiturile asurzitoare. Ne mutăm! 

Motorul Panzerului tuşi şi o luă din loc, cu un nor 
înecăcios de fum. Sevilla băgă în marşarier, depărtându-ne 
de locul incendiului. Eram pe podeaua unei săli de bal şi 
trebuia să ferim nenumărate perechi de dansatori. lar 
jocurile de lumini erau la înălţimea spectacolului. 
Proiectoarele măturau cerul. Trasoarele roşii, albastre şi 
galbene se încrucişau în zbor rapid, ca nişte albine mortale. 


Fiecare nouă explozie ridica o ciupercă sângerie. 

Încă un tanc fu azvârilit în aer, cu tot cu echipajul său, 
care se cufundă într-un somn fără sfârşit. Vânătorii britanici 
intrară şi ei în acţiune, urmărind să reducă la tăcere 
antiaeriana. Veneau urlând şi nu se zgârceau deloc la 
muniţie. Cei surprinşi fără adăpost fură seceraţi de îndată. 
Un proiectil tras de un avion de vânătoare nu perforează 
trupul ci smulge bucăţi mari. De aceea, cel doborât de o 
rafală este, de obicei, retezat în două. 

Se repeziră pentru a patra, pentru a cincea oară. De 
fiecare dată un vehicul era atins şi izbucnea în jerbe de 
scântei şi flăcări. În cele din urmă se pregătiră de plecare. 
Două dintre avioane fumegau destul de consistent, însă 
niciunul dintre ele nu se prăbuşi. Vânătorii rămăseseră şi ei 
fără muniţie. 

— Kalbs, strigă locotenentul Leuwe, răsărind brusc 
lângă tancul nostru, unde-i Beyer? 

Moşul coborâse pe partea cealaltă, gata să cerceteze 
şenila din dreapta, supusă unei ploi de schije în ultimele 
zece minute. Dădu ocol tancului şi se trezi faţă în faţă cu 
Leuwe. Amândoi erau negri de fum. 

— Domnule locotenent, îi spuse Moşul, cu voia lui 
Dumnezeu am scăpat nevătămaţi. 

Atunci se auzi şuierul paralizant al unei ultime bombe. 
Am ştiut, cu câteva clipe înainte ca ea să explodeze, că 
parabola se sfârşeşte cu noi. Leuwe îl îmbrânci pe Moş 
înapoi, în spatele tancului, dar pierdu el însuşi o secundă 
prețioasă. Explozia îl proiectă pe ţeava tunului, unde 
rămase atârnând frânt de mijloc. 

— Leuwe a fost lovit! urlă Mercenarul. 

Ne repezirăm spre el. Din gură îi curgeau bale 
însângerate. O schijă îi perforase ambii obraji. Nu fusese 
niciodată un bărbat extrem de atrăgător, dar îl avea pe 
vino-ncoace. Dacă scăpa cu viaţă, urma să poarte până la 
moarte amintirile cicatrizate ale acelei nopţi. L-am dat jos 
cu grijă de pe ţeava tunului şi l-am răsucit atenţi pe toate 
părţile, ca să descoperim alte găuri prin care viaţa putea 
să-i fugă. N-am mai găsit decât un picior rupt puţin mai sus 

de genunchi. Heiden improviză la iuţeală două atele, din 
capace metalice de cutii, şi imobiliză fractura. 

Spre uşurarea noastră, în toiul operaţiunii Leuwe îşi 
reveni şi gemu adânc, copleşit de durere. 

Nu aveam cu ce să-i uşurăm suferinţa. Portta îi 
strecură între buzele năclăite de sânge gâtul bidonului cu 
rachiu şi lăsă lichidul să se scurgă în voie. Leuwe se zvârcoli 
de durere, simțind alcoolul pe rana deschisă, apoi, 
pricepând ce vrem să facem, înghiţi cu lăcomie până ce 
băutura îl dobori. Căzu imediat într-un somn adânc, la un 
pas de comă. 

Trebuia să-l evacuăm a doua zi. Rămâneam astfel ai 
nimănui. 

Pierderile nu erau foarte grele. Lipsa unei rezerve 
considerabile de benzină în camioane limitase proporţiile 
dezastrului. Pierduserăm patru tancuri şi două Horchuri de 
recunoaştere. Patruzeci şi doi de oameni nu mai apucaseră 
zorii, iar alţi şaisprezece nu aveau să mai apuce seara. 

Înştiinţaţi că aviația ne-a înfulecat pe nemestecate, 
neozeelandezii porniră cu noaptea-n cap ca să măture 
firimiturile de pe masă. Nu mai apucarăm să ne îngropăm 
morţii. Trebuia s-o ştergem. Urmau să rămână sub cerul 
liber până la sosirea duşmanului. Neozeelandezii aveau să-i 
îngroape sau, purtaţi de elanul urmăririi, sperând să pună 
mâna pe noi, aveau să treacă pe lângă ei ca vântul, 
prefăcându-se că nu-i văd. 

În autosanitara în care-l urcaserăm pe Leuwe era o 
înghesuială înfiorătoare. Locotenentul avea dureri mari. 
Când vorbea, limba îi era cel mai mare duşman. 
Pansamentul care-i înfăşură tot capul îl făcea să semene cu 
o mumie. 

— Ai vreo dorinţă, mon lieutenant? îl întrebă 
Mercenarul. 

Ne spuse, cu un efort penibil, că-l omoară pofta de a-şi 
aprinde o ţigară. Am râs. Trupul lui fu cuprins de spasme. 
Râdea şi el. La prima oprire coborârăm targa din 


autosanitară. Moşul scoase o ţigară şi o aprinse. Fuma 

încet, umflându-şi obrajii. Apoi sufla fumul spre Leuwe, 
care-l adulmeca asemenea unui câine hămesit. In felul ăsta 
fumară ţigara până la capăt. 

Autosanitarele plecară a doua zi, în zori. Noi rămâneam 
în urma lor, ca să-i mai întârziem câteva zile pe britanici. 
Geniştii aveau de lucru din greu. Plantau mine ca şi cum ar 
fi fost în plină campanie agricolă. Tellermine, farfuriile 
morţii, erau aşezate în dispozitiv trio, aşa încât oricât de 
şmecher ar fi fost şoferul care venea în urma noastră să ia 
una dintre ele sub roţi. Unele erau aranjate ca în momentul 
declanşării să ţâşnească din nisip la o înălţime de patruzeci 
- cincizeci de centimetri, împrăştiau în toate părţile bucăţi 
de fontă sau bile de oţel, care zdrobeau oasele picioarelor 
ori prefăceau măruntaiele într-un terci însângerat. Auzeam 
zi şi noapte explozii îndepărtate. Cu toate astea, veneau, 
veneau mereu după noi. 

— E groasă, ne vesti într-o joi seara Mărunţelul, între 
două râgâieli. Maiorul ne trimite un cocoş nou. 

Alimentam într-un depozit de carburanţi, pe jumătate 
gol, ascuns sub pămătuful indecent al unui pâlc de 
palmieri. Cirenaica rămăsese departe, ca un vis. La plecare 
urma să pârjolim totul şi să le lăsăm „lighenaşelor" câteva 
surprize, sub forma unor grenade ascunse în locuri 
ispititoare. 

În vreme ce mecanicii pompau benzina colorată în 
rezervoare, Sevilla aprinse un foc, iar noi ceilalţi ne 
adunarăm în jurul lui ca să rumenim nişte frigărui. Portta şi 
Moşul le preparaseră cu bucăţi de carne de berbec şi 
cămilă, înfipte pe mai multe joje de ulei luate cu împrumut. 
Animalele fuseseră rechiziţionate de Mărunţel şi Mercenar 
de la cei câţiva localnici care se încăpăţânaseră să rămână 
în preajma maşinăriei de război germane, chiar dacă 
aceasta le măcinase puţinul lor avut şi era pe cale să le 
macine vieţile. Buldozerele doborâseră câteva case de 
chirpici, trasând Todeszone, zona morţii, dincolo de care 
arabilor le era interzis să păşească. 


În câteva minute, aroma  delicateselor trăsni 

Regimentul 26 Panzer-Grenadiere, anihilând orice pornire 
combativă în rândurile soldaţilor. Dacă englezii ar fi atacat 
în clipa aceea, n-ar fi avut nicio problemă să ne captureze 
pe toţi fără să tragă un foc de armă. Dar pesemne că şi ei 
fuseseră învinşi, la kilometri distanţă, de teribilele frigărui 
ale lui Portta. 

— Ce spui? îl iscodi Heiden pe Micuţ. Un locotenent 
nou? Asta nu-i rău. Poate că o să facă ordine în rahatul ăsta 
de pluton. Abia aştept un ofiţer care ştie ce-i disciplina. 

— Cine-i omul? am întrebat şi eu. 

— Siegfned-Schleimeimer, Siegfried-„coş de bale". 

Răsună un geamăt general. Sevilla se înecă. 
Mercenarul se mulţumi să ridice o sprânceană. Heiden 
căscă gura de mai multe ori ca să spună ceva şi o închise la 
loc de tot atâtea ori. Era prea mult chiar şi pentru o scorpie 
ca el. 

Locotenentul Siegfried Lentz era un fel de secretar al 
maiorului Hemke, omul care-i dormea pe pragul uşii, limba 
care-i trata hemoroizii şi cățelul care-i lătra pe toţi. Era 
coşul în care se adunau flegmele maiorului, de unde şi 
porecla pe care o primise rapid. Maiorul nu-i încredinţase 
comanda unui pluton, pe de o parte fiindcă nu se putea lipsi 
de linguşelile sale, pe de alta fiindcă ştia că Lentz n-ar 
supravieţui mai mult de douăzeci şi patru de ore în fruntea 
unor oameni pe care-i trata de sus. Şi iată că acum, ca 
urmare a pierderilor suferite în ultimele zile, nu avea de 
ales şi trebuia să-l arunce în groapa cu lei. 

— O, nu, se văicări Portta, oricine, numai nu „coş de 
bale"! De câte ori îl zăresc, de la o sută de metri, sunt 
constipat o săptămână. Dar să împart aşternutul cu el, 
acum înţeleg ce vrea să zică expresia „ororile războiului". 

— N-o să mai putem face nicio mişcare, am adăugat 
eu. 

— Asta e valabil şi pentru el, mon vieux, interveni 
Mercenarul cu zâmbetul acela al lui, subţire şi sinistru. 

— Am auzit una bună de tot, despre „coş de bale", râse 


gros Sevilla. Când era în şcoala militară, camarazii i-au 

pus... 
Se aplecă să ridice una dintre frigărui, care căzuse în 
jar şi încremeni în faţa unei perechi de cizme lustruite 
oglindă. 

— Ce s-a întâmplat în şcoala militară, gefreiter? întrebă 
Lentz, cu glasul îngheţat. 

Moşul sări imediat în picioare. 

— Achtung! 

Nu se mişcă nimeni. Lentz îşi muşcă buzele de furie şi 
neputinţă. Putea să ne bage la arest, dacă ar fi avut unul 
sau să scoată Waltherul ofițeresc şi să ne împuşte. Părea că 
se mai gândeşte la aceste posibilităţi destul de limitate. 

Se dădu înapoi doi paşi, ca să ne studieze mai bine. Il 
privirăm şi noi, curioşi. Era un flăcău arogant, masiv, cu 
buze groase şi ten feciorelnic. Până să fie trimis în 
Afrikakorps, alergase vitejeşte după fuste pe la statul- 
major. L-am citit în ochi foarte clar întrebarea „ce face un 
supraom ca mine într-un cuib de păduchi râioşi?" 

Adevărul e că avea la ce să se uite. Portta adoptase o 
garderobă berberă, potrivită atmosferei romantice din jurul 
focului de tabără. Işi croise o djellaba din mătasea unei 
paraşute englezeşti pe care o capturase cu câteva zile în 
urmă. Mărunţelul semăna cu un luptător sumo. Din pricina 
căldurii renunţase la orice accesoriu vestimentar, păstrând 
numai un suspensor minuscul, împrejurul căruia şuncile 
sale se revărsau generoase. Sevilla se lăfăia sub un uriaş 
sombrero mexican, ornat cu mărgele de sticlă verzi şi roşii, 
pe care-l câştigase la un concurs de tir, de la bucătarul 
companiei a doua. Nici noi, ceilalţi, nu ne lăsaserăm mai 
prejos. Până şi impecabilul Heiden îmbrăcase pentru 
recepţia din acea seară un maieu plin de vaselină. 

— Aşadar, Feldwebel, i se adresă Lentz Moşului, pe un 
ton care se voia sarcastic, aceste specimene pe care le 
numeşti soldaţi se află în subordinea dumitale? 

Moşul rămase încremenit în poziţie de drepţi, fără să 
scoată un sunet. Dacă regulamentul i-ar fi permis, ar fi 
ridicat din umeri. Aşa însă, se mulţumi să clipească. Lângă 

el, Heiden, se străduia să atragă şi el atenţia prin ţinuta 
impecabilă. Noi ceilalţi eram extrem de atenţi să nu ni se 
ardă frigăruile. Carnea de berbecuţ e tare pretențioasă. 

— Nu mai sunt maniere de pe vremea teutonilor, 
remarcă Portta cu gura plină. Să deranjezi nişte domni în 
timpul unei cine selecte la care n-ai avut norocul să fii 
invitat, asta chiar nu se face. 

— Ce-ai spus? ţipă locotenentul Lentz, ducând iute 
mâna la tocul pistoletului. 

Gestul lui fusese prea teatral ca să-l credem. 

— Aţi mâncat vreodată un cocoş tras pe o frigare? 
întrebă Mercenarul, jucându-se cu sabia scurtă ghurka. 

— Nu, zise Mărunţelul, care mâncase atâtea frigărui 
încât când deschidea gura se zăreau resturile celei din 
urmă. Cum se face? 

Siegfned - „coş de bale" păli. Cunoştea prea bine 
renumele Mercenarului. 

— Mai întâi îi retezi gâtul. Dacă te grăbeşti, faci asta 
dintr-o singură lovitură. Dar dacă ai toată ziua la dispoziţie, 
îi faci o crestătură mică, prin care sângele se scurge 
picătură cu picătură. Poţi să-i crestezi gâtul în mai multe 
locuri. În vreme ce cocoşul se zbate, din ce în ce mai slab, 
aşteptându-şi moartea, îl jumuleşti. Cocoşii jumuliţi pe când 
agonizează sunt fragezi. Desigur, cât sunt încă vii e bine să 
le smulgi ciocul şi ghearele. 

Locotenentul Lentz scăpă un scâncet şi făcând stânga- 
mprejur se îndepărtă motorizat. 

— Siegfried, râgâi Mărunţelul în urma sa, unde pleci, ți- 
am păstrat boaşele cămiloiului! 

Dar el era deja în cortul maiorului Hemke şi ne lucra de 
zor, cu limbuţa-i despicată în două. 

— Ne-aşteaptă zile distractive, am prevestit. 

— Blestemaţilor! zbieră Heiden. Într-o bună zi o să fiţi 
puşi la zid. Şi pe lângă voi or s-o păţească şi alţii. 

Deşi nu se omora de dragul lui, Moşul îi dădu dreptate. 

În timp ce noi ne delectam cu ultimele rămăşiţe de 
carne, Lentz asculta atent în preajma maiorului, căutând un 

prilej să ne-o facă. Şi prilejul se ivi. La miezul nopţii, Hemke 
tinu sfat cu toţi comandanții de plutoane. 

— Oamenii sunt extenuaţi, spuse el, vehiculele se află 
la limita uzurii. Nu putem continua marşul în ritmul ăsta, cu 
britanicii suflându-ne în ceafa. N-am suportat niciodată să- 
mi sufle cineva în ceafă, cu atât mai puţin unii în vinele 
cărora curge ceai. Ne trebuie un avans mai mare. Ce 
propuneţi? 

— Ne sunt superiori tehnic, îndrăzni unul din 
locotenenţi. Avansul nostru se va micşora în următoarele 
zile. 

Lentz avu o sclipire de geniu. 

— Am putea lăsa în urmă o forţă care să organizeze o 
ambuscadă. In felul ăsta... 

Maiorul îl privi ca pe un nebun. 

— O ambuscadă într-un teren ca-n palmă? Nu vreau să 
divizez unitatea. Cât suntem împreună constituim totuşi o 
forţă. 

— Dacă-mi permiteţi, insistă Siegfried-,„coş de bale", nu 
suntem obligaţi să lăsăm un număr mare de oameni. Şapte- 
opt, bine camuflaţi în marginea estică a adăpătorii, cu un 
anticar de 88 de milimetri, ar fi soluţia cea mai nimerită. 
Inamicul nu va şti ce forţe sunt amplasate în acest 
dispozitiv. Inainte de a angaja lupta va pierde timp preţios. 
Pe de altă parte, un 88 bine folosit face adevărate minuni. 
Este ceea ce se numeşte... ăâă... 

— Cacealma, îl ajută maiorul Hemke. 

li privi pe toţi ceilalţi adunaţi în cortul său. Locotenenţii 
îşi feriră privirile. Ţineau la oamenii lor. N-aveau niciun chef 
să trimită câţiva la moarte sigură numai pentru că lui Lentz 
i se urâse cu turnătoriile şi i se făcuse de artificii strategice. 

— Şi care or să fie voluntarii? întrebă Hemke, începând 
să se enerveze la vederea atâtor buni samariteni adunaţi la 
un loc. 

Locotenentul Lentz îi lăsă să mai fiarbă câteva secunde 
în suc propriu şi apoi dădu lovitura. 

— Am oamenii, îl anunţă pe maior. De fapt, chiar ei mi- 

au sugerat că ar putea face asta. 

— Cine sunt? se holbă Hemke. 

— Grupa Feldwebelului Beyer din plutonul patru. 

— E plutonul lui Leuwe. Leuwe a fost rănit în luptă. 

— E plutonul meu, îi reaminti revoltat Lentz. Mi-aţi 
încredinţat comanda azi după amiază. 

Maiorul Hemke îi privi din nou pe ceilalţi locotenenţi. 
De data aceasta îl fixau toţi, aşteptând hotărârea. 

— Nu ştiu, mârâi el. Ce spuneţi? 

Ce să spună? Aveau nevoie ca de aer de un răgaz mai 
mare, să pună mai mulţi kilometri între ei şi englezi, iar pe 
de altă parte nu mai erau nevoiţi să caute voluntari pentru 
sinucidere printre oamenii lor. La urma urmei, Lentz ăsta nu 
era un băiat aşa rău. 


— Domnule locotenent, am auzit că mulţi din 
neozeelandezii ăştia sunt sălbatici, înrolați direct din 
triburile lor, spuse serios Mărunţelul. Cică îşi prind în păr 
oasele celor pe care-i jupoaie de vii, iar la gât poartă coliere 
din urechile victimelor. 

— Nici nu se mai obosesc să-i omoare, preciză Portta. |i 
lasă să sângereze zile în şir. Rănile se infectează imediat, 
din cauza prafului. In câteva ore ţi se umflă capul aşa de 
tare încât nu mai poţi să vezi, să vorbeşti sau să respiri. 

— Portta,  Krautfeld, terminaţi! ţipă Moşul la «i. 
Domnule locotenent, nu-i luaţi în seamă. Nu sunt decât 
nişte bieţi nebuni care au stat prea mult în linia întâi. Dar o 
să vă puteţi bizui pe dânşii când o să-nceapă balamucul. 

Locotenentul Lentz nu-i răspunse. Era livid la faţă, în 
parte din pricina poveştilor de groază cu care Mărunţelul şi 
Portta îl delectau încă din zori, în parte de ciudă. Maiorul 
Hemke îi făcuse bucata. Nu putuse da înapoi când ceilalţi 
locotenenţi lăudaseră bravura lui Siegfried. Îl lăsase deci în 
aceeaşi gaură de fund cu noi ăştilalţi, mai amărâţi. 

Aşezaserăm PAK-ul de 88 într-o scobitură a terenului, 
aproape de adăpătoarea dinspre care venea un miros de 


seu şi ierburi putrede. 

— Nu-i cimitirul pe care l-am visat, mărturisi Sevilla 
melancolic, rotindu-şi privirile. 

Heiden şi Mercenarul distribuiră lăzile cu proiectile în 
jurul tunului, ca să le avem la îndemână. O lovitură directă 
avea să ne transforme pe toţi în picături. 

Lentz urmărea toate aceste pregătiri şi în curând îi mai 
veni inima la loc. Işi intră în pâine, cu aroganta obişnuită. 

— Hei, tu ăla! îi strigă Mercenarului. Mută lăzile mai 
aproape! 

Mercenarul nu-l băgă în seamă. Rămăsese cu privirile 
aţintite asupra unui punct îndepărtat, la orizont. Soarele se 
ridicase de-a binelea şi ne bătea cam dintr-o parte. Ne-am 
adunat cu toţii în jurul Mercenarului, încetând orice 
discuţie. Siegfned-„coş de bale" veni şi el, intrigat. Scoase 
binoclul din porthart. 

— Pare să fie o furtună de nisip, spuse cu un glas care 
se silea să rămână nepăsător. Ce-aţi rămas aşa? Fricoşilor! 
In perioada asta a anului sunt destul de dese. 

De data asta Mercenarul se uită la el ca la o pisică 
prinsă sub şenila unui Panzer. 

E — Domnule locotenent, interveni Moşul, sunt englezoi. 
In curând avangarda lor va fi aici. 

Aşa se şi întâmplă, aproape de prânz. Două Willysuri 
de recunoaştere şi un camion Powers, sub prelata căruia 
năduşeau douăzeci de flăcăi cu pielea măslinie, veneau 
încet prin aerul tremurător. În total vreo treizeci de oameni, 
cărora curiozitatea avea să le aducă mari necazuri. La un 
kilometru de oază, soldaţii din camion debarcară şi-şi 
continuară drumul pe jos, răsfiraţi într-un lanţ de trăgători. 
Nu voiau să rişte nimic. 

Moşul se uită în jur ca să vadă cum ne-am instalat. 
Heiden şi Mercenarul aşezaseră MG-ul chiar în fâşia trasată 
cu buldozerele, în 7odeszone. Se cuibăriseră sub plafonul 
prăbuşit al unui gurbi, la rasul solului. Erau ca într-un 
buncăr. Aborigenii aceia aveau să transpire mult până să-i 
scoată de-acolo. 


Portta, Sevilla şi Mărunţelul pândeau din spatele PAK- 

ului. 

— Vrei să nu te mai joci cu obuzul ăla? îi spuse Sevilla 
cam sâcâit Mărunţelului. Ai să mi-l scapi pe picior. 

Moşul şi cu mine asiguram flancul drept. Locotenentul 
Lentz veni şi se aşeză în spatele nostru. Deşi era un 
bădăran încrezut, ştia măcar atâta lucru şi anume că 
inamicul avea să-şi verse furia în primul rând asupra 
servanţilor de la MG şi PAX. 

Neozeelandezii erau din ce în ce mai aproape. Zăriseră 
casele de chirpici, depozitul de carburant în care stăpânea 
sărăcia lucie, copiii murdari bălăcindu-se în apa mai 
murdară decât ei. Nici urmă însă de Regimentul 26 Panzer- 
Grenadiere. Prudenţei îi luă îndată locul o veselie moderată. 
Auzeam fluierături, glume şi râsete. 

l-am lăsat să se apropie la o sută de metri. Am luat în 
cătarea  Schmeisserului silueta omului din spatele 
mitralierei cocoţate pe unul din Willysuri. Moşul făcu la fel 
cu cealaltă blindată. 

— Portta? strigă ca şi cum ar fi vrut să-l întrebe cât e 
ceasul. 

Neozeelandezii încremeniră, la auzul glasului, unii 
dintre ei cu un picior în aer. Erau foarte bine antrenați, 
băieţi din aceia pe care nu ne-ar fi plăcut să-i întâlnim cu 
altă ocazie. Ştiau să deosebească un glas nemţesc de o 
privighetoare arăbească. 

Tunul Krupp de 88 bubui în aceeaşi clipă. Unul dintre 
Willysuri făcu o tumbă spectaculoasă pe cocoaşa unei 
ciuperci de fum şi flăcări, împreună cu cei patru ocupanţi ai 
săi. Mercenarul seceră calm jumătate din grupul de 
excursionişti. Ceilalţi se trântiră în nisip. Cu toate că erau 
nişte profesionişti, îşi petrecură aproape un minut zbierând 
şi descărcându-şi Stenurile aiurea. Gloanţele retezară o 
bună parte din frunzele palmierilor şi uciseră doi copii care 
se ridicaseră din apa mâloasă, încântați de zgomotul tirului 
susţinut. 

Cel de-al doilea obuz expediat de echipa lui Portta 


aprinse camionul, după ce-i făcuse praf motorul, cabina şi 

roţile din faţă. Epava se prăbuşi înainte cu un geamăt, 
îngropând în nisip rămăşiţele şoferului, care nu sărise la 
timp, preferând să bage în marşarier. Mitraliorul celuilalt 
Willys ne expedie o rafală lungă, care exprima poziţia sa 
faţă de primirea pe care le-o făcuserăm. Nu se opri decât la 
capătul unui minut, când muniţia din containerele laterale 
se sfârşise şi trebuia înlocuită cu alta. In minutul acela, 
toate casele de chirpici fură ciuruite ca nişte site, iar unul 
dintre palmieri căzu în adăpătoare. Femeile urlau - 
înfiorător. Noi şedeam cuminţi, cu nasurile în nisip, 
neîndrăznind să-l contrazicem pe mitralior. 

În vreme ce el se chinuia să prindă capătul de bandă în 
închizătorul mitralierei Vickers, camarazii săi îl acoperiră cu 
foc. Dar Stenurile erau doar nişte țânțari pentru scutul 
tunului de 88 îndărătul căruia Mărunţelul îi înmână solemn 
lui Sevilla cel de al treilea obuz. Portta îşi desprinse ochiul 
de manşonul de cauciuc al aparatului de ochire, ca să nu se 
aleagă cu o vânătaie. PAK-ul bubui şi Willysul se rupse în 
bucăţi. Erau acum trei ruguri în nisipul deşertului şi o 
mulţime de morţi în jurul lor. 

O vreme, neozeelandezii strigară unii la alţii, căutând 
să-şi evalueze propriile pierderi. Rezultatul nu păru să le 
dea aripi. Din când în când deschideau focul asupra unei 
umbre sau a unei ramuri în mişcare. Apoi, pentru că erau 
prea bine pregătiţi, încetară să-şi risipească muniţia. Se mai 
auzeau doar gemetele cutremurătoare ale celor patru sau 
cinci răniţi, binecunoscute nouă. Răniţii se văicăresc la fel 
în toate limbile pământului. 

— Feldwebel Beyer, spuse locotenentul Lentz băţos, 
misiunea a fost îndeplinită. Adună oamenii şi îmbarcă-i! 

În nemărginita sa mărinimie, maiorul Hemke ne lăsase 
un Kubelwagen. Acesta era taxiul cu care aveam să 
ajungem din urmă 26 Panzer, dacă vreunul dintre noi scăpa 
cu viaţă. Îl camuflaserăm pe fundul unei pivnițe săpate în 
pământul din spatele uneia dintre casele de chirpici. Casa 
fusese rasă în primele zile, când buldozerele făcuseră 

— Domnule locotenent, făcu sfios Moşul, misiunea 
noastră era să-i întârziem cât mai mult pe britanici. 

— Ştiu mai bine ca dumneata în ce constă misiunea, 
strigă ascuţit Siegfried-„coş de bale". Eu am pus detaliile la 
punct. 

Moşul mă privi semnificativ. Se confirma ce 
bănuiserăm cu toţii. Lentz era cel din pricina căruia ne 
găseam acolo. 

— Îmi pare rău, domnule locotenent, spuse Moşul 
încet, eu am înţeles cu totul altceva din ordinele pe care le- 
am primit şi pe care ni le-aţi transmis personal azi-noapte. 
„Plutonul patru va asigura retragerea în condiţii de 
siguranţă a Regimentului 26 Panzer-Grenadiere şi va 
întârzia înaintarea inamicului cât mai mult cu putinţă". Mi 
se pare că n-am provocat decât o întârziere de 
cincisprezece minute şi asta numai avangardei. Grosul 
trupei vine în urmă şi dacă nu mai suntem aici va trece mai 
departe ca vântul. Nici pomeneală de întârziere, nu-i aşa, 
domnule locotenent? 

Lentz sări ca muşcat de şarpe şi ne privi câteva 
secunde, cu ochii micşoraţi de furie. 

— Asta e nesupunere! Ştiţi, desigur că nerespectarea 
unui ordin se pedepseşte în vreme de război cu moartea? 
Ştiţi că aş putea să vă împuşc pe loc? 

— Ştim, domnule locotenent, spuse calm Moşul. 

Se ridică din adăpostul pe care şi-l săpase cu noaptea- 
n cap. 

— Portta, strigă cu palmele la gură, mai ai muniţia din 
Waltherul domnului locotenent Lentz? 

— Înî, răspunse Portta, molfăind un rest de frigăruie din 
noaptea trecută, e pusă bine. De ce? 

— Domnul locotenent spune că i-ar trebui neapărat 
câteva cartuşe. Vezi că vine până la tine. 

— Îl aşteptăm, răspunse înfundat berlinezul. 

Lentz se ascunse în spatele unor dărâmături şi nu mai 
scoase un cuvânt în următoarea oră. Soarele ne fiersese 


creierele sub ţeastă. Stăpânea o linişte nefirească, o linişte 

de sfârşit de lume. Arabii amuţiseră pitulaţi prin gropi. Noi 
şi aborigenii ne puteam omori doar unii pe ceilalţi, dar pe 
localnici îi putea ucide oricine. Cercetaşii nu mai spuneau 
nici ei nimic. Se îngropaseră în nisip, aşteptând să vină din 
urmă mămicile lor, tancurile grele Crusaders, care să ne 
calce ca pe nişte viermi. Nici noi n-aveam prea mult chef de 
vorbă. 

Trecu aşa un ceas. Apoi pământul începu să tremure, 
ca apucat de frică. Apoi se zvârcoli, văitându-se, aproape 
aruncându-ne afară din găurile pe care ni le săpaserăm cu 
lopeţile, cu degetele, cu unghiile. Veneau. Pământul însuşi 
nu mai avea curaj să ne ascundă la sânul său. 

Tancurile grele se iviră dintr-un nor uriaş de praf şi 
nisip, iţindu-şi turelele vopsite cu galben şi ocru, ţevile 
tunurilor aducătoare de moarte. Zidul de oţel se opri la un 
kilometru. Ţevile se rotiră, căutându-ne. In fiecare dintre 
ele se afla moarte cât pentru o sută ca noi. 


CAPITOLUL 10 


În adâncuri 


La cincizeci de metri sub apă, timpul pare că stă pe loc. 
Timpul e zgomot în cea mai mare măsură şi poate fi 
perceput prin suma sunetelor care-l însoțesc. Dar de cele 
mai multe ori nu le luăm în seamă. O dată cu ele, timpul 
trece şi el pe lângă noi, neobservat, irecuperabil. 

Wam-wam-wam-wam spunea elicea lui U-802. Cu 
vremea, izolat de lumea de deasupra, iţi simţi inima 
străduindu-se să înveţe ritmul elicei, să bată odată cu ea. 

Wam-wam-wam-wam. Eşti în burta unui peşte uriaş, la fel 
de vulnerabil ca el, supus tuturor spaimelor sale. Când unul 
dintre camarazi, obosit, scapă din mână o sculă, ori arma, 
zgomotul se repercutează în tot trupul peştelui şi toate 
inimile îngheață la gândul că sus, la suprafaţă, deasupra 
păturii lichide de cincizeci de metri, cineva a auzit şi se 
pregăteşte să-şi lanseze harponul. După câteva minute de 
tăcere totală, respirațiile o iau de la capăt. In acest timp o 
singură inimă continuă să bată. Wam-wam-wam-wam. 

Altfel, marinarii erau oameni veseli şi de treabă. Asta în 
afara momentelor în care vasele britanice ne fugăreau, 
lansând grenade submarine care scoteau un zgomot de 
sticlă desfundată şi ne zgâlțâiau zdravăn. In momentele 
acelea marinarii deveneau ceea ce devin toţi soldații 
încolțiți de moarte: fiare înnebunite de spaimă. 

Ca de obicei, Portta şi ceilalți puseseră la cale o partidă 
de cărți cu miză mare şi final imprevizibil. 

— îți spun una, îi zise unui flăcău în tricou dungat, 
care-i datora o groază de bani. Te duci afară şi-mi aduci un 
peşte destul de mare ca să pregătesc cina pentru mine şi 
camarazii mei. Când îl aduci, nu-mi mai datorezi niciun 
şfanț. Dacă te-ntorci cu un purcel, n-am nimic împotrivă. 

— Dar dacă mă-ntorc cu o torpilă? întrebă tipul. Am râs 
cu toții. Împărțeam priciul cu un băiat blond şi sfios, care n- 
avea ce căuta la bordul lui U-802. In orele pe care nu şi le 
petrecea în cart, scria poezii despre mare, furtuni, țărmuri 
însorite. În cele trei nopți pe care le-am petrecut împreună, 
poetul o luă razna de două ori. De fiecare dată gemea tare 
şi-şi mişca brațele şi picioarele ca şi cum ar fi înotat. 
Trebuia să-l trezim şi să-l ținem. Unul din camarazii săi i-a 
povestit lui Sevilla următoarele: 

De două zile şi două nopți atârnau în siajul unui convoi 
cu provizii care se indrepta spre Alexandria. Vasele 
germane întârziau să apară. Atunci, în ciuda crucișătorului 
care dă târcoale turmei sale, ca un câine fioros, căpitanul 
Liepke se hotărî să atace. Jinta era un mineralier care tinea 


Cu greu cursul, parte din pricina vechimii sale, parte din 

pricina vitezei superioare a celorialte vase. 

li serviră două torpile. Una pulveriză pupa, iar cea de a 
doua  pricinui mari distrugeri la prora. Mineralierul se 
scufundă cât ai zice peşte, ducând cu el pe fundul mării 
câteva sute de nefericiti O mulțime de supraviețuitori 
rămâneau să se zbată între viață şi moarte, agătati de 
marginile unor bărci ridicol de fragile. Mediterana nu este 
marea pe care o înfăţişează cărțile poştale. 

Crucişătorul dădu târcoale locului catastrofei, în 
căutarea agresorului, însă căpitanul Liepke era destul de 
şiret ca să nu se dea de gol. Apoi englezul o şterse. Avea de 
apărat un convoi întreg, iar în zonă se puteau ivi dintr-o 
clipă într-alta vasele germane. Culese câți supraviețuitori 
putu. Cei pe care marea îi îndepărtase rămaseră la mila 
Domnului şi a inamicului. 

La o jumătate de ceas după ce convoiul dispăruse la 
orizont, înainte de a-i lua din nou urma, căpitanul ieşi la 
suprafață pentru a arunca o privire. O barcă plină ochi cu 
oameni se legăna la mai puțin de o sută de metri de 
submarin. Supraviețuitorii se apropiară în mare grabă, 
folosindu-şi braţele pentru a vâsli. Cer în ajutor, toți odată, 
căpitanului Liepke şi marinarilor, care-i priveau curioşi şi 
oarecum compătimitori. Agitau o mânecă de cămaşă albă. 

Un submarin nu poate lua prizonieri. Echipajul său îşi 
împarte cu zgârcenie alimentele, apa şi aerul. Nu mai este 
aer şi pentru alţii. Marinarii de pe U-802 sunt obsedati în 
permanență de asta. Căpitanul Liepke ridică din umeri şi se 
retrase în interiorul foişorului de observație, sub privirile 
înnebunite ale celor din barcă. Unul dintre marinari le 
aruncă un sac cu pesmeți. Apoi capacul se închise cu un 
clănțănit metalic, iar supraviețuitorii fură nevoiţi să se 
îndepărteze în mare grabă, pentru a nu fi înghititi de 
vâltoarea care se stârnea la intrarea în imersiune a 
submarinului. Cu toate astea, barca se răsturnă şi se duse 
la fund. Prin periscop, putură vedea o mulțime de oameni 
disperaţi, care se bălăceau fără nicio şansă în valurile 
ostile. Şi nimic altceva în jurul lor, decât imensitatea mării. 

La două zile după succes, poetul echipajului avu prima 
criză de nervi. Doctorul îi prescrise Luminal. 


Eram la mare ananghie. Cercetaşii ştiau deja unde se 
află amplasat PAK-ul. Două Crusaders deschiseră focul în 
acelaşi timp, pulverizând parapetul improvizat în scobitura 
cu pricina. Traseră încă o salvă, ca să fie siguri. În locul 
acela se căsca acum un crater uriaş, pe fundul căruia mai 
persistă o vreme un nor de fum albicios. Comandanții de 
tanc îşi scoaseră ochelarii cu lentile de mică, priviră prin 
binocluri şi ridicară satisfăcuţi degetul mare. 

Numai că Portta şi ai lui nu se mai aflau acolo de o 
jumătate de ceas. In vreme ce primii cercetaşi urmăreau cu 
bucurie sosirea restului trupei, Mărunţelul fusese înhămat la 
tunul Krupp de 88 de milimetri şi-l urnise treizeci de metri 
mai la dreapta. Acum tăceau chitic, aşteptând momentul 
potrivit ca să lovească din nou. După primul, ori cel mult al 
doilea foc, neozeelandezii aveau să-i descopere iarăşi. O a 
doua mutare pe tabla de şah nu mai era permisă. Acelaşi 
lucru avea să se întâmple probabil cu MG-ul manevrat de 
Mercenar şi Heiden. Numai că ei puteau să-şi ia picioarele 
la spinare oricând aveau chef. 

— Heiden, Kalbs, strigă Moşul. Nu trageţi decât când 
sunt foarte aproape. Lăsaţi-i să-şi găurească nişte pantofi. 

Se referea la minele pe care pionierii le plantaseră 
înainte de a-şi lua tălpăşiţa. Unul dintre Crusaders se urni 
zece metri, căutând o poziţie de ochire mai bună. Apoi 
încremeni. Incă nu ştiau ce-i aşteaptă printre palmierii 
măcelăriți. Puteau fi camuflate încă zece-cincisprezece 
tunuri anticar. Puteau fi aruncătoare de mine, Minemverfer, 
Faustpatron, multe alte arme cu denumiri nemţeşti, care 
pentru ei erau denumiri de coşmare. Puteau fi aruncătoare 
de flăcări, zeci de mii de cartuşe, ba chiar şi câteva tancuri. 
Câte lucruri nu încap într-un petec de verdeață! 

Unii dintre comandanții de tancuri trepidau de 
nerăbdare, o dată cu motoarele lor. Ar fi putut rade 

le umblau tot felul de comparații: cuib de viespi, bârlog de 
şobolani, şerpărie. Când te temi de viespi, dai foc cuibului. 
Numai că cercetaşii văzuseră în sat copii şi femei. Un 
comandant cu prea multe scrupule şovăia încă dacă să ia 
sau nu o decizie. 

— Dumnezeule, uite-i că vin! gemu locotenentul 
Siegfried Lentz, ieşind astfel din îndelungata sa muţenie. 

Cele două tancuri porniră greoaie, pe laturile unui „V" 
imaginar, îndepărtându-se unul de celălalt pe măsură ce se 
apropiau de noi. Apoi pivotară. Acum veneau pe laturile 
unui alt „V" şi aveau să se întâlnească în mijlocul 
adăpătorii. 

— Lasă-i să vină, Portta, strigă Moşul. 

La cincizeci de metri, unul dintre Crusaders strivi o 
mină şi-şi pierdu o şenilă, într-o explozie asurzitoare. 
Echipajul ezită câteva secunde. Nu putea rămâne înăuntru 
prea multă vreme, la cheremul tunurilor anticar. leşiră pe 
sub burta tancului, încercând să se îndepărteze. Heiden şi 
Mercenarul îi curăţară pe toţi. Cel de-al doilea tanc depistă 
locul din care se trăgea şi expedie trei obuze, unul după 
altul. Însă Mercenarul ne făcea deja semne dintr-o altă 
ascunzătoare. 

Apoi tunul de 88 lovi tancul Crusaders la baza turelei. 
Colosul de metal se clătină năucit, dar blindajul rezistă ca 
prin miracol exploziei şi ploii de schije care urmă. Cei 
dinăuntru nu mai erau însă întregi la minte. Pilotul ambală 
motorul la maxim, repezindu-se spre locul din care venise 
obuzul. În drumul său, tancul doborî colibe şi palmieri, 
frământă ruinele şi izbi amplasamentul PAK-ului, rupând 
tunul în numeroase bucăţi, pe care le frământă furios, ca un 
taur turbat. 

Camarazii noştri fugiseră să se adăpostească, dar lăzile 
cu muniţie rămăseseră pe loc. Aşa ne-am explicat explozia 
care urmă şi care ne trimise pe toţi pe drumul către lumea 
cealaltă. Oamenii dinăuntru tancului ajunseră în lad cât ai 
bate din palme. Noi petrecurăm câteva clipe într-un fel de 

nimic. Tancul Crusaders îşi sfârşi cariera în mijlocul 
adăpătorii, stârnind o jerbă de apă mocirloasă. Era un 
cadavru atât de greu încât nimeni n-avea să-l mai scoată 
vreodată de acolo. 

Dacă fuseseră ceva scrupule, ele se risipiră o dată cu 
fumul înecăcios al ultimei explozii. Supraviețuitorii grupei 
de cercetaşi se ridicară din gropile lor şi porniră spre noi, 
urlând ca apucaţii, trăgând din mers. In urma lor veneau 
tancurile şi tot ceea ce putea transporta o mitralieră. 
Cercetaşii nu mai avuseseră răbdare să aştepte acoperirea 
blindatelor. Îşi făcuseră socoteala că acestea au să-i ajungă 
din urmă. Era o greşeală elementară. Când explodară 
primele mine, vehiculele încremeniră din nou, neîndrăznind 
să mai înainteze un milimetru. Cercetaşii şovăiră derutaţi. 
Mercenarul îi împuşca unul câte unul, cu rafale scurte, ca 
pe figurinele din standurile de tir de la bâlci. Intr-o clipă se 
dezlănţuiră represalii generale, cu fiecare armă pe care o 
aveau la îndemână. Fiecare perete, rămas ca prin minune 
în picioare, fu ciuruit, şi o dată cu el toate fiinţele vii aflate 
în spatele său, care nu avuseseră atâta minte să se 
ascundă în gaură de şarpe. Fiecare frunză de palmier fu 
smulsă de pe trunchiul ei. Fiecare metru pătrat de pământ 
fu acoperit cu fragmente metalice fierbinţi. 

Eram ţintuiţi la suprafaţă, ca nişte broaşte râioase 
peste care păşeşti, strivindu-le. Nu îndrăzneam să mişcăm 
un fir de păr. Niciodată nu mi s-a părut că sunt atât de 
corpolent. Am muşcat nisipul, gata să mă sufoc, încercând 
să adâncesc cu dinţii groapa pe fundul căreia mă 
adăpostisem. Am urlat. 

Deodată tirul încetă, tot atât de brusc pe cât se 
dezlănţuise. Fusese un acces de furie, aşa cum li se 
întâmplă şi celor mai disciplinaţi soldaţi din lume. Veniră 
ordinele prin stațiile radio, comandanții urlară în 
megafoane. Degetele se desprinseră de pe trăgaci. Fie că 
Voiau, fie că nu, trebuiau să aştepte ca pionierii să-şi pună 
pielea la bătaie pentru a dezgropa minele. Dar trebuiau, de 

mitraliera lor. Se făcu linişte. Câtă vreme căutau ei o 
soluţie, noi eram în vacanţă. lar orele pe care le câştigam 
erau câştigate pentru 26 Panzer-Grenadiere. 

— Mai stăm mult pe-acilea? întrebă Mărunţelul 
căscând. 

Era realmente plictisit. Sevilla se întoarse târâş şi ne 
spuse că totul era în regulă cu taxiul nostru. Nici măcar o 
schijă nu-i zgâriase vopseaua. 

— Beyer, spuse locotenentul Lentz tremurând de-a 
binelea, îţi spun încă o dată: misiunea noastră s-a încheiat. 
Acum vor pierde o grămadă de vreme cu descoperirea 
minelor. In timpul ăsta noi putem ajunge departe. 

L-am privit întrebător pe Moş. Îi era dragă şi lui viaţa. 
Nici nouă nu ne displăcea prea mult. Dar ne plăcea de 
asemenea lucrul bine făcut. De aceea se spunea că suntem 
cei mai buni soldaţi din lume. 

— Domnule locotenent, spuse Moşul, putem să-i 
împiedicăm pe genişti să-şi facă treaba cum trebuie. 

— Ai înnebunit de-a binelea? Ţipă Siegfried-„coş de 
bale". Pentru o oră în plus? _ 

Nu trăsese nici măcar un foc de armă. In timpul 
canonadei se ghemuise, cu palmele peste urechi. 

— Vă ordon încetarea misiunii, zise, pe un ton jalnic. 
Cine mai are puţină minte mă va urma în clipa asta! 

Şi se îndepărtă, îndoit de mijloc, spre Kubelwagenul 
camuflat la cincizeci de metri mai în spate. 

— Lentz! îl strigă Mercenarul. 

Incremeni, paralizat de ceea ce se afla în vocea acestui 
soldat pur-sânge. Parcă o gheară nevăzută l-ar fi înhăţat de 
ceafă, ţintuindu-l la câţiva paşi de noi. 

— Domnule Feldwebel, i se adresă Portta Moşului, 
locotenentul Siegfried Lentz se face vinovat de instigare la 
revoltă, răspândire de zvonuri periculoase în timp de război 
şi tentativă de dezertare. Conform codului militar şi legii 
marţiale, acuzarea cere să i se aplice locotenentului Lentz 
pedeapsa capitală. Locotenentul Lentz va fi executat prin 
împuşcare. 

Siegfried-,„coş de bale" se întoarse cu încetinitorul, fără 
să-şi creadă urechilor. Întâlni privirile noastre şi abia atunci, 
în ciuda celor peste cincizeci de grade, fu cuprins de fiori 
reci ca gheaţa. Nimănui nu-i ardea de glumă. 

— Mai stăm mult pe-acilea? repetă Mărunţelul. 

— Curtea l-a găsit pe locotenentul Lentz vinovat şi este 
de acord cu solicitarea acuzării, spuse Moşul. Vom cere 
totuşi şi confirmarea din partea domnului maior Hemke, 
atunci când vom reveni la unitate. Swen, Heiden, fiţi cu 
ochii pe condamnat. La cea mai mică mişcare, lichidaţi-l! 

De data aceasta picioarele îl lăsară definitiv. 
Mărunţelul îl luă pe sus şi-l depozită în spatele unei 
dărăpănături. Am armat Schmeisserul, iar el pricepu 
mesajul cât se poate de limpede. 

— Pocher, Black-jack, Canasta? ne îmbie Portta. 

Am avut un noroc chior la cărţi. Pe măsură ce 
câştigam, eram tot mai bine dispus. Heiden, în schimb, în 
buzunarele căruia făceam curăţenie, era tot mai veninos. 

— Noroc la cărţi, ghinion în dragoste, îmi spuse, 
zâmbind verde. Pariez că vreun buzat de aborigen o să-ţi 
înfigă capul în vârful baionetei. 

Ceilalţi protestară zgomotos. Mărunţelul îi arse o 
scatoalcă după ceafa, dar Moşul îi potoli înainte ca 
încăierarea să ia proporţii. Să-i vorbeşti unui camarad 
despre propria-i moarte, asta nu face parte din codul 
bunelor maniere. 

— S-au apucat de treabă, ne anunţă laconic 
Mercenarul. 

Pionierii veneau la adăpostul unui transportor blindat, 
în cabina căruia transpira de spaimă un voluntar căruia-i 
plăceau faptele eroice tot atât de mult ca şi nouă. Din când 
în când se opreau şi scormoneau în nisip cu palmele goale. 
Mercenarul le expedia rafale care-i făceau să se pitească 
înapoi, în spatele transportorului. Camarazii lor răspundeau 
cu focuri sporadice şi apoi totul pornea de la capăt. 

In cele din urmă se retraseră. Coridorul era gata. 

— Risipiţi-vă, ordonă Moşul. Noroc la vânătoare! 


Am înhăţat aruncătorul de grenade şi m-am rostogolit 
într-o groapă. Mărunţelul, înnebunit de căldură, îşi smulse 
hainele de pe el, rămânând doar în chiloţi. Se cufundă în 
mijlocul  adăpătorii, mascat de unul dintre palmierii 
doborâţi, pe care fixă ţeava pistolului mitralieră şi o duzină 
de grenade. Stătea în apă până la bărbie, străduindu-se să 
imite orăcăitul unui broscoi. Heiden îl duse de braţ pe 
locotenentul Lentz în spatele unui parapet de saci. De acolo 
ne făcu semn că totul e în regulă. Ceilalţi se ascunseră la 
iuţeală, cum puteau mai bine. Nici n-apucaserăm să ne 
luăm la revedere. 

Primul Willys intră în oază cu viteză scăzută. L-am lăsat 
să treacă, împreună cu infanteriştii ascunşi în spatele său. 
Am procedat la fel cu tancul care venea la rând, şi cu 
următorul, un Grant cu botul teşit şi turela exagerat de 
înaltă. Asta era vârful coloanei. Neozeelandezii priviră 
nedumeriţi în jurul lor, căutând cel puţin o companie şi 
câteva tunuri. 

Am ochit şi am apăsat trăgaciul aruncătorului de 
grenade. Proiectilul lovi cel de-al doilea tanc, într-un punct 
vulnerabil, sub  apărătoarea motorului. Îndată după 
explozie, flăcările se întinseră pe blindaj ca o pecingine. 
Sevilla curăţă supraviețuitorii care încercau să scape, 
ţipând. Atunci ieşi din adăpătoare Mărunţelul şi vâri trei 
grenade sub celălalt tanc. Se întoarse spre infanterişti 
descărcându-şi Schmeisserul. Cei care scăpară o rupseră la 
fugă, înspăimântați de monstrul care ţâşnise din mâl. 

Willysul începu să tragă. 

Într-o clipă furăm cuprinşi cu toţii de dementa ucigaşă. 
Zbieram şi alergam urmăriţi de exploziile grenadelor, fără 
să ne mai pese de gloanţele care ne băzâiau pe la ureche. 
Unul dintre ele se opri în umărul meu stâng. Asta nu făcu 
decât să-mi sporească furia. 

— Ucide! Ucide! 

O sabie ghurka alunecă pe ţeava armei pe care Heiden 
o ridicase în dreptul feţei pentru a se apăra şi se rupse. 


Heiden înfipse automatul în burta adversarului şi trase până 

când obiectul îşi croi un tunel printre muşchi, oase, 
măruntaie. Dinspre Willys veni rostogolindu-se o grenadă 
Gammon, un cilindru plin cu fosfor. Mercenarul o prinse din 
zbor, trimiţând-o înapoi. 

— Adresantul necunoscut, mai apucă să strige vesel, 
înainte ca Infernul condensat în conserva aceea să se 
răspândească. 

Willysul nu mai era decât o minge de flăcări din 
interiorul căreia răzbăteau zbierete. Era mai amuzant decât 
un carusel din zilele copilăriei noastre. 

Ne oprirăm gâfâind. În jurul nostru nu se mai afla 
nimeni în picioare. Eram plini de sânge până la brâu. 
Ajutoarele veneau prea târziu pentru echipajele celor trei 
vehicule. 

— Punem punct aici, hotărî Moşul. 

Am alergat chiuind spre locul în care ascunseserăm 
Kubelwagenul. Deja se zăreau siluetele altor infanterişti, 
care se strecurau prudenţi spre oază. 

— Unde-i Lentz? întrebă Moşul. 

N-am ştiut ce să-i răspundem. În vâltoarea luptei îl 
scăpasem din vedere. Deodată Kubelwagenul ţâşni din 
adăpost şi aproape că ne zdrobi, luând un viraj strâns. Era 
evident că noi nu ne aflam înăuntru. Nu puteam să-l lăsăm 
să plece aşa. 

Am golit încărcătorul în direcţia lui. Kubelwagenul 
zigzagă necontrolat şi se poticni într-un ciot de palmier. În 
timp ce motorul mergea încă, m-am apropiat şi am smucit 
portiera din dreapta. Lentz se prăbuşi la picioarele noastre, 
moale ca o cârpă. Jumătate din ţeastă îi rămăsese pe 
scaunul şoferului. 

— Scârba, comentă Mărunţelul, voia să se plimbe pe 
cheltuiala noastră. Ce spui, Portta? 

— Aborigenii îi vor face o înmormântare mai frumoasă 
decât ne-am fi permis noi, spuse berlinezul. Am auzit că în 
Noua Zeelandă răposaţilor li se mănâncă creierul pentru a 
deveni mai inteligenţi cei rămaşi. 

— În cazul ăsta, după ce vor servi creierul lui „coş de 

bale" vor pierde războiul, fu de părere Mărunţelul. 

La epitafuri era imbatabil. Împuşcăturile izbucniră 
iarăşi. 

Mergeam de vreo jumătate de ceas, când am auzit în 
spatele nostru primele explozii. Geniştii maiorului Hemke 
transformaseră fiecare nenorocită de colibă într-o staţie de 
tramvai pentru lad. Mai mulţi neozeelandezi îşi cumpărară 
bilet fără să ezite. 

Intrară prudenţi în primele gurbi, în care, n-aveau de 
unde să ştie, nu mai locuia de mult nimeni fiindcă erau prea 
aproape de depozitul de carburanţi. Cercetară cu atenţie 
pragul şi praful intrării. Nici urmă de mină. Niciun fir. 
Scrutară întunericul din încăpere, gata să ciuruiască pe 
oricine ar fi avut proasta inspiraţie să-i întâmpine acolo. Nu 
era nimeni. Puteau intra. 

Pentru că erau o minunăţie de flăcăi, înalţi, spătoşi, 
trebuiau să se aplece ca să poată încăpea pe găurile 
strâmte şi scunde cărora localnicii le spuneau „uşi". Apoi se 
îndreptară de spinare. Atunci atinseră cu creştetul capului 
firele subţiri întinse deasupra uşii, special pentru a fi atinse. 
Lucrul se petrecu simultan în trei gurbi. Trei neozeelandezi 
îşi pierdură capetele, la propriu, ceea ce nu păru să-i 
încânte nici pe ei nici pe camarazii care-i urmau. 

Debandada care urmă nu poate fi descrisă în cuvinte. 
Trebuiau să cerceteze casă cu casă. Sau să le distrugă pe 
toate. Spre surprinderea lor, constatară că majoritatea sunt 
locuite. Adunară întreaga populaţie lângă adăpătoare, 
făcând o tentativă de interogatoriu. Arabii, înspăimântați de 
câte pătimiseră, ţipau toţi odată şi alergau de colo-colo. 

Comandantul se gândi o clipă să arunce toată mizeria 
în aer, sau s-o ocolească pur şi simplu şi să bage viteză, 
pentru a recupera avantajul căpătat de 26 Panzer- 
Grenadiere. Simţea cum îi scapă gloria printre degete, ca 
nisipul. Dar ordinele pe care i le dăduseră generalii erau 
clare. Orice aşezare cucerită trebuia asigurată, pentru 
unităţile care veneau în urmă. Avea de lucru aici pentru ore 


bune. Pierduse trenul. 

În vremea asta, maiorul Hemke ne felicită în faţa 
întregii unităţi. Se prefăcu că nu observă pălăria mexicană 
a lui Sevilla, care avea acum mai multe găuri decât o 
strecurătoare şi chiloţii Mărunţelului, pe care mâlul uscat 
formase o crustă a cărei putoare aproape că puse pe fugă 
regimentul. 

— Imi pare tare rău de locotenentul Lentz, adăugă 
Hemke. Era un tânăr care promitea foarte mult. 

Portta emise un suspin care reunea răgetul unui 
cămiloi îndrăgostit şi sughiţul Mărunţelului după minim o 
cască de basamac. 

— A căzut ca un erou, domnule maior. Când aborigenii 
ne copleşiseră numericeşte, domnul locotenent Siegfried- 
Coş de... Lentz, a sărit pe tancul din fruntea coloanei numai 
cu o grenadă. După ce a reuşit să intre înăuntru, a tras 
asupra celorlalte tancuri până când n-a mai avut muniţie. 
Ne striga prin turela deschisă: „Spuneţi-i domnului maior 
Hemke să stea liniştit. Înainte de a pleca în misiune i-am 
pus ordine în hârtii şi i-am cârpit perechea de ciorapi pe 
care şi-a rupt-o în bătălia de la Tobruk". Apoi l-au doborât. 
Ce erou! Ce erou! 

Maiorul Hemke ne privi ciudat, dar niciun muşchi nu 
tresări pe feţele noastre acoperite de sânge şi fum. Salută, 
făcu stânga-mprejur şi plecă grăbit. 

Nu mai simţeam respiraţia fierbinte a englezilor în 
ceafă. Mărunţelul şi  Mercenarul montară la iuţeală 
alambicul pe care un gemu de la compania a doua îl 
construise dintr-un rezervor de aruncător de flăcări. Geniul 
nu apucase să guste nici măcar o picătură din produsul 
propriului aparat, fiind ucis chiar a doua zi de un scorpion. 
Portta aduse butoiul cu resturi de tot felul pe care-l lăsase 
în păstrare, să fermenteze liniştit, la Feldwebelul Schelde, 
acela care-i era dator fiindcă-i pierduse dromaderul. Butoiul 
emana o duhoare insuportabilă. Îînăuntru se afla rezultatul 
unei campanii de câteva săptămâni. Resturi ale dineurilor 
cazone, fructe aduse de arabi în fiecare oază în care 


poposiserăm, orice putea fermenta pentru a elibera apoi, 

prin procesul distilării, licoarea ce-l făcuse renumit pe 
Portta în întreg regimentul. 

Am aprins focul sub alambic, cu tot ceea ce ne stătea 
la îndemână şi era cât de cât inflamabil. In deşert nu 
trebuie să faci cine ştie ce eforturi ca să aprinzi ceva. 
Curând, conţinutul începu să bolborosească, la umbra 
tancului. Furtunul la capătul căruia aşteptam să picure 
basamacul trecea printr-un alt butoi, cu apă, împrumutat 
de la bucătărie. 

— Urmează o beţie exemplară, îi anunţă Sevilla pe 
curioşii care se strânseseră în jurul aparatului. 

Printre ei nu se afla niciun ofiţer. Fuseserăm morţi şi 
înviaserăm. Pentru câteva ore, cât timp poposea 
Regimentul 26 Panzer-Grenadiere, puteam să încălcăm 
orice regulament. Nimeni n-avea să ne bată la cap. 

Beţia dură până în zori. Maiorul Hemke îşi primise 
informaţiile şi ordinele. În următoarele două zile, 26 Panzer 
trebuia să se cantoneze la Homs, în apropiere de Tripoli. 
Jumătate din oameni urmau să se îmbarce şi s-o facă pe 
turiştii, peste Mediterana. Era prima permisie după şase 
luni de sânge, flăcări şi moarte. Era pentru prima oară, 
după o jumătate de an, că aveam să ne desprindem din 
nisipurile deşertului. 

Mediterana nu era o mare pe care să-ţi petreci o 
croazieră. Englezii bântuiau în toate cele patru vânturi, 
adulmecând, asemenea strămoşilor lor corsari, orice pânză 
străină. In scurtă vreme obţinuseră superioritatea absolută, 
instituind examene foarte severe pentru vasele care 
încercau să treacă prin năvodul des. Convoaiele care-i 
alimentau Feldmareşalului Erwin Rommel faptele de arme 
ajungeau la destinaţie înjumătăţite, iar uneori se opreau pe 
fundul mării pentru odihna veşnică. Oamenii torpilă italieni 
încercau să se furişeze din nou în rada portului Alexandria 
pentru a repeta isprava din 19 decembrie '41, când 
găuriseră rău două cuirasate engleze. Dar vremea isprăvilor 
cavalereşti apusese de mult. 


— Cică or să ne care cu tot ce are la îndemână 

amiralul, sughiţă Sevilla, căutând verticala locului. 

N-o găsi şi atunci îşi continuă libaţiunile întins pe o 
parte, până când jăratecul focului îi aprinse tivul tunicii. 
Heiden, care era la fel de beat, poate chiar mai beat decât 
Sevilla, se simţi dator să stingă focul cu ceva. Intr-un gest 
reflex el îşi goli casca deasupra flăcărilor mici. A trebuit să 
fac un salt şi să-l acopăr pe Sevilla cu propria mea pătură. 
În cască se găsea alcool aproape pur, care se aprinsese cu 
o bufnitură. Când îl despachetarăm pe Sevilla, scotea fum 
peste tot. Dar nu se procopsise decât cu câteva băşici pe 
dosul palmelor. 

— Da, reluă Mărunţelul ideea adusă în discuţie de 
Sevilla, eu unul am să trec Mediterana într-un butoi. E la fel 
de bun ca orice altceva. O să fie chiar butoiul ăsta de 
basamac. 

Mercenarul şi Portta aduseră o şarjă nouă. Deşi era mai 
slabă decât primele, efectul fu acelaşi. Sevilla adormi de-a 
binelea. În întuneric, fumegând maiestuos, aducea cu un 
vulcan după erupție. Sforăitul completa de minune 
asemănarea. 

Mercenarul şi Heiden deschiseră un program de 
cântece şi marşuri. Cum era de aşteptat, se luară la harţă 
din pricina unui vers interpretabil. 

— E un cântec al Legiunii, spuse mânios Mercenarul, şi 
blestemat să fiu dacă, atâta vreme cât o să-mi curgă o 
picătură de sânge prin vine, o să las orice găină fricoasă să 
schimbe fie şi un cuvinţel în dânsul. 

— Găină fricoasă? răcni Heiden. 

Cântă din nou strofa cu pricina, stâlcind de data asta 
absolut toate versurile. Cuţitele săriră singure din teci. In 
jurul celor doi se formă imediat un cerc. 

— Şarja numărul cinci! trâmbiţă Moşul. 

Combatanţii se potoliră ca prin farmec. Cuţitele trecură 
din nou la odihnă şi fură înlocuite cu căştile. 

Două zile mai târziu, asudam în cutia strâmtă a unui 
submarin care alimentase la Homs şi avusese loc pentru 

de-acasă. Înainte de a ne îmbarca, Moşul şi Portta dăduseră 
o fugă la Tripoli pentru a-l vedea pe locotenentul Leuwe. Se 
întorseseră cu veşti bune. Lui Leuwe n-aveau să-i taie 
capul, însă urma să-şi petreacă următoarele două luni în 
spital. 

— Ceea ce, trase Moşul concluzia, având în vedere câte 
surori îi dau târcoale, nici nu e chiar aşa de rău. 

Căpitanul Liepke ne puse în vedere că nu tolerează nici 
cea mai mică abatere de la disciplină. 


— U-802 nu este un taxi, ne comunică el. Suntem 
bucuroşi să ne punem la dispoziţia unor soldaţi curajoşi, 
care şi-au făcut datoria faţă de patrie, însă aştept de la 
dumneavoastră acelaşi comportament ca al restului 
echipajului. 

— Am înteles, domnule comandant, exprimă Moşul 
acordul nostru. Vă asigur că dacă vreunul dintre camarazii 
mei vă va face probleme de orice fel, îl vom închide pe 
ticălos într-unul din tuburile torpilelor. 

Nu voiam decât să dorm şi să mă trezesc, după o 
traversare de patruzeci şi opt de ore, la Reggio di Calabria, 
portul nostru de destinaţie. Atâtea zile şi nopţi fuseserăm 
mai înghesuiți în Panzer, încât nu ne mai plângeam de 
confort. Însă necazurile începură să curgă chiar din primele 
ore. 

Soneria alarmei ne azvârli din paturi, ca pe nişte orbeţi. 
Mărunţelul îmi ateriză în cap şi numai printr-un miracol nu- 
mi frânse gâtul ca pe o surcică. 

— Ce staţi pe acilea? întrebă el mahmur. 

Lumina roşie se aprindea intermitent, sporind 
zăpăceala din capetele noastre. Marinarii care nu se aflau 
în cart se repeziră la posturi. Mi se păru ciudat că nimeni nu 
scotea un cuvânt. Luminile continuau să clipească, însă 
soneria încetase să mai sune. Apoi vibrația care dădea 
viaţă  submersibilului, tremurul pereţilor încetară de 
asemenea. Motoarele se opriseră. Ne cufundarăm într-o 

Moşul veni şi ne somă să ne ţinem gura. Sonarul unui 
crucişător britanic, vânător de submarine, detectase 
zgomotul elicei noastre. Dădea târcoale locului, încercând 
să ne doteze cu câteva găuri în plus şi să ne termine. 

— Asta-i culmea! Se scandaliză Portta în şoaptă. N- 
avem mai multe drepturi decât peştii. larăşi ni se pune 
pumnul în gură. 

— Ce treabă am eu cu răfuielile lor? îi ţinu Mărunţelul 
isonul. Eu mi-am pus pielea la sărat acolo, pe nisip. 

Îi explicarăm în cuvinte simple, ca pentru mintea lui, că 
orice strigăt, un strănut, un obiect scăpat pe jos, ne poate fi 
fatal. Câinele turbat se învârtea în cercuri largi la suprafaţă. 
Căpitanul era unul dintre acei buldogi căpoşi care o dată ce 
şi-au înhăţat prada nu-i mai dau drumul. 

Trecură aşa două ore. Dintr-o dată, spaţiul mi se păru 
incredibil de mic, aşa de mic încât, dacă întindeam ambele 
mâini, puteam atinge pereţii. Era un coşciug tot atât de bun 
ca un Panzer. Sudoarea mi se scurgea pe gene şi îmi picura 
apoi de-a lungul obrajilor. 

— Swen, e-n regulă? îmi şopti Moşul. 

Am făcut semn cu capul că da. Însă privirea îmi 
aluneca într-un colţ al cabinei echipajului. Incercam să nu 
mă mai uit acolo, dar nu mă puteam împotrivi. Ochii îmi 
fugeau spre ungherul întunecat dintre peretele cabinei şi 
ultimul pat. În locul acela se afla cineva. Am simţit din nou, 
aşa cum mi se întâmplase în Alexandria, o prezenţă străină. 

— E cineva acolo, am spus, repetând vorbele de atunci. 

Temperatura începu să crească. Instalaţia de 
recirculare a aerului nu mai funcţiona nici ea. In curând, 
atmosfera avea să devină irespirabilă. Dar dacă cei de la 
suprafaţă ne-ar fi descoperit, atunci chiar că nu s-ar mai fi 
putut respira. Niciun om cu scaun la cap nu respiră apă. 

Căpitanul crucişătorului îşi pierdu răbdarea şi ordonă 
lansarea unei serii de grenade antisubmarin. Trecură chiar 
pe deasupra noastră, poate cu o abatere de câţiva metri. 
Am auzit zgomotul elicei crescând şi  descrescând. 
Butoaiele morţii fură lăsate să cadă în siajul navei, unul 

câte unul. Fuseseră reglate să explodeze la o adâncime de 
şaizeci de metri. U-802 aştepta la nouăzeci. 

Apoi explodară. Un uriaş pumn de apă lovi trupul 
fusiform al submarinului, răsucindu-l ca şi cum ar fi stors o 
rufă, dându-l de-a berbeleacul. Am auzit fiecare nit 
mişcându-se şi niciunul nu părea să se simtă în largul său. 
Am auzit fiecare punct de sudură fisurându-se. Sute de mii 
de tone de apă sărată pândeau momentul potrivit pentru a 
se repezi asupra noastră ca să ne strivească. Peşti de tot 
felul au deschis boturile pofticioşi. 

In clipa aceea am urlat cu toţii, căci oricum nu mai 
avea importanţă. Dar când efectul exploziilor trecu şi 
băgarăm de seamă că suntem încă întregi, ne cufundarăm 
din nou în muţenie. Vânătoarea continua. 
` Căpitanul englez sperase într-o lovitură norocoasă. 
Intreg echipajul crucişătorului se adunase la babord şi la 
tribord, ca la meci, aşteptând rezultatele. Priveau cu 
atenție, căutând pete de ulei pe suprafața mării, resturi 
împrăştiate de explozie. Comandantul Liepke se gândi să-i 
facă pe plac. 

— Barthel, îi spuse ofițerului mecanic, o porție de ulei 
la masa numărul doi! Băieți, ați aruncat gunoiul astăzi? 

Şeful mecanicilor eliberă în apa mării atâta ulei cât era 
nevoie pentru ca sus, la suprafață, privitorii să parieze pe 
întrecute că submarinul a fost făcut ţăndări. O mulţime de 
fleacuri capabile să plutească fură înghesuite într-unul din 
tuburile lanstorpile şi aruncate sub nasul englezului. Acum 
suprafaţa mării părea locul unei catastrofe petrecute în 
ultimele cinci minute. 

Se dovedi însă că n-aveam de-a face cu nişte novici. 

— Domnule căpitan, spuse operatorul radio, englezii 
sunt tot acolo. Nu s-au lăsat păcăliți. 

— Nu ştiu de ce am senzaţia că vom fi obligaţi să ne 
spălăm pe urechi cu apă sărată, se plânse Portta pe un ton 
scăzut. 

— Domnule căpitan, interveni din nou operatorul, sunt 


chiar deasupra noastră acum. 

Căpitanul Liepke gândi contra cronometru. Cu ochii 
minţii am văzut grenadele sărind din locaşurile lor, 
rostogolindu-se în timp ce se scufundau spre U-802. Nu mai 
era nici măcar o secundă de pierdut. Vremea discreţiei 
trecuse. 

— Cu toată viteza înainte! zbieră Liepke. 

Submarinul se urni cu o smucitură, aruncându-ne dintr- 
un perete în altul. Mi-am pierdut echilibrul şi m-am agăţat 
de unul dintre paturi. Heiden îmi urmă exemplul, înjurând 
îngrozitor. Fruntea îi era brăzdată de o tăietură adâncă, din 
care şiroia sângele. Am dat buzna afară din cabina 
echipajului. 

Acum totul depindea de viteza fiecărui vas şi de 
şiretenia fiecărui căpitan. Incepurăm un joc de-a şoarecele 
şi pisica. Căpitanul Liepke scufundă submarinul şi mai mult, 
sperând că marea ne va ascunde de furia celor de pe 
crucişător. Presiunea punea la grea încercare blindajul 
peştelui nostru. Liepke ordonă o serie de manevre 
complicate, viraje, accelerări şi opriri, încercând să iasă din 
bătaia sonarului. 

— Lume rea! comentă Mărunţelul. Ce câştigă dacă ne 
fugăresc în halul ăsta? Moşule, ce zici, n-am putea să ieşim 
la suprafaţă, să le tragem nişte şuturi în cur? 

Marinarii râseră. Căpitanul Liepke îl privi pe Micuţ pe 
jumătate scandalizat, pe jumătate recunoscător. Nervii 
stăteau gata să plesnească, întinşi ca nişte corzi de vioară. 

— Prea multă aglomeraţie aici, zbieră căpitanul. 
Locotenente, ia-i pe gură cască şi du-i în cabina echipajului. 

Locotenentul Stein ne împinse pe toţi şapte pe culoarul 
îngust, spre încăperea strâmtă pe care de-abia o 
părăsisem. Câţiva marinari ni se alăturară. În faţa uşii 
rotunde, am şovăit din nou pentru câteva clipe. Acolo se 
afla cineva care mă aştepta să intru. Apoi camarazii mei mă 
împinseră din spate. 

— Domnule locotenent, întrebă Mercenarul, câte vase 
aţi dat la fund de la începutul campaniei? 

— Şapte sau opt, spuse Stein, oprindu-se o clipă în 

pragul cabinei, înainte de a se întoarce în preajma 
căpitanului Liepke. 

— Mereu v-aţi văitat că n-aveţi destulă apă, ne aminti 
Portta, de data asta o să beţi pe săturate. 

U-802 aţinuse calea convoaielor aliate încă de pe 
vremea când ele erau aşteptate cu sufletul la gură de 
generalul Wavell. leşeau la vânătoare câte patru sau cinci, 
în haită. Navigau în urma şirului de nave, alegându-şi prada 
cu grijă. Erau vremuri de glorie, când o torpilă sau două se 
dovedeau de ajuns. Comandanții se luau la întrecere şi se 
felicitau unii pe ceilalţi, în vreme ce zeci de oameni se 
înecau în valuri de păcură. Vasele de escortă se repezeau 
pentru a-l pedepsi pe agresor, însă de cele mai multe ori nu 
dădeau de el. În graba lor, treceau peste bărcile 
supravieţuitorilor, pentru că siguranţa convoiului era mai 
importantă decât vieţile câtorva marinari. Se roteau în 
cercuri largi, lansând câteva grenade. Apoi îşi reluau 
locurile în convoi. Scena se repeta după câteva ore. 

Acum venise rândul submersibilului să fie vânat. Soarta 
ne prinsese sub pielea lui, ca pe nişte paraziți pe cale de a 
fi exterminați. Căpitanul Liepke, îngrijorat de consumul 
mare de combustibil, îşi conduse submarinul prin relieful 
fundului de mare, încercând să se ascundă. Nu reuşi. 
Crucişătorul fu umbra noastră în următoarea oră. 
Grenadele explodau tot mai aproape. 

— Englezul ăsta are o datorie de plătit bunului nostru 
Liepke, gândi cu voce tare Mercenarul. Maică-sa s-o fi găsit 
pe vreunul din vasele scufundate. 

Dar sarcasmul său nu reuşi să ne pompeze sânge în 
vine. Ori de câte ori Liepke încerca să reia vechiul curs, 
vânătorul de submarine îi tăia calea, obligându-l să vireze. 
Ori de câte ori fundul mării îl silea să se ridice, trecea pe 
lângă moarte. În cele din urmă se produse nenorocirea. 

U-802 fu la un pas de a se împotmoli. O manevră 
disperată, în ultima clipă, stopă maşina, o nouă serie de 
zgâlţâieli, panică. Elicea se poticni, cârma se deformă şi 
submarinul deveni imposibil de manevrat. 

O linişte mormântală se aşternu la bord. Galben la faţă, 
Liepke ceru adâncimea şi coordonatele. Apoi amuţi şi el. 
Submersibilul se aşezase pe nisipul fundului, la circa şaizeci 
de metri de suprafaţă. Am auzit maşinile vânătorului 
trecând pe deasupra noastră, întorcându-se apoi. Erau 
peste noi. 

Prima grenadă explodă prea devreme, după ce de-abia 
străpunsese suprafaţa apei, la vreo douăzeci de metri 
adâncime. Cu toate acestea, am simţit şocul în mărul lui 
Adam şi în vezică. 

— Luaţi-o de-acolo, am bolborosit, arătând cu degetul 
spre ungherul acela dintre peretele cabinei şi ultimul pat, în 
care întunericul se  coagula, căpătând consistenţă, 
tentacule, prezenţă. 

Camarazii mei mă  priviră, pământii de frică. 
Tentaculele căpătară degete la extremităţi, prezenţa se 
mişcă imperceptibil spre mine, poate un milimetru, poate 
doi, dar spre mine în mod special, cocoşată, hidoasă. 

— Luaţi-o de-aici, i-am implorat din nou. 

Cea de a doua grenadă explodă la patruzeci de metri 
adâncime. Jumătate din oameni se prăbuşiră cu palmele 
apăsate peste urechi, horcăind, dând din picioare. Raţiile de 
mâncare făcură cale întoarsă dinspre stomac. U-802 ţipă şi 
el o dată cu noi. 

— Pleacă! am urlat, căutând să mă furişez pe sub 
aripile de liliac pe care arătarea din faţa mea le ridicase 
deodată. 

Apoi am recunoscut-o Era din nou Moartea. 

Ultima grenadă se scufunda leneşă spre noi, iar noi nu 
puteam face nimic altceva decât s-o aşteptăm. Era la 
treizeci de metri de U-802, la douăzeci de metri, la zece. 
Pentru o clipă am crezut că e defectă. In cele din urmă, 
atinse fundul la cincisprezece metri de noi şi făcu explozie. 

Moartea îşi fâlfâi aripile de liliac, le întinse spre mine, 
mă acoperi, ca şi cum mi-ar fi azvârlit peste cap o mantie. 
M-am simţit pierdut şi protejat în acelaşi timp. După un 
moment, mă ridică de pe podea şi am început să dau din 

picioare, spânzurat, fără aer. l-am auzit pe ceilalţi 
strigându-mă, dar strigătele lor nu puteau obliga Moartea 
să-mi dea drumul, nu mă puteau aduce înapoi, printre ei. 
Mi-am pierdut cunoştinţa. 

Când mi-am revenit, tentaculele încă mă imobilizau, 
dar degetele erau acum lichide. Am luat două înghiţituri de 
apă sărată, după care am deschis în sfârşit ochii. 

Eram tot în cabina echipajului. Explozia ultimei 
grenade ne venise de hac. Supus unei presiuni formidabile, 
peretele metalic al carcasei cedase între două lonjeroane, 
chiar deasupra chilei. Apa ţâşnea printre cele două margini 
ale îmbinăm unor panouri, măturând paturile marinarilor, 
păturile, celelalte obiecte, dând oamenii de-a berbeleacul. 
Domnea un urlet general, care se adăuga vuietului apei. 

— Trebuie să ieşim de-aici imediat! zbieră Julian 
Heiden, închipuindu-şi probabil că noi nu ne dădeam seama 
de asta. 

Dacă marginile panoului n-ar fi fost petrecute una 
peste cealaltă, am fi fost morţi deja. Ucişi în mai puţin de o 
secundă, de un bolovan uriaş de apă. Dar chiar şi aşa, nu 
mai aveam mult. Apa îşi încorda forţele ca să ajungă la noi 
şi în curând avea să o facă. Am văzut marginile metalice 
răsfrângându-se aidoma staniolului de pe ciocolată şi 
niturile sărind, unul câte unul. Nu mai era nicio clipă de 
pierdut. 

— S-a înţepenit! ţipă Moşul, smucind fără succes 
mânerele uşii rotunde. Blestematul de capac nu vrea să se 
deschidă! 

Mărunţelul îl dădu la o parte cu lopata braţului. Se 
opinti el însuşi în uriaşul disc metalic, gros de două zeci de 
centimetri. l-am văzut venele de pe faţă umflându-se ca 
nişte funii vinete, însă uşa rămase neclintită. Mărunţelul 
scăpă un vânt zgomotos şi se prăbuşi epuizat în apa care-i 
ajungea până la genunchi. 

— Scoateţi-ne de-aici! strigă disperat unul dintre 
marinari în cornetul acustic. Pentru Dumnezeu, scoateţi-ne 
de-aici! 

N-avea însă de unde şti dacă-l auzea cineva. Dincolo 
de uşa cabinei echipajului pluteau poate deja cadavrele 
celorlalţi. Apa creştea din ce în ce mai repede. În curând ne 
ajunse la brâu. 

— Aici! Prinde! 

Mercenarul îşi croi drum printre noi şi îi aduse 
Mărunţelului o bucată de ţeavă pe care apa o smulsese 
dintr-un pat. O petrecură împreună printre spiţele radiale 
ale mecanismului de închidere. Aveau o pârghie la care se 
opintiră icnind. 

— Grăbiţi-vă! îi implorară zece voci deodată. 

Muşchii Mărunţelului erau gata să plesnească. Ţeava 
începu să se îndoaie, dar roata care acţiona zăvorul se urni 
câţiva milimetri. Însă nu mai era mult până când apa avea 
să o acopere. 

Încă un efort. Ţeava cedă deodată, forfecându-se. 
Mărunţelul şi Mercenarul căzură în apă, cu faţa în jos. Când 
se ridicară, înjurând, Moşul şi Portta deschideau deja uşa de 
acces în coridor. Răsună un urlet general de bucurie. Ne-am 
repezit cu toţii dincolo, odată cu apa, căreia-i bararăm 
drumul de îndată, trântind capacul la loc. 

Submarinul se înclinase uşor către cabina echipajului, 
care în curând avea să fie complet inundată. Traversarăm 
în fugă culoarul. La capătul celălalt apa scursă nu ajunsese, 
din pricina pantei. Încă un moment de panică, apoi cei de 
dincolo, care nu-şi pierduseră capul, ne deschiseră uşa. 
Eram în siguranţă. 

Căpitanul Liepke ne ascultă alb la faţă. Ascultă apoi 
raportul celorlalţi ofiţeri. Într-un anume fel ne puteam 
considera norocoşi. Grenada ar fi putut sparge sala 
maşinilor. O explozie nimicitoare ne-ar fi împrăştiat pe 
fundul mării. 

— Domnule căpitan, spuse unul dintre ofiţeri, cârma nu 
este manevrabilă. Ar trebui... 

— Gura, locotenente! se răsti Liepke la el. Ştiu foarte 
bine şi fără sfatul dumitale ce am de făcut. 


În el se dădea o luptă disperată. După câteva secunde, 

în care privirile tuturor îl sfredeliră, raţiunea învinse. 

— Daţi drumul la pompe câtă vreme mai funcţionează, 
hotărî căpitanul. leşim la suprafaţă. 

Un oftat de uşurare izbucni din toate piepturile. 
Moartea prin înec nu-i face nimănui cu ochiul. Preferam să 
înfruntăm, pe drumul spre suprafaţă, alte grenade de-ale 
vânătorului englez şi, odată ieşiţi din adâncuri, mânia 
tunurilor şi mitralierelor sale. Dar nu mai puteam aştepta 
pe fundul mării, sub milioane de tone de apă. Nu o astfel de 
moarte. 

— Patruzeci... treizeci... douăzeci... se auzi glasul 
matelotului care indica monoton adâncimea. 

Legănându-se rănit, U-802, străpunse ultimele straturi 
lichide şi ieşi, în sfârşit, la suprafaţă. În vreme ce valurile 
băteau bordurile, unul dintre ofiţeri deschise capacul 
tambuchiului. Căpitanul urcă încet scara turelei. Noi ceilalţi 
îl aşteptarăm în tăcere, privind în sus. Când deschise turela, 
o pată cenușie ne arse ochii. Era cerul mohorât. 

— Eu unul ies să fac o plimbare, hotărî Sevilla. 

— Vin cu tine, i-am zis. Locurile sunt pline de indivizi 
dubioşi. 

Am ieşit cu toţii, în ordine şi ne-am înşirat pe puntea 
submarinului. Vânătorul britanic se învârtea în jurul nostru, 
la circa cincizeci de metri distanţă. Era în bătaia tunului 
nostru. M-am rugat, privind ţevile tunurilor de pe nava 
duşmană, ca nu cumva vreunui idiot de patriot german să-i 
vină ideea să tragă. Spre cinstea noastră, nimeni nu luă 
nicio iniţiativă. 

Marea era destul de agitată. Valurile se spărgeau în 
etrava submarinului, împroşcându-ne cu stropi reci şi 
spumă. Căpitanul Liepke ar fi vrut să ridice pavilionul, însă 
ceilalţi membri ai echipajului se. Temeau că orice gest în 
plus i-ar putea costa viaţa. Liepke îşi înghiţi lacrimile şi se 
alinie în rând cu noi. 

— Ce spui, Moşule? se interesă Portta. De data asta am 
terminat-o cu războiul, aşa-i? 

Moşul ridică din umeri. Important era că scăpaserăm 

cu viaţă. Deocamdată. 

— Pare-se c-au să ne trimită în Canada, spuse 
Mercenarul. 

— Canada? strigă Mărunţelul. Cum e acolo, frig sau 
cald? 

— Frig, îi răspunse Heiden. Dar nu-ți fie teamă. În timp 
ce noi ăştilalţi o să tăiem câte o sută de copaci pe zi, pe 
tine te vor prăji la foc mic, laolaltă cu purceii. 

Deodată ne-am dat seama că ceva nu este în regulă. 
Vânătorul de submarine se oprise la cincizeci de metri şi ne 
privea prin ţevile negre ale tunurilor. Nimeni nu ne strigă 
prin portavoce. Nimeni nu ne somă să coborâm bărcile la 
apă şi să ne apropiem. Am băgat de seamă că turelele s-au 
mişcat, căutând cea mai bună poziţie de tragere. 

Nu erau obligaţi să ia prizonieri. Prizonierii înseamnă 
bătaie de cap în plus, iar ei aveau de lucru cu convoiul pe 
care se grăbeau să-l ajungă din urmă. Mai mult, le şi 
făcuserăm mizerii în ultimele ore, fiindcă nu ne lăsaserăm 
înecaţi din prima lovitură. lar un submarin nemtesc era, în 
ochii tuturor, un soi de rechin însetat de sânge, care nu 
merită altceva decât să-i despici burta şi să-l cauţi prin 
măruntaie. 

Ne-am clătinat cu toţii, bătuţi de vântul groazei, 
aşteptând din clipă în clipă ploaia de obuze. Apoi se auzi un 
zgomot, un vuiet care creştea constant. La orizont, sub 
plafonul coborât al norilor se iviră siluetele pe care le 
cunoşteam prea bine. 

— Luftwaffe, spuse liniştit Mercenarul. 


EPILOG 


Ultimul miraj 


Aşteptam, cu ochii lipiti de linia orizontului. Un orizont 
mereu în mişcare. Nisipul venea şi se ducea, fără contenire, 
o dată cu clipele, cu orele, cu zilele. Din cauza lui, ochii ni 
se înroşeau şi ne usturau al dracului. Nu există leac 
împotriva usturimilor, decât poate dacă stai cu ochii închişi. 
De aceea credem că morții prea puțin se sinchisesc de 
nisipul deşertului. 

Aşteptam ca la orizont să se ivească inamicul. Moşul, 
Portta, Mercenarul, Mărunţelul, Heiden, Sevilla şi cu mine. 
Încărcătoarele erau pline cu trasoare. Grenadele fuseseră 
verificate încă de cu seară. Ascuţiserăm lamele cuţțitelor ore 
în şir, pe piatră, atât de tare încât puteai să te tai numai 
privindu-le. În spatele nostru, tunarii aşteptau şi ei numai 
un semn pentru a dezlănțui asupra duşmanilor o ploaie de 
foc. 

lar ei întârziau să apară. Peste zi, cu creierul lichefiat 
de căldură, încercând să alungăm gustul amar din gură cu 
o înghițitură de apă clocită, cădeam pradă mirajelor. Prin 
lentila tremurătoare a aerului încins ni se părea că vedem 
apropiindu-se tancuri, camioane, oameni. Inimile ne 
tresăreau de bucurie. Apoi ei dispăreau unul câte unul. 

— Nu mai vine nimeni, decretă Mărunţelul scârbit. Ne- 
au uitat aici cu toții. 

Cu toate că de obicei nu puneam prea mare preț pe 
profetiile sale, de data aceasta eram înclinați să-i dăm 
dreptate. 


Aşteptam, aşteptam mereu. Ne contopeam, după o 
vreme, cu dunele, cu hamada, transformându-ne în 
bolovani cu formă de oameni. Șerpii deşertului intrau şi 
jeşeau prin nările, urechile şi gurile noastre. Vântul săpa 
riduri noi pe chipurile şi aşa brăzaate, soarele albea firele 
de păr şi lustruia oasele. Nu mai venea nimeni. 

ȘI apoi, într-o zi, cineva scoase un țipăt. O pată se 
mişca la orizont, crescând cu fiecare minut. Degetele se 
încordară pe trăgaci, ochii se înțepeniră în cotare. 
Respirațiile se opriră, gata să izbucnească după prima salvă 
nimicitoare. 

Dar nu. Nu erau ei. 

Era caravana lui Selim, aceea pe care o crezuserăm 
pierdută fără speranță, caravana Leilei, frumoasa de 
paisprezece ani, promisă feciorului de paşă şi a lui Omar, 
cel alungat pentru că ucisese o ființă sub rangul lui. Era 
şirul nesfârşit al cămilelor, apatice, atemporale. Treceau 
printre rândurile noastre, încet, cu pas lent, şi dacă ne-am fi 
repezit să le aținem calea, ar fi trecut prin trupuri ca şi cum 
am fi fost alcătuiți din elemente diferite, aer şi foc. 

Ne vorbeam însă numai din ochi şi ne înțelegeam 
îndată, adăugând doar din când în când un gest esenţial. 

— Unde este Leila, Selim? Ai lăsat-o feciorului de paşă 
din Beni Mazar? Sunt fericiţi ei doi, Selim? 

ȘI Selim trecu mai departe, cu ochii umbriţi de gânduri. 
În barba lui albită stăpânea un tremur bătrânicios. 

— Leila s-a dus, Leila s-a prăpădit. Hamsinul, respirația 
deşertului, venind dinspre Egipt, a îngropat-o sub nisip. 
Fetița mea e sub copitele cămilelor. 

Leila cea cu chipul străveziu şi buzele roşii. Leila a 
cărei a doua religie erau cărțile. Prinț şi cerşetor, Richard al 
III-lea, Faust. La Illah lila Allah. Nu există alt Dumnezeu, în 
afară de Dumnezeu unicul. 

— ŞI Omar, Selim? Ce s-a ales de nefericitul Omar? 

— Pierdut şi el. Rătăcit în oceanul de dune, nu a mai 
ajuns niciodată acolo unde voia să ajungă. 


— Dar chipurile din jurul tău sunt necunoscute, Selim. 
1 


Unde sunt oamenii cu care porniseşi din Alexandria? 

Selim aşteptă răbdător ca dromaderul pe cocoaşa 
căruia se menținea în echilibru să-şi reia mersul legănat. 
Mă salută ducând mâna dreaptă la frunte şi la inimă. 

— Oamenii sunt ca firele de nisip. Prea mărunți, prea 
lipsiți de importanță. Trebuie un pumn de nisip ca să 
însemne ceva. 

Știu şi eu ce s-a ales de oamenii aceia? Singurul lucru 
care are însemnătate e caravana. 

Selim se pierdu dincolo de dune. Rămâneam, în urma 
lui, ca să-i aşteptăm pe ceilalţi, pe cei care ne aduceau 
moartea, sau care veneau să şi-o găsească pe a lor. Deşi 
aşteptaserăm mereu zile şi nopți, părea că aşteptarea e de 
abia la început. 

În cele din urmă se apropiau tancuri, camioane, 
oameni. Dar când soarele îşi schimba poziția, ei dispăreau. 

— Feldmareşalul Rommel ne transmite salutări, spuse 
Portta urmărind, cu palma streaşină, un avion de observație 
care evolua la foarte mare înălțime. 

leşi din tranşee, abandonând puşca mitralieră, casca, 
ranita şi începu să strige, agitându-şi brațele. Am încercat 
zadarnic să-l aducem înapoi. 

— Lăsaţi-l în pace, zise Moşul. A trecut prea multă 
vreme de când nu i-a mai şuierat un glonţ pe la ureche. 

— Cât mai e până la masa de prânz? Intrebă 
Mărunțelul. 


